
			Bože, daj mi silu viesť dvojaký život.

			Hugo Williams: Modlitba

			Luxusná londýnska štvrť Hampstead ležala na okraji parku Hampstead Heath ako omráčená, mercedesy a SUV stáli pod platanmi pokryté vrstvou námrazy, vo viktoriánskych domoch sa nesvietilo. Zažaté bolo len v kaviarni Starbucks, inak na uliciach vládla tma. Po ceste East Heath Road sa k oblasti South End Green hnali prvé autá s ľuďmi dochádzajúcimi do práce. Detektív Nick Belsey ich z diaľky počul. Ešte rozoznával jednotlivé autá, takže muselo byť pred siedmou. Zdola ho chladila zem. V ústach mal hlinu, cítil pach krvi a zhnitej kôry.

			Belsey ležal na vyvýšenine v parku. Rástli na nej borovice, obklopovali ju cezmíny a od zvyšku sveta ju oddeľoval nízky železný plot. Nebol by to celkom absurdný úkryt, pomyslel si Belsey, keby mi šlo o to. Na mieste, kde prenocoval, mal prestreté sako. Do hornej časti trupu mu vystreľovala bolesť, ale príliš všeobecná, než aby sa dal presne určiť jej zdroj. Súvisela s krkom aj s pravým plecom. Detektív pomaly vstal. Od úst a nosa mu stúpala para. Oprášil si sako, obliekol si ho a preliezol cez plot na mokrý trávnik.

			Zhora videl celý Londýn, ako sa tiahne ku kopcom Kentu a Surrey. Obloha už na okrajoch bledla. Mesto samo osebe vyzeralo otupené ako bezdomovec – Camden a potom West End, Square Mile. Chýbali mu hodinky. Prehľadal si vrecká, našiel zakrvavený papierový obrúsok a letáčik pozývajúci na duchovné cvičenia, ale po kľúčoch, mobile či policajnom odznaku nebolo ani stopy.

			Belsey sa po zalesnenom svahu dovliekol k športovému areálu, prešiel cez ihrisko a pokračoval po chodníku k jazerám. Mal premočené topánky a medzi prstami na nohách mu čvachtala chladná tekutina. Na moste vedľa jazera zastal a hľadal prvých plavcov. Zatiaľ ani nohy. Kľakol si na betónový povrch mosta, zohol sa k vode a ošpliechal si tvár. Z trasúcich sa rúk mu kvapkala krv. Naklonil sa, aby na hladine uvidel svoj odraz, ale bola tam iba mastná zmes svetla a tmy. Pozorovali ho dve labute. „Dobré ráno,“ povedal Belsey. Počkal, kým sa obrátia a odplávajú, potom si ponoril celú hlavu.

			Policajné auto zostalo na parkovisku pri East Heath Road s rozbitým predným sklom a otvorenými dverami na strane šoféra. Stopa krvi sa tiahla po štrku k parku: bola skôr rozmazaná než rozstreknutá, stará možno tri hodiny. Súbežne s krvou viedli slabé odtlačky chodidiel. Kovová závora parkoviska ležala vykrivená na zemi. Zrážka pravdepodobne nastala len so závorou. Nebolo tu ani stopy po kolízii s iným autom, nijaké škvrny od farby či škrabance. Predné sklo sa rozprsklo smerom von, na kapotu. Belsey obišiel spŕšku črepov až k zámke na volant, ktorá ležala na zemi, a zdvihol ju. Musela preletieť cez predné okno, keď zastal. Mal šťastie, že ho netrafila do hlavy. Položil zámku, pozbieral za hrsť vlhkých listov a poutieral volant, rýchlostnú páku aj kľučky na dverách.

			Z parkoviska prešiel na stíchnutý okruh cesty, ktorá viedla od Downshire Hill na South End Green. Kráčal pomaly, park mal po ľavej strane a multimilionárske vily po pravej. Vládlo tu dokonalé ticho. Každý deň má svoju zlatú hodinku, pomyslel si Belsey, tak ako ju má aj vyšetrovanie vraždy: poslednú príležitosť pred tým, ako sa mesto rozhodne vypovedať. Vyskúšal kľučky na niekoľkých vozidlách, až mu s vŕzganím vyšli v ústrety dvere jedného Vauxhallu Astra. Poobzeral sa po ulici, nasadol, otvoril priehradku a našiel tri libry v drobných. Zobral peniaze, vystúpil z auta a potichu zavrel dvere.

			Vo večierke pri nemocnici si kúpil zubnú kefku, fľašu vody a vatu. Večierku vlastnili dvaja bratia zo Somálska.

			„Dobré ráno, pán inšpektor. Čo sa vám stalo?“

			„Nič, len som si bol zaplávať. Je to super pocit.“

			„Aha.“ Hanblivo sa usmievali a ďalej nahadzovali do pokladnice sumy.

			„Ale na inšpektora som to ešte nedotiahol.“

			„To je v pohode, vedúci.“ Majitelia večierky mu nepozreli do očí. Jeho poranená tvár ich možno znepokojila, no nezdalo sa, že k nej majú otázky. Belsey si vzal výdavok, zhlboka sa nadýchol a prešiel po Pond Street k policajnej stanici.

			Londýnska polícia väčšinou sídlila v modernistických betónových blokoch. V Hampsteade to neplatilo. Na Rosslyn Hille stále s občianskou hrdosťou žiarili červené viktoriánske tehly policajnej stanice. Nad stanicou sa rozvaľovala dedičná korpulentnosť dediny a pod kopcom sa už začínal špinavý Camden Town. Belsey si sadol na autobusovú zastávku na druhej strane ulice a pozoroval, ako zo stanice oťapene vychádzajú oneskorenci. O ôsmej sa tam nahrnuli ranné vtáčatá. Dal im päť minút, potom prešiel cez ulicu.

			Chodby boli prázdne. Belsey zamieril ku skrinkám. Našiel lekárničku a vybral si paracetamol, obväz a antisepktikum. Vytiahol z koša pokazený dáždnik a vypáčil dvierka na svojej skrinke: bola tam náhradná kravata, ošúchaný výtlačok Zlatej ratolesti, ale náhradné topánky a košeľa chýbali. Belsey sa obrátil k chodbe a zmeravel. Do jedálne pár metrov pred ním vošiel jeho šéf, detektív inšpektor Tim Gower. Belsey napočítal do päť, potichu vybehol po schodoch do prázdnej kancelárie kriminálky a posadil sa.

			Nechal zhasnuté svetlá a stiahnuté žalúzie, zobral nočné hlásenie a skontroloval, či v ňom nie je. Bitka v stánku s kebabom, dve vlámania, nezvestná osoba. O Belseym ani zmienka. Pohľadal v zásuvkách odznak a preukaz a boli tam, nič netušiace: E II R, Metropolitná polícia; koruna na striebornej hviezde. Takže to mu zostalo.

			Vyhľadal informácie o zničenom policajnom aute a zistil, že patrí policajnej stanici v Kentish Towne. Belsey zdvihol telefón.

			„Tu je Nick Belsey z hampsteadskej kriminálky. Na parkovisku pri East Heath Road stojí vaše auto... Nie, stále je tam... Neviem... Vďaka.“

			Belsey sa zamkol na toaletách a vyzliekol sa do pol pása. Poobzeral si tvár. Od ľavej nozdry sa mu cez pery k brade tiahol pásik zaschnutej krvi. Prešiel po ňom prstom a usúdil, že krv je len na povrchu, má len rozbitú peru, ale na to neumrie. Pravé oko mal nepríjemne oškreté a pravá lícna kosť ho bolela na dotyk, ale nebola zlomená. Na hrudi a pravom pleci sa mu začala tvoriť komplikovaná vzorka tmavých modrín. Očistil si rany a vypľul úlomky zlomeného zuba. Vyzeral nabudene, na svojich tridsaťosem rokov zároveň mlado i staro. Do nevzrušených očí detektíva sa vracalo svetlo. Belsey si vyzliekol nohavice, navlhčil im manžety a vodou si opláchol sako, aby zmyl to najhoršie z parku. Vyvesil sako, nech sa usuší, obliekol si nohavice, potom sa vrátil do kancelárie. Nazrel kolegom pod stoly, či tam nemajú suché topánky, ale nijaké nenašiel.

			Ústredňa mu pripravila zoznam odkazov – hovory z posledných hodín. Telefonovali mu ľudia, s ktorými sa nerozprával celé roky, pár vzdialených príbuzných a jeden bývalý kolega. V noci si sa mi pokúšal dovolať... Nepamätal si, že by niekomu volal. Do vedomia mu tlačila neurčitá hrôza.

			Roztiahol žalúzie na malom okne vedľa svojho stola. Noc sa vyparila, vzduch stvrdol, riedke oblaky pripomínali kal na vode. Belsey vycítil, že dnes je výnimočný deň. Na oblohe viselo bledé zimné slnko a všetko v sebe malo akýsi jas. Muž v košeli otváral lekáreň, zametač sa s metlou posúval k stanici metra Belsize Park. Ľudia sa náhlili do práce. Belsey si zo zvyku položil otázku, či by si mal zablokovať kreditky, ale tie sa zablokovali pred pár dňami automaticky. Jeho starý život sa už nedal zachrániť. Navyše, bez kreditiek to vyzeralo, akoby nemal ani dlhy, a bez dlhov bol slobodný.

			Dôležité bolo zachovať pokoj.

			Belsey prihladil papier s nočným hlásením: jedna bitka, dve vlámania, jedna nezvestná osoba. V hlave sa mu rodil plán. Veliteľstvo pred polhodinou vydalo správu o nezvestnej osobe. Znamenalo to, že niekto by sa mal na vec pozrieť, hoci zmiznutie dospelých osôb nemali v náplni práce, zrejme ich zaujala len adresa: The Bishops Avenue. The Bishops Avenue bola najdrahšia ulica v ich obvode, čiže aj jedna z najdrahších na svete. Nikto tu nepredstieral, že zmiznutie bohatého človeka je rovnako naliehavé ako zmiznutie chudobného.

			Položil seržantovi na stôl odkaz – Výjazd: nezvestná osoba – a prevzal kľúče od neoznačeného služobného auta. Potom zišiel dolu, skontroloval, či je v nádrži dosť benzínu, a vycúval na Downshire Hill.

			Udržiaval si tempo. Občas ho predbehol Land Rover, z okien s dymovými sklami vytŕčali ruky s cigaretami. Od najväčšieho návalu áut s rodičmi, čo vozia deti do školy, ho delila ešte polhodina a premávka bola plynulá. Belsey sa vydriapal k jazierku Whitestone Pond, obišiel prvých bežcov, historický hostinec Spaniards Inn a odbočil doľava do súkromného raja boháčov na The Bishops Avenue.

			Cestu lemovali samostatné vily a každá predstavovala inú podobu solventného gýča. The Bishops Avenue bola domovom šejkov, princov a magnátov a tiahla sa naširoko celý kilometer od parku Hampstead Heath k ponurému úseku cesty A1 a cez hlavnú cestu do East Finchley. Bol to svet sám osebe, nepreniknuteľný a povznesený nad zvyšok mesta. Na príjazdovej ceste k domu číslo 37 stála žena, na ružovej uniforme upratovačky mala čiernu vetrovku. Bola to bledá blondína a rýchlo ťahala z cigarety. Za ňou sa týčil nevkusne okázalý dom. Mal tri podlažia, nové červené tehly, biele okenice a medzi dvoma bielymi stĺpmi čierne lakované dvere. Prednú záhradu strážili maličké stromčeky v črepníkoch. V strede polkruhovej príjazdovej cesty čnel biely stĺp bez vlajky, dozadu sa tiahol ružový štrk.

			Žena pozrela na jeho zranenia, potom na policajný odznak a zareagovala na to druhé.

			„Ničoho som sa nedotkla.“ Hovorila s poľským prízvukom a z kútika úst jej vychádzal pásik dymu.

			„Ako sa voláte?“ spýtal sa Belsey.

			„Kristina.“

			„Upratujete pre nezvestného?“

			„Áno.“

			Prešiel okolo nej ku schodom. „Je niekto vnútri?“

			„Nie.“

			Belsey pozrel na okná so zavretými okenicami. Vyšiel po štyroch hladkých kamenných schodoch k dverám, ale upratovačka zostala dolu.

			„Býval sám?“

			„Áno.“

			„Sú všetky alarmy vypnuté?“

			„Áno.“

			„Kedy ste ho videli naposledy?“ spýtal sa Belsey.

			„Nikdy som ho nevidela.“

			„Nikdy ste ho nevideli?“

			„Nie.“

			„Ako viete, že je nezvestný?“

			„Je tam list.“

			Belsey otvoril dvere. Vchádzalo sa cez ne do haly veľkosti menšieho kostola, komplet aj s mramorovou dlážkou a svietnikom. Vzadu sa dve točité schodiská s červeným kobercom rozdeľovali okolo vysokej fontány bez vody. Belsey vošiel dnu. V ozdobne zarámovaných zrkadlách sa zjavila jeho dochrámaná podoba. Po červených schodoch vystúpil na poschodie a skontroloval tri spálne s bielymi kobercami a porozhadzovanými vankúšmi aj kúpeľňu s kamennými umývadlami, s vírivkou a mištičkami na mydlá, ktoré pripomínali zlaté lastúry. Našiel tekuté mydlo na tvár z japonských chalúh a zrolované osušky zviazané striebornou stužkou. Nenašiel samovraha. Väčšinu samovrahov, čo sa odpravili doma, ste mohli nájsť v kúpeľni, niekedy v spálni. Tento doma nebol. Len jedna spálňa vyzerala nedávno používaná, posteľná bielizeň bola pokrčená. Belsey pootváral skrinky, až napokon našiel mokasíny z hadej kože. Vyzul si vlhké topánky a obul si mokasíny. Boli mu voľné, ale veľmi pohodlné. Na nočnom stolíku ležala peňaženka plná kreditiek na meno A. Devereux. Hotovosť tam nebola. Skontroloval zásuvku na nočnom stolíku, ale objavil len manžetové gombíky a igelitku z obchodného domu Harrods. Staré topánky vložil do nej a odniesol ich na prízemie.

			V chladničke v hlavnej kuchyni bol zabudovaný televízor a rádio. Bol tam aj displej, na ktorom sa zobrazovalo, ktorým potravinám vyprší záručná lehota. Momentálne tam bolo napísané „kuracina“, hoci Belsey vnútri nevidel nijaké kura. Našiel neotvorenú fľašu šampanského, celozrnný chlieb, syr, poháre s olivami a lekvárom, polotučné mlieko a polovicu gulášu do mikrovlnky. Mlieko voňalo čerstvo. V mrazničke bolo vrecko garnátov a fľaša vodky. Kávu nenašiel. Vedľa stojana s fľašami vína bol antikorový hriankovač. Vložil doň dva krajce chleba a do kanvice nabral vodu.

			Kým zovrela, Belsey sa prechádzal po hale na prízemí a obdivoval nové knihy v regáloch a moderné obrazy na stenách. Rámy boli kvetované a zlaté, obrazy boli akty alebo abstraktné. Cez jedáleň so sklenými svietnikmi a závesmi až po zem prešiel do pracovne vykladanej dubovým drevom a s biliardovým stolom na perzskom koberci. Na biliardovom plátne ležal list na rozlúčku, napísaný čiernym atramentom na hlavičkovom papieri.

			Prepáčte. Dlho som si myslel, že môžem takto žiť ďalej, ale už sa to nedá. Celý rok mám pocit, akoby mi zapadlo slnko. Prosím, verte, že viem, čo robím, a je to takto najlepšie. Usiloval som sa dať do poriadku všetky papiere, aby som Vám nespôsobil ďalšie starosti.

			Alex Devereux

			Aké zdvorilé, pomyslel si Belsey. Adresát chýbal. Možno bol list určený zamestnancom. Kto už podpisuje list na rozlúčku celým menom? Papier bol ťažký, s vodotlačou. Bola na ňom adresa z The Bishops Avenue a motto: „Nádej nezomiera.“ Belsey porovnal Devereuxovo písmo s papiermi v stole – zhodovalo sa. Overil si teplotu kohútikov v kúpeľni a skontroloval zámky na oknách. Na najvyššom poschodí sa otvorili jedny dvere, keď Belsey potiahol za závoru. Viedli na strechu. Belsey vyšiel von a prekvapene vydýchol. V rannom vánku sa čeril nekonečný bazén, obklopený ležadlami. Neplávala v ňom mŕtvola. Dolu pod mriežkovanými panelmi videl trávnik a tenisový kurt, okraje pozemku, ihriská a potom samotný park Hampstead Heath s konármi čnejúcimi k oblohe.

			Vrátil sa do hlavnej obývačky a chvíľu experimentoval s ovládačom plazmovej obrazovky nad mramorovým kozubom. Natrel si hrianku, a kým ju jedol, ešte raz si prečítal list. Potom vyšiel von a vhodil svoje zničené topánky do kufra neoznačeného auta. Kristina sedela na múriku.

			„Všimli ste si, že by mal pán Devereux problémy?“ spýtal sa jej Belsey.

			„Nie.“

			„Ako dlho preňho pracujete?“

			„Dva mesiace.“

			„Nevšimli ste si dnes v dome niečo zvláštne?“

			„Nie.“

			„Nechýbali nejaké vozidlá?“

			„Neviem.“

			„V akej oblasti pôsobil?“

			„Bol podnikateľ.“

			„Vážne?“

			Belsey zašiel za dom do záhrady. Trávnik pokrývala námraza. Boli tam upravené chodníky, nábytok z tepaného železa, neodmysliteľné kamery a ostnatý drôt. Nik vám nebude nahovárať, že keď sa zabije boháč, je to rovnaké, ako keď sa zabije chudobný, ale nik si zároveň nemyslí, že by to spravil z iných dôvodov.

			Upratovačka mu vážne, až obradne odovzdala kľúče od domu. Možno to tak robia tam, odkiaľ pochádza, pomyslel si Belsey. Možno to vidia stále.

			„Nechcete zájsť na pohárik?“ spýtal sa Belsey.

			„Nie,“ odvetila.

			Belsey prechádzal okolo parkoviska na East Heath Road. Policajné auto medzitým odtiahli. Všetko upratali, dokonca aj rozbité sklo.

			Lámal si hlavu, ktoré bezpečnostné kamery ho včera zachytili, ktoré zaznamenali šoférovu tvár. Zaparkoval na Highgate Road a chvíľu sedel v aute. Potom vystúpil a prešiel k ošumelým prevádzkam na Kentish Town Road.

			Čo to urobil?

			Vošiel do Občianskej poradne a zobral si leták s názvom Ako zvládnuť bankrot. Potom vošiel do stávkovej kancelárie. V rohu bol automat na teplé nápoje a občerstvenie. Zostali mu mince akurát na kávu. Belsey si sadol dozadu. Prehltol štyri paracetamoly. Prečítal si leták – Urobte si zoznam každodenných výdavkov. Buďte úprimný –, potom ho obrátil lícom dolu.

			Minulá noc znamenala v jeho živote predel. To Belsey vycítil. Bola to hranica, za ktorou sa mal prestať šíriť požiar. V duchu sa vracal naspäť od nabúraného auta do noci, čo k búračke viedla. Auto patrilo do Kentish Townu. Určite si chcel dať posledný pohárik, keď tam skončil. Teraz si spomenul, že zaskočil do obchodu na Fortress Road po cigarety a zmizla mu peňaženka. To bolo jeden blok od policajnej stanice v Kentish Towne.

			Pil kávu a pozoroval, ako dnu vchádzajú prví gambleri. Vraj stávkari! Vstal a nechal ich tak.

			Na recepcii policajnej stanice v Kentish Towne teraz sedel praktikant: devätnásťročný chalanisko s vlasmi odfarbenými na blond. Belsey mu ukázal preukaz.

			„Nick Belsey. Hampsteadská stanica. Počul som, že vám zmizlo služobné auto.“

			„Uhm.“

			„O koľkej?“

			„Nahlásili nám ho ráno o 3.17.“

			„Inšpektor Gower žiada o nahrávky.“

			Zelenáč sa zatváril neisto. „Nahrávky z nášho parkoviska?“

			„Presne. Viete, kde sú? Na harddisku?“

			„Áno.“

			V pozadí sa odrazu zjavil detektív Robin Oakley a Belseymu stuhla krv v žilách. Oakleyho poznal, bol s ním na výcvikových kurzoch. Ten dobrák jazdil na Nissane GT-R a zbieral zbrane bojových umení. Bol klebetný ako stará baba.

			„Nick,“ ozval sa Oakley, keď zbadal Belseyho tvár. „Čo sa ti stalo, že tak vyzeráš?“

			„Nepriniesol sem niekto v noci mobil alebo peňaženku?“

			„Prečo?“

			„Stratil som ich,“ odvetil Belsey.

			Oakleyho to veľmi pobavilo. „Nepriniesol niekto peňaženku Nicka Belseyho?“ zakričal. „Môže byť hocikde, Nick. Vieš, ako to myslím, nie?“

			„Neviem.“

			Oakley sa uškrnul. Nováčik sa tváril zmätene. „Mám ísť riešiť to parkovisko?“

			„To je v pohode,“ mykol plecom Belsey. „Nechajte to tak.“

			„Čo je s parkoviskom?“ vyzvedal Oakley.

			„Nič. Nemáš cigaretu?“

			Vyšli von. Oakley vytiahol z náprsného vrecka škatuľku superkingsiek a jednu podal Belseymu.

			„Ale si tomu dal, ty blázon,“ poznamenal Oakley.

			„Videl si ma v noci?“

			„Videla ťa polovica Londýna.“

			„Kde všade som bol?“

			„Rozprával si sa so svojím šéfom?“

			„S Gowerom? Ešte nie.“

			Oakley vystrúhal grimasu, potláčal nutkanie zasmiať sa. „Kde si vlastne skončil?“

			„Prečo?“

			„Nick, musíš sa porozprávať s Gowerom.“

			„Okej. Čo som spravil?“

			„V istej chvíli si bol u Lorenza.“

			„Bože.“ Belsey zavrel oči. Lorenzo de Medici bol kokaínom prelezený pajzel za Tottenham Court Road. Cez deň priemerná talianska reštaurácia, ale fungovala do piatej ráno a majiteľ bol alkoholik, ktorý si nevedel ustrážiť vlastné zásoby. Na stenách tam viseli zlé reprodukcie renesančných obrazov a umývadlá na toaletách boli väčšinou od krvi.

			„O koľkej som bol u Lorenza?“

			„Záleží na tom?“

			„Mal som so sebou mobil?“

			„Všetkým si telefonoval. Pozýval si ich k Lorenzovi. Tvrdil si, že máš narodeniny.“

			Belsey vytreštil oči. Oakley sa usmial a pokrútil hlavou. Odhodil cigaretu na cestu, tľapol Belseyho po ramene a zamieril dnu.

			Belsey dofajčil a vrátil sa k autu. Predierali sa k nemu spomienky: už vedel, že bol nadránom u Lorenza – spomenul si, ako sa pokúšal majiteľovi predať sako. Vzápätí niekomu pri bare vysvetľoval, že sa zadlžil až po uši, a tým ľuďom to prišlo smiešne. „Až po uši,“ opakovali po ňom. Všetci museli vykrikovať, aby prehlušili burácajúcu hudbu.

			„Idem na liečenie,“ vyhlásil.

			Belsey mal leták z obchodu so zdravou výživou: Trpíte úzkosťou? Sužuje vás neistota? Sme nadnáboženská komunita a ponúkame liečebné pobyty vo Worcestershire. Bola tam kresba muža v lotosovom sede, ktorý mysticky žiaril, z tela mu vystreľovali lúče. Staňte sa dieťaťom, ktorého duša je prázdna. Pokoj mysle je na dosah.

			„Idete na odvykačku?“

			„Nie je to odvykačka. Je to liečebný pobyt.“

			„A čo sa tam lieči?“

			Rozpamätal sa, že v istom okamihu bol v aute s človekom, ktorý sa chvastal, že pracuje na ministerstve zahraničných vecí, a tento človek mal ruky posiate stopami po ihlách. 

			Teraz už videl, ako sa to celé začalo, videl sa, ako stojí na recepcii penziónu v King’s Cross a pri nohách má všetky svoje svetské statky v dvoch igelitkách. Zamietli mu poslednú kreditku.

			Vedel, že táto chvíľa príde, ale aj tak to bolo neuveriteľné. Bankomaty mu pred dvoma týždňami začali vypľúvať karty. Keď sa to začalo, najprv volal do bánk, rozprával sa so zdvorilými mládencami v Bombaji a Bangalúre. Vysedával v puboch nad servítkami s perom v ruke, ako keby mu mohli pomôcť nejaké výpočty. Najväčším nepriateľom hazardného hráča je ego. Dokázal myslieť len na toto: v hlave sa mu zasekla veta z akejsi knihy. Čo spravil? Mal dosť rozumu, aby dlh popresúval a odsunul, ale nemal dosť rozumu, aby obetoval svoj životný štýl a vyplatil ho. Bol príliš odvážny – tak znela prostá pravda: bol hlupák s prehnaným sebavedomím. Jeho známi gambleri vraveli, že sa odtrhol z reťaze – prestal sa ovládať, rozbehol sa k vlastnému koncu. Že by sa pokúšal nájsť cestu z tej šlamastiky, cestu schovanú kdesi na dne?

			Posledné dni života na úver boli najdivokejšie. Kupoval darčeky cudzím ľuďom, zadával trvalé platobné príkazy na charitu, naposledy v eufórii stavil prachy na množstvo zrážok na opačnom konci sveta a na voľby v stredoázijských republikách. Vtedy si myslel, že prenikol k podstate, ale teraz to vnímal ako istý druh podchladenia. Začínalo sa, keď pominula bolesť z chladu a nastal zle vypočítaný pokoj. Na pár dní od situácie odvrátil zrak, a keď sa jej znovu prizrel, jeho financie začali požierať samy seba. Výplata už nestačila ani na splácanie úrokov, nieto ešte na také výstrelky ako ubytovanie.

			Majiteľ penziónu sa ospravedlňoval, keď Belseyho vyhadzoval na ulicu. Nemohol inak. Bol to malý penzión. V Belseyho izbe už bývala chudobná, nervózna rodina – Belsey im nechal igelitky so svojimi vecami. Nemal srdce nosiť ich inam. Ocitol sa na ulici spolu s mladým Afgancom s jasnými očami – Siddiquom Saharom –, ktorý sa chystal oženiť.

			„Mne odmietli azyl, tebe úver,“ usmial sa Siddiq. Pôsobil vyrovnane. Povedal, že papiere si aj tak vybavil sám. Stáli pred ošarpanou fasádou Continentalu, Belsey v služobnom obleku a Afganec v bombere s americkou vlajkou na chrbte. Slnečné lúče dopadali cez lešenie na železničnej stanici St Pancras na zaprášený chodník a špinavé výklady. Počas Belseyho mesačného pobytu sa veľmi dobre spoznali. Siddiq prišiel do Británie cez Moskvu. Povedal, že v Moskve bol turistickým sprievodcom a v Afganistane politickým väzňom. Rád si pomádoval vlasy a pomáhal turistkám.

			„Dnes robíš?“ spýtal sa Belseyho.

			„Zobral som si dovolenku.“

			„Potrebujem svedka,“ vyhlásil. „Oblek a svedka. Dám ti päťdesiat libier.“

			„Akého svedka?“

			„Na svadbu.“

			Nevesta bola Slovenka z Edgwaru, červenovláska so šteklivým smiechom, o desať rokov staršia od ženícha. Manželské sľuby si vymenili na marylebonskej radnici, sobášila ich žena s papiermi na podložke. Belsey peniaze odmietal, a keď Siddiq trval na tom, že mu zaplatí, Belsey za ne kúpil šampanské. Sedeli v turistickom pube pri Madame Tussauds. Nemal v úmysle piť. Keď traja stiahli štyri fľaše, presunuli sa do baru pod čitárňou kresťanskej vedy. To bola ich svadobná hostina. Pôsobili spolu veľmi šťastne. Belsey rozmýšľal, či má komu zavolať, aby si požičal peniaze – aspoň na jednu noc spánku. Odpovedal si, že nie.

			Teraz ho zavalili spomienky. O deviatej sa ocitol na spomienkovom večere na počesť jedného nebohého policajta, psovoda, ktorý poznal jeho otca a nedávno zahynul pri nehode vo Francúzsku. Psovodi a niekoľko ľudí z protidrogového zaplnili podnik Ten Bells vo Waterloo, neďaleko cvičiska psov – starí poliši, chlapi s vysokým tlakom a hlasmi trhovníkov. Vonku bola tma. Prebúral sa do stavu, v ktorom každá chvíľa bez námahy vplynula do ďalšej a on bol neomylný. Prežíval dobrodružstvo, všetko sa vyrieši. Hlasno zdravil chlapov, ktorých ledva poznal, chlapov zo svojho detstva, keď ešte jeho otec slúžil v Scotland Yarde. Zostarli. Na krátky strašný okamih zazrel budúcnosť, ktorá mu je súdená. Niekto kúpil brandy.

			„Tvoj tatko bol skvelý detektív, ale nikdy nebol doma, chápeš?“ Nie, nechápem. Niekto sa s ním pokúšal rozprávať o jeho otcovi. Čo to znamená? Priviedli psa a niekto mu dal na labu čiernu pásku.

			„Plače.“

			Všetci sa smiali. Nikto neplakal. Potom prišiel hlavný superintendent Northwood, veliteľ okrsku, v slávnostnej uniforme a so zarámovanou fotografiou nebohého. S Northwoodom prišla jeho manželka: Sandra Northwoodová mala lodičky a vyčesané platinové blond vlasy. Bola to pekná päťdesiatnička, ktorá po každom manželovom povýšení získala ďalšiu vrstvu krehkého lesku. Northwood sa nad ňou týčil, strnulý od dôležitosti. Belseyho mal v zuboch od incidentu s hasiacim prístrojom na policajnej akadémii v Hendone. Predniesol prejav.

			„Psy sú srdcom polície.“

			Niekto povedal: „Človek, ktorý miloval psy viac ako život.“ Belsey predniesol prípitok. Stál pri tom na stoličke. Hrala hudba.

			„Takto by to Jim chcel,“ prisviedčali všetci a opíjali sa.

			Potom Belsey tancoval so Sandrou Northwoodovou, jej mäkké telo ho hrialo v náručí. „Och,“ hlesla mu do ucha a zachichotala sa.

			Povedala: „Pamätám si vášho otca. Pamätám si, keď ste ešte pôsobili tak mlado.“ A dotkla sa mu tváre, akoby hľadala cestu do minulosti. Ruky jej voňali od laku na vlasy. „Nicholas,“ zachichotala sa. Oči mala zahmlené. Rozmýšľal, či sa vyspala s jeho otcom; rozmýšľal, kto nie.

			„Spali ste s mojím tatkom?“ spýtal sa. „Sandra? Počujete ma?“

			Zaplatil za taxík z peňaženky Sandry Northwoodovej. Stála vedľa neho. Takže tu býva veliteľ okrsku, pomyslel si Belsey pri pohľade na nízky nový dom so živým plotom. Kde vlastne teraz je? Svetlá boli zhasnuté. Belsey pomohol Sandre vojsť. 

			Dom bol prázdny. Belsey vošiel za ňou, aby videl, ako to vyzerá u hlavného superintendenta. Nábytok sa zdal nový. Niektoré časti boli zakryté igelitom. Sandra im naliala víno z otvorenej fľaše na príborníku.

			„Môj manžel hovorí, že patríte medzi najlepších.“

			„Vďaka.“

			„Ste fešák ako váš otec.“

			Zaspala na pohovke. Belsey vyšiel na poschodie, nazrel do skriniek v kúpeľni, v spálni našiel v truhlici Northwoodov slobodomurársky výstroj a obliekol si ho: zásteru, rukavice, golier. Bol opitý, ako zákon káže. Vyzliekol si slobodomurársky výstroj. Ukradol z Northwoodovho saka dvadsať libier, vymočil sa do vane a vytratil sa.

			Musíš sa porozprávať s inšpektorom Gowerom, tvrdil Oakley, a inšpektor Gower mal očividne rovnaký názor. Belsey dostal predvolanie, len čo sa vrátil na stanicu. Sedeli v Gowerovej kancelárii za zatvorenými dverami. Belsey mal pocit, že dlho len mlčia a dívajú sa na seba.

			„Aký bol spomienkový večer?“ začal napokon Gower.

			„Primeraný.“

			„Raz som s ním spolupracoval. Bol to dobrý psovod. Dobrý policajt.“

			„Áno.“

			Gower mal strieborné fúzy a nosil bledé ľanové obleky; solídny detektív, skôr manažér než maestro. Zadíval sa Belseymu na poranenú tvár. Mám teraz trochu ťažšie obdobie, mal povedať Belsey. To by bolo vhodné. Lenže nebola to pravda a on sa rozhodol, že jeho stratégia je úprimnosť. Chcel povedať: Mám teraz zábavné obdobie, čo sa viac blížilo k pravde a bolo by to aj riskantnejšie.

			„Viete niečo o policajnom aute, ktoré sa stratilo z Kentish Townu?“

			„Bolo v Heathe.“

			„Prečo?“

			„Neviem,“ odvetil Belsey. „Ale myslím, že to mám na svedomí. Chcel by som požiadať o preradenie mimo Londýna.“

			Gower sa uprene zadíval na stôl, akoby mal problém on, čo aj mohla byť pravda, a Belseymu prišlo ľúto, že takéhoto poctivého policajta zaťahuje do svojho nešťastia.

			„Ste náš najlepší detektív,“ povedal potichu inšpektor.

			„Chcel by som, aby ste ma preradili mimo Londýna,“ zopakoval Belsey. „Čo najďalej.“

			Gower naňho pozrel. Belsey sa cítil pokojný, dokonca silný. Inšpektor mal na policiach knihy o trestnom práve a viazané ročníky časopisov o pozorovaní vtákov. Belsey čítal názvy na chrbtoch kníh. Obzeral si rodinné fotografie, niektoré boli obrátené k hosťovi, akoby hovorili: Len sa pozrite, za čo bojujeme. Tim Gower bol pred dvadsiatimi rokmi slobodník Gower a hliadkoval v uliciach Severného Írska. Belsey ho na vianočnom večierku presviedčal, aby mu o tom porozprával, ale Gower odmietol: „Už je to dávno.“ Belsey Gowera rešpektoval, ale zdalo sa mu, že jeho šéf možno nemá na to, aby si poradil s touto konkrétnou situáciou.

			Gower prešiel pohľadom od Belseyho tváre k oknu a zase naspäť.

			„Čo to s vami je?“

			„Asi prežívam mystické obdobie.“

			Inšpektor pomaly prikývol. „Robí mi starosti, že vám na tom zrejme nezáleží.“

			„Na tej mystike?“

			„Na tom, aby ste si udržali prácu.“

			„Rád by som si ju udržal.“

			„Možno vám dostatočne nezáleží na sebe.“

			„Som hrdý na to, že som policajt,“ povedal Belsey, ale znelo to príliš horlivo. Nechcel, aby ho zase poslali za psychológom. Rozmýšľal, o čom by sa s ním rozprával tentoraz. „Myslím, že potrebujem zmeniť prostredie.“

			Gower pokrútil hlavou, nie odmietavo, ale ako keby si Belsey vybral zlý scenár.

			„Northwood je s niečím nespokojný. Požiadal o previerku – nie som si istý, čoho presne, ale súvisí to s vami. Musím vedieť, čo ste spravili.“

			Čo spravil? Nenapraviteľne nahneval vedenie, hlavného superintendenta Northwooda – človeka, pre ktorého bol Camden iba prestupná stanica do vyššieho úradu, človeka, ktorého prenikavá moc sa podľa Belseyho zakladala skôr na zastrašovaní než na účinnom potláčaní zločinu. Aj napriek nedávno medializovanému sľubu, že za tri roky zredukuje zločinnosť v tomto okrsku na polovicu. Bol to jednoducho politik.

			„Pri všetkej úcte, pane, jebať na Northwooda.“

			Gower otvoril zásuvku, vložil tam papier a vytiahol druhý.

			„Nie, Belsey. Nejebeme na Northwooda, a len tak mimochodom, ani na nikoho iného. Nie ste v Borough.“

			„V Borough som nebol už šesť rokov.“

			„Viete, ako to myslím.“

			Borough bolo jeho prvé pôsobisko, strávil tam prvé roky v kriminálke. Pokúšal sa udržať tie spomienky na uzde: všetky, ale najmä tie dobré.

			„Navrhnem, aby ste si načas zobrali voľno,“ povedal inšpektor, „a je mi jedno, čo z toho bude.“

			„Ja si nechcem zobrať voľno.“

			Gower zložil kryt z pera a začal vypĺňať formulár. Polícia mala formuláre pre všetky možnosti. Belsey potreboval vyplniť formulár za pána Devereuxa. To už áno, zmiznúť z takého domu. 

			Čo Devereuxovi v živote chýbalo? Možno len zarobil dosť peňazí a porúčal sa, úloha splnená. Belsey zablúdil očami k fotkám močiarnych vtákov na inšpektorovej stene. Predstavil si Gowera vo vojenskej uniforme pri zátarasách v armaghskom grófstve v Severnom Írsku, ako pozoruje vtáky. Gower napokon nasadil kryt na pero.

			„Desať rokov ťahám túto policajnú stanicu z bahna. Nedovolím, aby ju jeden človek a jeho kríza stiahli naspäť.“

			„Čo myslíte tou krízou?“

			„Toto nie je hra.“

			„Len ma zaujíma, čo myslíte slovom kríza.“

			„Nikto nepochybuje, že ste dobrý, Nick. Ale nie ste taký dobrý, ako si myslíte. Kvôli vám neobetujem ostatných.“

			„To som si nikdy nemyslel,“ povedal Belsey. Gower študoval formulár. Požiadal Belseyho, aby ho podpísal. Belsey podpísal, ani sa naň nepozrel.

			„Čo je to?“ Gower ukázal hlavou na knihu v Belseyho ruke.

			„Zlatá ratolesť.“

			„O čom to je?“

			„O pohanskom pôvode kresťanstva, o ľudovej kultúre, o mýtoch.“

			„Myslel som si, že by mohla byť o vtákoch.“

			„Spomínajú sa tam aj vtáky. Vtáčie kulty.“

			„Vtáčie kulty.“ Inšpektor vzdychol. „Úvodná previerka bude zajtra. Vymenujú zástupcu. Požiadam vás, aby ste ešte predtým napísali, čo sa stalo.“

			„Odkedy mám začať?“

			„Odkedy sa začal ten problém.“

			Belsey sa zasmial. Áno, pomyslel si. Kde sa končí moja úprimnosť, tam som slepý. Gower mal pravdu, mal by zaznamenať cestu, ktorá ho sem priviedla. Extravagantná dovolenka na Cypre, účet v bare na sedemsto libier, totálny debakel pri stávkach na minuloročné play off League One. Alebo prvý list od súdneho úradníka so zastaranými formuláciami o hnuteľnom majetku, keď si niekto začal rátať straty. Napísal by o tom: o svojej šľachetnosti, keď si vzal poslednú pôžičku, aby vyplatil ženu, ktorá ho opúšťala, a zabezpečil, aby na dvere ich krátkodobého domova neprišli klopať vyberači dlhov. Možno by mal začať prvou nocou, ktorú strávil ako strážnik, keď sa pozeral do okien sídliska Aylesbury Estate, ktoré boli vysvietené na pozadí nesmiernej bezhviezdnej oblohy. Koľko z toho chce Gower počuť?

			Inšpektor si posunul stoličku. „To je zatiaľ všetko.“

			„Smiem vám položiť otázku?“ spýtal sa Belsey.

			„Do toho.“

			„Venujete sa pozorovaniu vtákov.“

			„Áno,“ odvetil opatrne Gower.

			„Čo robíte, keď ich uvidíte?“

			„Nič.“

			„Nič?“

			„Belsey...“

			„Zapíšete si to?“

			„Ste mimo, Belsey.“

			„Ja si myslím, že nie,“ povedal Belsey.

			„Ten teda mal guráž. Vykopol som kuchynské dvere a on mal jednu nohu v dreze. Hovorí: Videl som, že idete. A ja na to: Prečo si si začal pichať, keď si videl, že ideme? A on, že vraj nevedel, kedy zase bude mať príležitosť.“

			Belsey vošiel do kancelárie. Jeho kolegovia zmĺkli: Derek Rosen sa sťažka opieral o okraj Belseyho stola, Rob Trapping zízal s úškrnom na hladko oholenej tvári.

			„Čo bolo ďalej?“ spýtal sa Belsey.

			„Vytiahol striekačku a všade bola krv,“ povedal Rosen. Zamával novinami a začal čítať.

			„Ako to prebehlo?“ Trapping sa obrátil k Belseymu. Mal dvadsaťtri rokov, stodeväťdesiat centimetrov a stále bol zamilovaný do predstavy, že je detektívom.

			„V pohode.“

			„Včera by si sa nám bol zišiel,“ povedal. „Bitka s nožom pred úradom práce.“

			„Počul som.“

			„Vyšlo najavo, že to bol syn Nialla Cassidyho, Johnny. Ešte sme ho nenašli. Vraj si ho za starých dobrých čias poznal.“

			„Myslel som, že je vo väzení v Španielsku.“

			„Vrátil sa po dvoch rokoch na Baleároch a bodol chlapa, ktorý ho udal. Dorazil za ním rovno z letiska. Bodol ho do stehna.“

			„To čo bolo? Mal pásmovú chorobu?“

			Trapping sa zasmial. Zazvonil mu mobil.

			„Pásmovú chorobu,“ povedal. So smiechom vyšiel z miestnosti a ozval sa do mobilu: „Detektív Trapping.“ Belsey si sadol za stôl. Niall Cassidy: ďalšie meno z jeho dávneho pôsobiska v južnom Londýne. Mal pocit, ako keby sa tu niečo posúvalo; mechanizmus, ktorý bránil zlievaniu súčasnosti a minulosti, sa pokazil.

			„Vítame márnotratného syna,“ povedal Rosen. „Niekto ťa tu hľadal. Z firmy Millenium Credit Recovery. Pán Walls. Ako tá zmrzlina.“

			„Ako tá zmrzlina.“

			„Tak sa predstavil.“

			„To už hej. S nijakým pánom Wallsom som sa nikdy nestretol.“

			„Nie. Zjavne sa ani on nikdy nestretol s tebou.“

			Rosen sa znovu začítal do novín. Belsey obdivoval belasý odtieň jeho dvojitej brady, jemnú sieť červených žíl, ktoré začínali pokrývať kožu. Pán Walls, pomyslel si. Ktorý z jeho veriteľov asi tak predal jeho vyšumené sny firme Millenium Credit Recovery? Čo by mohol povedať, keď ho napokon vystopujú? Nebuďte nikomu nič dlžní, okrem toho, aby ste sa navzájom milovali: veď kto miluje blížneho, vyplnil zákon. Svätý Pavol. Patrón Londýna.

			„Počul si niekedy o Alexovi Devereuxovi?“ spýtal sa Belsey.

			„O kom?“

			„Býva na The Bishops Avenue. Devereux.“

			Rosen sa zatváril zamyslene. Zdvihol hlavu od novín.

			„Nie,“ odvetil. „Prečo?“

			„Zmizol.“

			„Odkedy je to zločin?“ Rosen sa usmial. Mal žlté zuby. Nalistoval športové stránky a tvár mu zase ochabla.

			Nie, nie je to zločin, pomyslel si Belsey. Každý má právo zmiznúť. Zadal Devereuxovo meno do celonárodnej policajnej databázy. Nijaké záznamy. Zobral telefón a zavolal do troch márnic, dvanástich nemocníc, na riečnu políciu a do niekoľkých centrálnych zoznamov, ale nič nezistil. Belsey zaregistroval Devereuxa ako nezvestného. Potom sedel za stolom a díval sa, ako sa na ulici stmieva. 

			Vracal sa príliv, vlna z rána: dochádzajúci pracovníci, ktorým sa skončila zmena, deti s opatrovateľkami, ktoré v ruke držali nové obrázky. Belsey sa pustil do správy o prípade v Chalk Farm – tridsaťpäťročný muž podpálil svoju bývalú školu. Potom bolo zrazu šesť hodín a Trapping stál vo dverách s kabátom prehodeným cez ruku a so spýtavým výrazom na tvári.

			„Neskočíme na pohárik, Nick?“

			„Dnes večer nie, Rob. Mám toho vyše hlavy.“

			Belsey počkal, kým sa kancelária nevyprázdni. Naťukal do počítača slovo „hanba“ a o chvíľu sa už pozeral na obrázok mŕtveho nacistického dôstojníka ležiaceho v potoku, strážnika z koncentračného tábora, ktorý sa zastrelil. Keď si bol istý, že je sám, vytlačil obrázok a zamkol ho do zásuvky na svojom stole. Oprel si hlavu o ruky, zavrel oči a túžil ísť domov. 

			Podnik zo siete Wetherspoons na Finchley Road sa nachádzal akoby v utajení až na vrchnom poschodí nákupného centra za fitcentrom, obchodom s nábytkom a multikinom. Bolo tam ticho ako v kóme. Belsey sa tam vyviezol výťahom popri fontáne a umelých kvetoch. Podnik bol veľký a kúpal sa v matnom modrom svetle, ako keby to malo ľudom zabrániť, aby si našli žily. Belsey prešiel do najvzdialenejšieho rohu, sadol si a počúval cédečko, ktoré sa zaseklo a nikomu to neprekážalo. Mal rád túto sieť podnikov. Cítil sa tu ako v odletovej hale. Mal rád bary v hoteloch, na letiskách a vlakových staniciach; miesta bez zápachu, ktoré sa nepokúšajú nič znamenať. Na takých si človek môže usporiadať myšlienky.

			Belsey si obzrel ostatných prítomných: niekoľko zamyslených dôchodcov, dvojica, ktorá sa k sebe správala s nástojčivou intimitou cudzoložníkov, pekné dievča hovoriace po poľsky a akýsi začínajúci firemný večierok. Belsey podľa počtu prázdnych pohárov na stole odhadol, že firma znižovala stavy. Cez okná na celú výšku steny bol výhľad na šesť prúdov Finchley Road, ako keby nejaký pohľad stál za to. Belsey si vložil ruky do vreciek, pozoroval autá a rozmýšľal, či je toto kríza. Vraví sa, že nikto sa nezmení, až kým neklesne na dno. Vždy si to predstavoval ako náraz, ale možno je to ako siahnuť na dno oceánu, kde je všetko trochu bezváhové a neskutočné.

			Účastníci firemného večierka pili o sto šesť, pripravovali sa na víkendové zabudnutie. Bola streda. Mali uvoľnené kravaty, rozopnuté blúzky, za barom čakalo služobné auto. Belsey vstal, obišiel skupinku a zamieril k barmanke.

			„Mohli by ste pripísať na účet tri pivá?“ spýtal sa.

			„Samozrejme.“ Ponalievala, naťukala cenu do pokladnice a účet položila za kreditnú kartu na zadnej polici. „Ešte niečo?“

			Belsey vzal do rúk jedálny lístok. „Odporúčate tento obložený tanier?“

			„Je veľmi obľúbený.“

			„Jeden si poprosím. A ešte dvojitú vodku s tonikom a škvarky.“

			„Okej.“

			„Prepáčte, ak sme trochu hluční,“ povedal, keď mu nalievala vodku.

			„Niekto odchádza z firmy?“

			„Niekto odchádza, niekto prichádza. Všetci oslavujú. Ako keby sa všetci niekam sťahovali. Ako dlho tu už pracujte?“

			„Tri týždne.“

			„Ako sa vám tu páči?“

			„V pohode.“

			„Je to jeden z mojich obľúbených podnikov.“

			Belsey vypil vodku s tonikom pri bare a pivo so škvarkami si odniesol k stolu. Na okamih zatúžil po mobile; fakt, že sa mu nikto nemôže dovolať, pocítil ako výboj statickej elektriny. Prerušená komunikácia, pomyslel si. Zatúžil ozvať sa svojej banke, viac než priateľom a rodine. Bola to morbídna túžba; nevedel, čo by povedal. Aspoňže banka už o jeho hanbe vie. Mohol by vyhlásiť bankrot. Aj morálny. Nebol však presvedčený, či sa chce dať zachrániť. Jeho ťažkosti ho poháňali dopredu a on sa chcel nechať poháňať. Odkedy je to zločin? Zmiznúť. Začať odznova. Cítil, ako na obzore rastie mimoriadna možnosť.

			Belsey rýchlo vypil pivá. Popritom hľadal na duši pocit zlyhania, jemne ohmatával svoje vnútro, ako keď si obeť havárie počíta rebrá. Nič necítil. Potreboval spánok. V duchu mu plynuli obrazy autobusových zastávok, železničných staníc, vchodov do supermarketov ako sled naučený v detstve: povrchy v meste vo veľkosti ľudského tela, kde si človek môže nerušene ľahnúť. Priniesli mu obložený tanier: kuracie krídelká, cesnakový chlieb, klobásky, opekané zemiaky, nachos, smotanová a barbecue omáčka. Usilovne jedol.

			Samozrejme, ešte vždy by mohol ísť do Iraku. Starý známy z policajnej akadémie na to Belseyho nedávno nahováral. Simon Nickels pracoval pre súkromnú bezpečnostnú službu v Bagdade. Belseymu sa z ničoho nič ozval.

			„Príď do policajného klubu. Platím. Bude tam celá stará garda.“

			Kto je stará garda? rozmýšľal Belsey. Keď prišiel, bol tam len Simon a stál pri bare. Nechal si narásť fúzy. Belsey si nejasne pamätal, ako raz Simon na nejakom večierku opitý zaspal vo vani.

			„Bolo by ti u nás dobre. Je tam slnečno. Môžeš si vybrať z troch bazénov.“

			„Až z troch.“

			„Dáme ti výcvikové zbrane. Majú tam krásne kúsky. Špičkové.“

			„To neznie veľmi lákavo.“

			„Je tam golfové ihrisko, kino. Čo len chceš.“

			„Golfové ihrisko a kino je aj vo Finchley.“

			Nickels si utrel penu z fúzov. Na prstenníku mal biely pásik od obrúčky.

			„Zarábaš ako bankár z City. Len si to predstav: zahráš si squash, udržíš sa v kondičke, nebudeš príliš slopať a o pár rokov máš splatenú hypotéku a vyriešené školné na univerzitu pre deti.“

			„Nemám deti.“

			„Budeš mať.“

			„Za kým si ešte bol?“

			„Len za tebou,“ odvetil. „Len za tebou.“

			To bolo pred tromi týždňami.

			Barmanka prišla odniesť zo stola. Belsey uprene hľadel na hrací automat. V každej krčme je takýto malý pomník náhode. Domnelej šanci a s ňou súvisiacim machináciám. Poobzeral si hru. Z tanierika na prepitné zobral libru, zišlo mu na um, že zavolá do tej súkromnej bezpečnostnej služby, potom mincu vhodil do hracieho automatu a prehral.

			O pol deviatej bol v North Star, malom funkčnom pube s plochými obrazovkami a viktoriánskymi dekoráciami. Pozeral správy cez plece jedného z miestnych alkoholikov po pracovnej dobe, ktorý mlel o análnom sexe a finančných derivátoch. V správach ukazovali tmavého mládenca, ako v spomalenom zábere prelieza cez pletivový plot. Biznismen všetkým platil drinky, potom prestal a Belsey sa presunul do Ye Olde Swiss Cottage.

			„Bol som tu včera večer?“ spýtal sa.

			„Jasné, boli ste.“

			„Nezabudol som si tu mobil?“

			„Nie.“

			Tento podnik bol postavený ako švajčiarska chata, opustená uprostred hučiacej križovatky. Málokto riskoval prechod cez cestu, aby si vychutnal jej tvrdošijný alpský šarm. Ale v pube bola vedľajšia miestnosť s dobrým biliardovým stolom. Belsey si zahral dve hry, a keď sa strhla hádka, pohol sa ďalej. Adelaide, Enterprise. Kedysi oslavoval narodeniny v Camden Holiday Inne. Bol tam šťastný. A potom bol zase vonku. Všetko bolo v pohode. Elegantne postupoval po rebríku z Neptunu cez Codden Arms k Sports Baru, kde bolo také kruté karaoke, že pôsobilo ako antická tragédia.

			„Zaspievaš si, Nick?“

			„Dnes večer nie.“

			„Zoznámim ťa so svojou kamarátkou. Anne, Nick je detektív.“

			„Detektív!“

			„Už len pár dní.“

			„Vždy som túžila zoznámiť sa s detektívom.“

			„Už ním dlho nebudem...“

			Bol v pohode. Vrátil sa na ulice Hampsteadu, kde svet vyzeral vyfešákovaný ako z reklamy; domy pôsobili ako tučné šperky s rustikálnymi stolmi za oknami do suterénu. A stále sa vedľa neho črtal park Hampstead Heath ako tieň; a potom cezeň znovu kráčal v pravekom bahne pomedzi stromy, ktoré mu boli matne známe ako duchovia tisícich starých priateľov.

			Belsey bol na pol ceste k The Bishops Avenue, keď si uvedomil, čo robí.

			Cesta bola opustená, rozprávkové vily za bránami nevysvietené. Akoby súčasťou rozprávky bolo aj to, že tu človek ani nemusí byť, načo by bol prítomný vo vlastnom živote? Pri väčších domoch spali v búdkach ochrankári. Fontány ticho zurčali do noci. Dom číslo 37 visel ďalej od cesty, zahalený v tme, trúchlil. Belsey zazvonil. Cítil, ako sa siluety posunuli, duch Alexa Devereuxa sa priblížil k interkomu a stiahol sa. Dom pôsobil v šere väčší, oťažel od prázdna. Belsey odomkol bránu a vstúpil na pozemok. Vyšiel po schodoch a zaklopal. Po chvíli odomkol dvere, zastal na prahu a čakal. Vošiel dnu, sadol si v hale na okraj fontány a čakal, kým si mu oči zvyknú na šero. Potom vstal a zoznámil sa s alarmom, presvedčil sa, či je vypnutý, a zavrel dvere.

			Belsey nechal vypnuté svetlá. Podľa hmatu prešiel cez sivé tiene luxusu na najvyššie poschodie a otvoril dvere na strechu. Na zvlnenej hladine bazéna sa odrážal hmlistý mesačný svit. Voda vyzerala ako melasa. Belsey zhodil šaty na dlážku a skočil.

			Voda bola mrazivá. Belsey sa bez dychu vynoril, ale bol to dobrý pocit, nahé telo v chladnej vode. Vznášal sa na chrbte, hľadel na svetelný smog. Akoby aj voda bola bohatstvo a on sa v ňom vznášal.

			Zaplával niekoľko dĺžok a osušil sa, zišiel do kuchyne, zohrial si polievku z plechovky a odniesol si ju s chlebom a syrom do obývačky. Jedol a pozoroval svoju siluetu na televíznej obrazovke. Potom vstal, odomkol zasklené dvere a vyšiel von. Zažalo sa bezpečnostné svetlo. Rastliny a záhradný nábytok zmeraveli, akoby ich prichytil pri nočnom sprisahaní. Vyvaľovala naňho oči líška. Čau, kamoška. Belsey si kvokol a líška ušla do kríkov.

			Záhradu ohraničoval vysoký drevený plot s kamerami v každom rohu. Rozmýšľal, kde asi sú nahrávky. Bolo tam akési malé pódium a skalka s plytkými mláčkami tmavej vody, ktoré stekali do väčšieho jazierka. Nevidel žiadne ryby. Vrátil sa dnu, zamkol dvere a potom – to ho prekvapilo – rožkom závesu utrel odtlačky na kľučke. Čo tu robí? Preskúmal dom, načúval tichu, hľadal odtlačok, ktorý tu ešte možno zostal po Devereuxovi. Našiel miestnosť, v ktorej bol len kartový stolík a dve úhľadné kôpky kariet obrátené dolu hlavou. Dvere v suteréne viedli do malého kina, kde stáli tri rady čalúnených sedadiel a visel pach zatuchliny. V suteréne bola malá kúpeľňa s vlastnou televíznou obrazovkou zabudovanou v stene a kopou farebných sklených fliaš pri umývadle.

			Belsey sa vrátil do spálne. Na nočnom stolíku ležal bezdrôtový telefón a vedľa kniha Desať tajomstiev efektívneho časového manažmentu. No, jedno tajomstvo časového manažmentu si objavil, pomyslel si Belsey. Ovoňal Devereuxovu posteľnú bielizeň. Ovoňal šaty v skrini a zachytil cigarový dym a ťažkú vodu po holení, značku nepoznal. Nikde neboli fotografie. Možno si ich zobral so sebou. V prednej hale a pracovni boli bezpečnostné kamery, ale nenašiel ovládací panel ani harddisk. Na pravej stene v spálni bolo veľké zrkadlo. Belsey chvíľu obdivoval brúsené sklo, spálňu, ktorá sa v ňom odrážala, a skúšal si Devereuxove šaty: oblekové košele, široké nemoderné kravaty.

			Vrátil sa do kuchyne, vysypal kôš na dlážku a chodidlom sa prehŕňal v odpadkoch: letáky a katalógy. Nijaké obaly z jedla. Nijaké vreckovky. Nijaké DNA. V spálni a pracovni hľadal pas, našiel starý fax, fľašu whisky Bell’s a škatuľku kubánskych cigár, ale nijaké doklady. Na stene v pracovni bola zarámovaná fotografia Zimného paláca v Petrohrade a pri okne model oceánskeho parníka v sklenej vitríne.

			Celý rok mám pocit, akoby mi zapadlo slnko...

			Belsey sa vrátil do obývačky, ľahol si na koberec a nechal sa obklopiť tmou. Zapol televízor a z karafy na hornom regáli v skrinke si nalial koňak. Takže toto je bohatstvo, pomyslel si. A po ďalšom pohári: Toto je to najvzrušujúcejšie, čo som kedy urobil. Zazvonil telefón. Bolo to ako elektrický šok. Všade okolo neho zvonili telefóny, digitálne trilkovanie z pracovne a kuchyne a tichšie zo vzdialenejších miestností. Belsey vošiel do pracovne, pozeral raz na telefón na pracovnom stole, raz na list na rozlúčku na biliardovom stole. Sústredene počúval, akoby sa podľa zvonenia dala určiť dôležitosť hovoru. Telefón zvonil vyše minútu, potom prestal.

			Belsey sa zobudil v slabom svetle na dlážke v obývačke. Krištáľové ozdoby viseli zo svietnika ako slzy, čo sú príliš drahé, aby spadli. Hodiny na Devereuxovom zábavnom systéme ukazovali 6.15. Vedel, kde sa nachádza. Prevalil sa pod stolík a zakryl si tvár rukou, ale spánok už bol fuč.

			Devereuxova sprcha striekala vodu v rôznych výškach a na dotykovej obrazovke sa dala naprogramovať hydromasáž. Do sprchy by sa zmestili aj traja alebo štyria. To by bol večierok, pomyslel si Belsey. Bolo by fajn priviesť si sem niekoho, nejakú ženu. Desať minút sa umýval, používal rôzne exotické krémy, potom sa zahalil do hrubého župana so zlatým monogramom A. D.

			Prezrel si tvár v zrkadle. Ani v mäkkom svetle žiariviek to nebol pekný pohľad, ale dalo sa to zvládnuť. Pravé ucho vyzeralo zle a na líci mal slabú modrinu. Na pravej strane čeľuste, kde bola rana najhlbšia, mu zostane jazva. Suvenír. Ostatné zranenia boli povrchové.

			Jeho šaty zapáchali, tak išiel do Devereuxovej spálne a na páperový paplón povykladal niekoľko oblekov. Devereux uprednostňoval bledosivé odtiene, blejzre, kravaty s vlajkami a jachtami, žlté a ružové košele so štítkami zo Savile Row. Belseymu to pripadalo ako oblečenie medzinárodne činného človeka, ktorý sa venuje biznisu, nie práci. Vybral si oblečenie: sivý oblek od Armaniho s jemným strieborným odtieňom, ružovú košeľu od Ralpha Laurena a kravatu so zlato-modrými pásikmi. Kombinácia to bola strašná a jemu sa páčila. Rukávy saka mu viseli tesne pod zápästím, nohavice mu boli voľné v páse, ale hodili sa k topánkam z hadej kože. Devereuxova peňaženka zostala pri posteli. Belsey si ju vložil do vrecka kvôli váhe.

			Z predného okna skontroloval cestu, a keď mal istotu, že nikto nejde okolo, vyšiel von a zbehol po schodoch. Prešiel k severnému koncu The Bishops Avenue, kde sa jej pompa rozptyľovala do predmestí. East Finchley. Prebúdzali sa soláriá a charitatívne obchody. Začali otvárať kaviarne. Vyskúšal prvú, ku ktorej sa dostal.

			„Mohol by som dostať kávu?“ spýtal sa. „Nemám peniaze, ale chcel by som kávu.“

			Žena sa zasmiala. „Chcete kávu?“

			„Malú, vďaka.“

			„Nie,“ odvetila a znovu sa zasmiala.

			Išiel do Costa Coffee na hlavnej ceste. „Niekto mi odniesol kávu,“ povedal a ukázal na prázdny stôl.

			„Prepáčte, pane.“ Urobili mu čerstvú. Belsey si sadol a povyťahoval obsah Devereuxovej peňaženky. Bola tam kopa kariet z drahých hotelov: Mandarin Oriental v Ženeve, Ritz Carlton v Moskve, Marriott na Floride. Devereux bol človek, ktorý zbieral hotely, ako keby to boli dôležité známosti v jeho živote. Bol členom klubu Les Ambassadeurs s adresou v Mayfairi. Používal karty Barclaycard, čiernu Amex, striebornú Visu a Diners Club. V peňaženke bol aj účet za jedlo v reštaurácii Villa Bianca v Hampsteade spred štyroch dní; Devereux platil za dva poháre vína, lososové tortellini a mozzarelový šalát. Bola tam aj vernostná karta z kaviarne na hlavnej ulici. Napokon Belsey vytiahol hŕbu vizitiek. Na jednej bolo napísané Alexei Devereux, riaditeľ, AD Development. Firma mala kanceláriu v Paríži na Rue de Castiglione, pobočku v New Yorku na Piatej avenue a londýnsku adresu v oblasti EC4.

			Belsey sa vrátil do Devereuxovho domu, na kuchynskom telefóne zablokoval identifikáciu volajúceho a naťukal číslo londýnskej kancelárie.

			„AD Development,“ ozval sa ženský hlas.

			„Mohol by som hovoriť s pánom Devereuxom?“ spýtal sa Belsey.

			„Žiaľ, nie je v kancelárii. Chcete mu nechať odkaz?“

			„Nie,“ odvetil Belsey. „Vďaka.“

			Ukončil hovor a vyťukal parížske číslo.

			„Bonjour,“ ozval sa ženský hlas. Prerušil hovor.

			Každá banka má pridelený policajný tím. Belsey zavolal horúcu linku pre Barclays, zadal svoj kód a prepojili ho k veliteľovi vonkajšieho vyšetrovania.

			„Vonkajšie,“ ozvalo sa.

			„Josh Sanders? Tu je detektív Belsey z Hampsteadu.“

			„Nick, ako to ide?“

			„Pomaly. Čakám na povolenie na jeden účet. Nemohol by si to urýchliť? Môžem ti prečítať číslo?“

			„Jasné.“

			Belsey prečítal číslo Devereuxovho účtu. Sanders ho naťukal do počítača.

			„Pán A. Devereux?“

			„Áno.“

			„Nepatrí medzi našich najaktívnejších klientov.“

			„Kedy sa účet naposledy používal?“

			„Pred štyrmi dňami: výber vo výške šesťdesiat libier, Hampstead High Street.“

			„Koľko tam má?“

			„Prečerpal dvesto libier.“

			„Prečerpal ich?“

			„Pred týždňom.“

			Belsey sa nad tým zamyslel. „Nemá nastavené nejaké platobné príkazy?“ spýtal sa.

			„Nie. Má tento účet len zopár mesiacov.“

			„Nejaké platby?“

			„Je tu jeden nákup z minulého týždňa: Najlepší priateľ

			človeka.“

			„Najlepší priateľ človeka?“

			„To budú asi potreby pre chovateľov. Transakcia za prítomnosti klienta, Golders Green. Dáva to zmysel?“

			„Teraz nič nedáva zmysel,“ povedal Belsey. „Máš tam jeho PIN?“

			„Vieš, že ti ho nemôžem dať, Nick.“

			„Viem, Josh. Len som žartoval. Vďaka za pomoc.“

			Belsey ukončil hovor. Nápad, spočiatku vtipný, pretrval, až kým humor nevyšumel a nezostalo len jadro možnosti. Chcel letenku. Rozmýšľal, či by mu Devereux nepomohol dať dokopy peniaze. Sadol si s jednou kartou a hlavičkovým papierom a skúšal si Devereuxov podpis. Nebolo to jednoduché. Alexei Devereux mal ozdobné písmo. Akoby patrilo do iného veku – podpis, aký by použila nejaká značka, aby vám predala predraženú kozmetiku. Po desiatich minútach to Belsey zvládol. V príborníku našiel kľúče od auta s príveskom Porsche a po chvíli sa cez malé dvere v zadnej časti kuchyne dostal do garáže.

			Pod osvetlením sedelo Porsche Cayenne, mohutné a hrozivé ako tank, s dymovými sklami a ligotavými puklicami. Bolo to jediné auto v garáži, ktorá bola dosť veľká aj pre päť vozidiel. Belsey doň nasadol. V Porsche Cayenne si človek môže urobiť pohodlie. Na prístrojovej doske bol DVD prehrávač s dotykovým displejom a GPS. Auto malo najazdených takmer 145 000 kilometrov, čo sa zdalo dosť. Belsey zapol navigáciu a prezrel si nedávno uložené trasy. Väčšinou sa začínali alebo končili na letisku Heathrow. Mnohokrát smerovali k hotelom v centre Londýna. Belsey auto odhadol ako prenajaté, ale nešlo mu do hlavy, prečo by Devereax nejazdil na vlastnom. Pozrel do priehradky a našiel manuál, utierku a slnečné okuliare značky Prada.

			Garážové dvere sa otvárali gombíkom na stene. O sekundu sa otvorila brána. Belsey vyšiel do mesta.

			Chvíľu mu trvalo, kým si zvykol na pohyb v skorej rannej premávke v mohutnom SUV. Očakával, že ľudia v úzkych hampsteadských uliciach naňho budú zazerať, ale zdvorilo mu robili priestor. Ako keď ide polícia. Belsey sa odviezol do Camdenu, zastal za trhoviskom na Buck Street a prešiel k večierke, kde mali vzadu hŕbu suvenírov a lacný železiarsky tovar. Predavači boli ospalí a nedbanliví. Vedel, že v tomto obchode pri platbe kartou žiadajú podpis – často volávali na hampsteadskú stanicu a pokúšali sa nahlásiť podvodné transakcie. Z toho istého dôvodu vedel, že bezpečnostnú kameru majú stále pokazenú. Belsey si po chvíli vybral otvárač na fľaše, zapaľovač Zippo a vreckový nožík s nápisom „Londýn“. Začať treba v malom. Našiel striebornú kartu Visa a vytiahol ju z Devereuxovej peňaženky, prstami prešiel po vypuklých písmenách mena.

			„Robíte aj darčekové balenie?“ spýtal sa dievčaťa za pokladnicou.

			„Nie.“

			„Okej.“

			Pozrela na kartu, obrátila ju v rukách, prešla ňou po čítačke a pozrela na displej.

			„Tu sa píše, že by som mala kontaktovať toho, kto vydal kartu.“

			„Vážne?“

			„Áno.“

			„A to už prečo?“ Belsey sa díval, ako očami prešla k telefónu a naspäť. Vedel prečo: systém niečo signalizoval. Možno to bola nová karta, alebo Devereux zmenil adresu, alebo cestoval do zahraničia. Mal by jednoducho vybrať inú kartu. Sledoval obchod a nevidel ochranku. Dvere v rohu viedli na protipožiarne schodisko, zadný východ bol obrátený na Camden High Street a bola tam ulička na rušný trh.

			Dievča pokrčilo plecami. „Niekedy to takto hlási.“

			„Okej.“

			„Máte nejaké doklady?“

			Belsey ukázal Devereuxove vizitky a klubové karty.

			„Budem musieť zavolať,“ povedala dievčina. K pokladnici mala prilepený papierik s telefónnymi číslami, zavolala do Visy a prečítala bezpečnostný kód a Devereuxovo meno. Belsey si počítal nádychy a výdychy. „Áno,“ povedala. „Je tu. Áno. Okej.“ Potom sa obrátila k Belseymu: „Je to v poriadku.“

			„Môžete sa ich spýtať, aký tam mám zostatok?“ požiadal ju Belsey.

			„Aký tam je zostatok?“ opýtala sa. „Päťdesiat? Ďakujem.“ Ukončila hovor. „Päťdesiattisíc,“ oznámila.

			„Päťdesiat?“

			„Áno.“

			Belsey si vybral pohľadnicu s nápisom „Dovidenia“ a kúpil si aj tú.

			Odviezol sa na Square Mile, zaparkoval na Tower Hille a pozrel na Devereuxovu vizitku: AD Develompment, St Clement’s Court, EC4. Chcel sa o ňom dozvedieť trochu viac, skôr ako si požičia jeho peniaze. Chcel vedieť, či je mŕtvy, alebo živý.

			Cez City v týchto dňoch previeval chladnejší vietor, ale Belsey aj tak pocítil vzrušenie: pocit driny, sklené tabule a kamene v odtieni kosti; strohé, barokové, veľavýznamné. Zbožňoval kostoly roztrúsené medzi finančnými inštitúciami ako lode na súši. Pred pár rokmi sedával v tunajších kostoloch. Vymyslela to istá organizácia, aby kostoly v City nezavreli. Tento zvyk pochytil od jedného narkomana závislého od heroínu, ktorého sa rozhodol nezatknúť, a chvíľu sa mu to páčilo – práve nastúpil na policajnú stanicu v Hampsteade a pokúšal sa vyčistiť si hlavu. Dovtedy strávil v chráme maximálne dve minúty, nikdy nechodil na náboženskú výchovu. Uvažoval, či nepresedlá na nehnuteľnosti. Bola to len fáza, to isté obdobie v jeho živote, keď začal kradnúť knihy z podnikov, kde slúžili na ozdobu: zaprášené zväzky v tvrdej väzbe o dejinách a filozofii. Dokonca si prečítal aj Bibliu a bola lepšia, než čakal. Písalo sa tam veľa o nespokojnosti, lúčení a blúdení. Teraz tieto knihy vnímal ako pomôcky, s ktorými sa pokúšal niečo vytvoriť: možno život, ktorý by bol viac ako len práca. Nevyšlo to. No v kostoloch bolo aspoň ticho. Každý mal vlastnú príchuť – niektoré boli jasné a pokojné, iné nevysloviteľne pusté, ako keby bol človek v cele.

			Belsey zozadu obišiel Pamätník Veľkého požiaru v Londýne cez záver rannej špičky v zimnej uniforme tmavých kabátov a šálov. Za suterénnymi oknami bolo vidieť rady prázdnych terminálov. Na každej budove viseli ponuky prenájmu kancelárií. Dav nezredol. Chvíľu mu trvalo, kým našiel uličku St Clement’s Court, presúval sa z hlavných ciest na čoraz menšie a kľukatejšie vedľajšie. Našiel prostú fasádu Kostola svätého Klementa, potom si uvedomil, že úzka medzera medzi ním a anonymnou kancelárskou budovou vedľa neho je v skutočnosti vchod do uličky. Na jednej strane visela pamätná tabuľa s nápisom: Tu v roku 1784 býval Dositej Obradović, významný srbský učenec. Na opačnej stene visel rovnako ošúchaný oznam, vyrytý do kovu, s odseknutou rukou ukazujúcou do večného šera uličky: Vchod na St Clement’s Court, 37 – 41.

			Ulička patrila k tým krivolakým priechodom, vďaka ktorým City pôsobí, akoby vzniklo postupnou eróziou vápenca. Belsey po nej prešiel. Vzhľadom na špecifiká stredovekých budov sa ukázalo, že čísla 37 až 41 sú jedny dvere v úzkej fasáde z hnedých tehál na konci slepej uličky. Belseymu zišlo na um, či budova bola kedysi spojená s kostolom – možno slúžila ako fara. Firma AD Development ju mala celú pre seba. Svetu ukazovala len jedno okno s olovenými pásikmi, spodná časť bola malebne zastretá závesom ako na francúzskej reštaurácii. Na dverách bol mosadzný zvonček s mosadznou tabuľkou, ktorú dnes ráno niekto vyleštil, a stálo na nej meno firmy.

			Belsey vyliezol na múr a nazrel ponad záves. Sklo bolo zahmlené, ale rozoznal mladú ženu za stolom v kancelárii. Nikto iný tam nebol. V kardigáne a lodičkách vyzerala uzimená a niečo písala. Belsey zliezol, skôr ako by si ho všimla. Uvedomil si, že má na sebe Devereuxove šaty. Dal si dolu kravatu a sako, lebo usúdil, že tie sú najpodozrivejšie, a nechal ich poskladané na kraji budovy. Potom zazvonil.

			Ozvala sa zvonková brána. Vošiel na chodbu so zlatými doplnkami, veľkým zarámovaným zrkadlom a kvetmi na stole. Bočné dvere do kancelárie už boli otvorené.

			„Poďte ďalej,“ povedala mladá žena cez dvere.

			Kancelária bola ošúchaná, bol z nej cítiť šarm starých peňazí a svedčila o niekoľkých pohodlných storočiach šikovného podnikania. Bol tam nábytok pre štyroch alebo piatich, ale v miestnosti sedelo len to dievča. Bola to bruneta s výrazným mejkapom, ktorý nezakryl, aká je mladá. Na členky jej fúkal starý elektrický ohrievač. Na vešiaku vedľa troch obitých zelených registračiek visel ženský kabát. Vzadu bol veľký mahagónový stôl s čalúneným kreslom, ktoré mohlo byť starožitné. Stenu za ním vypĺňali zaprášené zelené závesy. Niekto do kozuba naaranžoval šišky. Koberec bol vyšliapaný.

			Dievčina naňho hľadela s očakávaním. Vyzerala ako stážistka.

			„Je tu pán Devereux?“ spýtal sa.

			„Nie.“ Tvár sa jej zachvela. „Som jeho asistentka. Želáte si?“ Tá tvár mu pripadala zvláštna; nie škaredá, ale ani ktovieaká pekná, s vodnatými očami a neuveriteľne bledou pokožkou.

			„Viete, kde je?“

			„Nie.“ V ruke žmolila papierovú vreckovku.

			„Okej. Kedy tu bol naposledy?“

			„Nastal nejaký problém?“ spýtala sa.

			„Nie. Myslím, že nie. Toto je jeho kancelária?“

			„Áno.“

			„Má firma AD Development kancelárie na poschodí?“

			„Nie. Toto je kancelária. Mám niečo odkázať?“

			„Netreba.“

			Už sa poberal preč, keď sa ozvala: „Pardon.“ Obrátil sa. Na tvári sa jej ešte viac prejavila nervozita.

			„Áno?“

			„Poznáte pána Devereuxa?“ spýtala sa.

			„Prečo?“

			„No, som trochu znepokojená. Mal tu byť. Už dávnejšie sa neukázal.“

			Belsey zvážil, aké má možnosti.

			„Kedy ste ho videli naposledy?“ spýtal sa.

			„Pred pár dňami.“

			Belsey sa vrátil, zavrel dvere na kancelárii a vzal si od kraja stoličku.

			„Som jeho starý obchodný partner,“ povedal. „Možno ma spomínal. Jack Steel.“ Podal jej ruku.

			„Aha. Áno, asi.“

			„Vy ste určite...“

			„Sophie.“

			„Sophie, ak mám byť úprimný, aj ja som znepokojený. Minulý týždeň mi zavolal a povedal... no, pôsobil rozrušene. Chcel sa rozlúčiť. Vtedy som nechápal, ako to myslí.“

			„Rozlúčiť?“

			„Áno. Mal tu dnes byť?“

			„Býva tu vždy. Minimálne raz za deň. Neviem...“ zmĺkla.

			„A čo ostatné pobočky – Paríž, New York? Ozval sa im?“

			„Nie.“

			Belsey vstal, prešiel k stolu v zadnej časti a sadol si. Vytiahol spod Devereuxovho stola odpadkový kôš a vytiahol obal z cigary, prázdne nákupné vrecko a blok z miestnej kaviarne.

			„Kedy ste ho videli naposledy?“ spýtal sa.

			„V sobotu.“

			Belsey otvoril zásuvky. Dievča zhíklo.

			„Asi by ste nemali...“

			„Viem, čo robím.“

			Zásuvky boli plné kartónových fasciklov rôznych farieb. Vysypal ich na stôl a hľadal bankové výpisy. Pozorovala ho, mierne zhrozená.

			„Ako na vás pôsobil?“ spýtal sa Belsey.

			„V piatok? Asi nesústredene.“

			Nesústredenosť: to je nebezpečenstvo. Nebuď nesústredený. Papiere veľa neprezradili.

			„Prečo bol podľa vás nesústredený?“

			„Vravel niečo o tom, že mu zostal posledný milión.“ Belsey sa usiloval neusmiať. „Asi žartoval. Teda neviem, či žartoval. Vtedy som sa tým nezaoberala.“

			Vstal, obrátil sa k zeleným závesom, odtiahol ich. Zakrývali holé tehly. Spustil závesy.

			„Firme sa darí?“

			„Pokiaľ viem, tak áno.“

			„Teraz sú ťažké časy.“

			„Čo sa deje? Stalo sa mu niečo?“

			„Viete sa dostať k firemným účtom?“ spýtal sa Belsey.

			„Nie.“

			„Čo viete o fungovaní firmy?“

			„Nič. Ja platím šekmi. Všetky veľké transakcie robí pán D osobne. Teda pán Devereux.“

			„Pán D?“

			„Pán Devereux.“

			„Spávali ste s ním?“

			„Prosím?“

			„Či ste s ním spávali. Mali pomer.“

			„Nie.“

			Belsey otvoril spodnú zásuvku.

			„To sú jeho súkromné papiere.“

			„Musíme zistiť, čo sa deje.“

			Belsey vytiahol fascikel a vysypal ho. Bol v ňom stolný diár. Belsey v ňom zalistoval: diár samovraha môže vyzerať nápadne. Predchádzajúci mesiac tam toho bolo veľa: mená a časy, niekedy zaškrtnuté tri alebo štyri dni: „New York“, „Madrid“. Potom záznamy redli. A potom bol diár prázdny. Nijaké plány na leto, nijaké plány na jar. Len jeden neladiaci záznam na zajtra večer: „Večera“.

			„Na zajtra mal naplánovanú večeru.“

			„Áno, stále mal nejaké stretnutia.“

			„Ale zdá sa, že ich postupne obmedzoval.“

			„Ako to myslíte?“

			Vyzerala, že má plač na krajíčku. Belsey vzal z koša prázdne nákupné vrecko a naplnil ho rôznymi papiermi, ona sa zatiaľ vysmrkala.

			„Čo mám robiť?“ spýtala sa.

			„Vydržať,“ povedal Belsey. „Ako poznám Alexeia, na chvíľu sa niekam zašil a ešte nás všetkých prekvapí.“

			Belsey sa vrátil na hampsteadskú policajnú stanicu. Pohľadnicu s nápisom „Dovidenia“ schoval do zásuvky, položil na stôl nový zapaľovač a vreckový nožík a obdivoval ich. Zapaľovač si vzápätí dal do vrecka. Prebehol cez ukradnuté papiere firmy AD Development a rozhodol sa, že si ich podrobne preštuduje neskôr, keď sa bude môcť sústrediť. Aspoň zatiaľ mal prácu. Musíme konať skutky, dokiaľ je deň. Ide noc, keď nik nebude môcť pracovať. Našiel si odkazy: z hotela, kde bol kedysi ubytovaný, z nebankovky, čo mu núkala pôžičky, od jednej bývalej, od druhostupňového bratranca, ktorého nevidel od svadby v roku 2004. Ľudia boli zvedaví, prečo nedvíha mobil.

			Z pevnej linky zavolal bývalej.

			„Dvíham mobil. Len ho práve nemám.“

			„Ale ja som sa rozprávala s človekom, ktorý ho zdvihol.“

			„Čo povedal?“

			„Povedal, že nie je ty. Je všetko v poriadku, Nick? Niekto vravel, že si nezvestný.“

			„Nezvestný? Som tu v práci.“

			„Máš zmenený hlas.“

			„Zmenil som sa.“

			„Si v poriadku?“

			Belsey mal v odkladači predvolanie, že sa má o tretej dostaviť na vedenie Nezávislej komisie pre sťažnosti na políciu. Nestrácali čas. Niekto ho chce vyštvať. Pozrel na predvolanie a položil si otázku, či je nezvestný. Možno je na úteku. Niektorí ľudia na úteku sú dokonale nehybní. Vložil si predvolanie do vrecka, vstal a ponaťahoval sa.

			Deň prebiehal pomerne pokojne. Väčšina ostatných hampsteadských detektívov bola na výcviku v Enfielde. Na stanici zostalo málo ľudí a Belsey dostal na starosť šestnásťročného chalana s kilom hašišu. Vybavil ho, potom si vzal hašiš, kúpil si cigaretové papieriky, vyžobral si dve cigarety značky Silk Cut a vrátil sa na stanicu.

			Sadol si do miestnosti vyhradenej pre obete znásilnenia a fajčil. Takto to asi bolo myslené: pohovka, zopár sušených kvetov, bočná miestnosť za závesom. V miestnosti pre obete znásilnenia ho nikto nebude hľadať. Zvážil svoj plán a ďalší postup: zistiť si lety, nájsť jeho pas, dať dokopy trochu peňazí na cestovanie. Keď sa už rozhodol, čo urobí, cítil pokoj. Hašiš naposledy fajčil tesne po dvadsiatke. Spomenul si, aké mal vtedy očakávania, ako sa tešil z policajnej práce, spomenul si na svoju vtedajšiu partiu. Súťažili medzi sebou, kto v noci najďalej zájde autom a bude sa pri tom tváriť, že je stále v službe. Raz si tak zapol sirény a prešiel s nimi až do Brightonu. Pamätal si, ako sa pri mori opieral o zábradlie, cítil na tvári odfrkujúce kvapky a hľadel do čierňavy. Akoby zastal na okraji svojho známeho sveta. A dostal sa tam za štyridsaťdva minút po M-dvadsaťtrojke. Ak je to také jednoduché, ako ďaleko by sa dalo dostať za noc? Za týždeň? V tom okamihu každá bunka v jeho tele túžila utekať. Hľadel na more a rozmýšľal: pohyb je na svete to najdôležitejšie. A potom na to zabudol, ako to už s najdôležitejšími vecami býva.

			Päť minút zhromažďoval papiere na súdne pojednávanie, naplánované na budúci týždeň, ktoré sa neuskutoční. Lebo on už bude preč. Prípad sa týkal manžela, ktorý sa pokúsil vyvraždiť celú svoju rodinu, keď prišiel o prácu. Banka mu zrušila prechodný úver, susedia zacítili plyn. Belsey bol rád, že nemusí sledovať, ako sa to bude vyvíjať. Spravodlivosť v ňom síce dočasne stratí jedno koliesko zo stroja, ale prežije. O pol jednej sa vrátil na The Bishops Avenue.

			K domu viedli nové stopy, paralelné s jeho. Blato z Heathu, topánky deviatky, zatiaľ čo on mal číslo jedenásť: nebolo vidieť vzorku, len akýsi ružový prach na vonkajšej strane ľavej podrážky, keď sa ten človek pokúsil obísť ružový štrk. Návštevník musel prejsť poza dom, zisťoval, či je niekto dnu, potom zastal pri zvončeku. Belsey sa zohol k zvončeku. Bol kovový, ideálny na snímanie odtlačkov prstov. Cúvol a pozrel sa na okná. Nikde sa nesvietilo. Závesy nezmenili polohu. Vybral obsah schránky na prednej bezpečnostnej bráne. Potom vyšiel po schodoch, odomkol si dvere a vkročil dnu.

			„Haló?“ zavolal. Nikto sa mu neozval. Belsey si cestou po dome pozeral Devereuxovu poštu, otváral obálky a odhadzoval reklamy. Pomyslel si, že by tu mohol byť PIN kód alebo aspoň bankový výpis, hoci ten by mu až tak nepomohol. Teraz ho však zaujala aj záhada Alexeia Devereuxa. Čo túto situáciu spôsobilo? Kde sa Devereux nachádza? Belsey ako dobrý detektív nemal rád záhady a ako zlý detektív ich nachádzal až priveľa. Počas prvého týždňa na kriminálke to v ňom uvidel inšpektor John Harlow – jediný inšpektor, ktorého naozaj uznával: Raz na to doplatíte, Nick Belsey. Na to, že neviete, kedy prestať s otázkami.

			Našiel tri jedálne lístky z troch pizzerií, list z telefonickej odpovednej spoločnosti, ktorá ho vyzývala, aby si zvolil lepší balíček služieb, a veľa katalógov: kancelárske potreby, športové zariadenie, hračky pre deti, zdravotné doplnky a značková batožina. Devereux dostal aj niekoľko brožúrok o bielení zubov. Belsey si ich prečítal, potom si v zrkadle v kúpeľni poobzeral zuby. Mal na nich fľaky od kávy a obnažovali sa mu krčky.

			V dome sa rozšíril zápach. Belsey zapálil vonnú sviečku z kúpeľne. Sadol si za Devereuxov stôl, vytiahol plniace pero a niekoľko hárkov hlavičkového papiera („AD Development: Nádej nezomiera“) a zložil z pera vrchnák. Napísal: Haló, som tu, a díval sa, ako sa atrament vpíja do hrubého papiera. Potom zobral nový hárok a navrch napísal svoje meno a dátum narodenia. Chcel napísať spoveď. Napísal: Dvadsaťjeden rokov som policajt a potom mu v hlave vyplo.

			Už ten zápach nemohol ďalej ignorovať. Páchlo to ako hnijúce mäso. Je načase vypratať chladničku, povedal si Belsey, a usiloval sa nemyslieť na to, čo by to ešte mohlo znamenať. Zápach sa s každou minútou zhoršoval. Belsey vošiel do kuchyne, ale v chladničke nič nebolo, ani na poličkách, ani v koši. Po dlážke liezla mucha.

			Belsey si kvokol: bzučivka, chvejúca sa, tyrkysová. Belsey si ľahol na brucho, pomaličky sa posúval, až zblízka uvidel oči pripomínajúce drahokam a pomykávanie nožičiek.

			Calliphora vomitoria. Pohrebná služba matky prírody. Preliezla k Belseyho prstom a hľadala na nich stopy života. Ovládol ho strašný pocit.

			Lampu v obývačke obletovali dve muchy. Tretia priletela z haly. Bzučivky zacítia smrť na poldruha kilometra, ale Belsey tušil, že nebude musieť ísť tak ďaleko. Vykročil za ďalšou po schodoch.

			Zápach bol najsilnejší v spálni. Zapchal si ústa a nos, nazrel za závesy, pod posteľ, do šatníkov, ale mŕtvolu neobjavil.

			Prešiel po chodbe. Ďalšie dvere viedli do práčovne veľkej ako priemerná spálňa, boli tu skrine, vešiaky, pletené koše, dve práčky a sušička. Belsey otváral skrine a odklápal vrchnáky z košov. Otvoril práčky a sušičku. Všetko bolo prázdne. Miestnosť bola veľká, ale nie taká, aby sa v nej dala ukryť mŕtvola, a Belsey nechápal, čo môže byť medzi dvoma miestnosťami, ktoré vypĺňajú zvyšok chodby na poschodí. Tak sa vrátil a zaklopal na stenu. Znela duto.

			Znovu vošiel do spálne. Pozrel na stenu po pravej ruke a na zrkadlo. Zatlačil na povrch zrkadla a pohlo sa. Zatlačil na okraj a otvorilo sa.

			Zrkadlo ukrývalo malú miestnosť. Belsey nazrel dnu. Z otáčacej stoličky zízal muž v strednom veku, hrdlo mal podrezané a prelezené larvami. Tento priestor bol upravený ako úkryt: bez okien, s elektromagnetickými zámkami, telefónom a dvoma bezpečnostnými kamerami na malom stole. V rohu stál chemický záchod a boli tu aj zásoby minerálky a konzerv. Krv sa rozstrekla na strop aj steny: plytké hnedé kvapky vyleteli až po bod, kde zemská príťažlivosť stratila záujem.

			Belsey zišiel na prízemie. Nikdy mu neprišlo nevoľno pri pohľade na mŕtvolu a nemienil s tým začínať ani teraz. Vyšiel von do záhrady, čupol si a dýchal čerstvý vzduch. Nestačilo to však, aby si nozdry vyčistil od zápachu. Vytiahol z Devereuxovho šatníka šál a uvaril si silnú kávu, polovicu vypil a pozoroval, ako chladne, potom zvyšok nalial na šál a uviazal si ho okolo tváre. Pod kuchynským drezom našiel gumené rukavice a vrátil sa.

			V hnusnom sladkom smrade rozkladu bolo cítiť podtón medeného pachu krvi. Krv z krčnej tepny strieka až do šiestich metrov. Potom zo stropu kvapkala mŕtvole na tvár, zanechala stopy na temene, zašpinila prednú časť košele. Muž mal oči potiahnuté matným žltým kalom. Bol mohutne stavaný, plešivel, zlatisté vlasy pretkané šedinami mal ostrihané nakrátko, bol nahladko oholený s popraškom posmrtného zarastenia. Telo už bolo nafúknuté od rozkladných plynov, ale stále sa dala rozoznať zaujímavá tvár, pripomínajúca cisára z dekadentnej éry; výrazný nos a plné pery. Mal silu zaťať hlboko a urobil to s citom. Belsey si nemohol pomôcť – spravilo to naňho dojem. Pod pravou rukou ležal na dlážke kuchynský nôž.

			Na stole pred telom bola tenká zakrvavená brožúrka Naplánujte si svoj pohreb so spoločnosťou Reflections a motto „Všetko je zariadené“. Na obálke sa skvela fotografia dvoch labutí na jazere. Vnútri boli ceny kremácií a pohrebov, priemerne vo výške dva a pol tisíc s úrokmi. Platí sa v splátkach. „Je to dobrý pocit, keď viete, že všetko je na poriadku, nezostanú po vás nedoriešené záležitosti a vaša rodina bude ušetrená zbytočného stresu.“ Nedoriešené záležitosti? pomyslel si Belsey. Rodina? Devereuxova rodina mu pripadala veľmi vzdialená. Devereux vystrihol šek na 3 200 libier, vypísaný z britského bežného účtu a datovaný pred štyrmi dňami, na firmu Reflections Ltd.

			Belsey brožúrou odhrnul z rany zopár lariev. Devereux mal v krku niekoľko zárezov – krátkych paralelných sekov vysoko pod ľavým uchom: pokusné razy samovraha. Pri štvrtom pokuse zaťal hlboko, tak hlboko, že dokonca ani neprešiel cez hrdlo; zárez sa končil pod hrtanom. Dielo bolo dokonané. Nemal iné zranenia – na rukách nebolo vidieť poranenia nadobudnuté pri obrane. Belseymu sa ktovieako nežiadalo hľadieť na larvy zhromaždené v nozdrách, ale prinútil sa pozrieť. Darilo sa im, ešte sa nevyliahli a merali vyše centimetra. V uzavretom prostredí a v zimných teplotách to znamenalo, že smrť sa odohrala pred tromi až piatimi dňami.

			Belsey skontroloval elektronické prístroje v miestnosti. Na pevnom disku bezpečnostných kamier bola nálepka firmy British Security Technologies. Systém bol vypnutý. Belsey ho zapol, otvoril históriu nahrávania, ale disky boli prázdne. Vypol systém a zamyslel sa nad tým. Samozrejme, ako policajt vedel, že bezpečnostné technológie sa kupujú oveľa častejšie, ako sa používajú. Lenže také nestrážia niekoľko miliónov libier.

			Prehľadal oblek. Vrecká boli prázdne.

			Vyšiel z úkrytu, zotrel svoje odtlačky z Devereuxovej peňaženky a položil ju vedľa postele, v koši našiel obálky za posledné dva dni a strčil si ich do vrecka. Potom vyšiel z domu a zamkol.

			Belsey prišiel na hampsteadskú policajnú stanicu a uvaril si šálku čaju. Vzal si papiere z firmy AD Development. Potom sa vybral k telefónnej búdke pred stanicou a zavolal na ústredňu.

			„Dobrý deň. Tu je manažér upratovacej firmy z Hampsteadu. Mohli by ste odovzdať odkaz detektívovi Nickovi Belseymu? Povedzte mu, že pán Devereux sa stále neukázal, to je ten nezvestný z The Bishops Avenue. Detektív Belsey nás poprosil, aby sme sa mu ozvali.“

			Vrátil sa na stanicu a vypočul si odkaz, odviezol sa na The Bishops Avenue, odomkol si, vošiel do domu a vysielačkou zavolal sanitku.

			„Mám tu telo,“ oznámil. „Nie, nemusíte sa ponáhľať.“

			Sanitka prišla bez zapnutých majákov a sirény: dvaja muži a jedna žena sa pohybovali profesionálnym tempom záchranárov privolaných k mŕtvole.

			„Fíha,“ povedali, keď vošli do domu.

			Kráčali po schodoch a cestou odhadovali, akú má dom hodnotu. „Pätnásť miliónov.“ „Dvakrát toľko.“ Potom vošli do úkrytu a uvideli telo posiate larvami.

			„Tak ten je fakt mŕtvy.“

			„Neskúšali ste ho oživovať?“ spýtala sa žena a všetci sa zasmiali.

			Neprišli nijaké šarže, len patológ, jeho asistent a fotograf. Záchranári sa túlali po dome a fotili si ho na mobil. Po chvíli sa k nim pridal asistent patológa a vyvaľoval okále. Nikto sa neponáhľal.

			Keď fotograf pofotil Devereuxa a patológ ho oficiálne vyhlásil za mŕtveho, záchranári zabalili telo do plastu a odniesli ho na nosidlách do sanitky.

			„Keby ste ho potrebovali, bude v márnici St Pancras.“

			„Vďaka,“ odvetil Belsey.

			„Kto ho bude identifikovať?“

			„Skúsim nájsť najbližších príbuzných. Neviem. Žil sám.“

			„Okej.“

			„Mal som telo nájsť prvýkrát,“ povedal Belsey. „Mal som hľadať pozornejšie.“ Pokrútil hlavou. Sanitka vycúvala. Pozoroval ju ochrankár z domu na opačnej stane ulice.

			Belsey sa vrátil dnu a zavrel dvere. Pootváral všetky okná. Prečo práve v úkryte? mihlo sa mu hlavou. No samovrahovia sa občas niekam odpracú, aby ich našla polícia, a nie ich blízki. Alebo, ak nemajú nikoho blízkeho, aby ich nenašla upratovačka. A je na tom vlastne niečo pekné, ísť si podrezať hrdlo do bezpečia. Zamyslel sa nad prostredím: plán pohrebu, praktický šek. Keď sa to tak vezme, bola to ešte veľmi ohľaduplná smrť.

			Čo z toho vyplýva pre mňa? zamyslel sa Belsey. Kto si bude robiť nárok na dom? Pred pár hodinami mu pozostatky Devereuxovho života pripadali ako šťastný nález. Po tom, čo videl jeho mŕtvolu, mal dojem, že sú už úplne ponechané napospas. Mal väčšiu slobodu aj väčšiu zodpovednosť.

			Zavolal na kataster a požiadal o informácie. Dom na The Bishops Avenue číslo 37 vlastnila firma Home from Home, ktorá sa sama charakterizovala ako VIP spoločnosť „pre podnikateľov a ich rodiny; súčasťou služieb je aj hľadanie vhodnej školy“. Sídlila na Hampstead High Street. Belsey tam zavolal a ozval sa mu muž s veľmi uhladeným, až afektovaným hlasom.

			„Prenajímate dom na The Bishops Avenue číslo 37?“

			„Áno.“

			„Pánovi Devereuxovi?“

			„Nemôžeme prezrádzať podrobnosti. Ste novinár?“

			„Policajt. Kedy si ho pán Devereux začal prenajímať?“

			„Vy pracujete na polícii?“

			„Kriminálne oddelenie hampsteadskej policajnej stanice.“

			„Možno by ste radšej mali prísť osobne.“

			Belsey zavolal na evidenciu vozidiel. Ako inak, Porsche bolo prenajaté. Požičovňa City Inter-Rent – sídlo na letisku Heathrow, v Marylebone a v Croydone.

			Všetko odrazu pôsobilo o niečo menej skutočne.

			Podľa registra dostal Devereux britský vodičský preukaz pred tromi mesiacmi. Našli aj dátum narodenia: 2. február 1957. Takže keď si zobral život, mal päťdesiatdva rokov.

			Firma AD Development nebola zapísaná v obchodnom registri, čo znamenalo, že nepôsobila ako spoločnosť s ručením obmedzeným: nemala akcionárov ani účty. Bolo to zvláštne, ale nie ojedinelé.

			Rozdrnčal sa telefón a neprestával. Belsey chodil po Devereuxovej spálni a nechal ho zvoniť. Zdvihol faktúru od firmy RingCentral („Váš telefónny systém, kdekoľvek ste“). Vyvolalo to v ňom zvedavosť. 

			RingCentral poskytovala služby pre všetky firmy, ktoré potrebovali presmerovať hovory. Belsey si predstavoval, že takéto niečo je potrebné, keď sa firma sťahuje alebo má nedostatok zamestnancov. Predstavil si Sophie samu v kancelárii AD Development.

			Zvonenie stíchlo. Belsey zdvihol bezdrôtový telefón na nočnom stolíku. Ešte ho nepoužil. Stlačil vytočenie posledného volaného čísla. Ozvala sa žena.

			„Haló?“

			„Zdravím,“ povedal Belsey.

			„To si ty?“ spýtala sa. Belsey počul v pozadí premávku, niečí smiech. Zavesil. O chvíľu zase zdvihol telefón a zavolal do márnice St Pancras.

			„Príde vám telo z N2. Alexei Devereux. Mám človeka, ktorý ho môže identifikovať. Pošlite niekoho na túto adresu.“ Prečítal sídlo AD Development. „Je to kancelária pána Devereuxa v City. Je tam dievča, ktoré preňho pracovalo. Volá sa Sophie. Celé meno neviem.“

			„Dobre.“

			„Ešte o jeho smrti nevie. Buďte ohľaduplní.“

			„Samozrejme.“

			Belseyho kedysi posielali oznamovať zlé správy. Bolo to ešte vtedy, keď nosil uniformu. Dokonca dostal prezývku Anjel smrti, lebo sa na také úlohy dobrovoľne hlásil. Niekto to urobiť musel a kolegovia mu boli vďační. Navyše z vykonania úlohy, ktorá sa nemusela vydariť, no v takom prípade mu to ani nemohli vyčítať, vyplývalo akési veľmi pochmúrne zadosťučinenie. Už dávno takúto návštevu neabsolvoval.

			Prešiel do pracovne a sadol si k papierom, ktoré odniesol z firmy AD Development. Bolo tam veľa žiadostí a ponúk, veľa skratiek: SSI International, NK Trading, Saud Holdings a LV Media, vždy išlo o podiel v AD Development. Vyzeralo to, že veľa ľudí chce svoje peniaze zveriť do rúk Alexeia Devereuxa. A on bol vždy ochotný dohodnúť sa. Kôpka listov sa týkala jeho otázok o pozemkoch v Šarm aš-Šajchu a Abú Zabí. Podľa všetkého mal investície v bankách, športe, médiách, hoteloch a herniach. Belsey usúdil, že aj on sám určite niečím prispel k Devereuxovmu bohatstvu. Vďaka tomu mal pocit, že nech už použije akúkoľvek stratégiu, má na to aspoň aké-také oprávnenie.

			Na veľkej časti papierov bolo meno Alexej Demošev. Väčšinou to boli staršie záležitosti: faxy a korešpondencia z Ruska; moskovskí právnici a účtovníci, ktorí občas písali azbukou a inokedy po anglicky alebo francúzsky. Belsey skontroloval číslo starého faxu v pracovni a zistil, že tieto správy prichádzali sem.

			Na spodku hromady bola nahrubo vytrhnutá stránka z novín v arabčine. Belsey ju už-už zhodnotil ako zdrap, ale potom si všimol, že jeden článok je zakrúžkovaný modrým perom. Desať centimetrov drobného kaligrafického textu sprevádzala zrnitá čiernobiela fotka, na ktorej si Arab vo svetlom obleku podával ruku s plavovlasým mužom v okuliaroch bez rámu. Ten plavovlasý bol mladší. Obaja sa usmievali. Dátum bol uvedený rímskymi číslicami na vrchu strany: pondelok 9. februára. Pred tromi dňami.

			Zakrúžkovanie perom dodávalo výstrižku nástojčivosť – a navyše bol časovo blízko ku dňu Devereuxovej samovraždy. Vedel Devereux po arabsky? Belseyho to nepreniknuteľné písmo znervózňovalo. Zobral zo spálne Devereuxovu peňaženku, výstrižok poskladal a vložil dnu. Potom si dal peňaženku do vrecka a hneď sa cítil lepšie.

			Potreboval si vybaviť doklad na Devereuxovo meno, ale s vlastnou fotkou. Vodičský preukaz alebo pas. Bude to pomerne jednoduché. Mohol by použiť adresu na The Bishops Avenue a otvoriť si úplne nový bankový účet aj s kreditnou kartou a kontokorentným úverom. Potom by sa ozval milým ľuďom z No Worries Loans dotcom, ibaže tentoraz s kreditným skóre, ktoré mu zabezpečí nekrytých dvadsaťpäťtisíc.

			Lenže chvíľu to potrvá. A Belsey vycítil, že by s peniazmi, ktoré už má poruke, mohol spraviť niečo ambicióznejšie. Dostal na podnose úžasné ihrisko Devereuxovho života a nevidel z neho ešte ani polovicu. Jeho hre na chudobného ruského podnikateľa neveril. Potreboval o svojom terči zistiť viac. Potreboval zostať pri zmysloch.

			Lekáreň Galaxy Drug Store sa nachádzala v strede ošumelého radu obchodov v East Finchley medzi stávkovou kanceláriou a čínskou donáškou. Na nápise chýbalo posledné „e“, to však bohato vynahrádzal výklad s blikajúcim neónovým oznamom, že majú otvorené celú noc. Výklad bol zároveň prepchatý filmovými plagátmi a medzinárodnými telefónnymi kartami a oznamoval okoloidúcim, že sa tu okrem iného požičiavajú dévedéčka. Belsey vošiel dnu.

			Bez lekárskeho predpisu sa dalo kúpiť maximálne 180 miligramov efedrínu. Vzhľadom na toto obmedzenie sa bežne predávali len tabletky ChestEze, ktoré obsahovali 30 miligramov kofeínu, 18,3 miligramov efedrínu a 100 miligramov teofylínu, člena šťastnej rodiny xantínov, farmakologického bratranca kofeínu. ChestEze boli dostupné v balení po deväť kusov.

			Belsey podišiel k pultu, kde si mladistvý predavač škriabal kožu.

			„Vraj si mám kúpiť nejaký ChestEze,“ povedal Belsey. Chalan naňho pochybovačne pozrel, potom išiel k policiam za pultom a vybral balenie. Položil ho medzi nich. Belsey si okázalo prečítal drobné písmo: poskytuje úľavu pri bronchitickom kašli, chrčaní, dýchavičnosti a ďalších symptómoch astmatickej bronchitídy.

			„Mohol by som dostať dve balenia?“ spýtal sa Belsey.

			„Žiaľ, dve vám predať nemôžem.“

			„Jedno je pre môjho otca. Zápal priedušiek som dostal od neho.“

			Chalan zdvihol obočie, ale vrátil sa po ďalšie balenie. Vyzeral ako ľahká korisť. Belsey si vypýtal ešte osviežovač vzduchu, vitamíny a jedno balenie Sudafedu.

			„Nemám na nej PIN,“ povedal Belsey a vytiahol kartu Amex.

			Chalan na okamih zavrel oči od únavy, priveľkej na jeho vek, potom stlačil gombík a podal Belseymu obhryzené pero.

			Belsey si vzal vrecko s nákupom a prešiel do knižnice na hlavnej ulici. Vypýtal si heslo na počítače, sadol si a zadal do vyhľadávača Alexeia Devereuxa. Prvé výsledky vyzerali sľubne: jeden bol článok v ruštine z novín Chimkinskaja pravda a druhý článok z The Wall Street Journalu. Článok z The Wall Street Journalu bol spoplatnený, ale začínal sa takto: „Z celej novej generácie oligarchov, ktorí podnikajú za hranicami Ruska, je Alexei Devereux možno najzaujímavejší.“ Internetová stránka Eurasian Trade News uvádzala jeho meno v zozname piatich mužov, ktorí „menia tvár ruského šoubiznisu“. Nevysvetľovala, ako ju mení. Písalo sa tam o ňom, že je „veľmi samotársky“. Neskôr sa spomínalo, že „záhadný Alexei Devereux stojí za finančnou injekciou v rozsahu dvoch biliónov dolárov, ktorú dostala podvyživená športová stanica TGT“. Noviny Novyj Sajt naznačili súvislosť medzi rastom ceny akcií firmy Posky International so správami o tom, že ich chce kúpiť Devereux. Firma Posky International pôsobila v oblasti voľného času a maloobchodu. Článok mal podobu stĺpčeka vedľa všeobecného grafu s akciami za rok 2007. Len noviny Moscow Business Gazette z októbra minulého roku spomenuli aj niečo o oligarchovom živote: „Výnimočne samotársky, výnimočne úspešný investor“ Devereux patril do „vianočného zoznamu“: bolo na ňom desať ľudí, ktorí stáli za druhým kolom rýchleho predaja akcií cez Vianoce 1998. Ďalej sa tam písalo, že Devereux odišiel do politického exilu, lebo v Rusku mal kontakty s opozičnými politikmi, takže tam už nemohol zostať.

			Belsey si posledný článok prečítal dvakrát. Vyplývalo z neho, že Devereux do exilu odišiel krátkom predtým, ako vznikol tento text, čo bolo pred desiatimi týždňami. V texte bola informácia, že má pobočky v Paríži, v Londýne a v New Yorku a zrejme bude vítaný v ktorejkoľvek z nich. Nikto však nevedel, kam odišiel. Nikto nevedel, kam sa poberú jeho firmy.

			Belsey sa vrátil do domu. Hnilobný zápach už slabol. Hmyz sa presťahoval inam. Belsey rozstriekal po miestnostiach osviežovač vzduchu, potom našiel v chladničke fľašu šampanského a otvoril si ju. Odporúčaná dávka ChestEzu bola jedna tabletka za štyri hodiny. Vzal si tri a zapil ich pohárom Veuve Clicquot. Zavrel miestnosť s úkrytom a pokúsil sa zabudnúť, že tam vôbec je. Vlastné činy ho mierne desili, a predsa s tou hrôzou musel dočasne vydržať.

			Belsey pozrel na kreditnú kartu American Express. Do platnosti vstúpila len pred piatimi dňami. Zavolal na číslo služieb klientom, ktoré bolo na opačnej strane.

			„Mám tu novú kreditnú kartu,“ povedal Belsey, „ale nedostal som k nej PIN kód.“

			„Chcete, aby sme vám vydali novú kartu?“

			„Potrebujem len nový PIN kód.“

			„Budeme vám musieť vydať aj novú kartu.“

			„Dobre. A PIN mi pošlete osobitne?“

			„Áno.“

			„Koľko to potrvá?“

			„Dva alebo tri dni.“

			„Mohli by ste mi ho poslať expresne? Nechcem ho zase stratiť.“

			„Žiaľ, nie, ale mali by ste ho dostať už čoskoro.“

			„V poriadku.“

			„Musím vám položiť pár bezpečnostných otázok. Mohli by ste mi povedať váš dátum narodenia?“

			„Druhého februára 1957.“

			„A poštové smerovacie číslo?“ Belsey zdvihol neotvorený katalóg so záhradkárskymi potrebami a prečítal číslo z adresy na nálepke.

			„Priezvisko vašej matky za slobodna?“

			„Demoševová,“ riskol to.

			„Také meno tu nemám.“

			Takže narazil. Belsey rozmýšľal, ako získa dievčenské meno Devereuxovej matky. Predstavil si preplnený archív dokumentov zo sovietskej éry. Vždy mu pripadalo dojímavé, keď sa v rámci bezpečnostných informácií používali dievčenské mená matiek – táto dôverná znalosť minulosti našich matiek. Teraz ho to nedojalo.

			„Som sirota,“ povedal.

			Nastalo ticho. „V poriadku, pane. Zadali ste nám nejaké meno? Alebo heslo?“

			„Zabudol som.“

			„Budeme ho potrebovať, ak vám máme vydať novú kartu.“

			„Dobre.“

			Belsey zavesil. Počkal pätnásť minút, potom zavolal na útvar kartových podvodov v Templi.

			„Neprišli vám niekedy teraz správy o karte tohto človeka?“

			„Pokiaľ vidím, tak nie. Chcete niečo oznámiť?“

			„Nie.“

			Belsey zo zvedavosti zavolal na políciu v City a do Úradu pre závažné podvody. Zadal im Devereuxa a jeho firmu, ale nič nevedeli, nezaujímalo ich to a podľa vlastných slov mali aj tak práce vyše hlavy.

			Priemernému človeku trvá dvanásť mesiacov, kým zistí, že mu ukradli identitu. To sa týka žijúceho človeka. Ak on teraz robí práve toto, ak kradne Devereuxovi identitu, má ešte čas. Mal pocit, že je pripravený pokračovať tam, kde Devereux skončil. Ak sa má znovu narodiť, tak najlepšie ako boháč.

			Belsey sa najskôr pustil do systematického prehľadávania domu. Existovalo veľa vecí, ktoré by bol rád našiel: poslednú vôľu, šekovú knižku, vodičský preukaz alebo hocijaký iný doklad s fotografiou, PIN kódy, heslá, adresáre, ktoré by ich mohli obsahovať, notebook. Začal v pracovni. Nebohý v nej mal šatník, ktorý sa skladal z dvoch prístenkov spojených hore oblúkom, v prístenkoch boli police, pod nimi zásuvky a potom malé dvierka. Všetko bolo prázdne, až na čistý papier, žltnúce noviny vo francúzštine a taliančine a staré katalógy.

			Aj bielizníky v spálni a obývačke boli prázdne. Belsey hľadal za obrazmi trezor, ale márne. Pozrel pod jedálenský stôl a našiel poskladané obrusy a škatuľu s pohármi na víno.

			V priestore, ktorý pôvodne považoval za šatník, objavil zaprášenú saunu. Na prízemí vedľa kuchyne objavil komoru, o ktorej Devereux pravdepodobne ani nevedel a bola v nej práčka, žehliaca doska, nástroje pre upratovačky a záhradkárov, nádoby s čistiacimi prostriedkami, lak na dlážku, mopy a montérky.

			Nič, čo by potreboval.

			Zase začal zvoniť telefón. Akoby ohlasoval zvláštnosť jeho situácie. Každé zvonenie pripomínalo šplechot vesiel, čo ho vzďaľovali od brehu. Belsey si sadol v pracovni, pozeral na model lode a na Zimný palác a túžba po rabovaní ho dočasne opustila. Devereuxov majetok pôsobil ako slová, čo zostali visieť uprostred vety. Akoby chceli niečo povedať. Možno o osamelosti. Exil bol pocit – rozumel tomu. Belsey sa poobzeral a vycítil niekoho, kto sa pokúša udomácniť na cudzom mieste. Možno to vysvetľovalo ten nezáväzný štýl, všetko len v prenájme.

			O čom Devereux rozmýšľal, keď tu sedel? O starostiach s financiami? O nepodarenej dohode? O krajine, ktorú už nikdy neuvidí? Belsey si predstavil polia pokryté snehom, poľnohospodárske stroje, poľnú cestu. Roľníčky, ktoré pocestným predávajú medovníky, fabriky so svalnatými mužmi a zástavami. Prešiel k oknu, potom si sadol na dlážku a zadíval sa do priestoru medzi stolom a starožitnou stoličkou. Na dlážke sa tam niečo ligotalo. Belsey vliezol pod stôl k predmetu. Boli to hodinky, navonok rolexky: strieborné a ťažké. Na ciferníku bolo logo Rolex, ale sekundová ručička sa nekĺzala, a to ich prezradilo. Devereux mu nepripadal ako typ, čo nosí napodobeniny, ale Devereux zrejme nemusel byť presne taký, aký bol kedysi. No boli to hodinky, tikajúce a ambiciózne. Na striebornom ciferníku bolo päť malých ciferníkov a hodinky mali veľa tlačidiel. Dokonca aj napodobeniny sa občas predávali za niekoľko stoviek libier. Belseymu sa tento kus páčil. Jeden malý ciferník ukazoval fázy mesiaca.

			Nasadil si hodinky a podišiel k stojanu s vínom v kuchyni. Otvoril tri fľaše a z každej ochutnal: burgundské Clos des Lambrays Grand Cru; rizling z Alsaska, ročník 1996; a napokon talianske červené z Piedmontu, ročník 1989. Rozhodol sa, že jediná morálna vec, ktorú človek môže spraviť s bohatstvom, je zničiť sa ním. Pozrel na falošné rolexky na svojom zápästí a vypil burgundské, potom si zobral rizling k bazénu. Svetlo sivelo. Belsey zhodil topánky a sadol si na ležadlo. Rozmýšľal, čo človek robí, keď dosiahne bohatstvo, čo objaví na jeho druhej strane. Rozhodol sa, že by sa mal viac naučiť o časovom manažmente. Teraz videl, že jeho povolanie je náhradou času, ale toto povolanie sa mu rozpadalo v rukách. Nevedel, čo ho nahradí. Túžil sa porozprávať s Alexeiom Devereuxom.

			Posledný raz prehľadal dom. Garáž predtým podrobnejšie neskúmal, lebo vyzerala prázdna. No pri druhej kontrole sa ukázalo, že prehliadol smetnú nádobu v prednom rohu pri elektricky ovládanej bráne. Nadvihol vrchnák a uvidel modré recyklovateľné vrece, dopoly naplnené – roztrhol ho a zbadal papier.

			Belsey vzal vrece do obývačky a vysypal ho na dlážku. Rôzne dokumenty si zachovali podobu fascikla, v ktorom kedysi ležali. Bola medzi nimi korešpondencia týkajúca sa akéhosi projektu Boadicea. Navrchu kôpky bol fax od právnikov zastupujúcich Hong Kong Gaming Consortium o tom, „čo, ako dúfame, budete považovať za dohodu prijateľnú pre obidve strany“.

			Navrhovaná dohoda znela takto: 80 percent platieb pre AD Development a 20 na anonymný účet v rakúskej Raiffeisen Zentralbank. Vo faxe boli detaily o účte. „Prosím, považujte túto korešpondenciu za dôvernú.“

			Belsey si sadol na dlážku, obklopený obsahom odpadkového vreca. Mal pocit, akoby plával nad novou hĺbkou bohatstva, voda bola chladnejšia a tmavšia. Za každým veľkým človekom je anonymný účet. Tento bol typu Sparbuch, vkladná knižka. Sparbuch bol taký anonymný, že rakúske banky ich už mali zakázané poskytovať, ale na čiernom trhu staré účty stále menili majiteľov. Banka od vás nepýtala meno ani adresu. Dali vám malú vkladnú knižku, Sparbuch, a vy ste si vybrali heslo. To bolo všetko. Úplne všetko. Nezaškodilo, ak ste mali rakúsky prízvuk alebo ochotného rakúskeho advokáta, aby nevzniklo podozrenie. Potom si človek mohol vkladať a vyberať peniaze, koľko chcel, a potreboval len heslo. Nijaké inkriminujúce výpisy, nijaká korešpondencia, nijaké darčekové pero s logom banky. Ľudia väčšinou chodili do banky osobne, ale finančné prostriedky sa dali previesť telegraficky alebo telefonicky. Nazývali to ochrana bohatstva a pre políciu to bola slepá ulička.

			Belsey vkladnú knižku nenašiel. Ale napodiv mal číslo účtu, Kontrollnummer. Nepredstavoval si, že by sa dostal aj ďalej, to by bolo šialené. No na druhej strane, vyše polovica ľudí si heslá niekam zapisuje. A až sedemdesiatpäť percent opakovane používa to isté heslo.

			Belsey prehľadal hromadu odhodených dokumentov a uvidel tam účet spomínaný v korešpondencii s právnickou firmou Trent Horsley Myers a s účtovníckou firmou na Sloane Square. Napokon našiel aj list z rakúskej centrály banky Raiffeisen, ktorý potvrdzoval, že teraz banka ponúka dvadsaťštyrihodinové telefonické bankovníctvo a že neexistujú formálne obmedzenia sumy, ktorú človek môže vložiť v jeden deň, hoci spracovanie súm nad 500 000 eur môže trvať štyridsaťosem hodín.

			Belsey si bol istý, že našiel zakopaný poklad. Zavolal na číslo na bankovej korešpondencii.

			„Guten Abend,“ ozval sa ženský hlas.

			„Guten Abend,“ odzdravil Belsey. „Volám z Londýna. Mám u vás účet a potrebujem z neho spraviť súrnu platbu.“

			„Nech sa páči, pane. Môžem poprosiť vaše heslo?“

			„Nemám pri sebe heslo. Mám číslo účtu.“

			„Budem potrebovať vaše heslo, pane.“

			„Je to súrne. Čaká na mňa dodávateľ.“

			„Nemôžem to urobiť, pane.“

			„Čo by som potreboval na prevod peňazí?“

			„Číslo účtu a heslo.“

			„A dalo by sa to spraviť telefonicky?“

			„Samozrejme.“

			„A čo keby som heslo zabudol?“

			„Museli by ste do jednej z našich pobočiek priniesť doklad totožnosti a porozprávať sa s bezpečnostným poradcom.“

			„Ďakujem.“

			Belsey ukončil hovor. Peniaze tam boli, cítil ich. Veď nič sme si na svet nepriniesli a nič si ani nemôžeme odniesť. Čo to spomenula Devereuxova asistentka? Že mu zostal posledný milión. Dokázal uveriť, že Devereuxa dohnala k samovražde chudoba, lenže chudoba je relatívny pojem. To, čo je pre jedného finančné dno, sú pre iného úspory. Len treba postupovať opatrne.

			Belsey zvážil ďalší krok. Potom uvidel, koľko je hodín. Hrozilo, že zmešká koniec svojej kariéry.

			Riaditeľstvo Nezávislej komisie pre sťažnosti na políciu (IPCC) sídlilo na ulici High Holborn: bola to sklenená kancelárska budova a na prízemí sa nachádzala kaviareň Starbucks. Belsey zaparkoval Porsche Cayenne za rohom a vošiel dnu. Riaditeľstvo malo neutrálnu masku – modré koberce, sklenené steny, svetlé borovicové dvere na bezpečnostný kód. Belsey sa sem už raz dostavil, vo veci úmrtia vo väzbe, a ani vtedy sa mu tu ktovieako nepáčilo.

			„Belsey. Prišiel som na pohovor.“

			Človek na recepcii naňho pozrel, niečo overil a poslal ho v sprievode strážnika na druhé poschodie. Bol tam otvorený priestor, kde pred monitormi sedelo veľa civilných pracovníkov. Strážnik odišiel a prišiel k nemu nejaký človek.

			„Nicholas Belsey?“

			„Dobrý deň.“

			„Frank Sacco. Som váš právnik, z firmy Riggs a Jenkins.“

			Podal Belseymu ruku. Sacco bol nízky muž v olivovozelenom obleku a mokasínach, tvár sa mu ligotala, ako keby si nagéloval vlasy a pokračoval aj na tvári. Firma Riggs a Jenkins vždy poskytovala právnikov pre vnútorné vyšetrovanie. To znamenalo, že Belseyho prípad sa už dostal k odborom.

			„Teší ma,“ povedal Belsey.

			„Potrebujeme niečo prebrať?“

			„Koľko toho viete o krádežiach identity?“

			„Nie je to moja špecialita.“

			„Poďme dnu.“

			Sacco vošiel do rožnej kancelárie prvý. Vnútri ich čakali dvaja muži a žena – muž so ženou sedeli za stolom nad spisom, druhý muž stál a díval sa von oknom. Belsey vošiel dnu a zavrel dvere. Sediaci muž bol Barry Gaunt z IPCC. Belsey ho poznal z televízie, kde rozprával o incidentoch pri nepokojoch, o policajtoch, ktorí sa dopustili brutality. Bol príliš široký do obleku z Marks & Spencer, mal ružovú tvár a široký krk. Muž, ktorý stál, bol vysoký a mal potkanie črty. Žena mala polodlhé vlasy s ofinou, tmavooranžový nohavicový kostým a originálnu ručne vyrobenú bižutériu. Takže zavolali aj psychologičku, pomyslel si Belsey. Z kancelárie bol výhľad na cestu Kingsway, starý električkový tunel a námestie Red Lion Square. Ľudia vchádzali do koncertnej siene Conway Hall.

			„Prosím, sadnite si.“

			Belsey a Sacco si sadli. Ako prvá dostala slovo psychologička, čo nikdy nebolo dobré znamenie.

			„Ja som Janet z Agentúry pre duševné zdravie.“

			„Teší ma, Janet,“ prikývol Belsey.

			Ozval sa Gaunt: „Barry Gaunt z IPCC. Toto je Nigel Herring z veliteľstva camdenského okrsku.“ Ukázal rukou ma vysokého muža. Herring sa vyhol Belseyho pohľadu. Belsey to meno poznal: Northwoodov bojový pes, ktorého povýšili na inšpektora len preto, lebo sa Northwoodovi pchal do zadku. Úskočný človek s množstvom skrytých záujmov. Mal slobodomurársky prsteň a nezdravo bledú pokožku.

			„Ako chápete túto situáciu?“

			„Túto situáciu?“

			„Prečo ste tu.“

			„Lebo som ukradol a nabúral policajné auto.“

			„Dobre,“ povedala láskavo psychologička.

			„Hlavný superintendent Northwood chce, aby ste to vysvetlili.“

			„Neviem, či to dokážem vysvetliť. Všeličo sa stáva a ja sa hanbím za to, čo sa udialo, a chápem, že úradný postup bude... pokračovať.“

			„Ale to nie je všetko, však?“ poznamenal Gaunt.

			„Myslíte v súvislosti s tou nocou?“

			„V súvislosti so všetkým.“

			„V súvislosti so všetkým nie. Nie je to všetko,“ povedal Belsey.

			Gaunt vyzeral napoly znudene, akoby ľutoval, že ho odvolali z nejakých vážnych nepokojov k malej a nedôležitej roztržke v Belseyho živote.

			„Kam ste mali namierené?“ spýtal sa.

			„Myslím, že som sa pokúšal dostať do Heathu. A to sa mi aj podarilo. Na druhý deň som sa zobudil v parku. Som suspendovaný?“

			„Podľa vás si to zaslúžite?“

			„Neodpovedajte,“ poradil mu Sacco.

			„Bolo by to platené suspendovanie?“ spýtal sa Belsey.

			„Máte finančné problémy?“ spýtala sa psychologička.

			„Áno,“ odvetil Belsey. Vložil si ruky do vreciek Devereuxovho saka. Potom ich vytiahol a pozrel sa, koľko je hodín. Pomyslel si: Ako sa môže stať, že niekomu spadnú hodinky? Keď človeku spadnú hodinky, začuje to. Zdvihne ich. A tak či tak mu spadnúť nemôžu, lebo ich má na ruke.

			„Baví vás policajná práca?“ spýtala sa psychologička.

			„Nie viac, než je zdravé.“

			„Chceli by ste sa porozprávať o tom, čo pre vás toto povolanie znamená?“

			„Môžem sa vás spýtať na niečo, čo súvisí so snami?“ povedal Belsey.

			„Ja položím otázku,“ prerušil ho Herring. „Vošli ste do domu veliteľa okrsku v noci jedenásteho februára?“

			„Áno.“

			„S jeho manželkou?“ Znelo to podráždene.

			„A to je priestupok? Ak áno, budete musieť obviniť polovicu metro...“

			„Dávajte si bacha.“

			„Dávajte si bacha,“ pridal sa Sacco.

			„Hovoríte úprimne, Nigel? Viete, ako to myslím?“

			„V tejto hre už nemáte veľa životov, Belsey.“

			„Áno.“

			„Čo áno?“

			„Áno, vošiel som dnu.“

			„Prečo?“

			„Bol som zvedavý.“

			Herring sa obrátil naspäť k oknu s rukami vo vreckách.

			Belsey rozmýšľal o praní peňazí. Aj keby získal prístup k Devereuxovým úsporám, nedokázal by ich previesť na svoj účet bez toho, aby nespustil poplach. Pri náhlej zmene solventnosti to tak býva. Napríklad pri prevode financií od mŕtveho podnikateľa k detektívovi na mizine. A aby mohol cestovať, potreboval finančný plán. Niekoľko mesiacov strávil na oddelení pre boj s praním špinavých peňazí a vedel, ako to prebieha. Každé pranie špinavých peňazí má tri fázy: umiestnenie, rozvrstvenie a integrácia. Umiestnenie peňazí znamená vytvoriť dvere, cez ktoré môžu špinavé peniaze pretiecť do normálneho sveta financií. Znamenalo to nájsť žilu. Rozvrstvenie bolo pletenie pavučiny, vytváranie schránkových firiem, zahraničné banky, anonymné účty, zametanie stôp. Až potom tretia fáza: integrácia. Nikto totiž nechce veľký šek z bolívijskej banky. No stačí peniaze dostať do londýnskeho City a hneď je to zákonné. Oblasť EC1 je sen každého prepierača špinavých peňazí. Sotva kilometer odtiaľto...

			„Northwood vraví, že už toho máte na konte viac,“ povedal Herring.

			„Áno?“

			„Problémy na okrsku. Otázniky.“

			„Hlavný superintendent Northwood sa tiež do kadečoho namočil, nie?“

			Herring chcel niečo povedať, ale predbehla ho psychologička.

			„Sústreďme sa na tento konkrétny incident,“ navrhla s náznakom nervozity. „Pokúste sa vysvetliť, čo sa stalo.“

			„Veľa toho nebolo. Ospravedlňujem sa, že som si vzal to auto. Prežíval som ťažké obdobie.“

			„Pili ste predtým?“

			„Samozrejme, že som predtým pil.“

			„Povedali by ste, že máte problém s alkoholom?“

			„Nie.“

			„S nejakými inými látkami?“

			„S ritalinom. Keby som tu chcel pracovať,“ povedal Belsey, „musel by som mať blízko do dôchodku? Musel by som byť starší?“

			Herring stisol pery. „Budeme potrebovať vzorku moču.“

			„Kam sa mám vymočiť?“ spýtal sa Belsey.

			Gaunt otvoril zásuvku na svojom stole, vytiahol pohárik a položil ho na Belseyho kraj stola, ako keby sa nechcel nakaziť. To je všetko, čo tu majú? pomyslel si Belsey. Poháriky na moč?

			„Okej,“ povedal Belsey. Vzal pohárik, vybral sa k toaletám, potom zamieril k výťahom a vyšiel von.

			Belsey si v Holbornskej knižnici nalistoval v zlatých stránkach „založenie firmy“ a našiel, čo hľadal.

			Firma Ocean Wealth Protection – ochrana majetku a súkromné bankovnícke služby. Založenie firmy za jediný deň. Založte si firmu od 3 do 5 minút: 32 libier – riešenia pre daňové raje a zachovanie súkromia.

			Riešenia pre zachovanie súkromia zneli dobre. Vedel, že medzinárodná obchodná korporácia sa dá založiť napríklad na ostrove Antigua jedným ťuknutím klávesa aj s adresou sídla firmy a dokonca aj s celou správnou radou, mená jej členov poskytli miestne úrady. Vaše meno sa v papieroch neobjavilo, ale mali ste kam dať peniaze. Firma Ocean sídlila v Belsize Parku len pár minút od hampsteadskej policajnej stanice. Belsey tú ulicu poznal: rad realitných agentúr, ambulancií plastických chirurgov a butikov. Tušil, že firma Ocean tam dokonale zapadá. Mal pravdu.

			Zaparkoval Porsche Cayenne pred jej sídlom, dal si záležať, aby naň mali zvnútra dobrý výhľad. Vystúpil, napravil si oblek a stlačil gombík na interkome.

			„Rovno po schodoch.“ Hlas znel povzbudivo. Belsey vyšiel po úzkych schodoch k dverám označeným ako Ocean Ltd. V kancelárii boli dvaja muži, jeden mladý a jeden starý, okrem počítačov tam toho veľa nebolo. Starší mal ešte iskru plejboja, hoci oslabenú vekom, vlasy ostrihané nakrátko a postavu z posilňovne. Vyzeral ako bankový lupič, ktorý sa maskuje za bankára. Mladší mal bielu košeľu s trakmi a ružovú kravatu s hrubým uzlom. Na stene bola mapa sveta s farebnými vlajočkami pripnutými na mnohých malých ostrovoch. Samostatne stojaci ventilátor hnal cigaretový dym k oknám s dvojitými sklami a odtiaľ sa dym valil naspäť k stolom. Belseyemu ukázali, aby si sadol za holý stôl uprostred miestnosti.

			„Kávu?“

			„Bez cukru a mlieka, vďaka.“

			Belsey pozrel na steny. Okolo mapy bolo veľa plakiet a certifikátov, ktoré neznamenali nič, len že firma sa vie prezentovať. Starší muž mu nalial kávu.

			„Ako vám pomôžeme?“

			„Chcel by som kúpiť firmu,“ povedal Belsey. Odpil si z dobrej, silnej kávy. „Potrebujem si kryť chrbát.“

			„Akú máte predstavu?“

			„Dve medzinárodné obchodné korporácie v zahraničí, v daňovom raji, možno na Antigue, s pro forma konateľmi a obchodným záznamom. Chcel by som adresu s poštovou priehradkou, ktorá sa nedá vystopovať ku mne, a anonymný vkladový účet na meno jednej predregistrovanej spoločnosti, niekde, kde je to bezpečné. Ale mala by to byť dostatočne úctyhodná banka, nech môžem presúvať stredne veľké sumy na európsky bežný účet, aby to nepútalo pozornosť.“

			Opierali sa na stoličkách a prikyvovali. Mladší si medzi ukazovákmi krútil pero.

			„Vidím, že sa vyznáte.“

			„Potrebujem ešte predstavu o vašich cenách.“

			„Závisí to od jurisdikcie. Pre predregistrovanú firmu sú vhodné Britské Panenské ostrovy: patria pod kráľovnú a cena sa začína od osemstoštyridsať. Jersey stojí dvakrát toľko, ale je to veľké finančné centrum. Potom tu máme Dominiku, Seychely, Anguillu. Všetky spoločnosti, ktoré predávame, majú záznamy minimálne spred troch rokov. Dominika je najlacnejšia ponuka, ktorú odporúčame.“

			„Čo máte na Dominike?“

			Otvoril malý notebook.

			„Mohli by sme predať napríklad firmu Dutch Export Import Trading AG, založenú v marci 2005. Alebo firmu American Auto Management Corporation, ktorá je o pár mesiacov staršia. Každá má právnickú firmu ako nominálneho konateľa, takže o diskrétnosť je postarané. Dostanete pozíciu advokáta, aby ste mohli spoločnosť spravovať. Netreba nič hlásiť úradom.“

			„A bankový účet?“

			„Ja by som si vybral Cyprus, ale bude to tisícpäťsto. Inak Svätý Vincent, čo je dolárový účet, ale len ak môžete dostávať alebo presúvať peniaze vo všetkých hlavných menách. Minimálny vklad bude okolo dvoch tisíc – vklad platíte banke, nie nám. Je to absolútne anonymné, žiaľ, pýtajú si referencie. Je tam taká atmosféra. Nevyzeráte ako terorista, ale...“

			„Sú aj banky, kde nepýtajú referencie alebo minimálny vklad?“

			„Ostrov Niue.“

			„Niue?“

			„Kus koralového útesu uprostred Tichého oceána. Trojhodinový let z Nového Zélandu. Samosprávna súčasť Spoločenstva národov, sú tam hlavne čajky a registrované adresy japonských spoločností, ktoré zarábajú na erotických linkách. A ešte je tam Bank of the South Pacific. V podstate nám dáte adresu, ktorú si vyberiete, a my vytvoríme faktúru a odfaxujeme im ju. To stačí. Účtujú si jednorazový manipulačný poplatok dvesto dolárov.“

			„Super.“

			„Výborne. Čo ešte? Môžeme vám zabezpečiť potvrdenie o bezúhonnosti za deväťdesiatpäť libier, virtuálnu kanceláriu v meste podľa vášho výberu, ktorá môže prijímať poštu a presmerúvať hovory. Vyjde vás to na nejakých sedemdesiat mesačne. Za dvadsaťpäť libier vám dokonca vieme poskytnúť pečiatku.“

			„Akú?“

			„Pečiatku s názvom firmy.“

			„Tú chcem.“

			„Okej.“

			„Ako funguje to presmerovanie hovorov?“

			„Ako len chcete. Keď niekto vytočí číslo vašej firmy, dovolajú sa k nim. Zdvihnú to a povedia, toto je firma XY, ten a ten má práve stretnutie, a potom vám zavolajú a odovzdajú odkaz. Alebo aj nie. Môžu počkať, kým zavoláte, alebo odovzdávať odkazy raz za týždeň. Ak chcete, môžu volajúcemu zaspievať Veľa šťastia, zdravia. Vy ste zákazník, chápete.“ Usmial sa.

			„Chápem. Mám kopu peňazí na rakúskom účte, ktoré by som chcel previesť. Čo by sa na to hodilo najlepšie?“

			„Určite Niue. Môžeme použiť jednu medzinárodnú obchodnú korporáciu na založenie účtu na ostrove. Bude mať miestnu adresu sídla, čo vyžaduje zákon, ale použijeme systém virtuálnej adresy, takže pôsobiť môžete kdekoľvek na svete a nemusíte sa naťahovať so zbytočnou byrokraciou.“

			„To by bolo super.“

			„Uhm.“

			Belsey pil kávu. Prvý raz cítil to, čo musel aspoň raz cítiť každý zločinec z povolania a nikdy na to nezabudnúť: možnosť, že mu to prejde, vedomie obmedzení polície, obmedzení medzinárodnej spolupráce a priestoru slobody za týmito obmedzeniami. Hľadel von oknom a myslel na tropické moria. Umy ma a budem belší ako sneh, tak znela tá modlitba. Zotri všetky moje viny.

			„Koľko to bude stáť dokopy?“ spýtal sa Belsey.

			„Za adresu, dve predregistrované firmy a bankový účet maximálne šesťtisíc. Asi skôr päťtisícosemsto.“

			„Teraz pri sebe tie peniaze nemám.“

			„Samozrejme. Vráťte sa, keď ich budete mať. Všetko je pripravené.“ Mládenec zdvihol hlavu od obrazovky a usmial sa.

			Belsey roztrhal lístok s pokutou za parkovanie, ktorý našiel za stieračom Porsche, hodil ho do koša a odviezol sa k cestovnej kancelárii na Hampstead High Street. Všetci pracovníci boli zaneprázdnení. Posadil sa do čakárne a rozmýšľal, kedy bol naposledy v zahraničí: víkend v Palerme, spontánny výlet s blonďavou realitnou agentkou, ktorá bola svedkom streľby v klube. Vyrazili na letisko rovno z trestného súdu. Bolo to v máji, jeho jediná dovolenka za päť rokov. Ale pamätal si horúčkovitý prísľub tých dní, miest, kde Londýn pôsobil ako dlhý temný sen – vyberie sa na takéto miesto.

			Zobral brožúrku a dozadu si napísal zoznam štátov, ktoré nevydávajú iným štátom osoby na trestné stíhanie. Vedel, že s niektorými policajnými zbormi sa ťažko spolupracuje. V niekoľkých prípadoch sa tak pokúšali spolupracovať s Líbyou. Bolo to nemožné – nikto tam nehovoril po anglicky, nikto nedvíhal telefóny. Do Líbye a potom... ďalej. Dáme ti výcvikové zbrane. Zahráš si squash, udržíš sa v kondičke...

			„Pomôžem vám?“ Zavolala ho mladá žena.

			„Koľko stojí let do Líbye?“ spýtal sa Belsey.

			Žena zadala vyhľadávanie v počítači.

			„Momentálne od dvestodvadsať, jednosmerná letenka, Tripolis.“ Nahla obrazovku, aby videl.

			„Vrátane DPH?“

			„Nie.“

			„Aký ponúkate najlacnejší let?“

			Toto hľadanie trvalo trochu dlhšie.

			„Do Dublinu,“ povedala.

			„Potrebujem sa dostať ďalej ako do Dublinu.“

			„Čo napríklad Brémy? To je v Nemecku.“

			„Koľko to stojí?“

			„Štyri libry bez DPH. S DPH asi dvadsaťosem.“

			„Letí sa zo Stanstedu?“

			„Áno.“

			„Koľko teraz stojí vlak na Stansted?“

			„Obojsmerný?“

			„Jednosmerný.“

			„Počkajte.“ Presunula sa na stoličke ku kolegyni, potom sa presunula naspäť.

			„Devätnásť.“

			„Ďakujem.“

			Vyšiel z cestovnej kancelárie a zamieril do kaviarne, vybral z koša noviny a písal na prázdne miesta v reklame: let, dane, vlak. Všade uviedol cenu. Pri pohľade na výsledok pocítil tiché zadosťučinenie – stačí štyridsaťsedem libier a môže si reštartovať život. Potom vedľa napísal päťtisícosemsto libier, hrubá cena, ktorú mu uviedli, keď sa pýtal na založenie firmy. To by bola možnosť veľkolepejšieho znovuzrodenia. Ale vyžaduje si značný počiatočný kapitál.

			Obrátil stranu, na okraj napísal zoznam Devereuxovho majetku a vedľa toho stĺpec s peniazmi, ktoré by zaň mohol dostať.

			Pas nenašiel vo svojej kancelárii na policajnej stanici. Určite ho použil, keď cestoval na Sicíliu. Nemohol si spomenúť, kedy ho videl naposledy.

			Belsey pár minút hľadal, keď mu prepojili hovor. „Belsey?“

			„Áno.“

			„Tu je Mike Slater. Dopočuli sme sa, že v The Bishops Avenue sa našlo telo. Samovražda. Nevieš o tom niečo?“

			Belsey zadržal dych.

			„Vôbec, Mike. Rozprávaj.“

			„Myslím to vážne, Nick. Nič som neuverejnil o tvojich nedávnych výčinoch. Teraz potrebujem príbeh.“

			„Telo nie je príbeh.“

			„Je to na The Bishops Avenue.“

			„Ozvem sa ti, Mike. V novinách ma nespomínaj. Ďakujem.“

			Belsey zavesil a preklínal klebetných záchranárov a všetečných novinárov. Mike Slater pracoval v redakcii novín Hampstead & Highgate Express, jeho ošumelý šarm a svetácke vystupovanie maskovali skutočnú vášeň pre žurnalistiku, vďaka ktorej bol Ham & High dve desaťročia rešpektovaným miestnym týždenníkom. Slater s Belseym udržiaval priateľské vzťahy, ale dokázal v Hampsteade vycítiť dozrievajúci príbeh. Do kancelárie vošiel Trapping.

			„Ahoj, Nick.“

			„Ahoj. Našiel si toho podozrivého z útoku nožom, toho Johnnyho Cassidyho?“

			„Ešte nie.“

			„Vravel si, že je to syn Nialla Cassidyho.“

			„Áno.“

			„Starý ešte predáva kradnuté veci?“

			„Povedzme, že nie je vedúci občianskej hliadky.“

			„Stále je v Borough?“

			„Nikde inde by ho netrpeli. Však to bol kedysi tvoj revír, Nick?“

			„Prechádzal som tadiaľ.“

			„Lepšie sa tam nezastaviť, čo?“

			Zdvihol spis a vyšiel von. Belsey sa zamyslel. Zdržiaval ho nedostatok financií. Brutálny návrat syna Nialla Cassidyho mu ešte mohol priniesť šťastie. Potreboval rýchlo presunúť veľa kradnutých vecí a nemienil využiť nové záložne na hlavnej ulici.

			Obliekol sa, vzal kľúče od Devereuxovho Porsche a šiel si zaspomínať na staré časy.

			Belsey prešiel cez Temžu v Blackfriars. Slnko zapadalo. V polovici cesty na Old Kent Road mal pocit, akoby začal padať. Povrch času stratil pružnosť, praskol a on padal dozadu cez svoju kedysi sľubnú kariéru, dolu cez Borough k Elephant and Castle.

			Zanechal za sebou prepychový breh rieky. Za renovovanými budovami, vo večných viktoriánskych tieňoch, stáli staré nezmenené míľniky: miesta, kde sa naučil svoje remeslo, krčmy, kde sa ho pokúšal zabudnúť. No krčmy mali zatlčené okná. Miesta, ktoré boli aj vtedy ošarpané a pôsobili ako svedectvo o niečom zvrátenom a večne prítomnom v živote, zmizli. Na oknách podniku Eagle, čo bola kedysi policajná krčma, viseli tabule s nápisom „Zákaz vstupu“. Jeho obľúbené spomienky na seba samého, zaliate jantárovým svetlom whisky a piva, zostali za doskami. Mal krátko po dvadsiatke, keď naposledy pracoval na týchto uliciach, práve nastúpil na kriminálku a opájal sa tým.

			Akýmsi nechutným zázrakom však prežila aspoň krčma Wishing Well. Stála osamotene vedľa železničného nadjazdu na vedľajšej ulici plnej autoservisov a garáží. Na boku mala vyblednutý nápis „Hlavu hore“, namaľovaný na tehly, ktoré boli ešte stále začadené dymom z devätnásteho storočia. Predné okná zakrývali rukou písané plagáty sľubujúce „Živú hudbu v sobotu“.

			Belsey zaparkoval a vošiel dnu.

			Niall Cassidy a jeho gang sedeli okolo škatuľky s cigaretovými papierikmi, tranzistorového rádia a dostihových novín. Boli to zlodeji kovu – aspoň taká bola teraz najnovšia móda: kradli poklopy z kanálov a elektrické káble, tie potom roztavili a predávali do zahraničia. Kedysi v malom dovážali amfetamín a Belsey predpokladal, že s tým ani neprestali. Väčšina z nich mala rozsiahle portfólio protizákonných aktivít. Cez špinavé pásy skla prenikalo svetlo z pouličných lámp. Visel tam nápis „Vitaj doma, Johnny“, ale Johnny doma nebol. Čo vravel Trapping? Dva roky na Baleárskych ostrovoch, potom sa vrátil a dobodal muža, ktorý ho udal. Teraz sa zrejme skrýval. Oslavu v krčme museli zrušiť.

			„Dobrý deň, páni,“ pozdravil Belsey.

			„Aha, mladý Bellboy.“

			„Nicky, dávno sme sa nevideli.“

			„Mne ste teda nechýbali.“

			„Ako to vyzerá v krajine bohatých?“

			„Lepšie než tu,“ odvetil Belsey.

			Malý bar bol ufúľaný. Vzadu v najväčšom šere stál v osobitnej miestnosti biliardový stôl. Cassidy mu kývol na pozdrav, ale mlčal. Vyzeral ako človek, ktorý sa pokúša opiť, ale nedarí sa mu to, človek, ktorého ťažia šperky.

			„Čo som zmeškal?“ spýtal sa Belsey.

			„Nič. Stálo to tu za hovno.“

			Usmievali sa bezzubými ústami, šúchali si vyblednuté tetovania. Majiteľ Rod Thompson bol troska, trpel rozdutím pľúc. Bol bledý ako mŕtvola, ale zachoval si zvyšky inštinktov múdreho krčmára. Postavil pred Belseyho pitie a žmurkol.

			Pivo Stella Artois a whisky Jameson. Belsey do seba hodil whisky pri bare a pozoroval skupinku. Svojím príchodom prerušil debatu: určite o Johnnym a reťazci nešťastných udalostí. Konšpirovať doslova znamená spoločne dýchať. Rozmýšľal nad tým, keď pozoroval krčmu. Za starých fajčiarskych čias sa tu kúdolil sivý dym z tabaku Old Holborn. Teraz sedeli v čistom vzduchu ako ryby na suchu: Dell Petterson, jeden zo šiestich poštárov z New Elms, ktorých pred pár rokmi poslali za mreže za podvody s kreditnými kartami, Trevor Hart, ktorý kšeftoval s nezdaneným tabakom a naftou, Brendan McCarthy, ktorého práve prepustili z Wandsworthu, kde si odsedel dva roky za ublíženie na zdraví (dopustil sa ho na vlastnom švagrovi). Boli takí stiahnutí do seba, že im z očí pozerala krajina nikoho, nezariadený prázdny priestor a ešte zadebnená izba s dverami zatarasenými nábytkom. Zadubenci. Wandsworthska väznica bola po všetkých stránkach tvrdá. Belsey by sa za starých čias dal do reči s Brendanom. Samozrejme, kvôli klebetám z väzenia, ale zároveň preto, že na čerstvo prepustených, ktorí sa mohli všelijako pošmyknúť, bolo treba dávať pozor.

			„No čo je, Belsey? Hybaj medzi nás.“

			„To je nový oblek, Nicky?“ spýtal sa Trevor.

			„Práve som si ho kúpil.“

			„Tuším jeden z nás robí niekde chybu.“

			„Asi obaja,“ odvetil Belsey a pritiahol si stoličku.

			„Čo sa stalo?“

			„Povýšili ma.“

			„A čo si teraz?“

			„El Presidente. Najvyšší šéf.“

			„Vždy keď ťa vidím, vyzeráš skôr ako pasák.“

			Belsey chvíľu sedel a vychutnával si, že je znovu v starej krčme. Ľudia tu hádzali mince do pisoárov s iróniou, ktorú nedokázal zhodnotiť. Obzeral si cigaretami prepálené stoly a zažltnuté plagáty turistických atrakcií v County Kerry. Kedysi to bola krčma IRA, predsunutá hliadka siete, ktorá pôsobila v podzemí Westwaya. Stále to bola dobrá krčma na skrývanie. Stará garda tu sedávala od jedenástej doobeda – bolo ich vidieť, ako čakajú vonku, presní ako hodinky, kým im odomknú cely. Belsey mal sto chutí povedať im, že s takouto disciplínou by si mohli udržať slušnú robotu. Pokrytec.

			„Počuli sme o tom.“

			„Čo ste počuli?“ spýtal sa Belsey.

			„O problémoch na severe.“

			„Počuli sme, že ťa vyšetrovali. Asi sú to len kecy.“

			„Nie sú to kecy.“

			„Na polícii je teraz kadečo inak.“

			„Svet sa zmenil. Poctivý policajt ako ty...“

			Ako sa šíria reči, pomyslel si Belsey. Cassidy celý čas mlčal. Teraz vstal s pivom, mobilom, kľúčmi a cigaretami. Pozrel na dvere.

			„Nezahráš si, Niall?“ spýtal sa Belsey.

			Cassidy sa obrátil a uprene sa zadíval na detektíva.

			„Ak myslíš.“

			Zapli vzadu svetlá a rozložili gule. Cassidy si zapálil cigaretu z novej škatuľky zlatých marlboriek a postavil ju na okraj stola. Do zadnej miestnosti sa nikdy nedostal okresný hygienik. Nechodieval sem ani majiteľ. Na drevenom obklade stáli lepkavé poháre. Belsey začínal a hladko schoval šesť gúľ. Cassidymu sa nedarilo. Belseymu išla karta – vzhľadom na okolnosti ho to prekvapilo.

			„Kde je?“ spýtal sa Belsey.

			„Kto?“

			„Kto asi?“

			„Neviem.“

			„Tvoj syn. Prečo neprišiel na uvítací večierok?“

			„Neviem.“

			„Čo sú to za reči o bodnutí nožom pred úradom práce?“

			„Netuším, Nick.“

			„Ostatní tušia.“

			„Preto ho nezabásli.“

			„To mal kurevské šťastie, že nie.“

			Belsey vyhrával. Cassidy sa na hru nesústredil. Pripálil si druhú cigaretu od prvej a Belsey pozoroval jeho tvár vo svetle čerešňového dreva. Belsey raz alebo dvakrát stretol jeho syna. Johnny bol kedysi dobrý futbalista, skúšali ho aj v Arsenali, a keď mu to nevyšlo, dal sa na zápasy v klietke, bol v partii, ktorá trénoval v Legend’s Gyme za stanicou metra North Lambeth. To bolo predtým, ako odišiel na Ibizu a našiel lásku. O pár mesiacov už pašoval z Holandska. Belsey vhodil do stola mincu a rozostavil gule.

			„Čo hovoria?“ spýtal sa Cassidy.

			„Traja svedkovia.“

			„S menom?“

			„S kompletnou adresou, Niall. Bolo to o tretej poobede pred úradom práce. To nie je dokonalý zločin.“

			„On len žartoval.“

			„Strašne vtipné. Pamätám si, keď ma naposledy niekto porezal. Bolo to do popuku. Myslel som, že sa od smiechu pocikám, Niall. Vieš, ako to myslím?“

			„Čo chceš?“

			„Počul som, že použil nejaký vymakaný nôž. Nič, čo by sa dalo previezť lietadlom. Odkiaľ ho mal?“

			„Nemám ti na to čo povedať, Nick. Nevidel som ho.“

			„Odkiaľ máš tieto cigarety?“

			„Čo?“

			„Pozri sa na zdravotné varovanie. Fumar puede matar. To je po španielsky, nie? Fajčenie je hnusný zlozvyk v každom jazyku.“ Cassidy zvážnel. „Chceš dať prachy na ďalšiu hru?“ spýtal sa Belsey.

			Cassidy si nakriedoval tágo. Inokedy by Belseymu vynadal do skurvených polišov a opísal by potešenia, ktoré ho čakajú, keď skončí v Pentonville. No teraz stratil vietor z plachiet. Stáva sa to aj najlepším.

			„Nechce sa mi do papierovania,“ vzdychol Belsey. „Dnes sú všetko samé papierovačky. Celé kopy papierov. Preto už nechodíme po uliciach.“

			„Viem. Tuším by si potreboval dovolenku, Nicky. Čo povieš na toto?“

			Vytiahol zo zadného vrecka rolku špinavých bankoviek a položil na stôl tri stovky v dvadsiatkach. „Na chvíľu by si mal vypadnúť. Uži si.“

			Belsey ich spočítal, nechal si dvadsať a ostatné vrátil. „Vypadnem. Ale potrebujem ešte oveľa viacej.“

			„Koľko potrebuješ?“

			„Šesťtisíc.“

			„Nebuď sviňa, Nick.“

			„Nepochopil si ma. Ja sa ťa pýtam, či ti môžem spraviť láskavosť.“ Už nehrali: stáli s tágami opretými o dlážku. Svetlo nad stolom im ožarovalo spodnú polovicu tvárí, ale nie oči. V krčme panovalo ticho. „Pusti z tej kraksne nejakú pesničku,“ povedal Belsey. „Niečo energické.“

			Cassidy ho poslúchol. Belsey už podľa toho vedel, že ho dostane, kam chce. Mal to natrénované z výsluchovej miestnosti: dosiahnuť, aby spolupracovali v maličkostiach, tancovať s nimi, viesť ich. Povedal si, že Cassidy už dospel do tohto bodu. A okrem toho, človek pre nikoho nespraví toľko ako pre svoju rodinu.

			Ozvala sa hudba. Careless Whisper.

			„Povedal som niečo energické.“

			„O čo ide?“

			„Vonku je zaparkované čisto nové Porsche Cayenne. Dám ti ho aj s telkou a DVD prehrávačom.“

			„Preskočilo ti?“

			„Si môj miliónty zákazník, Niall. Ja odtiaľto padám. Dám ti telku, mixér, mikrovlnku. Všetko, čo moderná domácnosť potrebuje. A k tomu Porsche a kúzlo, vďaka ktorému hampsteadská kriminálka do zajtra večera stratí všetky papiere o Johnnym.“

			„Šesťtisíc? Bože, Nicholas, čo chystáš?“

			„Dvíham sa, Niall. Začínam odznova.“

			Cassidy naňho vyvalil oči. „Ja som teraz na poriadku. Celá rodina je na poriadku.“

			„Viem,“ povedal Belsey. „Viem. Veď aj ja.“

			V odkladači mal oznam podľa smernice 163: informáciu o vyšetrovaní IPCC. Nevyplývalo z toho suspendovanie. Pod oznamom bola obálka z Agentúry pre duševné zdravie. Obidva papiere hodil do koša. Do kancelárie vošiel Trapping s plnou náručou starých profilov páchateľov. 

			„Nick. Zháňa sa po tebe IPCC. Aj právnik od Riggsa.“ Zhodil spisy na svoj stôl.

			„Okej.“

			„O čo ide?“

			„Volajú ma k sebe. Chcú, aby som viedol novú antikorupčnú jednotku. Načo nesieš tie papiere?“

			„Nepočul si? Práve sme dostali Johna Cassidyho.“

			„Je tu?“

			„Na prízemí. Náš kamoš Tony práve spisuje výpoveď.“

			Belsey kráčal k celám a nadával. Pozrel na nástenku: John Cassidy, číslo 5. Prešiel k dverám cely a zdvihol okienko. Johnny sedel s prekríženými nohami na dlážke a opieral sa o stenu. Belseyho táto póza prekvapila. Mal zavreté oči. Vyzeral v dobrom stave. Ako dlho bol mimo cely? V Španielsku deň čakania na let, v Londýne dni na úteku. Belsey ešte na začiatku chodby počul, ako sa Johnny krátko pohádal so službukonajúcim seržantom. Vošiel dnu. Právnik bol obézny chlap s drsnou pokožkou. William Balls alebo Billy Bulo – podľa toho, či vás počul, alebo nie. Balls nosil lesklý tmavomodrý oblek a vždy z neho razil dym.

			„Aha, detektív Belsey,“ povedal Balls, keď zbadal ochotnejšieho predstaviteľa polície.

			„Zdravím, šéfko.“

			„Však poznáte Tonyho? Blázna Tonyho? Takého človeka by ste asi neoznačili za spoľahlivého svedka.“

			„Blázon Tony nie je jeho pravé meno. Kde je?“

			„Čaká pred výsluchovou miestnosťou,“ povedal seržant.

			Belsey našiel Tonyho Cuttera sedieť skloneného na chodbe. Triasol sa. Kedysi kradol steaky v Tescu a predával ich ženám na sídliskách. Po pár dňoch ho vždy predviedli s napchatým kabátom a stanica sa naplnila pachom roztápajúceho sa mäsa. Teraz si zarábal žobraním a predajom liekov na predpis. Zápasili v ňom psychóza a alkoholizmus. Celá chodba zapáchala.

			„Nick.“ Tvár sa mu rozžiarila. Tabakový dym mu zanechal fľaky na polovici tváre aj na zuboch, ktoré mu ešte zostali.

			„Tony. Ako ide život?“

			„Videl som to, Nick. Práve som pil pivo. Nechcel som sa do toho zastarať. Vyzeralo to ako Božie dielo.“ Belsey mu skontroloval zreničky čierne ako atrament.

			„Vážne?“

			„Božie dielo. Je to zlo, Nick.“

			„Vyzerá to tak.“

			Belsey sa vrátil na chodbu s celami. Seržanta nebolo vidieť. Balls sedel na plastovej stoličke a utieral si čelo modrým uterákom.

			„Poďme sa nadýchať,“ navrhol Belsey. Vyšli na parkovisko. „Tony nebude problém,“ povedal.

			„Oňho si nerobím starosti. V mrazničke Johnnyho frajerky našli dvadsať gramov ketamínu a upravenú repliku zbrane. Frajerka od toho dáva ruky preč.“

			Belsey zaškrípal zubami. „Ako Johnny zistil, že ho niekto udal?“

			„Nie je to taká veda.“

			„Vedel, kde ho nájde.“

			„Úrad práce bol spoľahlivá voľba.“

			„Čo keby ste vyhlásili, že z polície uniklo informátorovo meno? Narobili okolo toho rozruch. Rozvírili hladinu.“

			„A stalo sa to?“

			„Neviem. Pochybujem. Dostane sa von na kauciu?“

			„Pracuje na tom.“

			„Vie o tom jeho otec?“

			„Ešte nie.“

			Belsey sa vrátil do kancelárie a rozochvený si sadol. Človek mieni, pánboh mení... Zapil tabletku ChestEze trochou studenej kávy. 

			Bude veľmi dôležité rozdeliť si myseľ, sledovať, čo robí. Spánok počká, vyspí sa v lietadle – to bude jeho mantra. Išiel na recepciu.

			„Vymkol som sa z kancelárie,“ povedal. „Mohol by som dostať univerzálny kľúč?“ Dali mu pakľúč. Vyšiel na poschodie, odomkol si Gowerovu kanceláriu a začal prehľadávať dnešnú poštu, až napokon našiel obálku od IPCC. Vzal ju, zamkol a vrátil univerzálny kľúč.

			Dá sa vyhodiť, ale až keď bude sám chcieť.

			Zavolal do krčmy Wishing Well, ale Niall tam už nebol. Momentálne nemohol spraviť nič iné. Odviezol sa naspäť na The Bishops Avenue. Pred domom už neboli stopy, aspoň pokiaľ videl vo svetle bezpečnostných svetiel. Belsey chvíľu pozoroval dom, dvakrát ho obišiel, potom vošiel.

			Všade dobre, doma najlepšie.

			Vstúpil do úkrytu a uprene sa zahľadel na stuhnuté kvapky, mapu krvi na stene. Sadol si na otáčaciu stoličku, vzal do rúk brožúrku z pohrebníctva a obdivoval labute. Labute spievajú svoju pohrebnú pieseň – netvrdila to tak legenda? Nikdy nezaspievajú ani notu, len keď umierajú, vtedy začnú. Belsey odopol šek a podržal ho v ruke, potom ho vrátil do brožúrky a nechal ich na stole.

			Prešiel do obývačky a začal odopínať elektrické spotrebiče. Pracoval metodicky: hi-fi, reproduktory, DVD prehrávač. Televízor zatiaľ nechal v obývačke a zobral menší model zhora. Potom vyniesol z kuchyne mikrovlnku a zo spálne žehličku na nohavice. V komore našiel skrutkovač a rebrík a začal odskrutkovávať menšie lustre. Závesy boli odhrnuté a Belsey ich zatiahol. Pri okne zistil, že sa oneskoril. Ochrankár z domu oproti naňho zízal cez tmu.

			Na The Bishops Avenue mali ochrankári uniformy. Belsey prešiel cez cestu. Dom oproti Devereuxovmu bol postavený z ružového mramoru podľa Akropoly. Mal vlastný názov – Letný palác. Belsey ukázal ochrankárovi preukaz.

			„Ako dlho tu pracujete?“ spýtal sa Belsey.

			„Päť rokov. Prečo?“

			Ochrankár mal izraelský prízvuk a ostré sivé oči.

			„Vyšetrujeme smrť človeka, ktorý býval oproti. Momentálne to vyzerá na samovraždu, ale poprosím vás, aby ste si všímali, či sa niekto nespráva podozrivo.“

			„Dobre.“

			„Videli ste ho tu niekedy?“

			„Nie.“

			„Všimli by ste si to?“

			„Určite.“

			„Chodievali sem autá?“

			„Upratovači, záhradníci. To je všetko.“

			Obaja sledovali moped, ktorý zastal pri ceste, vodič pozrel do mapy a pokračoval v jazde.

			„Je tu váš šéf?“ spýtal sa Belsey.

			Strážnik mu kývol, aby išiel k predným dverám, a priložil si k ústam vysielačku. Trochu drahý zvonček, pomyslel si Belsey. Majiteľ domu prišiel otvoriť v kabáte z ťavej srsti a hodvábnom šále, v ruke držal kľúče od auta. Bol mohutný, mal široké plecia. V pozadí pobiehalo veľa detí.

			„Chcel by som vám položiť zopár otázok o človeku, ktorý býval oproti,“ povedal Belsey a ukázal preukaz.

			„Čo sa stalo?“

			„Zomrel.“

			Sused krátko pozrel na oblohu a zamrmlal niečo po hebrejsky. Zamával kľúčmi od auta, ale nič nepovedal, díval sa na Belseyho, čakal, o čo ide.

			„Poznali ste ho?“ spýtal sa Belsey.

			„Nie. Raz som sa s ním rozprával. Pôsobil veľmi kultivovane. Povedal, že by sme mali zájsť na pohárik, ale ja som často v zahraničí.“

			„Viete, ako sa volal?“

			„Pán Devereux.“

			„Čo o ňom viete?“

			„Mal to ťažké.“

			„Prečo?“

			„Myslím, že celá rodina mu pred mnohými rokmi zahynula v Rusku.“

			„Zahynula?“

			„Vo väzení. Neviem. Počul som to od svojich ruských priateľov. Všetko si zarobil sám. Každý halier.“

			„Ako sa mu to podarilo?“

			„Bol podnikateľ. Podrobnosti neviem, ale veril v kapitalizmus.“ Sused sa pousmial. „Ešte skôr, ako to tam u nich prišlo do módy.“

			„Kedy ste ho videli naposledy?“

			„Odvtedy som ho nevidel. Spýtam sa manželky, ona vidí všetko, čo sa na ulici šuchne.“ Išiel sa spýtať manželky, vrátil sa a pokrčil plecami.

			„Nevidela ho. Spýtali ste sa ochrankára?“

			„Áno.“

			„Ozvite sa, keby som vám mohol ešte nejako pomôcť.“

			Belsey sa prešiel k obchodom a kúpil lepidlo, lepiacu pásku a púder. Z dvadsiatky od Cassidyho mu zostalo jedenásť libier. Vypýtal si tašku. To bolo všetko, čo potreboval na odobranie odtlačkov. V dome vytiahol z chladničky pohár. Sklo je sen každého detektíva, ako povedal na výcviku jeden inšpektor. Belsey na tú vetu nikdy nezabudol. Vzal z pracovne stolnú lampu a naniesol na žiarovku lepidlo, potom ju zapol a obalil lampu taškou, v ktorej bol pohár s lekvárom. Výpary z lepidla sa zachytia všade, kde je mastnota, potom stačí posypať povrch trochou púdru a lepší odtlačok človeku nepošlú ani z laboratória.

			Nič. Belsey skontroloval ďalší pohár, potom zubnú kefku, potom obal katalógu. Pomocou lepiacej pásky odobral vzorky z vypínačov lámp a z televíznych obrazoviek. Nikde neboli odtlačky. Devereux zjavne nerád používal prsty. Belsey zobral z garáže baterku a chodil po dome, prehľadával povrchy, všetky miesta, o ktorých vedel, že s nimi neprišiel do kontaktu: rukoväte na zásuvkách, okraj vírivky, okenné rámy, spodnú časť sedadiel na záchodoch. V celom dome nebol ani jeden odtlačok.

			Sadol si v obývačke a zamyslel sa. Devereuxovi možno smrť nestačila. Možno musel zotrieť všetky stopy svojej existencie. Usiloval som sa dať do poriadku všetky papiere, aby som Vám nenarobil ďalšie starosti. Markíz de Sade zanechal vo svojej poslednej vôli pokyny: majú ho pochovať v lesíku na jeho pozemku, jamu zahrabať a zasypať žaluďmi – aby to miesto zarástlo a aby môj hrob zmizol z povrchu zemského, tak ako, dúfam, zmizne spomienka na mňa z mysle všetkých ľudí...

			Ale hovno. Je to tu vydrhnuté. Niekto sa tu narobil.

			Najlepšie bude začať u upratovačky. Belsey zavolal do troch upratovacích agentúr v Hampsteade. Napokon našiel agentúru, ktorá zamestnávala Kristinu – Spirit Domestic Cleaners –, a dovolal sa jej na mobil.

			„Vy ste dom pána Devereuxa na The Bishops Avenue poupratovali, skôr než ste zavolali políciu?“

			„Nie.“

			„Kedy ste ho naposledy upratovali?“

			„Myslím to tak, že ja som políciu nevolala.“

			„Nie?“

			„Nie.“

			„A kto teda?“

			„Neviem.“

			„Čo ste tam robili?“

			„Rozhodovala som sa, čo mám urobiť. Potom ste prišli.“

			To ho rozhodilo. Zavolal na ústredňu.

			„Máte údaje o volajúcom, ktorý ráno vo štvrtok dvanásteho nahlásil nezvestnú osobu?“

			Trvalo im to tri minúty.

			„Áno, sú tu údaje.“

			„Bola to upratovačka?“

			„Nie.“

			„Kto to bol?“

			„Detektív inšpektor Philip Ridpath.“

			„Nahlásila to polícia?“

			„Áno.“

			„Kto je Ridpath?“

			„Niekto zo Scotland Yardu.“

			Belsey cítil, že ho odhodilo ešte hlbšie do neistoty. Zapísal si to meno na zadnú stranu obálky.

			„Aké oddelenie?“

			„Útvar finančného vyšetrovania.“

			„Finančného vyšetrovania?“

			„Áno.“

			Belsey sa poďakoval a zložil. Odrazu všetko pôsobilo oveľa nebezpečnejšie. Vošiel na miesto činu, ktoré už upútalo pozornosť Scotland Yardu. Pocítil nutkanie zase rýchlo odísť. No akýsi hlbší, nástojčivejší hlas mu radil, že má sledovať stopu. Napokon si povedal, že je lepšie vedieť, do čoho sa zamotal. Bolo pol ôsmej. Vyskúšal číslo útvaru finančného vyšetrovania pre prípad, že by tam ešte niekto bol. Ozval sa muž s nosovým hlasom.

			„Seržant Midgley.“

			„Hľadám inšpektora Philipa Ridpatha. Nie je náhodou ešte v kancelárii?“

			„Myslím, že áno.“

			„Mohli by ste ma prepojiť?“

			„Teraz nie.“

			„Prečo?“

			„Nedvíha telefón.“

			„Nedvíha telefón?“

			„Je zaneprázdnený.“

			„Všetci sme zaneprázdnení,“ odvrkol Belsey. „Dofrasa, čo to má byť?“

			Belsey viedol auto cez Victoriu, cez pochmúrne vládne predmestia. Menej významné štátne inštitúcie sa pramálo elegantne hrčili pri lacných hoteloch a reštauračných reťazcoch. Belseymu sa táto oblasť nikdy nepáčila. Budovy sa buď krčili pri zemi, alebo mali veľkosť výletných lodí. Ľudia sa motali v škárach medzi múrmi verejného sektora, ako keby oni slúžili budovám. Belsey odbočil z Broadway smerom ku Scotland Yardu.

			Túto budovu volali Kremeľ. No priliehavejšia by bola prezývka Rím. Rovnako ako na Rím, aj na Scotland Yard jeho satelitné oblasti hľadeli s podozrením, ako na miesto, kde sa nič poriadne nedialo a všetko s ním bolo prepojené. Pre väčšinu polície to bol nehybný bod v strede stroja, nekonečný papier zaseknutý v nekonečných kolesách. Tento dojem ešte zdôrazňovalo dvadsať beztvarých poschodí so zrkadlovými oknami. Zvonku budova vyzerala prázdna. Nikdy nebola.

			Belsey zaparkoval za rohom, v dostatočnej diaľke, aby mu k autu neposlali pyrotechnika. V spätnom zrkadle si prihladil vlasy a kravatu, potom sa vybral ku Scotland Yardu, cestou prekračoval protiteroristické betónové bariéry a obchádzal ozbrojených strážnikov v nepriestrelných vestách.

			Všetky úradnícke oddelenia boli extrémne zabezpečené. Belsey vedel, že to nebude jednoduché. Mali tu systém s názvom sterilné chodby, čo znamenalo, že aj pracovníci z iných oddelení Scotland Yardu potrebovali povolenie vstupu. Prešiel vchodom pre návštevy, na recepcii sa zapísal menom a uviedol aj názov svojho oddelenia. Povedal, že má stretnutie s Ridpathom ohľadne jedného daňového exulanta. Dostal priepustku, ktorú „treba mať stále na krku“, a odviezli ho na štvrté poschodie, kde ukázal priepustku pri vonkajšej bezpečnostnej kontrole útvaru pre hospodársky a špecializovaný zločin. Cestou musel prejsť okolo útvarov porušovania autorských práv, ukradnutých vozidiel a počítačovej kriminality, ďalej sa už chodby zužovali a na izbových rastlinách sedel prach. Napokon sa ocitol na útvare finančného vyšetrovania. V útrobách Scotland Yardu sa nachádzali podivné dutiny a zákutia vzdialené od denného svetla, kam človeka zaviedla buď krachujúca kariéra, alebo vlastné rozhodnutie.

			Na recepcii útvaru finančného vyšetrovania znovu uviedol Ridpathovo meno.

			„Spomínal mi, že je to súrne.“

			„Počkajte.“ Strážnik skontroloval zoznam. Bolo tu už len zopár oneskorencov. Muži a ženy v civile prechádzali okolo stola, pozerali na Belseyho. „Očakáva vás?“

			„Určite.“

			Napokon strážnik odprevadil Belseyho cez oddelenie okolo zavretých dverí. Prišli ku kancelárii s nápisom „Finančné vyšetrovanie“ a strážnik zaklopal.

			„Ďalej.“

			Kancelária mala vlastné oceľové bezpečnostné dvere so západkami. Vnútri sedel vo veľkej upratanej miestnosti jeden človek s čiernymi začesanými vlasmi a na stole mal vyložené vyleštené topánky. Belsey si tipol, že je to Midgley.

			„Návšteva pre inšpektora Ridpatha,“ začal strážnik.

			„Je zaneprázdnený...“ začal Midgley.

			„Tuším si zaslúži pauzu,“ prehodil Belsey. Na opačnom konci kancelárie boli drevené dvere. Midgley pokrútil hlavou a usmial sa. Belsey okolo neho prešiel. Zaklopal na Ridpathove dvere a začul spoza nich tichý hlas: „Kto je tam?“

			„Alexei Devereux,“ povedal Belsey. Dlho bolo ticho. Napokon sa dvere otvorili.

			Vo dverách stál Ridpath. Bol vysoký ako Belsey, ale trochu širší, na sebe mal bielu košeľu a kašmírovú kravatu starú niekoľko desaťročí. Oči mal malé a tmavé, ale bez iskry, a nosil pristrihnuté fúziky ako priznanie neškodnej osobnej slabosti. Fúziky pútali pozornosť na jeho plné, nahladko oholené líca a na plešinu. Celkovo pôsobil akosi neupravene, ako ktosi, koho zostavili z jednotlivých čŕt podľa nezrozumiteľne napísaného návodu. Za ním bola kancelária bez okien plná papierov: stohy na dlážke, stohy na skrinkách, stohy na stoloch. Až to vyzeralo, akoby tú trochu prázdneho priestoru niekto s námahou vyhĺbil.

			„O čo ide?“ spýtal sa.

			„Volali ste ohľadom pána Devereuxa.“

			„Kto ste?“

			„Detektív Nick Belsey.“

			„Detektív?“ usmial sa. Pozrel na svojho asistenta a ten mu úsmev opätoval.

			„Pardon,“ povedal Belsey, vošiel do kancelárie a zavrel dvere, takže Midgley zostal na druhej strane. Tu boli len dvaja, zoči-voči.

			„Čo chcete?“ spýtal sa Ridpath.

			„Chcem informácie o Alexeiovi Devereuxovi.“

			Ridpath sa vrátil k stolu a klesol na starú tapacírovanú stoličku. S ostražitou pohostinnosťou ukázal na voľnú stoličku a Belsey si sadol a zadíval sa na inšpektora. Pomyslel si, že je nanič, keď sa dá ešte v dvadsiatom prvom storočí pri pohľade na mužov golier zistiť, či žije sám. Ridpath presunul nejaké papiere.

			„Rutinné vyšetrovanie. Nespomínam si, o čo presne išlo.“ Našiel akýsi spis a listoval v ňom, potom akoby to vzdal.

			„Čomu sa venuje firma AD Development?“ spýtal sa Belsey.

			„Neviem. Ak to má niečo spoločné s Devereuxom, tak o tom neviem.“ Hovoril s veľmi miernym yorkshirským prízvukom, ako človek, ktorý sa ho počas celej svojej kariéry pokúša zbaviť, ale ten prízvuk sa ho drží, úprimný a tvrdohlavý, takže aj Ridpath pôsobil úprimne a tvrdohlavo.

			„Rozprávali ste sa s ním?“

			„Nie.“

			„Čo sa vlastne stalo? Prečo ste ho nahlásili ako nezvestného?“

			„Už si poriadne nepamätám. Asi mi povedali, aby som ho kontaktoval. Nebol doma, tak som kontaktoval vás. Respektíve vašu stanicu.“

			„Kedy ste sa ho pokúsili kontaktovať?“

			„Nemáte všetky tieto informácie v Hampsteade?“

			„Kto spomínal Hampstead?“ zamračil sa Belsey.

			„Ako to myslíte?“

			„Povedali ste Hampstead.“

			„Nie ste odtiaľ?“

			„Som, ale nepovedal som to.“

			„Bol v Hampsteade.“ Ridpathov hlas znel tichšie, oči mal ako z ocele. „Devereux.“ Niečo zamlčiaval. Belsey mal podozrenie, že títo tu na prípade potichu robia a nechcú, aby im niekto liezol do kapusty, robia na prípade, ktorého súvislosti ďaleko presahujú jednu mŕtvolu v hampsteadskej vile. „Chodil po svete s veľkou hotovosťou,“ pokrčil plecami Ridpath. „Len som mu chcel položiť pár otázok.“

			„Ide vám komunikácia s duchmi?“

			To Ridpatha zastavilo. Zavrel spis. Vzápätí ho opatrne presunul na inú časť stola. Na cintorín. Určite sa to stáva často, pomyslel si Belsey. Smrť mu berie prípady.

			„No, nemôžem tvrdiť, že by ma to prekvapilo,“ vzdychol Ridpath.

			„Prečo?“

			„Ľudia, ktorí sa presúšajú s pol miliónom libier v hotovosti, ho museli niekde získať, a také miesta nie sú vždy zdraviu prospešné.“

			„Prečo si myslíte, že sa to odohralo práve tak?“

			„Pred desiatimi dňami som dostal správu o podozrivej činnosti z Christie’s na Old Brompton Road. To je aukčná sieň.“

			„Viem, čo je Christie’s.“

			„Podľa tej správy Devereux zaplatil za obraz päťstotisíc libier v bankovkách. Možno mal jednoducho také zvyky, ale aj tak boli povinní informovať ma a ja som povinný preveriť to.“

			„Vedeli ste o ňom? Vedeli ste, kto to je?“

			„Nie. Len som si robil svoju robotu.“

			Belsey prikývol. Ideálny policajt by mal byť možno ledva pri vedomí a ovládať iba svoju nepatrnú páčku v mašinérii spravodlivosti.

			„Pripadá vám jeho smrť podozrivá?“

			„Myslím, že je to pomerne jasné.“

			„Áno?“

			„Pozrite sa, ja vyšetrujem finančné zločiny. Smrť nie je finančný zločin.“ Oprel sa na stoličke so zadosťučinením človeka, ktorý si vybral svoju časť zo záhady a viac nepotrebuje. Belseymu sa pozdával. Mal rád ľudí, ktorí netúžili, aby ich mal niekto rád. Ridpathovi úplne chýbal šarm.

			„Čo má za lubom AD Development?“ spýtal sa Belsey.

			„Takže to je jeho firma? To som netušil.“ Ridpath pozrel na hodinky.

			„Kedy ste sa ho prvý raz pokúsili kontaktovať?“

			„V pondelok. Skúšal som to párkrát v pondelok a v utorok. Potom som zavolal na vašu stanicu.“

			„Čo je v tom spise?“

			„Nič. Len pôvodná správa.“

			„Ukážte mi ju.“

			Ridpath sa naňho uprene zahľadel. „Nie.“

			„Prečo?“

			„Nemáte na to oprávnenie.“

			Ridpath vytiahol zo zásuvky akési vrecko a vstal. Vo vrecku bol starý bochník bieleho chleba, už sa začínal drobiť. Ich stretnutie sa očividne skončilo. Ridpath prešiel k dverám a otvoril ich. Midgley stál pár metrov od dverí a pokúšal sa maskovať zvedavosť. Belsey vyšiel za Ridpathom cez kanceláriu na chodbu a po chodbe k oknu. Bolo pootvorené a bol z neho výhľad do tmy a na Temžu.

			Ridpath poukladal omrvinky do radu na podobločnicu a díval sa, ako sa k nim zlietajú holuby. Belseymu zišlo na um, či im Ridpath priniesol chlieb z domu. Ba ktovie, či vôbec chodí domov.

			„Neviem, ako ste sa sem dostali,“ povedal Ridpath chladne, „ale radím vám, nech vás niekto z ochranky bezpečne odprevadí von. Je to tu trochu neprehľadné.“

			„Všimol som si,“ prikývol Belsey.

			Ridpath prešiel k automatu a počkal na to, čo stroj považoval za cappuccino. Nápoj bol hotový a Ridpath si z neho ponaberal tenkú penu plastovou paličkou. Potom si oblizol pery.

			„Vy nemáte čo robiť?“ spýtal sa, keď sa Belsey nepohol z miesta. Ale vyznelo to skôr zvedavo než nahnevane.

			„Keby ste sa dozvedeli niečo o Devereuxovi, ozvete sa mi?“ spýtal sa Belsey.

			„Pochybujem.“

			„Aj ja.“

			Belsey sa odviezol na King’s Cross a zaparkoval zopár blokov od márnice. So sklonenou hlavou kráčal po rušných uliciach osvetlených lampami a rozmýšľal: O čo išlo Ridpathovi? Čo bolo v tom spise? Aj o tomto: Niektorí ľudia radi používajú hotovosť, dokonca šesťcifernú, dokonca v aukčnej sieni Christie’s. Najmä v Christie’s. Aukčné siene ešte donedávna odolávali pokusom zaviesť aký-taký poriadok.

			No podstatná myšlienka, ktorej sa nevedel striasť, sa týkala toho, že Devereux už nie je jeho tajomstvom. Devereux je v systéme a systém nikdy nezabúda. Nevie, čo je dôležité, práve preto sa mu však nedá povedať, čo je nedôležité. To nebola dobrá správa. Znamenalo to, že niekto by do toho mohol hocikedy začať strkať nos – zaujímať sa o peniaze, o mŕtvolu, o pekný dom na The Bishops Avenue.

			Prešiel okolo Britskej knižnice, odbočil na Midland Road, a kým zdvihol hlavu, bol za stanicou Eurostar. Uprel pohľad na štrkový pás za drôteným plotom – medzi plotom a koľajnicami. Keby sa k nemu dostal, k pohýnajúcemu sa vlaku... Tak nejako to určite robia, zoskočia, keď spomaľuje pred Bruselom, zmiznú v belgickej noci...

			Došiel k súdu a márnici. Základný kameň nízkej gotickej stavby oznamoval, že John William Dixon a Samuel Richard Lambe ju vybudovali na príkaz zdravotnej komisie v roku 1867. K dverám viedli prasknuté betónové schody. Za budovou sa rozprestierali záhrady pod klenbou holých konárov. Nad celou scénou sa týčili vážne červené tehly starých chudobincov. Prízraky detí zo slumov šuchotali v stromoch a odrážali sa v dlhých smutných tieňoch. Belsey sa nadýchol nočného vzduchu a vošiel dnu. Celej budovy akoby sa dotkla smrť – nie jej žiaľ ani hrôza, ale chladná tichá podivnosť. Smrť s prstom na perách. Takže to bolo vhodné miesto pre koronerov.

			Zaklopal na špinavé sklo a rozmýšľal, kto má nočnú službu. Po chvíli sa zjavila doktorka Angela Hawksová v bielom plášti a pokrútila hlavou.

			„Už máme zavreté, Nick.“

			„Ja som prišiel na afterparty.“

			Vzdychla, vpustila ho dnu a zase zamkla. Chcel ju pobozkať na líce, ale obrátila sa a zmizla v pochmúrnom svete drevených obkladov a formaldehydu.

			Išiel za ňou do márnice, malej miestnosti s jedným oceľovým stolom, linoleom na dlážke, popraskanými žltkastými obkladačkami na stene vpravo a tridsiatkou očíslovaných dvierok na stene vľavo. Na stole ležal ošumelý kostlivec s chýbajúcou spodnou čeľusťou.

			„Pozri sa na tohto fešáka,“ povedala Hawksová. „Čo by si z neho vedel vyčítať?“

			Belsey prešiel po celej dĺžke stola a naspäť: na kostiach so zelenými škvrnami sa držali útržky látky rovnakej sivej farby ako guča vlasov. Na kostiach zostalo trochu hliny. „Muž,“ povedal Belsey. „Na kostiach sú lézie. Možno syfilis. Rana v hornej časti chrbtice od čepele. Možno mu niekto podrezal hrdlo.“

			„Kedy?“

			„Kde ho našli?“ spýtal sa Belsey.

			„V E1.“

			„Na lebke a zuboch sú zelené škvrny od medeného odpadu, takže ho pochovali predtým, ako postavili kráľovskú mincovňu. Na lebke sú usadeniny. V čom bol pochovaný?“

			„V olovenej rakve.“

			„Preto má ešte trochu vlasov.“

			„Je to Riman. Odhadujeme, že zhruba z roku 200 nášho letopočtu.“

			„Čo ho priviedlo späť do krajiny žijúcich?“

			„Stavba obchodného centra. Už sme vykopali stredoveký cintorín a teraz sme zistili, že je postavený na rímskom cintoríne.“

			Belsey nazrel do Rimanových prázdnych očných jamiek.

			„Pri vyšetrovaní vraždy je rozhodujúcich prvých tisíc rokov,“ povedal Belsey. „Možno sme prepásli šancu. Má meno?“

			„Hadrián. Znovu ho pochováme, ale čakáme na niekoho, kto pozná správne rímske obrady.“

			V súlade s nariadením mestskej rady prejavovali úctu mŕtvym – nikto si to nevšímal a nikto im za to nepoďakoval. Belsey ich mal za to rád. Svet býval k človeku najohľaduplnejší, keď už na tom najmenej záležalo.

			„Pozrel sa už koroner na toho samovraha, ktorého som vám poslal?“

			„Dnes nie. Bol pri požiari v M11.“

			„Stojí tam niečo za zmienku?“

			Zahalila rímsku kostru modrou plachtou, prečítala si rozpis v laboratóriu, odomkla dvierka číslo 29 a vytiahla dlhú policu na naolejovaných kolieskach. Belsey si zo škatuľky na boku zobral jednorazové rukavice a pomohol odhaliť Alexeia Devereuxa.

			Už mu oholila časť vlasov, aby mala prístup k lebke. Vpredu mal typický rez v tvare ypsilonu. Hrdlo mal zašité a oči zatlačené. Bolo zvláštne vidieť znovu to telo, ktorého život teraz obsadil. Belsey pocítil výčitky svedomia. No silnejší bol pocit spriaznenosti. Devereux, starý kamarát, pomyslel si Belsey. Zdravím ťa.

			„Mal niečo v žalúdku?“

			„Trochu červeného mäsa, mastného. Niekoľko hodín pred smrťou nejedol. Zopár miligramov alkoholu v krvi, ale nič dramatické.“

			„Identifikovala ho sekretárka?“

			„Áno.“

			„Ako pôsobila?“

			„Mladá. Nervózna. Trochu jej prišlo nevoľno. Nariekala mi tu a hovorila, že tomu nemôže uveriť.“

			„Volala ho pán D?“

			„Prečo?“

			„Tak ho volala. Pán D.“

			„Milé. Nebude ti prekážať, keď si zapálim?“

			Hawksová si zavesila biely plášť a vyšli na strechu. Fúkal vietor. Medzi komínmi a anténami boli tri staré kreslá a stojaci popolník. Zapálila dve cigarety a jednu podala Belseymu. V pochmúrnej divočine za King’s Cross rozoznal hydraulické ruky, ktoré viseli nad krajinou štrku. Bližšie k márnici bol Regent’s Canal, vlnil sa, samé čierne a biele odtiene, samé hausbóty.

			„Bože, to je krása,“ poznamenal Belsey.

			„Myslíš?“

			„Už si niekedy naštartovala hausbót?“

			„Už dávno nie.“

			„Dá sa to. Raz som za to zatkol jedného človeka.“

			Hawksová fajčila so založenými rukami, jeden lakeť si podložila dlaňou, opierala sa o gotický hlinený komín. Pieskovoplavé vlasy jej padali tesne nad plecia. Belsey si spomenul na rozlúčkový večierok pre patológa, ktorý odchádzal do dôchodku, keď boli vonku a dívali sa na mesiac a ona ho chytila pod pazuchou. Bolo to inštinktívne a nevinné. Možno preto nič neurobil a vyštartoval po nej, až keď boli na odchode. Zvláštne, že sa to volá vyštartovať po niekom.

			Jeden hausbót sa volal Grófka, meno bolo namaľované na prove. Cez okná videl miniatúrnu obývačku, kreslo, staré kachle. Na palube boli kvetináče.

			„Mohli by sme tam vyliezť a odplávať,“ povedal.

			„Ideme?“

			„Cez kanál k Limehousu, potom do Temže a cez Essex na more.“

			Hawksová si dlho potiahla z cigarety a zadívala sa Belseymu do tváre. „Počula som, že ťa preverujú.“

			„Kto ti to povedal?“

			„Zabudla som. Je to pravda?“

			„Absolvujem previerku. Momentálne som v medziobdobí.“

			„Medzi čím?“

			„Neviem. Žijem vo finančnom vákuu.“

			Hawksová sa zasmiala. Chvíľu vyzerala mladšia a menej ostražitá. Potom pätou zahasila cigaretu.

			„Vyzeráš zničený.“

			„Nemôžem spávať.“

			„Poď,“ povedala.

			Vrátili sa dnu a zastali každý z jednej strany voskovej mŕtvoly.

			„Skončil si?“ spýtala sa.

			„Ešte chvíľku.“

			Hawksová si išla sadnúť na stolík pri bočnom pulte. „Nad čím rozmýšľaš?“

			„Akú najčastejšiu chybu ľudia zvyčajne robia, keď sa usilujú podrezať si hrdlo?“

			„To je vtip?“

			„Možno.“

			„Neviem. Akú?“

			„Zaklonia hlavu dozadu.“

			„Nesmejem sa.“

			„Zakloň hlavu dozadu.“

			Urobila to. Podišiel k nej a dotkol sa jej hrdla, prešiel jej prstom po svale.

			„To je platyzma, je to jemný sval. Nie je jednoduché preseknúť ho.“

			„Možno to nespravil.“

			„Našiel som ho s hlavou vzadu,“ povedal Belsey.

			„A?“

			„Vieš si to predstaviť ako vraždu?“

			„Nie som detektív. Nevidím tu žiadne stopy cudzieho zavinenia – má skúšobné rezy, zmenšujúca sa rana, žiadne iné zranenia. To je všetko, čo ti môžem povedať.“

			„Čo vieš o Boadicee?“

			Patologička naňho vyvalila oči. „Je do toho zapletená?“

			„Možno.“

			„Kráľovná Icénov. Vypálila Londýn. Ešte stále sa dajú nájsť rímske mince, ktoré sa v tej horúčave zliali dokopy.“ Pozrela na hodiny. „Je trištvrte na deväť, Nick. Prečo za teba robím domácu úlohu z dejepisu?“

			„Rozširujem si vzdelanie.“

			„Ozvi sa zajtra koronerovi. Možno sa poučíš.“

			Belsey zahodil rukavice do koša. Spolu si umyli ruky pri umývadle. Belsey povedal: „Vedela si, že prví koroneri chodili na vraky lodí pozerať, koľko pokladov je tam pre kráľa? To bola ich robota.“

			„To som nevedela. Čo mám spraviť s pánom Devereuxom?“

			„Zbav sa ho.“

			Usušila si ruky. Potom unavene pozrela na Belseyho.

			„Nie. Ešte chvíľu si ho nechaj,“ opravil sa Belsey.

			Belsey sadol do auta a zamieril na sever, usiloval sa predbehnúť rastúci pocit záhuby. Bez pasu, bez hotovosti, za ním mŕtvola, ktorá si vyžaduje vyšetrovanie, Porsche Cayenne s jeho odtlačkami. Aj sedemročné dieťa by videlo, že je to celé nanič.

			Začalo pršať, zlovestný dážď, ktorý sa neponáhľal a teraz spustil studené ťažké kvapky, čo nechávali fľaky na prednom skle. Svet nepôsobil veľmi pohostinne. Prichádza súd a voda, čo zachráni posádku archy, zničí ostatný život. Belsey sa viezol cez Hamsptead Village. Chvíľu mal pocit, že ho sleduje nejaké auto, potom zmizlo. Pomyslel si: Zajtra sa priznám. Čo keby prijal suspendovanie, zobral si péenku, potichu sa zdekoval mimo centra, nasťahoval sa do služobného bytu, nosil uniformu a dohodol si splátkový kalendár na dlžoby? Splácal by ich do konca života. Odovzdal by sa dlhu, jeho čas by odmeriaval už len dlh. Rezignoval by, zostal policajtom.

			Belsey odbočil z Heath Street na Church Row ku Kostolu svätého Jána Evanjelistu. Potreboval trochu pokoja. V tme a s ustupujúcim dažďom tu bolo krásne. Ku kostolu patril cintorín ako z gotického románu, krivolaký a zarastený, s bludiskom uličiek a zhlukmi hustých cezmín, medzi ktorými sa kde-tu vystrčila lavička ohlodaná počasím.

			Sadol si na lavičku vedľa ohradeného náhrobného kameňa a vedel, že sa neprizná. Chcel ujsť z Londýna; ten prvý inštinktívny popud bol správny. A musí to spraviť už čoskoro. Nepripadalo mu to ako plán, skôr ako osud. Nech sa stane čokoľvek, do štyridsiatich ôsmich hodín z Londýna zmizne. Nepotreboval sa ďalej naťahovať s anonymnými účtami a samovraždou, ktorá pôsobila podozrivo, ani s otravnými vyšinutými policajtmi zo Scotland Yardu a ktovie akými ďalšími dozerajúcimi medzinárodnými úradmi. Auto a telku strelí Cassidymu a kúpi si najlacnejšiu letenku, akú nájde.

			Odrazu všetko vyzeralo inak. Ocitol sa v ríši posledných pohľadov a lúčenia.

			Prežíval poslednú noc v koži miliardára.

			V Hampsteade nebolo veľa podnikov, kde sa dali baliť ženy. Belsey rozmýšľal, kam pôjde skúsiť šťastie, len aby naposledy využil svoju hampsteadskú vilu a obrovskú posteľ. Všetky staré miesta pôsobili ako krok vzad, všetko to boli len zvyčajné ošumelé bary a kluby. A skľúčene si uvedomil, že z celého svojho majetku má v hotovosti len jedenásť libier. Oprel sa na lavičke a povedal si, že možno strávi noc na cintoríne. Potom si všimol, že medzi hrobmi presvitá akési svetlo – vychádzalo z okien kostolnej krypty.

			Prešiel tam. Cez okno uvidel, že za dňa slúži ako škôlka. V rohu boli uložené detské stoličky, uprostred miestnosti bolo do kruhu rozložených dvadsať stoličiek pre dospelých a pod pásikovaným svetlom zamyslene sedelo šestnásť mužov a žien. Žien bolo viac ako mužov.

			Belsey cúvol. Potom si prihladil vlasy a nanovo si uviazal kravatu. Našiel kamenné schody do krypty a zišiel dolu.

			Do škôlky sa vchádzalo nízkymi oblúkovými dverami. Na stenách viseli detské maľby. V pohároch s vodou na okenici trčali špinavé štetce. Belsey prešiel k stolu s veľkou antikorovou varnou kanvicou a tanierom so sušienkami. Urobil si šálku silnej instantnej kávy. Ak má chutiť ako decht, nech z toho aspoň niečo má. Našiel prázdnu stoličku, sadol si a nepoobzeral sa.

			Začalo sa stretnutie.

			„Vitajte,“ povedal ten, čo to tu viedol. „Ja som Aidan.“

			Aidan pozdravil staré tváre a privítal nové. Mal okuliare s hrubým rámom a v ruke držal fascikel s motivačnou literatúrou. Realitného agenta, ktorý sa celý triasol, predstavila jeho manželka. Prišla mu pomôcť, aby to zvládol. „Za každú cenu,“ opakovala. Priniesla pre všetkých ovocný koláč a ponúkla aj Belseyho. Belsey si zobral. Vedľa realitného agenta sedel vycivený asi osemnásť- alebo devätnásťročný chlapec s vytetovaným tigrom na ramene a bomberou pod stoličkou. Počas stretnutia ešte prišlo päť alebo šesť ľudí. Hampsteadskí pijani: sudcovia na dôchodku, starý herec, aktivistky z Konzervatívnej strany. Belsey sa usiloval nezízať.

			Neskôr prišla jedna žena a sadla si na stoličku oproti Belseymu. Bola zhruba v jeho veku. Prihladila si ryšavé vlasy a prekrížila si nohy. Mala kratučkú sukňu a dlhé nohy v hladkých čiernych lodičkách. No Belsey sa na ňu pozrel, lebo mala zelené oči, ktoré možno nedávno plakali, a keď k nemu zdvihla hlavu, pocítil zimomriavky. Vyzerala profesionálne, krásne a zahanbene, akoby sa alkoholičkou stala asi tak, ako si niekto niečo vyleje na košeľu.

			„Zdravím,“ povedala ticho. „Prepáčte, že meškám.“

			Prítomní sa k nej otočili a potom sa odvrátili, muži trochu rýchlejšie než ženy. No žena sa poobzerala po miestnosti jasnými živými očami. Belseymu hľadela do očí o sekundu dlhšie. Zalovil v pamäti medzi nedávnymi obeťami, svedkyňami a podozrivými, aj medzi kolegyňami z polície a advokátkami. V živote ju nevidel.

			Keď na ňu prišiel rad, povedala, že sa volá Charlotte a dvadsaťštyri hodín nepije, potom sa opravila, že v skutočnosti len päť. Hlas mala sebaistý, kým jej nepreskočil. Povedala, že poblúdila, ale že je rozhodnutá tentoraz to dokázať. Vie, že to sama nezvládne. Pracuje ako nákupkyňa pre jeden populárny obchodný dom. Má tridsaťdva rokov. Všetci zatlieskali. Belsey pozoroval jej oči a hľadal signály: ľahký mejkap, jednoduchá strieborná retiazka na krku. Potešilo ho, že nemá obrúčku, hoci obrúčka ešte ničomu nezabránila a niekedy to celé zjednodušila.

			Keď prišiel rad na Belseyho, povedal, že sa volá Jack a že nepije desať rokov. Povedal, že sem dnes večer prišiel preto, lebo jeho kamarát spáchal samovraždu. Počas prvej polovice stretnutia párkrát zdvihol hlavu a zistil, že žena ho stále pozoruje. Zakaždým sa odvrátila.

			„Čo je to mravná inventúra?“ spýtal sa vodca skupiny. „Po prvé, že sme skončili, že nijaký kút našej duše nezostane zaprataný výhovorkami...“

			Cez prestávku Belsey prešiel k Charlotte, ktorá stála pri kanvici s horúcou vodou.

			„Vitajte,“ povedal.

			„Ďakujem,“ odvetila, potom dodala: „Desať rokov. Neviem si predstaviť, že by som desať rokov nepila.“

			„Takmer ani nestojí za to predstavovať si to.“ Belsey sa usmial, aj ona sa usmiala. Do plastového pohára si nasypala instantnú kávu. „Urobili ste najťažší krok,“ povedal. „Keď ste sem dnes večer prišli.“

			„Naozaj?“

			„Nie.“

			„Ja som Charlotte.“ Podala mu ruku. „Asi si to už odo mňa počul.“

			„Jack.“

			Urobila si kávu, držala ju v rukách a bokom sa opierala o okraj stola. Belseymu zišlo na um, či to neprehnala, keď povedala, že je triezva päť hodín. Jemne si fúkala pariacu sa kávu a obzerala sa po miestnosti.

			„Si odtiaľto?“ spýtala sa.

			„V podstate hej,“ odvetil Belsey.

			„To máš šťastie.“

			„Ja to tu zbožňujem.“

			„Človeka povzbudí, keď sa stretne s niekým, kto sa vydržal tak dlho ovládať,“ povedala.

			„Jasné,“ odvetil Belsey a odpil si z kávy. „Pravdu povediac, myslel som si, že toto je stretnutie anonymných sexuálnych maniakov.“

			„Naozaj?“

			„Žartujem.“

			Zasmiala sa.

			„Musí to byť super, vydržať tak dlho triezvy.“

			„Je to o ničom. Ani káva nechutí o nič lepšie,“ povedal a vylial zvyšok kávy do drezu.

			Charlotte si na druhú polovicu stretnutia presadla k nemu. Čítalo sa z knihy anonymných alkoholikov a nasledovala diskusia. No Belsey sa už nedokázal sústrediť. Na konci sa realitný agent postavil a povedal skupine o svojich zážitkoch z liečení a o tom, ako odpustil tým, čo mu ublížili, tak ako Boh odpustil jemu.

			„Myslíme si, že sme silní,“ povedal realitný agent, „a potom zistíme, že sme slabí, myslíme si, že sme zlyhali...“

			Charlotte sa rozplakala. Belsey ju objal okolo pliec. Ľudia v skupine rozprávali, že treba postupovať pomaly a chodiť na čo najviac stretnutí. Potom všetci vstali a chytili sa za ruky pri modlitbe. Belsey v dlani cítil útle kosti jej prstov.

			Potom zopár členov prišlo k Charlotte a objali ju. Vymieňali sa motivačné kartičky a brožúrky. Manželka realitného agenta presviedčala Charlotte, aby si nechala koláč. Povedala jej, že Boh nad ňou bdie. Keď sa Belsey poobzeral, Charlotte tam už nebola.

			Pomohol vyliať varnú kanvicu, poupratovať dospelácke stoličky a usporiadať detské. Zišlo mu na um, či v škôlke vedia, na čo táto miestnosť slúži večer. Predstavil si dospelácke stoličky, ako celý deň stoja naukladané v rohu – lekcia, na ktorú škôlkari nie sú pripravení. Vyšiel cez kostol. Visel tam obraz, ktorý si pamätal, keď bol jediný raz vnútri – vyšetroval krádež pokladničky s milodarmi. Na obraze bol Kristus medzi pastiermi. Nad ním a pod ním bol nápis: „Pasie ma na zelených pasienkoch. Vodí ma k tichým vodám.“ „Tiché vody“ mu pripomenuli nádrže nad walthmastowskými močariskami, ktoré kedysi pomáhal vypúšťať, keď hľadali nezvestné batoľa.

			Vyšiel z kostola. Pod pouličnou lampou čakala osamelá postava.

			„Ahoj,“ povedala.

			„Charlotte.“

			„To je teda partia.“

			„Aspoň už vieš, prečo je to anonymné.“

			Usmiala sa. Pokrčila plecami v kabáte a poobzerala sa. Ulica bola prázdna. Prestalo pršať.

			„Šoféruješ?“ spýtal sa.

			„Asi by som nemala.“ Pozrela na kľúče vo svojej ruke. „Zakážeš mi to?“

			„Nie.“

			„Nevravel si, že bývaš neďaleko?“ Oči mala široké a jasné. Pozerala do svetla pouličných lámp. Okolo každej bola svätožiara a kropila svojou žiarou mokré kamene.

			„Áno. Autom je to na skok.“ Belsey pohladkal Porsche. „Toto je moje auto. Nezájdeš na chvíľu ku mne?“

			Vyšli po Heath Street, okolo niekoľkých súkromných galérií a stredomorských reštaurácií k jazierku Whitestone Pond. Bola jasná noc. Jazierko zamrzlo. Porsche Cayenne na Charlotte viditeľne nezapôsobilo. Belsey si pomyslel, že je to mladá žena na úrovni. Aký bohatý asi vyzerá? Prešli okolo dodávky, kde sa predávali burgre nočnej komunite mužov, čo hľadali medzi stromami iných mužov, a odbočili na Spaniards Road.

			„Tu niekde bývaš?“ spýtala sa Charlotte.

			Bola to tmavá cesta. Ak túto oblasť poznala, vedela, že vpredu sú len vily, a ak nepoznala, muselo jej to pripadať ako divočina.

			„Už len minútku odtiaľto. Ale ak chceš, môžeme zastaviť a zavolať ti taxík.“

			„Nie, to je v pohode. Aj tak idem týmto smerom. Je tu tak krásne. Zabudla som, ako Hampstead vyzerá v noci.“

			„Toto je starý revír Dicka Turpina,“ povedal Belsey, aby reč nestála. „Toho zbojníka. Pri ceste kedysi viseli na brestoch telá popravených zločincov.“

			„Pekné.“

			Vycítil, že je nervózna. No po stretnutí sa ho rozhodla počkať. Zámerne sa pokúsil odľahčiť atmosféru.

			„Všetky tieto staré lampy sú očíslované,“ povedal. „Zbožňujem ich. Vieš, že kedysi bolo v Londýne desaťtisíc zapaľovačov lámp? Každý večer vychádzali von.“

			Kam sa podeli všetci zapaľovači? Belsey si predstavil, ako uvideli prvé elektrické svetlo a vedeli, že je koniec – začali si šetriť, aby mohli vyplávať k horizontu tmy.

			„Uhm. Sú to krásne lampy.“

			„Ak nie si odtiaľto, čo si robila na stretnutí?“ spýtal sa.

			„Mala som tu prácu.“

			„Nakupovala si oblečenie.“

			„Presne,“ povedala nepresvedčivo.

			Prešli okolo hostinca Spaniards Inn a rozmýšľal, kto komu klame. O blok neskôr odbočil na The Bishops Avenue.

			„Preboha.“ Zasmiala sa. „Kto si?“

			Zaparkoval pár domov od čísla 37 a prešli sa. Jedným okom sledoval strážne búdky na opačnej strane cesty, druhým zaparkované autá, kríky a tiene, ktoré viedli k Devereuxovmu domu. Došli k bráne.

			„Sme na mieste.“

			„Čo je to?“

			„Tu bývam.“

			Zaviedol ju po príjazdovej ceste ku vchodu a ona mlčala. Vstúpilo medzi nich bohatstvo. Otvoril dvere.

			„Bývaš tu sám?“ spýtala sa, keď zažal svetlá v hale a ukázali sa schody a fontána. Teraz naňho všetko pôsobilo umelo ako divadelné kulisy.

			„Momentálne áno.“

			„Nie si osamelý?“

			„Som, a veľmi. Počkala by si tu?“

			Belsey vošiel do spálne a zamkol úkryt. Zápach už zmizol. Zavrel okno. Čo to robí? Veď je to až samovražedná nedbanlivosť. Možno chce na seba privolať koniec. Veľa zločincov spácha zločin, aby mali dôvod utekať. Rozumel tomu. A bolo by ľahšie vzdať sa bohatstva, keby vyčerpal jeho potenciál. Jeden spôsob, ako poraziť neresť, je vyčerpať ju. Potreboval vyčerpať Devereuxovho ducha.

			Išiel do obývačky, skryl prázdne fľaše a zastrčil koňak za pohovku. Zobral všetky obálky, na ktorých bolo Devereuxovo meno. V Devereuxovom dome ešte budú stopy po predchádzajúcom obyvateľovi, ale nemohol to tu sterilizovať. Mal premyslené historky. Bohatí strýkovia, odcestovaní šéfovia. Navyše mal omamnú nezraniteľnosť človeka, ktorý sa pokúša zasexovať si dvadsaťštyri hodín pred odchodom za hranice.

			„Poď ďalej,“ zavolal.

			Charlotte váhavo vošla do izby a zadržala dych pri pohľade na police, koberec a knihy.

			„Toľko kníh. A obrazov.“

			„Kde si sadneme?“ spýtal sa Belsey.

			Sadla si na pohovku. Už nepôsobila nervózne. Vyzliekla si kabát a Belsey obdivoval jej krk.

			„Máš psa?“ spýtala sa.

			„Nie. Nemám. Prečo?“

			„Na pohovke je psí chlp. Mám na psiu srsť alergiu.“

			„Môžem sa pozrieť?“

			Ukázala na chlp. Zobral ho k lampe a obzrel si ho. Mala pravdu.

			„Nie je tu pes,“ povedal. „Neviem, odkiaľ sa tu vzal.“

			„Mohla by som poprosiť niečo na pitie? Myslím vodu alebo kávu,“ dodala rýchlo.

			Prešiel do kuchyne a uvaril kávu, rozmýšľal o psom chlpe. Obchod Najlepší priateľ človeka. Transakcia za prítomnosti klienta, Golders Green. Dáva to zmysel? Zamyslel sa nad touto podozrivo vnímavou módnou nákupkyňou, ktorú si pozval domov. Do svojho požičaného domu. Keď priniesol kávu, Charlotte si prezerala police.

			„Ako sa ti podarilo takto zbohatnúť?“ spýtala sa detsky úprimne.

			„Chceš počuť pravdu?“

			„Prosím.“

			Belsey si sadol a napil sa kávy. Díval sa, ako sa jej podpätky zabárajú do hustého koberca.

			„Kedysi som nič nemal. Ešte menej než nič. Pil som – to bolo všetko. A jedného dňa som si povedal, že prestanem piť. A zároveň som si povedal – za každý pohárik, ktorý nevypijem, urobím nejaký biznis. Zarobím si nejaké pence navyše. Nejaké libry navyše. Vždy, keď som sa chcel zničiť, namiesto toho som urobil nejaký obchod a zbohatol.“

			„Naozaj? To je fakt super.“

			„Áno.“ Zase sa napil kávy. Vždy sa chcel sám vypracovať z ničoho. „A zistil som, že keď robíš niečo, lebo to chceš, lebo vieš, že to má zmysel, tak ťa to zmení. Ak to robíš z celého srdca.“

			Oprela sa na pohovke vedľa neho a zobrala si hrnček.

			„Vďaka.“

			„Bol som v armáde. Tam som zistil, čo má naozaj hodnotu. Teraz väčšinu energie venujem postihnutým deťom.“

			„Bol si v armáde?“

			„Predsunuté hliadky. Pracoval som ako prieskumník. Odosielal som polohy cieľov lietadlám.“

			„Si nábožný?“

			„Prečo?

			„Vravia, že treba vložiť dôveru do vyššej moci. To je prvý krok.“

			„Vravia to.“

			„A ty to robíš?“

			„Nie je ťažké nájsť vyššiu moc,“ odvetil Belsey. „Ťažšie by bolo nájsť nejakú nižšiu.“ Oprel si rameno o zadnú časť pohovky, takže sa jej takmer dotýkala. 

			Stále rozmýšľala o jeho slovách, znovu sa poobzerala po obývačke.

			„Nechcem byť domýšľavá,“ povedala, „ale mám dojem, že si veľmi mocný muž.“

			„Mám peniaze, mám kontakty a ľudia robia, čo im poviem.“ Belseymu sa pri takých rečiach zakrútila hlava. Prstami sa jej zľahka dotýkal pleca. „Ale to ešte nie je moc. Veľa rokov som to všetko mal, a predsa som nevedel prestať piť, aj keď ma to ničilo. Takže peniaze nie sú moc. Peniaze nič neriešia.“ Pokúšal sa spomenúť si, čo sa písalo v tých brožúrkach. „Neexistuje problém, ktorý by alkohol nezhoršil.“

			„Okrem triezvosti.“

			„Krok za krokom.“

			„Myslím, že ku mne nie si celkom úprimný,“ povedala odrazu a obrátila sa k nemu. Jeho ľavá ruka zamrzla pol centimetra od jej pokožky.

			„Prečo?“

			„Neabstinuješ desať rokov.“

			„Prečo si to myslíš?“

			„Lebo poznám takých ľudí.“

			Belsey prikývol. Napil sa kávy a pozrel na ňu.

			„Nuž, Charlotte,“ povedal, „čo keby som ti vysvetlil, že nie si módna nákupkyňa?“

			Teraz sa zamračila ona. „Tak mi to vysvetli.“

			„Koľko sa v takej práci píše?“

			„Prečo?“

			„Máš na pravej ruke spisovateľský hrbolček.“

			„Možno si píšem denník.“

			„Možno.“

			„Takže čo som?“ spýtala sa.

			„Si novinárka.“

			„Ako si na to prišiel?“

			„Vďaka tomu hrbolčeku a ešte preto, že si vravela o jednom populárnom obchodnom dome na hlavnej ulici. To je novinárska anonymita, takto nikto nerozpráva. A prichytila si ma pri klamstve, no stále si tu. Policajtka nie si, to by si už dávno prišla o ten prízvuk zo súkromnej školy. Takže si myslím, že pracuješ na inom type vyšetrovania. Ňuchala si okolo hampsteadských opilcov.“

			„Tak prečo si sa tam objavil?“

			„Hľadal som si ženu do postele.“

			Pomaly sa nadýchla, ako keby nadobúdala rovnováhu. „Dobre, z ktorých novín?“

			„Ak to uhádnem, vyzlečieš sa.“

			Zamyslela sa.

			„Aj spodnú bielizeň?“

			„Samozrejme.“

			„A ak sa pomýliš?“

			„Vyzlečiem sa ja,“ povedal Belsey.

			„Ideš.“

			„The Mail.“

			Opatrne sa naňho zadívala. „Prečo?“

			„Len odhad.“

			„Povedz mi prečo.“

			„Mám pravdu?“

			„Najprv povedz.“

			„Oblečenie, štýl. Nejaký chudák má problém s alkoholom a teba poslali, aby si ho využila.“

			Usmiala sa. „Si blízko.“

			„Tak aké sú to noviny?“

			„Mail on Sunday.“

			Pozrel na ňu. Potom si začal rozopínať košeľu.

			„Počkaj,“ zachichotala sa.

			„Načo?“

			„Len počkaj.“ Zasmiala sa.

			„V tom prípade – aha,“ povedal a vytiahol koňak.

			Charlotte doniesla z kuchyne poháre, sadla si k Belseymu na pohovku a zhodila topánky. Nohy v pančuchách zasunula pod seba. Vypili veľa koňaku. Po každom doliatí sa nahli bližšie k sebe.

			„Mám v hľadáčiku jedného konkrétneho sviniara, ktorý má problém s alkoholom,“ povedala po treťom pohári. „A nielen s alkoholom.“

			„O čo ide?“

			„Nemala by som o tom hovoriť. Možno je to tvoj sused. Milton Granby má na starosti financie v Corporation of London – čiže v samospráve celého City.“

			„Pokiaľ viem, nie je to môj sused.“

			„Jeho som hľadala.“

			„Prečo?“

			„Videl si ho tam niekedy?“

			„Keby som ho uvidel, tak by som ho nespoznal.“

			„Málokto by ho spoznal.“

			„Takže aký má problém, ak nejde len o alkohol?“

			„Problém, pre ktorý pije.“

			„Pokračuj.“

			„Nuž, ako to zvyčajne býva. Hovorí sa o obrovskej diere vo financiách City. Je to svet vo svete, ako určite vieš. Starobylý, excentrický. Niektorí ľudia vravia, že mocnejší než vláda.“

			„Niečo o tom viem.“ Belsey poznal organizáciu polície. Polícia v City pracovala nezávisle od metropolitnej a nemali najlepšie vzťahy. Keď Belsey prišiel prvý raz na stanicu v City, bielovlasý inšpektor poklopal hánkami po metropolitnom štíte na Belseyho odznaku: Dokonca aj kráľovná si musí vypýtať povolenie, aby mohla vojsť medzi múry City...

			„City si myslí, že žije v dvanástom storočí, a zároveň pôsobí ako finančný žralok,“ pokračovala Charlotte. „V poslednom čase sa v súvislosti s ním hovorí o niekoľkých pochybných fondoch. Je to trochu hanba, keď má samospráva dieru v účtovných knihách. Milton Granby je jeden z najmocnejších ľudí v City a nikto o ňom nepočul. A je skorumpovaný, to tvrdím ja. Zišlo by sa mu nadvihnúť pierka, ale nielen preto, že rád pije. Dôležité je, že vraj plánuje niečo drastické. Nemala by som ti to všetko hovoriť.“

			„Ja som sa ti ako výskumný subjekt neosvedčil.“

			„Hej, pri tebe som už rezignovala.“

			Pozerali na seba o pár sekúnd dlhšie. Potom sa sklonil a pobozkal ju.

			Otvárajú sa ďalšie dvere, pomyslel si. Tie najzáhadnejšie. Pritiahla ho bližšie, potom sa po chvíli oprela a pozrela mu do tváre. Žena, ktorá poľuje na škandály, pomyslel si Belsey, dnes objavila iba toto. Zamyslel sa nad vlastnou skorumpovanosťou. Pripadalo mu to ako prehnane vznešené slovo. Spomenul si na skorumpovaných policajtov, ktorých poznal: sklamaní chlapi, nie bez talentu, drsnejší než zločinci, ktorých chytali. Väčšinou im niekde niečo chýbalo – boli závislí od alkoholu, rýchlych áut alebo žien. Začali sa šíriť klebety, potom jedného dňa človek zmizol, prevelili ho na administratívu alebo odišiel na péenku. A potom tu bol detektív inšpektor Neil Tanner, ktorého našli obeseného v garáži v Dalstone, skôr než mu stihli dať výpoveď.

			Belsey im dolial koňak. Po ďalších troch pohároch vyšli po schodoch do spálne a sadli si na posteľ. Pozrela sa na svoj obraz v zrkadlových dverách do úkrytu.

			„Poď za mňa,“ povedala mu. „Pozri sa na nás. Všetci by si mysleli, že sa poznáme.“ Charlotte sa zasmiala. Bol za ňou, objímal ju, ruky mal pod jej prsníkmi. Bola opitá. „Páči sa ti to takto? Pred zrkadlom? Keď máš výhľad na korisť, ktorú si si dovliekol?“ Ľahla si na posteľ a hlavu zvesila cez okraj, aby zrkadlo videla naopak. Prešiel jej rukou po stehne. „Si zlý.“

			„Hej?“

			„Áno.“

			Nadvihol jej top a pobozkal jej brucho. „Prečo?“

			Siahla rukou na dlážku, potom sa zdvihla a zamávala sponkou do vlasov.

			„Toto asi nie je tvoje.“

			Vzal od nej sponku, ľahol si na posteľ a zamyslel sa, do čoho sa to vlastne namočil. Nesúhlasne zahmkala. Potom preliezla cez neho, jej prsty našli gombíky na jeho košeli a on prestal rozmýšľať.

			Pozorovali sa v zrkadle, ako keby mali pred sebou dvoch cudzích ľudí. Potom zavrela oči a on ju objímal a počúval, ako sa jej spomaľuje dych. Dobre mu sadla do náručia. Už dávno nespal so ženou, ktorá nevedela, že je policajt – rozcitlivel sa a zároveň to posilnilo jeho túžbu pohnúť sa ďalej. Cítil, že ho čakajú ďalšie zmeny. Vytiahol ruky spod jej tela a išiel do kúpeľne. Poobzeral si sponku do vlasov. Strčil hlavu pod studenú vodu, a kým sa vrátil, zakutrala sa do paplóna a tvrdo zaspala. Otvoril jej kabelku, našiel peňaženku s bankomatovou kartou na meno Charlotte J. Kelsonová a vrátil ju do kabelky.

			Belsey zišiel dolu a nalial si veľkú whisky. Cítil sa tak dobre, ako už dávno nie. Po whisky sa v ňom rozliala hrejivá žiara. Chvíľu obdivoval pracovňu s kozubom, mahagónovým stolom a ošúchaným perzským kobercom a pocítil rastúcu vďačnosť za boháčov. Sú to strážcovia krásy sveta, odovzdávajú si tieto pekné domy a príťažlivé ulice z generácie na generáciu. Mal pocit, že bohatstvo by z neho možno urobilo lepšieho človeka.

			Prezrel si Devereuxove police: životopisy štátnikov, sprievodcovia po Londýne, knihy o starožitnostiach, anglických vidieckych domoch a ruských dejinách. Vytiahol knihu o ruskom jazdectve.

			Dlhé hodiny v konskom sedle patrili medzi najšťastnejšie a najuvoľnenejšie okamihy tohto nepokojného a zvláštneho života. Neistota dňa a osudu sa najbezstarostnejšie prijímala skoro ráno, keď sa zhromaždili oddiely, keď chladný vietor strapatil hrivy a prápory trepotali.

			Belsey by rád slúžil v jazdectve. Mohol ísť do jazdeckej sekcie metropolitnej polície. Nepokoje, futbalové zápasy – tam sa teraz vyskytovali kone. Spomenul si, ako absolvoval výcvik pre nepokoje v meste duchov v Staffordshire, ktoré udržiavali len na tento účel. Videl pred sebou prázdne ulice, škrupiny domov, obchodov a krčiem, v ktorých sa ozýval rachot obuškov na plastových štítoch. Starší dôstojníci, otcovi kamaráti, stále rozprávali o štrajku baníkov, o Brixtone, o Broadwateri – boli to ich spoločné zážitky, bojové jazvy.

			Vybral Ilustrované dediny Londýna a predstavil si Devereuxa, ako si ich kúpil, keď sem prišiel, nadšený svojím novým domovom. Na jednej strane bol preložený roh a potom zase vyrovnaný, ale kniha si zachovala pamäť a otvorila sa.

			Boadicea.

			Londýn utrpel asi najhoršiu porážku od divošky, bojovníčky, kráľovnej Boadicey.

			Devereux si podčiarkol jej meno. Text v knihe pokračoval:

			Boadicea bola kráľovná icénskeho kmeňa, ktorá viedla povstanie kmeňov proti okupantským vojskám, ktorá viedla povstanie proti Rímskej ríši.

			Belsey prebehol očami po opise udalostí. Keď ju dal rímsky cisár zbičovať a znásilniť jej dcéry, Boadicea sa vzbúrila. Stalo sa to v roku 60 alebo 61 po Kristovi.

			Icéni zničili Camulodunum (Colchester) a porazili rímsku légiu, ktorá mala toto osídlenie brániť.

			Keď sa rímsky guvernér Suetonius dozvedel o vzbure, ponáhľal sa do Londinia, dvadsaťročného obchodného osídlenia, ktoré bolo ďalším terčom vzbúrencov. Suetonius usúdil, že nemá dosť vojakov, aby Londinium ochránil, a tak ho evakuoval a opustil. Londýn zhorel do tla.

			Belsey čítal ďalej, až sa dostal k Boadiceinej porážke v bitke pri Waitling Street.

			Kráľovná bojovníčka sa otrávila, aby sa vyhla zajatiu. Podľa legendy je pochovaná v parku Hampstead Heath.

			Belsey zavrel knihu. Obracal strany, ale žiadna iná nemala zahnutú stránku. Nijaké ďalšie mená neboli podčiarknuté.

			Natiahol si oblekové nohavice, dal si jeden z Devereuxových plášťov do dažďa a vyšiel do záhrady. Po chodníku kráčal okolo altánka. Od mokrej trávy, ktorá pomaly strácala umelý odtieň, sa odrážal mesačný svit. Belsey si predstavil Devereuxa v záhrade, ako sa tu v noci prechádza. Spomenul si na mŕtveho so zašitým hrdlom v pitevni. Cítil na svojom živom tele jeho šaty. Potom sa zameral na cesty, ktoré vedú na pozemok zvonku – prezrel si ploty a vypočítal si, čo leží na opačnej strane: ďalšie záhrady, pozemok Highgate School, zadný trakt domova dôchodcov. Nebolo by nemožné dostať sa do záhrady, vniknúť dnu cez francúzske okno a podrezať človeku v spánku hrdlo.

			Belsey prešiel popri tenisovom kurte, potom popri jazierku. Dážď zhodil časť suchých listov z čerstvo vykopanej hliny v rohu pri plote. Dva metre od seba tu boli zasadené dva tenké ihličnaté stromčeky, každý priviazaný k paličke. Kvokol si, strčil ruky do hliny a vytiahol cibuľky, ktoré boli zasadené asi v dvaapolcentimetrovej hĺbke. Ešte nezačali pučať. Pôda, zložená z vrchnej vrstvy a bledšej ílovitej spodnej vrstvy, sa lepila Belseymu na ruky.

			Zamyslene si ich išiel opláchnuť do jazierka. Nemal ktovieakú chuť pokračovať v pátraní. Zamieril k záhradnej kôlni, v ktorej boli iba dva rýle, zvinutá hadica a sedem vriec rašeliny. Pokračoval k verande na severnej strane domu, ktorú dovtedy nevidel – bola na nej hojdačka a prázdne vedierko na ľad –, potom sa vrátil k tenisovému kurtu.

			Pred domom niečo buchlo.

			Belsey sa obrátil. Buchlo to ešte trikrát – úder päsťou na drevo. Niekto tam bol.

			Potichu vkĺzol dnu a nezažal svetlo. Našiel uterák a očistil si z prstov zvyšky hliny. Ozvali sa ďalšie tri údery – niekto bol vytrvalý a najmä presvedčený, že dom nie je prázdny. Belsey zrejme nechal otvorenú bránu z ulice. Skúsil si predstaviť, ako dom vyzerá zvonka. V pracovni sa svieti, ale v predných miestnostiach nie. Je pracovňu vidieť z ulice? Vrátil sa na chodbu, kde stála Charlotte s plachtou ovinutou okolo tela.

			„Kto je to?“ spýtala sa.

			„Neviem.“ Uvedomil si, že hovorí veľmi ticho. Charlotte sa uprene dívala na jeho plášť do dažďa.

			„Ak chceš, môžeš otvoriť.“

			„Radšej nie. Neviem, kto to je a prečo prišiel.“

			„Nechceš to zistiť?“

			„Dom priťahuje pozornosť.“

			Zvedavo naňho pozrela a vrátila sa do postele. Belsey skontroloval bezpečnostnú obrazovku v prednej hale. Bol na nej elegantný mládenec v okuliaroch bez rámu a drahom kabáte, držal si nad hlavou noviny a pri chodníku blikali núdzové svetlá na kabriolete Audi. Muž sa nervózne obzeral po ulici. Nevyzeral, že by si tento dom vybral náhodou.

			Belsey našiel Devereuxovu peňaženku, vytiahol výstrižok z arabských novín a rozprestrel ho. Pozrel na svetlovlasého muža na ľavej strane fotografie, ktorý si podáva ruku s Arabom. Znovu pozrel na obrazovku. Zdalo sa mu, že by to mohol byť ten istý človek – ťažko povedať. Belsey vyčkával v obývačke. Napokon počul, ako Audi štartuje. Keď znovu pozrel na obrazovku, muž tam už nebol.

			Belsey odniesol novinový výstrižok do Devereuxovej pracovne a položil ho pod stolnú lampu. Usmievali sa naňho dvaja muži. Fotografia bola orezaná, ale za nimi bolo vidieť oblohu a strechy budov, kancelárske priestory, kostolnú vežu. Takže nie, nebolo to fotené na Strednom východe. Vyzeralo to skôr na Londýn. Na samom okraji fotografie sa dala rozoznať kamenná stena, ako keby stáli vo vchode do kostola, z ktorého je výhľad na mesto.

			Oprel sa na Devereuxovej stoličke. Opäť sa mu zdalo, akoby sa veci mŕtveho zhrčili, aby mu niečo povedali, ale tentoraz to bolo nástojčivejšie: obrazy, reklamné letáky a holé konáre klopkajúce na okná – pokúšali sa mu odovzdať správu, ktorú nepočul, ale mal by.

			Belsey sa vrátil do spálne a uvidel biely pásik pootvoreného oka.

			„Kto to bol?“ spýtala sa Charlotte.

			„Nikto,“ odvetil. Stiahla na seba paplón. Pomaly zavrel dvere, zišiel po schodoch a ľahol si na dlážku. Cítil, ako sa k nemu zakrádajú vlastné lži aj lži mŕtvych.

			Belsey sa zobudil skoro. Cez medzeru v závesoch v obývačke ešte videl noc. Nebolo ani šesť: skoré prebudenie po spoločne strávenej noci so známym návalom spomienok. Vošiel do spálne a pozoroval Charlotte, ako spí s jednou nahou nohou vystrčenou spod paplóna, potom zišiel na prízemie, dal variť kávu a pokúšal sa zabudnúť na sny. Na povrch vystupovali obrazy: Gower, Northwood, les. Boli bez uniforiem, v civile. Niesli rýle a cieľavedome kráčali. Belseymu zišlo na um, či sa o ňom niekedy sníva Northwoodovi. Ako asi vyzerá v Northwoodových snoch? Ako by vyzeral, keby ušiel? Zvláštne, pomyslel si – tá časť našej existencie, ktorá je v snoch iných ľudí.

			Belsey sa už v kuchyni vyznal. Zabýval sa. Mal už v tomto dome sex – nielenže v ňom mal sex, ale použil ho aj na zvedenie ženy. Ak už to nepotvrdilo jeho nájomnícke práva, tak čo by mohlo? Dnes musí zohnať šesťtisíc z predaja Devereuxovho majetku a vytvoriť si finančnú infraštruktúru, aby mohol vybrať účty mŕtveho. Mal tušenie, že k domu číslo 37 na The Bishops Avenue sa niečo valí. V ideálnom prípade by do večera ubzikol z Británie, ale mal podozrenie, že sa bude musieť skrývať ešte do zajtra rána. Práve pil druhú šálku kávy, keď začul, ako sa na poschodí otvorili dvere. Vyšiel do haly a uvidel Charlotte zostupovať po oblúkových červených schodoch v jednom z Devereuxových županov. Ospalo sa usmievala.

			„Zbožňujem tieto schody,“ povedala. „Úžasný začiatok dňa.“

			„Niekedy sa spúšťam po zábradlí,“ odvetil Belsey. „Ale je priskoro.“

			„Koľko je hodín?“

			„Len šesť. Mala by si si ešte pospať.“

			„Už som hore. Asi pôjdem domov a prezlečiem sa do práce.“

			„Nechceš najprv kávu?“

			Podišla k nemu. Netušil, čo sa chystá urobiť. Pobozkala ho na líce. Potom si sadla na vysokú stoličku pri raňajkovom stolíku a spolu pili kávu, vonku visela tma a kuchyňa sa odrážala v čiernych oknách.

			„Ako sa cítiš?“ spýtal sa Belsey.

			„Dobre ako už dávno nie. Večer som si to užila.“

			„Aj ja.“

			„Bolo to nečakané.“

			„Také večery sú najlepšie. Dáš si raňajky? Neviem, čo tu mám.“ Na displeji chladničky svietil zoznam položiek: mlieko, vajíčka, ovocie. Otvoril ju. Nevidel tam raňajky.

			„Kto je Alexei Devereux?“ spýtala sa.

			Belsey sa obrátil. Držala katalóg s oblečením ešte stále v plastovom obale a čítala adresu.

			„Predchádzajúci nájomník,“ povedal Belsey. „Kde si to našla?“

			„Bolo to na stoličke.“

			„To bol predchádzajúci nájomník. Ešte mu chodia katalógy.“

			„Preto mám na župane iniciály A.D.?“

			„Odišiel narýchlo.“

			Zdvihla obočie, potom katalóg odhodila. „Čo mi zamlčiavaš?“

			Belsey si sadol oproti nej za raňajkový stolík.

			„Všeličo som ti nepovedal, Charlotte, ale poznám ťa len desať hodín. Navyše väčšinu toho času si spala.“

			Dopila kávu a pozrela na hodinky. Díval sa na jej tvár, kým mohol, kým sa nezasmiala a nespýtala sa ho, čo robí.

			„Nie je tu nič pod zub,“ povedal. „Mám ťa odviezť k tvojmu autu?“

			„K môjmu autu?“

			„K tomu, ktoré si si nechala...“ A potom uvidel, ako sa jej dvíhajú kútiky úst. „Nijaké auto tam nebolo.“

			Víťazoslávne sa usmiala.

			Belsey ju odviezol domov. Ulice boli stále opustené, na holom betóne Archway škrípal ranný zbor. Nasmerovala ho na obytnú ulicu vedľa Holloway Road. Bola to slušná ulica s domami z tmavých tehál, na akej by sám rád býval, keby sa mu podarilo udržať si prácu a dekórum.

			„Nie je to The Bishops Avenue,“ povedala a zahanbene sa zasmiala.

			„Nie,“ odvetil.

			„Zastaň pred číslom 12.“

			Zaparkoval a ona hneď nevystúpila.

			„Možno ťa ešte uvidím,“ povedala.

			„Dúfajme.“

			„Myslíš, že ma dokážeš nájsť?“ V očiach sa jej zablyslo.

			„Bez problémov.“

			Potom vyšla z auta, on sa za ňou díval a ona sa neobzrela.

			Vrátil sa na The Bishops Avenue. Už sa brieždilo. Práve odbila siedma a severný Londýn ožíval: osobní tréneri trénovali, stavební robotníci pred dodávkami si nalievali čaj z termosiek. Belsey na okamih uvidel, ako si ho bude pamätať v exile, keď pamäť skončí s vykosťovaním a zavesí zakrvavenú zásteru na klinec. Zostane mu pohľad na ranný Hampstead: strážcovia parkovísk a deti v slamených klobúčikoch. A nájde niečo, čo mu na tom bude chýbať, nejakú časť seba samého, ktorá tam zostala. Možno si spomenie na ráno s Charlotte, na celý ten zložitý podvod a pomyslí si: Vtedy som bol najviac sám sebou. Kto som teraz?

			Zopár minút upratoval Devereuxov dom, poumýval kávové šálky. Potom impulzívne zavolal do redakcie Mail on Sunday, zdvihla to spojovateľka a spýtal sa, či tam pracuje Charlotte Kelsonová. Pracuje.

			„Mám vás prepojiť na jej odkazovač?“

			„Nie.“

			Zavesil, hľadel von oknom a chvíľu sa tešil na budúcnosť, ktorá nenastane.

			Vzal do rúk šek vypísaný pre pohrebníctvo Reflections Ltd a ešte raz si ho preštudoval. Existovali dvere, ktorými mal Devereux odísť z tohto sveta, a Belsey ich zablokoval. Pokúšal sa totiž tým istým východom vypadnúť z Londýna. Išiel do kuchyne uvariť si ešte kávu, ale minula sa. Pripadalo mu to dôležité. Všimol si, že popred bránu pomaly kráča dievča v uniforme miestnej súkromnej školy. Civela na vilu, hľadela cez kuchynské okno.

			Obliekol si Devereuxovo sako a vyšiel von. Nechcel sledovať dievča, ale zhodou okolností išli rovnakým smerom, po Hampstead Lane k jazeru. Dlhá cesta do školy, pomyslel si. Odbočila na East Heath Road. Išiel za ňou. V South End Greene zmizla a on zastal vedľa vchodu do kaviarne Starbucks a naposledy si vychutnal ráno: rušný trojuholník South End Greenu, zo severu ohraničený parkom a z juhu betónom Kráľovskej slobodnej nemocnice. Pomedzi to prechádzali zásobovacie dodávky do supermarketov a tehotné matky a čerstvé slnečné lúče na nich vytvárali škvrny.

			Už teraz mal tušenie, že sa stane niečo strašné.

			Dievča sa o pár minút zjavilo na opačnej strane ulice. Pozrelo na Belseyho, prešlo k vlakovej stanici Hampstead Heath, potom sa obrátilo a prešlo cez cestu smerom k nemu. Teraz jej videl do tváre. Spoznal ju. Kde ju už videl? Osemnástka na podpätkoch a s mejkapom, s prešívanou kabelkou Chanel a cigaretou s bielym filtrom. Nevyzerala na študentku, až na ten modro-zlatý sveter zo strednej školy. Pozrela na Belseyho oblek, Devereuxov oblek, a vyšla na chodník. Zízala naňho. Od chrbta mu k hrudi a žalúdku prebehli zimomriavky.

			„Dobré ráno,“ povedal Belsey. Usmial sa a kývol. Mal čoraz silnejší pocit, že ju spoznáva, ale jeho mozog nedospel k záverečnému cvaknutiu. Niečo tu nesedelo. Posledný raz mu pozrela do očí. Potom odhodila ohorok na cestu, kde zadymil ako svetlica, a prešla popri ňom do kaviarne.

			Podišiel bližšie, aby počul jej hlas.

			„Vanilkové latte,“ povedala. „So sebou.“

			„Veľké?“

			„Áno.“

			Prvý výstrel rozbil sklo. Belsey sa inštinktívne vrhol na zem. Náraz guľky do skla bol jasnejší ako sám výstrel, ale spoznal zvuk pušky. V rýchlom slede zazneli ďalšie výstrely, sekundu bolo ticho. Potom sa spustil krik. Belsey preliezol k zaparkovaným autám a pokúšal sa vymyslieť, čo teraz. Počul piaty výstrel, potom šiesty. Bola to ďalekonosná puška, niekto strieľal z diaľky. Praskot každého výstrelu sa odrážal od bytového domu na opačnej strane križovatky. Belsey pozrel na ulicu: utekajúci ľudia, ľudia na autobusovej zastávke, čo sa držali a zakrývali si hlavy, nikto nemieril zbraňou. Ozval sa zvuk pripomínajúci náhlu dažďovú spŕšku – rozprskol sa zvyšok okna na kaviarni. Dnu vleteli ďalšie dve guľky. Belsey počítal uhol, z ktorého prileteli, a vtedy streľba stíchla. Po chvíli sa pohol, prikrčený vošiel do kaviarne cez rozbité okno.

			Na dlážke ležala polica, po dlaždiciach sa váľali vrecia s kávou, na prevrhnutom stole boli kvapky krvi. Do tichého džezu a tečúceho kohútika znel prenikavo a nezmyselne alarm. Za pultom sa krčila žena v uniforme Starbucksu.

			„Polícia,“ povedal Belsey a pre istotu prehľadal miestnosť, nazrel za časti zariadenia, kde by sa mohol niekto skrývať. „Držte sa ďalej od okien. Choďte dozadu.“

			Baristka zdvihla hlavu, tvár mala od šoku bez výrazu. Belsey si znovu poobzeral kaviareň: v rohu kvočala jedna stará žena, mladý Ázijčan v uniforme Starbucksu si zvieral krvácajúce rameno. Za kreslom kľačal zákazník v modrej kombinéze a študentka ležala na boku vo dverách do skladu. Určite sa presúvala do úkrytu, pomyslel si Belsey. Nikto nemal zbraň. Neozvali sa ďalšie výstrely, bolo počuť len alarm, džez a v pozadí toho všetkého zvláštne ticho.

			Belsey prešiel cez kaviareň k dievčaťu. Z tabuľky na stojane s nápisom „Vytvorte si okamih pohody“ kvapkala krv. Guľky preleteli cez tabuľku do pohoviek a prederavili ich. Vo vzduchu visela žltá výplň čalúnenia.

			Dievča sa myklo. Na mieste, kde malo byť jej ľavé plece, bola tmavá vlhká diera. Vpredu sa jej na školskej blúzke šírila krv.

			„Nepokúšaj sa hovoriť,“ povedal Belsey a kľakol si. Rozopol jej blúzku. V množstve krvi uvidel tmavšie rany na bruchu a hrudi a vedel, že nič nezmôže. Bola pár centimetrov od Belseyho tváre, cez stužky krvi mu hľadela do očí. Pritisol jej ruky na ranu na hrudi. Napriek všetkému sa pokúšal zastaviť krvácanie a popritom rozmýšľal: Boli to náboje s dutou špičkou – tie spôsobujú takéto zranenia. A kto sa preháňa po Hampsteade s puškou a s takýmito nábojmi?

			„Nehovor.“

			Ona sa totiž o to pokúšala. Stále sa za niečím načahovala, našla na dlážke do seba naukladané papierové poháre a stisla ich. Potom znovu otvorila ústa, na perách sa jej vytvorila bublina viskóznej krvi a praskla. Zavrela oči. Potrebuje nejaký obrad? pomyslel si Belsey, keď jej po brade kvapkala krv. Obrad policajného detektíva: Máte právo mlčať...

			Keď bola mŕtva, vzal jej z ruky poháre a nechal telo ľuďom z forenzného.

			Z pevnej linky v kaviarni zavolal na centrálu.

			„Mám tu kód tri, kaviareň Starbucks, South End Green, došlo k streľbe. Detektív Nick Belsey, súrne potrebujem posily. Jedna obeť, minimálne jeden ranený.“

			„Je miesto činu zabezpečené?“ spýtal sa operátor.

			„Myslím, že áno.“

			Vzduch preťali sirény, približovali sa z Hamspteadu, Kentish Townu, Camdenu a Highgate. Zatiaľ však bolo miesto činu jeho. Okoloidúci nakúkali do rozbitého okna. Obrátil sa k najbližšej dvojici, mladým mužom, a povedal im, aby všetkých udržali na opačnej strane Greenu. Vedľa nich bol muž v kombinéze technických služieb mesta, muž v obleku a žena v bežeckom.

			„Zastavte premávku,“ povedal Belsey. „Choďte na Pond Street. Vy,“ obrátil sa k bežkyni, „choďte na Keats Grove a vy na Fleet Road, zastavte všetku premávku. Rýchlo.“

			Pred nemocnicou sa začali zhromažďovať zdravotníci v zelenom, čakali, kým sa uvoľní priestor: v hornej časti parkoviska boli zdravotné sestry a pacienti v županoch. Vzápätí dorazili dve zásahové vozidlá, policajní šoféri ich zvrtli cez cestu a chodník, štrajchli zložené stoly priľahlých kaviarní a debničky so zeleninou patriace k obchodu so zdravou výživou. Belsey uvidel, ako pár minút po nich vyskočil z Fordu S-Max jeho šéf, inšpektor Tim Gower, v civile a vykročil k masakre. Gower zbadal Belseyho.

			„Ste ranený?“

			Belsey si uvedomil, že má na sebe krv.

			„Som v pohode.“

			„Čo sa stalo?“

			„Niekto začal strieľať do Starbucksu. Znelo to ako puška.“

			„Videli ste páchateľov?“

			„Nie.“

			„Máte predstavu, kadiaľ ušli?“

			„Netuším.“

			Gower vydal rozkaz: kým tu budú mať ozbrojených príslušníkov, nesmú sem ísť nijaké vozidlá. Belsey stručne zhrnul, čo vedel: pred piatimi minútami zaznelo osem výstrelov, strelca nebolo vidieť.

			„Nikam nechoďte,“ povedal Gower. Obrátil sa k ostatným policajtom, prikázal im natiahnuť pásku a potom zakričal na civilistov, aby uvoľnili priestor.

			O tri minúty dorazila ozbrojená jednotka, krátko nato jednotka pre vraždy a závažné zločiny. Po desiatich minútach nacvičenej frajeriny chlapcov so zbraňami dostali povolenie vstúpiť zdravotníci a forenzní technici. O päť minút zakrýval vchod do Starbucksu biely stan ako neskoro nafúknutý airbag. Forenzní technici označili oblasť očíslovanými vlajočkami. Pozerali na oblohu a rozprávali sa o daždi. Dievča zakryté dekou odniesli na nosidlách a ozval sa pri tom rozpačitý šum, ktorý trval asi tridsať sekúnd, potom všetci pokračovali v práci.

			Belsey podal hlásenie detektívovi seržantovi Josephovi Banksovi z jednotky pre vraždy a závažné zločiny.

			„Nevidel som nikoho prísť na aute. Nevidel som nikoho ujsť.“

			„Koľko výstrelov ste počuli?“

			„Osem. Ako z poľovníckej pušky. Strieľalo sa z určitej diaľky.“

			„Ostatní ľudia vraveli, že ich bolo desať alebo viac.“

			„Nie. To bola ozvena. Nepovedal by som, že ich bolo viac než osem.“

			„Odkiaľ?“

			„Neviem, ale chceli dostať to dievča.“

			„Tú študentku.“

			„Tri zásahy, jeden do pleca, dva do trupu.“

			„Ak je to tak.“

			„Videl som to.“

			„Kam ste dnes mali namierené?“

			„Išiel som do roboty,“ povedal Belsey. Díval sa, ako hlavný superintendent Northwood vystupuje z obrneného metalízovosivého BMW v uniforme, s čiapkou, zamračený. Jeho šofér zostal za volantom. Všetci ostatní policajti na chvíľu znehybneli, akoby toto celé bola len príprava na Northwoodov príchod. Tí, čo ho poznali, neformálne zasalutovali, ostatní sa stiahli do úzadia. Northwood sa porozhliadal a zrak mu spočinul na Belseym. Akoby to bol jediný detail, ktorý tu nesedí. Prešiel bližšie.

			„Aké prekvapenie,“ povedal veliteľ s tichou zúrivosťou.

			„Dobrý deň, pane.“

			„Čo ste tu hľadali?“

			„Prišiel som na kávu.“

			Prebodol Belseyho pohľadom. Potom vykročil k miestu činu.

			„Poznáte ho?“ spýtal sa Banks.

			„Sme si blízki.“

			„Dajte sa do poriadku. Bežte. Ďalšie pokyny vám odovzdáme cez vašu stanicu.“

			Z miesta činu to bolo na hampsteadskú policajnú stanicu päť minút pešo. Belsey zamieril po Pond Street okolo nemocnice, aby sa vyhol návalu zásahových vozidiel na South End Road. Na stanici sa osprchoval, požičal si čistú košeľu a išiel do zasadačky. Zvyčajné ranné modlitby – čiže porada – sa nekonali, nahradil ich brífing o vražde. Gower zhrnul, čo zatiaľ vedia, prečítal zoznam policajtov, ktorí pôjdu do koordinačného centra, a zoznam tých, čo zostanú na Rosslyn Hille a budú pomáhať odtiaľ. Belsey nebol ani v jednom zozname.

			„Pozrite,“ povedal Belseymu, keď ostatní odišli, „stále čakám na vyjadrenie komisie, ale myslím, že najlepšie bude, ak vaše aktivity trochu obmedzíme. Nech ste ďalej od Northwooda. Niekto musí strážiť pevnosť...“

			Belsey sa vrátil do kancelárie a sadol si za stôl. Toto neočakával. Oprel sa na stoličke, so zatvorenými očami počúval sirény z Rosslyn Hillu a pripadal si, ako keď mal jedenásť či dvanásť rokov a počul, ako otec s kamarátmi pije na prízemí. Cítil sa vylúčený z večierka. Dospelosť strávil ako policajt, ktorý sa pokúša zistiť, čo stvárajú ľudia na prízemí, klopal na dvere rôznych mužov a žien a nakúkal dnu. Nechcel byť vylúčený z vyšetrovania vraždy. Najmä keď mal ešte stále na topánkach krv obete. Na Devereuxových topánkach.

			Pôvodne dúfal, že dnes večer zdrhne za hranice. Aj bez ďalších úvah však vedel, že jeho plány sú zatiaľ pozastavené. Vyzeralo by to otrasne. A nedokázal sa vykašlať na dievča, ktoré mu zomrelo pred očami. Momentálne nie. Svedomie nevyčíta človeku len to, čo spravil, ale aj to, od čoho ušiel, aj keď to nebol jeho zločin. Nedokázal ujsť, kým bola spomienka na jej umierajúcu tvár čerstvá.

			A spoznal ju.

			Jedáleň bola prázdna. Belsey zapol televízor. Na Sky News ukazovali zábery bieleho stanu; policajti vypočúvali mužov a ženy za páskou a parilo sa im od úst. Dolu bežali titulky „šok a zmätok“ a „streľba na luxusnom londýnskom predmestí“. Fotky dievčaťa zatiaľ neukazovali.

			Zamyslel sa nad vzorcami: Kto zabíja ženy? Neraz muži, ktorí ich milujú. Kto chodí strieľať na pracovisko? Bývalí zamestnanci. Keď vojdete do kaviarne, kde je päť ľudí, určite jeden niekomu dlhuje peniaze, ďalší sa niekomu vyspal so ženou. Nič z toho tu však nesedelo. Belsey prechádzal udalosťami, ako si ich uchovala jeho pamäť, pomáhal si vizualizačnými technikami, ktoré používal pri svedkoch. Začal s ránom, ktoré si tak vychutnával, so slnečným svetlom, so siluetou konárov na pozadí oblohy. Presunul sa k detailom: námraza uprostred každej dlažobnej kocky, trúbenie auta niekde na Fleet Street. Potom vyčaroval dievča. A zadíval sa na ňu lepšie ako vtedy. Videl jednotlivé pramene tmavohnedých vlasov, čiernu prešívanú kabelku, odlomený necht na ruke, v ktorej držala cigaretu. Na pravej ruke. Dievča sa obzrelo, prešlo pohľadom rovno cez neho, a čím viac premýšľal, tým uprenejší sa mu zdal jej pohľad.

			Videl ju včera. Videl ju nedávno. Kedy bol naposledy v škole, kedy sa rozprával s tínedžermi?

			Na stanicu prišiel Tony Cutter, celý roztrasený a popletený, a priznával sa k zločinu. Belsey sa ponúkol, že sa s ním porozpráva.

			„Mal som isté podozrenie, Tony.“

			„Prepáč, Nick. Mám na rukách krv.“

			„To sa stáva. Poďme ďalej. Kde teraz spávaš?“

			„Na psycháči.“ To bola psychiatrická klinika Kráľovskej slobodnej nemocnice. Tony tam bol častým hosťom.

			„Vyzerá to, že si v poslednom období často na ulici,“ poznamenal Belsey.

			„Bol som. Teraz mi dali posteľ na psycháči.“

			„Je to lacnejšie ako ubytovňa.“

			„Lacnejšie ako ubytovňa!“ Zasmial sa. „Do ubytovne ja teda nepôjdem.“

			Belsey ho odprevadil naspäť do nemocnice. Na Rosslyn Hille takto spolu pútali pozornosť. Pond Street bola uzavretá a premávka sa spomalila, akoby to všetko bola súčasť posmrtnej strnulosti.

			„Môžem sa ťa na niečo spýtať?“ ozval sa Belsey, keď sa priblížili k nemocnici.

			„Mám problém, však, Nick?“

			„Pracoval si niekedy?“

			„Či som pracoval?“

			„Bol si niekedy zamestnaný?“

			„Len také nádennícke práce. A potom som umýval autobusy, keď som bol ženatý.“

			„Ty si bol ženatý?“

			„Sedemnásť rokov, Nick.“

			Policajná páska sa končila pri pohotovosti a zostal tam úzky priechod pre sanitky. Pred nemocnicou stál riedky zástup: zdravotné sestry, návštevy, pacienti s infúziami. Všetci pozorovali forenzný tím. Nebolo však nič vidieť a bolo to hypnotizujúce.

			„Odtiaľto už trafím,“ vyhlásil Tony.

			„Dobre. Chystám sa na dovolenku,“ povedal Belsey. „Možno ma tu už neuvidíš. Musíš sa o seba postarať. Hlavne nerob problémy.“

			„Na dovolenku!“ Tony sa usmial.

			„Maj sa, Tony.“

			Belsey sa vrátil na policajnú stanicu a zavolal na centrálu.

			„Kde je koordinačné centrum?“

			„V Kostole svätého Jána. Downshire Hill.“ Zabrali najbližší kostol, čo bol bežný postup počas prvých dní vyšetrovania veľkého prípadu. Vyšetrovanie bolo v plnom prúde a na hampsteadskej policajnej stanici nemali dosť miesta. Na stanici mu dali číslo. Zavolal.

			„Vieme už niečo o tom dievčati?“

			„Jessica Holdenová, osemnásť rokov. V nemocnici zapísali smrť pred príchodom záchranky.“

			To meno mu nič nehovorilo. Tým viac ho miatol silný pocit, že ju odniekiaľ poznal.

			„Mala niečo pri sebe?“

			„Nič.“

			„Kedy je tlačová konferencia?“

			„O desiatej v komunitnom centre. Už to vypustili do správ a Northwood chce mať všetky fakty na poriadku.“

			„Northwood?“

			„Chce čím skôr vyhlásenie.“

			Belsey sa oprel na stoličke a spomenul si na paniku, na odskakujúcich ľudí, na posledný pohľad dievčaťa. Zadal Jessicu Holdenovú do policajnej databázy: nič. Databáza mladistvých: nič. Zavolal colníkom.

			„Tu je kancelária hlavného superintendenta Norhwooda,“ povedal. „Áno, určite ste počuli... Áno, už máme meno obete a chceme si ho preveriť.“

			Podľa colného úradu si Jessica Holdenová pred piatimi dňami podala žiadosť o nový pas. Priplatila si za zrýchlené vydanie.

			„Do štyridsaťosem hodín?“

			„Áno. Doteraz ho nepoužila,“ odvetil colník.

			„Koľko ju to stálo?“

			„Dvesto.“

			„Kedy bola naposledy v zahraničí?“

			„Pred tromi rokmi.“

			„Odrazu sa nejako ponáhľa na dovolenku.“

			„Vyzerá to tak.“

			Belsey prešiel popri nemocnici k miestu činu. Pekárne boli plné ľudí z televíznych prenosových vozov. Rodila sa top správa, cítil to, ako keby sa na nich hnala vysokánska vlna. Mŕtvoly zvyšujú sledovanosť.

			Belsey pocítil v bruchu kŕče. Naposledy sa poriadne najedol v podniku Weatherspoons.

			O desiatej doobeda reportéri zaplnili priestory hampsteadského komunitného centra. Zrušili výpredaj kníh a nahradili ho káblami, kamerami a chaosom oranžových plastových stoličiek. Northwood dorazil s päťminútovým meškaním a spotený. Prešiel dopredu. Belsey zostal pri dverách, kde ho nebolo vidieť. Miestnosť bola plná, ale vládlo v nej ticho, také hlboké, až bolo počuť bzučanie prístrojov. Pomyslel si, ktovie, či tu nie je Charlotte. Nevidel ju však. Northwood si odkašľal.

			„Budem stručný. Podrobnejšie informácie vám poskytneme napoludnie. Dnes ráno o trištvrte na osem došlo k streľbe v kaviarni Starbucks v South End Greene. Výstrely zasiahli jedného zamestnanca a jednu zákazníčku. Zákazníčka bola mladá žena. V Kráľovskej slobodnej nemocnici o pol deviatej ráno skonštatovali jej smrť a môžem potvrdiť, že momentálne prebieha vyšetrovanie vraždy.“

			Belsey v miestnosti vycítil tiché vzrušenie: smrť, dobrá story, navyše o mŕtvom dievčati.

			„Nemôžem vám oznámiť mená, kým neupovedomíme rodiny. Presný sled udalostí momentálne nie je jasný, ale zdá sa, že zvonku bolo do kaviarne vypálených minimálne päť výstrelov. Vyšetrovanie sa sústreďuje na skupinu ľudí, ktorých krátko po incidente videli pešo odísť z oblasti, a chceli by sme požiadať každého, kto si všimol čokoľvek podozrivé, aby sa nám ozval.“ Belsey sa zamračil. Zdalo sa mu, že zle počul, ale Northwood pokračoval: „Žiadame ľudí, ktorí poznajú páchateľov tohto strašného činu, aby sa ozvali. Nebojte sa urobiť správny krok. Niekto určite vie, prečo muselo prísť mladé dievča o život. Svedkom zaručujeme najprísnejšiu anonymitu.“

			Nadiktoval číslo anonymnej núdzovej linky aj číslo do koordinačného centra a vyzval novinárov, aby kládli otázky.

			„Z koľkých zbraní sa strieľalo?“

			„Čakáme na potvrdenie.“

			„Viete, aký typ zbrane páchatelia použili?“

			„Zatiaľ nie. Momentálne sa tým zaoberajú naši balistickí experti.“

			„Je zranený pracovník muž alebo žena?“

			„Muž. Vek zatiaľ neviem.“

			„Viete vek dievčaťa?“

			„Nemôžem uviesť ďalšie informácie o obeti, kým sa neporozprávame s rodinou.“

			„Môžete potvrdiť súvislosť so streľbou, ktorá sa odohrala minulý týždeň v Chalk Farm?“

			„Nič také nemôžem potvrdiť. Je to len jedna z mnohých možností, ktoré preverujeme. Samozrejme, na vyriešenie tohto zločinu sústredíme všetky zdroje, ktoré máme k dispozícii. Dôležitú úlohu v tom hráte aj vy novinári a musím vás požiadať, aby ste boli trpezliví.“ Northwood pozrel na hodinky a začal si odopínať mikrofón. „Dúfam, že dnes večer vám budem môcť povedať viac.“ Ignoroval ostatné otázky, ktoré zaznievali z publika.

			Belsey rýchlo vyšiel, aby sa vyhol tlačenici. Niekto ho chytil za rameno.

			„Nick.“ Belsey pozrel do sivých očí Mirandy Millerovej z televízneho spravodajského programu Five News. Poznal ju z baru v Soho, kam kedysi obaja chodievali, takého zúfalého podniku, kde si personál myslel, že policajt im trochu zvýši úroveň. Vtedy bol ešte horlivý mladý strážnik a ona začínajúca reportérka v novinách Camden New Journal. „Dofrasa, čo sa to deje?“ spýtala sa Millerová.

			„Neviem, ale trepal kraviny.“

			„Dlhujem ti pozvanie na pohárik.“

			„Čo tak radšej pozvanie na raňajky?“

			Našli si stôl v zadnej časti kaviarne Coffee Cup. Belsey si na jej firemnú kartu objednal vajíčka s hriankami a dvojité espresso. Millerová si objednala pomarančový džús. Hneď prepla do vypočúvacieho režimu.

			„Môžeš potvrdiť, že to súvisí so spormi gangov?“

			„Nie. Ale určite to ovplyvní ceny pozemkov.“

			„No tak, Nick. Počula som, že to zastrelené dievča malo osemnásť rokov.“

			„Preto ťa mám rád, Miranda. Oznamuješ mi novinky.“

			„Navyše unikla informácia od hlavného superintendenta, že hľadajú troch tínedžerov.“

			„Tú informáciu vypustil on?“

			„Povedal to priamo mne. Nevydarená lúpež.“

			„Nebola to žiadna lúpež.“ Belsey si odpil z kávy, a keď prišlo jedlo, lačne sa doň pustil.

			„Podľa Northwooda bola,“ zdôraznila Millerová.

			„Northwood nemá potuchy, ako toto vyšetrovanie viesť. Chce sa stať zástupcom hlavného komisára a povedal si, že sa mu naskytol jednoduchý prípad, vďaka ktorému sa dostane do telky.“

			„A nie je to tak?“

			„V telke určite bude. No pokiaľ viem, na tomto prípade nie je nič jednoduché. Naopak, je to úplné šialenstvo. Počula si ešte niečo o tom dievčati?“

			„O obeti? Zatiaľ nie. Prečo si presvedčený, že to nebola lúpež?“

			„Nikto sa jej nič nepokúsil zobrať.“

			„Odkiaľ máš o tom informácie?“

			„Nemám informácie, Miranda. Mám tušenie. A tuším, že vás kŕmia vlastnými zúfalými dohadmi. Lebo viem, že na zastávke pred kaviarňou stáli dva autobusy a pred nimi nebol nikto so zbraňou. Žiaľ, nemám dôkaz a nikto ma nepožiadal, aby som nejaký našiel. Dáš si ešte džús?“

			„O desiatej mám živé vysielanie.“ Millerová otvorila zrkadielko. Skontrolovala si tvár a zuby. „Urob mi láskavosť: odovzdaj odkaz rodičom. Daj im na mňa kontakt, keby chceli robiť nejaké rozhovory alebo vyhlásenia.“

			„Od akej sumy teraz začínaš?“ spýtal sa Belsey.

			„Dvetisíc.“

			„Za ich žiaľ?“

			„Za rozhovor. Žiaľ im neberiem, nech žialia. A hodila by sa jej fotka.“

			„A čo z toho budem mať ja?“

			Millerová zavrela zrkadielko. Vytiahla z kostýmového saka päťdesiatlibrovú bankovku a položila ju na stôl s vizitkou, dopila džús a utrela si ústa.

			„Vedel si, že Starbucks od nás chce, aby sme to neuvádzali ako streľbu v Starbuckse?“ Smutne sa usmiala. „A aby sme nespomínali vraha zo Starbucksu ani obeť zo Starbucksu.“

			„Rýchla reakcia. Nevravela si kedysi, že sa porozprávaš s producentom, aby mi dohodil nejaký program?“

			„Poznám chlapíka, ktorý robí videá policajných naháňačiek. Porozprávam sa s ním.“

			„Jasné, to by som zvládol,“ povedal Belsey a zobral peniaze. „Nazveme to Na plné gule. A bude to ťažká intelektuálčina, nielen samé autá. Ale bude tam aj násilie a búračky.“

			„Sľúb, že mi zavoláš, keď nájdeš podozrivého. Aj nesprávneho.“

			„Fajn.“

			„Policajný zdroj pochybuje o súvislosti s konfliktmi gangov.“ Pozrela naňho. „Ako to znie?“

			„Ako námet na dobrý článok.“

			„Čím skôr mi zavolaj, Nick. Normálne si vo mne vyvolal zvedavosť.“

			Koordinačné centrum, Kostol svätého Jána, Downshire Hill.

			Táto ulica patrila medzi najcharizmatickejšie v Hampsteade, s hustými záhradami za vysokými tehlovými múrmi. V panelových oknách sa odrážal prúd detektívov, ktorý mieril k bielemu kostolu v jej strede.

			Dočasné koordinačné centrum zabralo celý priestor kostola. Belsey tam videl ľudí z úradu pre závažný a organizovaný zločin, takže niekto si asi niekde pomyslel, že to bude veľká vec. Boli tam aj zástupcovia z oddelenia pre gangy, hovorcovia, vedúci forenzných oddelení. Vošiel dnu a ukázal odznak. Inokedy vzdušný starosvetský kostol bol plný ruchu. Na veľkej bielej tabuli vpredu sa tiahol zoznam príslušníkov, ktorí dostali za úlohu preveriť všetky kaviarne Starbucks v okolí, vypočuť všetkých miestnych bežcov, majiteľov psov, mliekarov a bezdomovcov, ktorí by mohli zazrieť niečo podozrivé.

			„Nick, čo tu robíš?“ Detektív seržant Karl Munroe, expert na úteky, okolo neho prešiel s dvomi mobilmi a zápisníkom. Munroe vedel, kam ľudia chodia, keď chcú zmiznúť, odkiaľ na to získavajú peniaze a aké dopravné prostriedky využívajú. Bol nízky, nosil okuliare s tmavšími sklami a strnisko.

			„Karl. Dávno som ťa nevidel. Kam asi tak zmizol vrah?“

			„Nebude ďaleko.“

			„Majú adresu obete?“

			„Bývala s rodičmi na Lymington Road. Číslo osemnásť. To je zatiaľ všetko.“

			Belsey tú ulicu poznal. V tom dome nikdy nebol.

			„Čo sa tu hovorí?“

			„Ak mám byť úprimný, Nick, nič extra užitočné. Najviac nám zatiaľ poslúžila informácia o červenej motorke, ktorá išla smerom na sever po Willow Road.“

			„Svedkovia?“

			„Žiadna extra kvalita. Jeden videl vchádzať do Starbucksu dvoch mužov. Ďalší videl troch. Jeden vypovedal, že strelec bol černoch alebo Ázijčan, vyšiel zo zadnej miestnosti a vykrikoval po arabsky, možno sa modlil.“

			„Aspoň si môžete vybrať.“

			Munroe sa smutne usmial. Belsey prešiel na koniec sály, kde viseli fotografie. Preniesli sem telefónnu ústredňu, kde pracovali civilní pracovníci. Telefóny vyzváňali. Tak to býva, keď zabijú mladé dievča. Za telefónmi boli nástenky s fotkami Starbucksu. Na jednej strane zábery obete na dlážke, kam spadla. Jessica Holdenová, pomyslel si Belsey. Lepšie sa jej prizrel. Vzápätí si uvedomil, kde ju už videl, a svet sa zachvel.

			Chytil severnú linku metra, vystúpil pri Pamätníku a prešiel okolo Kostola svätého Klementa ku kancelárii firmy AD Development.

			Dnu sa nesvietilo. Dvere boli zamknuté. Bronzová tabuľka bola odskrutkovaná, zostali po nej štyri dierky a kus holého dreva. O predné dvere sa opierala zlomená tabuľa realitnej kancelárie s nápisom „Na prenájom“. Predtým tu nebola, ale nevyzerala nová, ako keby ju iba odstránili a dočasne ukryli. Belsey vyliezol na múr a ponad záves nakukol do kancelárie. Pokúšal sa pochopiť, čo vidí. Kancelária bola prázdna – nielenže tam neboli ľudia, ale zmizol aj nábytok. Zliezol, na dvore pred kostolom našiel kameň a rozbil okno na kancelárii. Spustil sa alarm. Belsey sa načiahol, otvoril okno a vliezol dnu, sťažka pristál medzi opadanou omietkou a rozbitým sklom.

			Všetky skrine a zásuvky boli fuč, takisto vešiak, stoly a stoličky. Zmizol ešte aj koberec, ukázali sa staré dlaždice.

			Belsey vyliezol von, práve keď do uličky odbočili dvaja strážnici zo City s vysielačkami v rukách. Vytiahol odznak.

			„Nevidel som, kto to spravil. Len som počul alarm a pozrel som sa dnu – je totiž rozbité okno. Aj tak sa tam nedá veľa ukradnúť.“ Strážnici podišli bližšie a zasvietili cez rozbité sklo baterkou. „Už dávno je to tu prázdne?“ spýtal sa Belsey.

			„Niekoľko mesiacov. Tak ako väčšina prázdnych kancelárií v okolí.“

			„Majitelia by si ten dom mali lepšie zabezpečiť,“ zamudroval Belsey.

			Našiel Devereuxovu vizitku a zavolal na londýnske číslo z telefónnej búdky na konci uličky. Ozvala sa mladá žena: „AD Development.“

			„Môžem hovoriť s pánom Devereuxom?“ spýtal sa Belsey.

			„Žiaľ, nie je v kancelárii. Mám mu nechať odkaz?“ Hlas bol jasný, vytrénovaný, s liverpoolskym prízvukom.

			„To je odkazová služba?“

			„Tu je firma AD Development. Môžete nechať odkaz pre pána Devereuxa.“

			„Je tam Sophie?“

			„Nie, pane.“

			„Jessica?“

			„Ak necháte odkaz, niekto sa vám určite čím skôr ozve.“

			„Rád by som hovoril s hocikým z firmy.“

			„Žiaľ, majú poradu.“

			„To je firma RingCentral, však?“ povedal Belsey.

			„Toto je linka firmy AD Development. Môžem vám ešte nejako pomôcť?“

			Belsey zavesil a vyťukal číslo z tabule realitnej kancelárie.

			„Áno, my sme výluční vlastníci nehnuteľnosti.“

			„Ako dlho je opustená?“

			„Šesť mesiacov. Predchádzajúci nájomníci potrebovali väčší priestor, ale toto je naozaj jedinečná ponuka. Tá budova má veľkú historickú hodnotu. Mali by ste záujem o prehliadku?“

			Ulica Lymington Road sa tiahla ďaleko od Hampstead Village, na drsnejšej strane Finchley Road smerom k West End Lane. Na jednej strane stál nízky činžiak z červených tehál, na druhej zase Hampsteadský kriketový klub. Na jej konci, kde zahýbala smerom k Západnému Hamsteadu, zostalo niekoľko predvojnových domov, zadným traktom tesne susediacich so severolondýnskou trasou metra.

			Belsey bez problémov našiel dom obete. Číslo 18 bolo nápadné vďaka neudržiavanej prednej záhrade a strážnikovi v reflexnej bunde pred vchodom.

			„Detektív Belsey. Hampsteadská stanica.“ Belsey vytiahol odznak. „Sú jej rodičia doma?“

			„Sú.“

			„Bol som tu už skôr. Mal som sa s nimi porozprávať.“

			Strážnik sa tváril skepticky. „Dobre,“ povedal. „Ale nemôžeme sem púšťať každého. Nie je tu holubník.“

			Belsey vstúpil do bytu a pred očami sa mu naskytla brutálna, takmer neskutočná scéna. Matka sedela na pohovke a neovládateľne zavýjala. Otec sedel v kresle a hľadel do prázdna. Naňho vôbec nepozreli. Vo vnútornom dvore stál styčný dôstojník a fajčil.

			Dom bol plný zaprášených ozdôb a kníh s polámanými chrbtami. Belsey to zacítil, hneď ako vošiel: chudoba, ktorá rozožiera zvnútra, erózia, proti ktorej sa bojuje hromadením bezcenných predmetov, čačiek, novín, ako keby ich stohy mohli podoprieť fasádu. Tapeta sa odliepala. Do nábytku sa zažralo rozhorčenie. Belsey už prestal počítať, koľkokrát prišiel na miesto domnelého vlámania a zacítil takýto pach, potom posunul časopis a uvidel neotvorené obálky, vždy tam boli neotvorené obálky. On len počkal, čo nahlásia poisťovni, a musel sa rozhodnúť, či oznámi vlámanie, podvod, alebo ani jedno z toho.

			Belsey sa obrátil. Pomaly vyšiel po schodoch.

			Polícia a zlodeji majú spoločné to, že by sa v dome zorientovali aj so zavretými očami. Život domácnosti sa riadi obmedzeným počtom vzorcov, ako keby ho ovládali nejaké neviditeľné magnetické polia.

			Vošiel do izby mŕtveho dievčaťa a všetko vyzeralo inak, ako malo.

			Popové hviezdy na stenách. Tíndžerské časopisy. Skontroloval dátumy: dva roky staré, tri roky staré. Detský zápisník, školské fascikle. Prešiel prstom po nočnom stolíku a pozoroval, ako sa v prachu tvorí čiara. Pozrel do skrine a zásuviek, našiel veľa starého oblečenia zo supermarketu a to bolo v podstate všetko.

			Vrátil sa na prízemie do obývačky a myslel na elegantnú mladú ženu, ktorú videl dnes ráno. Matka už stíchla od vyčerpania. Otec sa nepohol. Boli tam vystavené Jessicine fotografie: na koni, v zábavnom parku, so starými rodičmi. Zrejme bola jedináčik. Belsey vzal do rúk zarámovanú školskú fotografiu. Teraz si bol istý: Jessica bola Sophie, asistentka Alexeia Devereuxa. Vrátil fotografiu na miesto.

			„Pán Holden, pani Holdenová,“ povedal Belsey. Otec naňho uprel prázdny pohľad. „Volám sa Nick Belsey. Som detektív z hampsteadskej policajnej stanice.“

			Chvíľu im trvalo, kým to spracovali. Belsey všetkým rozpačito ponalieval whisky z fľaše na príborníku. Položil poháre na stôl. 

			Matka dievčaťa sa chvela. Chcel pôvodne niečo povedať? Posledné okamihy prežila v pokoji, spomínala vás, necítila bolesť. Hodil do seba whisky, lacnú sladkú škótsku. Potom predniesol prejav.

			„Chcem, aby ste vedeli, že Jessica zomrela veľmi rýchlo. Bol som tam a myslím, že trpela veľmi málo. Neviem si predstaviť, čo prežívate. Mojou úlohou je však pomôcť priviesť pred spravodlivosť toho, kto to spravil, a nemôžeme strácať ani minútu. Preto sa ospravedlňujem, ak to pôsobí dotieravo.“

			Nikto neprehovoril. Nikto si nevzal whisky. 

			„Neprekážalo by vám, keby som teraz položil zopár otázok?“

			Žena po chvíli ledva badateľne pokrútila hlavou.

			Belsey povedal: „Ako dlho mala Jessica tú prácu?“

			„Nemala prácu.“ Matkin hlas znel zachrípnuto.

			„Vôbec nepracovala?“ spýtal sa. „Ani na pol úväzku? Alebo tak nejako?“

			„Nie.“ Matka pokrútila hlavou. „Chodila do školy,“ povedala. „Len do školy.“

			Belsey sa nad tým zamyslel. Ľudia mávajú tajné zamestnania, keď tajne potrebujú peniaze. V tajných zamestnaniach používajú tajné mená. 

			Pre tínedžerov nie je škola dosť lukratívna a namiesto do školy chodia pracovať. Ale možno mala matka pravdu: Jessica nepracovala. Čo teda robila?

			„Chodila s niekým?“

			Matka sa znovu rozplakala. Otcovi sa vrátil hlas.

			„O nikom sme nevedeli.“

			„Kedy sa naposledy s niekým stretávala?“

			„Na chlapcov bola ešte mladá,“ povedal otec. „Nemala vážnu známosť.“

			„Ale občas chodila von, napríklad na večierky.“

			„Samozrejme.“

			Belsey si dolial whisky. Takmer zabudol na sľub, ktorý dal Mirande Millerovej.

			„Rozprávali ste sa už s reportérmi?“ spýtal sa.

			„S reportérmi nechceme mať nič spoločné,“ odvetil otec.

			„Dobre. Je totiž dôležité, aby ste sa nedopustili chyby. Keby ste sa potrebovali s niekým porozprávať, polícia odporúča túto ženu.“ Podal Millerovej vizitku. „Verejné vyhlásenie môže pomôcť vyšetrovaniu – oživí spomienky, ozvú sa svedkovia. Toto je kontakt na Mirandu Millerovú zo stanice Channel Five. Chce vám pomôcť.“

			Matka si prezrela vizitku, akoby ten kus papiera mal vysvetliť viac, než sa dalo. Belsey vstal. Nevedel sa prinútiť a vypýtať si fotografie. Pošpinil ich žiaľ a teraz mohol odísť. Na prstoch mal stále prach.

			„Môže vám dokonca finančne pomôcť,“ povedal a kývol smerom k vizitke. Počuli ho, ale nezdvihli hlavy. Belsey zamieril k dverám, ale ešte neskončil.

			„Aká bola Jessica?“ spýtal sa a obrátil sa. Teraz mu hľadeli rovno do očí.

			„Ako to myslíte?“ povedala matka.

			„Bola komunikatívna?“

			„Bola zamyslená. Stále premýšľala.“

			„Mala kamarátky?“

			„Áno, zopár.“

			Ale matka hľadela do rohu stropu – často to vídať vo výsluchovej miestnosti. Znamenalo to, že sa rozpamätáva.

			„V poslednom čase sa tu veľmi nevyskytovala, však?“ poznamenal Belsey.

			Ticho. Otec pozrel na matku.

			„Prišla a odišla,“ povedala matka.

			„Zložitá povaha? Často ste sa hádali?“ Neprinútili sa prikývnuť. „Kedy tu bola naposledy?“

			„Pred pár týždňami.“ Matke sa zlomil hlas. Zase bude slziť.

			„Povedali ste to mojim kolegom?“

			„Vedela, že tu vždy môže prespať,“ povedala matka. Zakryla si tvár rukami. Žiaľ vždy súvisí s výčitkami svedomia, pomyslel si Belsey.

			„Bola to mladá žena. Nemohli sme mať prehľad o tom, kam chodievala,“ vyhlásil otec.

			„Povedali ste niekomu, že ušla z domu?“

			„Ona neušla.“

			Belsey sa znovu obrátil a tentoraz sa pobral preč.

			„Urobíte to?“ spýtala sa matka.

			„Čo?“

			„Poviete im to?“

			„Ak budem mať príležitosť.“

			„Myslíte, že to niečo znamenalo?“ pokračovala, ako keby ho nepočula. „Súvisela tá streľba s Jessicou?“

			„Nemyslím,“ povedal Belsey. A bola to lož.

			Solídna tehlová budova strednej školy v južnom Hampsteade stála za Finchley Road na konci obytnej ulice, kde sa teraz tlačili televízne štáby. Vyčkávali pred školskou bránou a lovili vyjadrenia od každého dievčaťa, ktoré sa pri nich pristavilo. Bolo ich tam veľa, plakali, upravovali si mejkap, vyšli si cez obednú prestávku zapáliť. Pre Belseyho to znamenalo, že všetci boli niečím zaujatí a on mohol bez ťažkostí prejsť.

			Chodby s dunivou ozvenou boli plné dievčat, ktoré naňho uprene hľadeli. Vyzerá dostatočne slušne, aby mohol vojsť do školy? Dúfal, že pôsobí menej vyžmýkane, než sa cíti. Pamätal si to neúprosné tempo pri prípadoch vrážd, telo sa pohybovalo aj napriek únave, deň a noc splývali v jednom odtieni stresu.

			Belsey kráčal po škole a pýtal sa na cestu, až napokon našiel riaditeľňu. Dvere boli otvorené. Miestnosť vyzerala neškodne, zdobili ju výkresy študentov a veľa udržiavaných izbových rastlín. V pozadí rádio na podokenici drmolilo správy o streľbe. Riaditeľka kývla Belseymu a pokračovala v telefonáte – bola mladšia, ako očakával, ale s nespochybniteľnou autoritou, v dobre padnúcom kostýme a s vyfúkanými vlasmi.

			„Nie... Áno... Nie, nepovažujeme to za hrozbu pre školu... Áno, rodičom to oznámime, len čo budeme môcť. Ďakujem.“

			Zložila a rozhorčene vzdychla. Telefón začal znovu zvoniť a riaditeľka ho odpojila. Belsey jej ukázal odznak, ona unavene prikývla a pozvala ho dnu.

			„Hotové obliehanie,“ posťažovala sa.

			„Budem stručný.“

			Z rádia sa ozval ženský hlas: „čistá jednotkárka, ktorá mala všetko pred sebou...“

			Riaditeľka na sekundu zastala pri rádiu.

			„Odkiaľ to berú?“ Pokrútila hlavou, potom ho vypla.

			„Od vás?“ povedal Belsey.

			„Odo mňa nie. Ani od mojich zamestnancov. Je mi strašne ľúto, čo sa stalo, a určite to bolo príjemné dievča, keď ste ju spoznali, ale žiadna čistá jednotkárka. Rozhodne nie v poslednom období.“

			Belsey si sadol. Rozmýšľal, čo si z toho zobrať.

			„Máte chvíľu času? Chcel by som vám položiť zopár otázok.“

			„Viem si predstaviť.“

			„Dostávala sociálne štipendium,“ povedal.

			„To je pravda.“

			„Jej rodičia sa pred osemnástimi mesiacmi dostali do finančných ťažkostí, nemohli platiť školné.“

			„Áno. Odkiaľ to viete?“

			„Som detektív z Hampsteadu. Čo si o nej ešte pamätáte?“

			„Bola hádavá, tvrdohlavá. Ten typ dievčaťa, o ktorom si myslíte, že sa slušne správa, lebo si ho nevšimnete, a potom si uvedomíte, že každú obednú prestávku kradne v obchode. Prospech nemala výnimočne dobrý ani výnimočné zlý. Ale ťažko ju bolo niečím zaujať. Pamätám si, že som od nej videla len esej o prvej svetovej vojne. Neviem, prečo som si to zapamätala. Bola to dobrá esej. Istý čas sme uvažovali o Oxforde alebo Cambridgei. Ale jej sa tu nepáčilo.“

			„Kde by bola radšej?“

			„Tak ako všetci, nie?“

			„Ja o tom nič neviem.“

			Riaditeľka sa nad tým zamyslela. Chvíľu mlčky sedeli.

			„To nevedela ani Jessica,“ povedala napokon.

			Belsey mal pocit, že s riaditeľkou by si rozumel – v inej situácii, v inom živote.

			„Viete, či Jessica pracovala? Myslím, či mala nejakú platenú brigádu.“

			„Nie. Ale v škole sa teda nepretrhla. Zrejme by sme ju boli vylúčili.“

			„Za zlé známky?“

			„Za zlú dochádzku. So záškolákmi sa u nás nemaznáme.“

			„Mala veľmi zlú dochádzku?“

			„V poslednom čase sme boli radi, keď sme ju videli dvakrát do týždňa. Jej rodičia ani netušili, kde je. Posledný týždeň bol najhorší. Rozhodla sa, že skončí so školou. Preto mám pocit, že novinári nás tu teraz obliehajú zbytočne.“

			„Asi máte pravdu.“ Belsey prikývol. „Čo podľa vás robila, keď nechodila do školy?“

			„Netuším. Ale také dievča...“ Pokrčila plecami.

			„Ako to myslíte?“

			„Už päť rokov vediem školu pre tínedžerky.“

			„Aké dievča?“

			Riaditeľka chvíľu vyberala slová. Vybrala tieto: „Dievča, ktoré si myslí, že dospelosť znamená stýkať sa so staršími mužmi. Mala sa radšej snažiť v škole. Lenže to bolo pod jej úroveň.“

			„Škoda mladého tela do školy. Nevraví sa také niečo?“

			„Ani nie.“ Riaditeľka zapla telefón. Zazvonil. „Poviete niečo z tohto svojim kolegom alebo sa bojíte, že by ste prišli o priazeň médií?“

			„Odovzdám to ďalej,“ odvetil Belsey. „Jessica sa podľa mňa do niečoho zaplietla. Keby ste sa niečo dopočuli alebo keby niekto vedel, čo robila a čo plánovala, budem vám vďačný, ak sa mi ozvete.“ Zobral zo stola pero a papier a napísal jej číslo na svoju pevnú linku.

			Riaditeľka sa zamyslela, potom prikývla.

			„Samozrejme. Porozmýšľam nad tým. No teraz ma ospravedlňte, mám tu osemstopäťdesiatjeden dievčat, ktoré sú nažive.“

			Belsey kráčal po Hampstead High Street k obchodu s kabelkami. Prešiel okolo neho tisíckrát. Teraz bolo načase vojsť dnu.

			Obchod bol jasne vysvietený a veľmi stroho zariadený. Bol tam len Belsey, tri predavačky, ochrankár a kabelky. Belsey sa rozhliadol po radoch kabeliek, každá žiarila na vlastnom podstavci ako muzeálny exponát. Uvidel kabelku Chanel, akú malo v ruke dievča pred smrťou.

			„Táto je pekná.“

			„Áno, pane.“

			„Koľko stojí?“

			„Tisícšesťstodeväťdesiatpäť.“

			„Mohli by ste mi ju dať o tých deväťdesiatpäť lacnejšie?“

			„Nie, pane.“

			„Žartujem. Predávate ich veľa?“

			„Až toľko nie.“

			Ochrankár sa zdvorilo priblížil so zloženými rukami. Belsey si spomenul na chudobný byt na Lymington Road, na detskú izbu. Ktovie, kde mala svoje veci. Svoj výstroj do druhého života. Kde je?

			Do čoho sa to zaplietol?

			Predavačka začala posúvať rad peňaženiek. Belsey pozrel cez výklad a uvidel Ford Transit s nápisom „Pimlico – voda, plyn“. Za volantom sedel muž v slnečných okuliaroch a pozoroval ho. Odrazu len cúvol a zaradil sa do premávky.

			„Ďakujem, že ste mi venovali čas,“ povedal Belsey a zamieril k dverám.

			„My ďakujeme vám, pane,“ začul za sebou.

		

	


		
			24

			Oddelenie vrážd obsadilo krčmu The Old White Bear, maličký podnik na rohu dvoch obytných ulíc. Potrebovali kút, kde sa dalo občerstviť a iba tak posedieť. Existovalo pravidlo, že vždy treba nájsť tretiu najbližšiu krčmu. Nikto sa nechcel ukazovať s pohárikom hneď v tesnej blízkosti koordinačného centra. Krčma The Old White Bear sa nachádzala na polceste k hampsteadskej stanici metra a bola schovaná veľmi dobre.

			Belsey vedel, že ich tam nájde – mužov a ženy z kriminálky, ako v kabátoch stoja okolo jediného piknikového stola vpredu a rýchlo ťahajú z cigariet. Tu sa odohrávali najužitočnejšie rozhovory. V krčme každému po vytasení policajného preukazu podávali slaninové sendviče. Policajti vyzerali vyšťavení: mnohí prišli priamo z ďalších prípadov a sypali si do čaju cukor. Málokto zostal dlhšie ako desať minút.

			„Zišiel by si sa nám tu, Nick.“ Detektív Tom Shipton pokrútil hlavou. Patril ku skupinke ľudí sústredených okolo ohrievača. Belsey so Shiptonom spolupracoval na svojom prvom prípade vraždy – išlo o dôchodcu, ktorého zabili samurajským mečom v obchodnom dome Elephant & Castle. Vedľa Shiptona stál zhrbený policajt v strednom veku s rankami po holení, ktorého Belsey nepoznal, a June Glasgowová. Glasgowová patrila k najuznávanejším vyšetrovateľom vrážd v severnom Londýne. Mala dlhé čierne vlasy, čierny kostým, bordový lak na nechtoch – nenosila nijaké šperky, dokonca ani obrúčku, hoci Belsey náhodou vedel, že je civilne zosobášená s jednou mladou ženou z ministerstva vnútra. No chodila upravená stroho ako do vyslúchovej miestnosti. Stal sa z toho zvyk: nič o sebe neprezrádzať.

			„Ako to prezentujú?“ spýtal sa Belsey.

			„Ako lúpežné prepadnutie,“ odvetil Shipton. Vyzeral uzimený. Ruky mal strčené vo vreckách kabáta.

			„Nebolo to lúpežné prepadnutie,“ namietol Belsey.

			„Vraj to sám povedal.“

			„Kto?“

			„Strelec. Nejaký chalan.“

			„Myslel som, že to mal byť celý gang.“

			„Momentálne to nie je jasné, ale v tejto oblasti predtým pôsobil gang, neďaleko Gospel Oak.“

			„Bože.“ Belsey cítil, že vyšetrovanie sa rozkladá pod tlakom vlastných chýb. Už to videl. Glasgowová ho pozorovala so zvedavosťou dobrej inšpektorky. Zapálila si cigaretu.

			„A čo bezpečnostné kamery?“ spýtal sa Belsey.

			„Nič jednoznačné,“ odvetil Shipton.

			„Nejaký neplnoletý gangster strieľa v Starbuckse a kamery nič nezachytia?“ Belsey pokrútil hlavou.

			„Ľudia to videli. Povedal: ‚Otvorte pokladnicu.‘“

			„Kto to tvrdí?“

			„Takto už prepadli aj iné ľahké ciele,“ povedal Shipton. „Napríklad KFC.“ Ale nehovoril to presvedčene.

			„Ľahší cieľ ako Starbucks neexistuje,“ vzdychol Belsey. „A čo chcel? Mafiny? Koľko hotovosti majú v pokladnici?“

			„Nie viac ako stovku, ale to on nevedel.“

			„Ako ušiel?“

			„Pešo.“

			„So zbraňou v ruke? Munroe spomínal červenú motorku. Čo je s ňou?“

			„Nepočul som o nijakej červenej motorke.“

			Belsey sykol. Medzera vo vyšetrovaní. Pre takéto zbytočné somariny premárnia celé hodiny a zločinci sa im môžu smiať za chrbtom.

			„Nestrieľal žiadny chalan a nebolo to lúpežné prepadnutie,“ vyhlásil.

			„Tak čo to bolo?“

			„A prečo ti na tom záleží?“ spýtala sa ostro Glasgowová.

			„Prečo mi na tom záleží?“

			„Prečo nie si vo vyšetrovacom tíme?“

			„Venujem sa iným veciam.“

			Nikto to nespochybňoval. Nikto ho ani neľutoval. Prítomní si hasili cigarety, krútili hlavami a pozerali na hodinky.

			„Odkiaľ prišla do tej prevádzky Starbucks?“ spýtal sa.

			„Predtým bola blízko Kenwoodu.“

			„Kde presne?“

			„Na The Bishops Avenue,“ odvetila Glasgowová. Belsey sa zhlboka nadýchol. Mal pocit, akoby ho niekto poklopal po pleci. Glasgowová sa mu dívala do očí.

			„S niekým ďalším?“ prehodil.

			„Nie.“

			„Čo robila na The Bishops Avenue?“

			„Prechádzala tadiaľ. Nevieme. Neskôr budeme chodiť z domu do domu.“

			„Kedy?“

			„Keď budeme mať dosť ľudí.“

			„Uverejňujete tú informáciu o jej pohybe?“

			„Spýtaj sa Northwooda.“

			Belsey si z Glasgowovej balíčka vytriasol cigaretu a zapálil si vlastným zapaľovačom.

			„Nemala to po ceste do školy,“ povedal potichu, skôr pre seba než pre niekoho iného.

			Zhruba každý týždeň chodil do parku Hampstead Heath nejaký chlap a obnažoval sa. Kriminálka sa tým zaoberala už dosť dlho. Nikto totiž nestrácal čas s exhibicionistami, kým sa nezistilo, že sa začali venovať závažnejším sexuálnym zločinom. Perverzita má klesajúcu návratnosť. Exhibicionista svoje činy opakuje a je čoraz odvážnejší. Všetci dobre vedia, že sa to môže skončiť len jedným spôsobom. Takže keď sa Belsey vrátil na stanicu, pridelili mu tento prípad. Kancelária bola prázdna, na stole mal jeden odkaz: Exhibicionista z Heathu – 11.30.

			Pred tromi hodinami. Belsey roztrhal odkaz napoly. Vyznievalo to ako premyslená urážka. No možno sa na mňa usmiala šťastena, pomyslel si. Na sever sa valili ťažké sivé mraky. Keď príde dážď, Heath bude prázdny. Mohol by sa tam zašiť. Získať čas na rozmýšľanie.

			Dážď prečkal pod dubom hlboko v zalesnenej časti za Spaniards Road. Uvedomil si, ako veľmi potreboval túto chvíľu na zamyslenie. Vrátili sa obrazy: oči mŕtveho dievčaťa, jej ústa, ktoré sa chystali niečo povedať. Nejaké meno? Videl Jessicu v kancelárii firmy AD Develompent, videl vyprázdnenú budovu v uličke St Clement’s Court a potom Charlotte Kelsonovú so sponkou v ruke. Bola to žena, ktorá figurovala v živote pána D. A teraz je mŕtva, tak ako on.

			Keď prestalo pršať, prešiel k záhradníckej chatke. Peter Scott, jeden zo správcov parku, sa skláňal nad vrecom so suchými listami a sypal ich do ohňa. Mal úzku tvár s jazvami po kiahňach na lícach. Na rukách mal fľaky od modrého atramentu, aké Belsey videl aj na ďalších chlapoch, čo si odsedeli dlhé tresty vo väzniciach kategórie A. Nikdy o tom spolu nehovorili. Medzi vlhkými konármi sa držal dym hustý ako vlna.

			„Na čo je tu parková stráž?“ spýtal sa Belsey.

			„Vraveli, že sa mám ozvať vám. Je to ten istý úchylák.“

			„Ako viete?“

			„Všetci spomínajú jeho nechty. Má ich dlhé a špinavé.“

			„Mali by ste byť detektív.“

			„Nechcela uviesť svoje meno.“

			Belsey vzdychol. Zohol sa k ohňu a ohrial si ruky. „Ako sa máte?“

			„V živote mi nebolo lepšie.“

			Belsey prihodil do ohňa zopár suchých konárov a díval sa, ako Scott pracuje. Často bývali takíto. Záhradník bol vzácnosť: človek, s ktorým sa dá mlčať. Keď Scott vysypal posledné vrece, zmizol v chatke. Zjavil sa o pár minút s dvoma hrnčekmi čaju a jeden dal Belseymu. Sadli si na brvná pred chatku.

			„Čo to bolo s tou streľbou?“ spýtal sa Scott.

			„Počuli ste o tom?“

			„V rádiu. Vyšetrujete to?“

			„Ja nie. Čo hovorili?“

			„Študentka, náhodná obeť, mala pred sebou skvelú budúcnosť.“

			„Povedali mi, aby som strážil pevnosť.“

			„Toto je pevnosť?“

			„Jedna z nich.“

			Pili čaj. Potom Scott vstal a pozrel na oblohu. 

			„Chcem vám niečo ukázať,“ povedal.

			Vošli hlbšie do parku. Svet sa zdal ostrý, ako keby dážď vyčistil vzduch. Prešli okolo Athlone Housu, vily z červených tehál, kde malo Kráľovské vojenské letectvo počas druhej svetovej vojny školu pre tajné služby. Belsey si tu predstavil mužov, triedy s tabuľami a leteckými fotografiami miest označenými na zničenie. Potom vyšli popri ošarpanej vile ku gaštanovému lesíku na okraji parku.

			„Pozrite sa.“

			Zopár stromov bolo označených svietiacimi žltými krížmi – podobnými značkami, aké používajú robotníci, keď rozkopávajú cesty.

			„Čo je to?“

			„Neviem. Zjavili sa tu pred pár týždňami. Asi na nejaké preteky. Ľudia si prídu zabehať, označia si cestu. Nepýtajú sa nikoho, či sem môžu dať značky.“

			„Ukážte mi ďalšie.“

			Zaviedol Belseyho asi o kilometer ďalej a ukázal mu stromy označené žltými X.

			„Neplánujú ich vyrúbať? Nie sú choré?“

			„Nič také.“

			„Nie je to bežecká trasa,“ povedal Belsey.

			„Neviem, čo to je. Pokračuje to dolu k jazerám a potom sa to vracia k East Heath Road.“

			Belsey odlomil kúsok kôry. Mrvila sa, bola striebristosivá. Scott mu raz vysvetlil, že preto sú platany ideálne stromy pre Londýn, zvliekajú kožu a s ňou aj znečistenie. Došli k ďalšej skupinke žltých krížov.

			„Nahlásili ste to?“ spýtal sa Belsey.

			„Práve to robím,“ odvetil záhradník.

			Belsey prešiel po Heath Street do Village.

			Už bolo po štvrtej, ten úsek zimných popoludní, keď v Hampsteade prevládlo typické svetlo, striebristé, dofialova, vystihovalo odtieň kruhov pod očami človeka, ktorého ste mali radi, no spôsobili ste mu bezsenné noci. Dvíhalo sa z vodných plôch a viselo na Downshire Hill a Flask Walk, zvýrazňovalo prísnu, až ukrutnú krásu domov.

			Pred stanicou metra parkovala dodávka novín Evening Standard s titulkom nastriekaným na boku: Hrôza v Hampsteade! Vedľa distribútora ležal čerstvý stoh novín, jeden muž si kúpil výtlačok, ani kvôli tomu nezastal. Belsey obdivoval ten okamih: mesto ako stroj, podriadené svojmu rytmu morbídnej fascinácie. Aj on si vzal výtlačok a počas chôdze sa doň začítal.

			„Dnes ráno zastrelili v kaviarni Starbucks na severozápade Londýna stredoškoláčku z Hampsteadu...“ Nasledovala oficiálna verzia o jej schopnostiach a obľúbenosti. Fotku Jessicy zatiaľ neuverejnili.

			Po Hampstead High Street kráčal ďalej do koordinačného centra.

			V centre sa už ustálil rytmus, už nič nekypelo, len tichučko vrelo. Vyšetrovanie sa pomaly vytrácalo z epicentra sveta. Belsey hľadal očami June Glasgowovú, ale nezazrel ju.

			„Kde by som našiel inšpektorku Glasgowovú?“

			„Vonku, ale vzadu. Práve skončila s vypočúvaním svedkov.“

			Nalial z kanvice pri veliteľovi výsluchov dve šálky kávy a vzal ich so sebou von. Glasgowová sa opierala o kostolný múr, sama so svojimi myšlienkami.

			„Nick,“ kývla mu hlavou. Podal jej kávu. „Presne toto potrebujem.“

			„Výsluchy niečo priniesli?“

			„Zatiaľ je to strata času.“ Sŕkala kávu. „Samí blázni.“ Podala mu svoj balíček cigariet a vystrela ruku so zapaľovačom. Po chvíli dodala: „Stiahli ma do pekného hnoja.“

			„Vyzerá to tak.“

			„Northwood to hnojisko vníma ako svoje územie.“

			„Veď aj je jeho.“

			„Lenže on nie je vyšetrovateľ. Nemal by to tu viesť. Videl si tlačovku? Teraz nám pätnásť novín rozširuje titulky o pouličnom gangu.“

			„Aké stopy máte?“

			„Práveže nijaké. A už to by nám malo niečo naznačiť.“

			„Napríklad čo?“

			„Napríklad to, že máš pravdu, nebola to lúpež. Ale nemám potuchy, čo to bolo. Nikdy som s ničím podobným nepracovala.“

			„Niečo ti určite zišlo na um.“

			„Že to bol zločin bez logiky. Takže ju ani netreba hľadať. Možno to spravili feťáci.“

			„Feťáci sú nápadní. To by si mala svedkov od Charing Crossu až po Highgate.“

			„Nejaký psychopat.“

			„Platí to isté.“

			„Tak čo si myslíš ty, Nick?“ unavene sa opýtala, mala tej hry plné zuby.

			„Plánovaná vražda.“

			„Ale koho chceli zabiť?“

			„Kto tam bol?“

			„Sedemdesiatpäťročná žena, ktorá prišla navštíviť svoju sestru v nemocnici. Upratovač z Ugandy, ktorý sa chystal do práce. Študent z Číny, dvadsaťjedenročný, dva mesiace pracuje v Starbuckse. Šéfka prevádzky – Poľka so šancou postúpiť na rebríčku firmy oveľa vyššie – a k tomu jedna študentka, ktorá sa ocitla v nesprávnom čase na nesprávnom mieste. Všetkých sme preverili. V ich minulosti nie je nič, žiadne podozrivé súvislosti.“

			„Strieľali iba na jednu z nich.“

			„Ide o tú študentku?“ Potriasla zápalkou a pustila ju. Belsey vedel, ako uvažuje: podobné špekulácie by ľuďom okolo nej nič nehovorili. Zo zadných dverí kostola vykĺzol policajt v civile, podľa výzoru vysoká šarža, a zbehol po schodoch na cestu. Keď prechádzal okolo, žmurkol na Glasgowovú.

			„Do Magdaly,“ povedal a naznačil rukou dvíhanie pohárika. Glasgowová nezáväzne ukázala palcom jednotku. Belsey sa za ním len díval.

			„Kto to bol?“

			„Ken Barber. Z oddelenia pre strelné zbrane,“ odvetila. No stále si lámala hlavu nad jeho teóriou. „Tvrdíš, že páchateľ chcel zabiť práve Jessicu Holdenovú.“

			„Nedá sa u nej nájsť nejaká súvislosť?“

			„Napríklad aká?“

			„Napríklad problémy, jednotlivci s podozrivou minulosťou.“

			„Pokiaľ viem, nič také.“ Glasgowová naňho pozrela. „Počula som, že aj ty si si vyrobil nejaké problémy,“ prehodila, akoby to celé bola záležitosť Belseyho duševných pochodov.

			„Ja som v pohode.“

			„Pýtala som si ťa do tímu.“

			„A tu som.“

			Pochybovačne naňho zazrela. „Dievča malo pri sebe len jednu vec.“

			„Akú?“

			„List. Položený v kabelke, zalepený v obálke. Jej rukopis.“

			„Čo v ňom bolo?“

			„Ospravedlnenie.“

			„Za čo?“

			„Niečo v tom zmysle, že prepáč, ale nemôžem to urobiť.“ Ospravedlnenie za niečo, čo nezvládla.“

			„A čo to bolo?“

			„Netuším. Adresát chýbal.“

			„Pracujete s tým?“

			„Hovoríme s každým, kto ju poznal. Zatiaľ sme nenašli nič, čo by naznačovalo, že s niekým chodila. Ak objavíme ľúbostnú zápletku, pôjdeme po tom, ale toto mi nepripadá ako práca ohrdnutého tínedžera.“

			„Asi naozaj nie.“

			„Musím sa vrátiť. Vďaka za kávu, Nick.“ Za nápady mu nepoďakovala. Belsey ju sledoval pohľadom, keď vchádzala do kostola, potom sa vybral do pubu Magdala a predstavil sa inšpektorovi Barberovi. Ten sedel vzadu s dvoma chlapcami z vrážd. Mali otupené pohľady a pôsobili podráždene. Prvý raz sa dostali na pohárik. No inšpektor mu pripadal v pohode. Barber mal klesajúce viečka a niekoľko zlatých prsteňov. Prisunul Belseymu stoličku. Belsey rozmenil päťdesiatlibrovku od Mirandy Millerovej a objednal štyri pivá.

			„Kde sa Jessica Holdenová posledné dni pohybovala?“ spýtal sa. „Kde bola včera?“

			„Včera? Išla do posilňovne. Tam ju videli naposledy, predtým ako skončila na The Bishops Avenue. Viac nevieme.“ Inšpektor zdvihol pohár. „Na zdravie.“

			„Ktorá je to posilka?“ spýtal sa Belsey.

			„Tá luxusná pri Belsize Avenue.“

			„Už ste to preklepli?“

			„Hovorili sme s nimi. Vraj tam chodievala dvakrát, trikrát do týždňa. Podľa väčšiny ostatných zákazníkov sa s nikým veľmi nebavila.“

			„Je to pekná posilka,“ poznamenal Belsey.

			„Chodí tam pekná klientela.“ Muži sa zasmiali.

			„Ktorí policajti tam boli?“

			„V tej posilke? Neviem. Vy si myslíte, že to súvisí so zdravím? Myslíte, že niekoho zhodila z bežeckého pásu?“ Chlapci z vrážd sa rozrehotali. Belsey s nimi.

			Nebola to posilňovňa, bol to wellness klub – Belsize Wellness – a ten rozdiel spočíval najmä v záľahe zelene náročnej na údržbu a všadeprítomných televízoroch, kde púšťali všetky možné satelitné kanály, aké by sa klientovi mohli zažiadať. Budova stála v luxusnej slepej uličke. Z vetracích šácht stúpal nad kamennú dlažbu pach chlóru. Za členské si tu človek kúpil pohodlie a pokoj od chudákov, ktorí nemajú tri tisícky ročne na Pilates. Tí, ktorí tie prachy mali, sa práve húfne hrnuli z kancelárií, kde ich zarábali.

			„Uvažujem, že by som sa rád stal členom,“ povedal Belsey žene na recepcii.

			„Počkajte chvíľu.“ Zakričala: „Mark!“

			Objavil sa muž v šortkách s logom klubu a v tričku, ktoré mu zvýrazňovalo bicepsy, najlepšiu reklamu na tento podnik. Muž podal Belseymu ruku.

			„Chcete sa najskôr poobzerať?“

			„Určite.“

			„Poďte za mnou.“ Tľapol Belseyho po pleci a nasmeroval ho dnu. „Ako sa voláte?“

			„Nick.“

			„Nick, zdá sa mi, že by ste sa potrebovali trochu uvoľniť.“

			„Ktorý stroj je na to najlepší?“

			Marka to rozosmialo. „Na ktorej časti tela chcete zapracovať?“

			„Na bruchu.“

			Ukázal Belseymu nové stroje, bazén, miestnosť so stacionárnymi bicyklami. Belsey obdivoval rastúcu armádu mužov a žien, ktorí neúnavne šliapali zoči-voči vlastným odrazom v zrkadle. Muž mu rozprával o rôznych typoch členského.

			„A ak máte napríklad doma opatrovateľku, môžeme ju sem púšťať na vaše meno a za polovičnú cenu.“

			„Vynikajúce. Ozaj, mohol by som sa, kým som tu, osprchovať? Prípadne vyskúšať saunu?“

			„Vybavím vám hosťovskú priepustku.“

			„To by bolo super. A budem potrebovať uterák,“ dodal Belsey.

			Uterák si odniesol do šatne, vyzliekol sa a poskladal si oblečenie. Niektorí členovia mali vlastné skrinky. Tie boli väčšie než ostatné, označené zlatými číslami a visačkou, ktorá hlásala VIP. Hostia ako on museli do skrinky vhodiť libru a on libru nemal. Vošiel do sauny a vdýchol vôňu borovice, pozoroval skrinky, až kým sa neobjavil ďalší klient. Ten otvoril skrinku a Belsey videl, aká je veľká.

			Osprchoval sa. V šatni sa nahromadili ľudia. Použil grátis dezodorant a telové mlieko, obliekol sa a prešiel k recepcii.

			„Čo poskytujete VIP členom?“

			„VIP členstvo odporúčame každému, kto sa chce vážne dostať do formy. Získate osobného trénera, hodiny cvičenia zdarma, solárium, dva uteráky a vlastnú skrinku.“

			„Mala Jessica Holdenová VIP členstvo?“

			Chvíľu im trvalo, kým si to meno zaradili, potom zrozpačiteli.

			„O čo tu ide?“

			Belsey vytiahol policajný odznak.

			„Myslím, že tu už policajti boli. Pýtali sa na Jessicu Holdenovú?“

			„Áno.“

			„Chceli vidieť jej skrinku?“

			„Nie.“

			„Ukážte mi skrinku Jessicy Holdenovej.“ Odložil odznak. Stále naňho civeli. Belsey vošiel do dámskej šatne.

			„Všetko je v poriadku,“ oznámil napoly oblečeným ženám. „Len vyšetrujeme vraždu.“ Obrátil sa k personálu. „Otvorte Jessicinu skrinku, prosím.“

			Našli kľúč, pristúpili ku skrinke, otvorili ju. Vnútri boli tri oblekové vaky a tri tašky z obchodného domu Selfridges, v nich rozličné oblečenie do kancelárie, dva korzety, spodná bielizeň značiek La Senza a Agent Provocateur, putá, balíčky lubrikantu, topánky na dvadsaťcentimetrových opätkoch, ružové aj belasé šatky na oči, novučičký britský pas a súprava vizitiek, ktoré tvrdili, že sa volá Emerald a splní vám „všetky vaše túžby“, aspoň v oblasti M25.

			Vyzeralo to, že skrinka je dosť priestranná, aby sa do nej zmestil celý druhý život. A dievča si teda kúpilo druhý život, ako sa patrí. Belsey sa znovu zadíval na vizitky, potom povedal personálu, že si potrebuje zatelefonovať.

			Dovolili mu použiť telefón na recepcii. Zavolal do koordinačného centra.

			„Už sa vám ozvala nejaká eskortná agentúra, že zamestnávala Jessicu Holdenovú?“

			„Nie. Je to pravda?“

			„Ešte vám dám vedieť.“

			Personál posilňovne sa hrčil neďaleko a predstieral, že nenačúva. Belsey vyťukal číslo z Emeraldinej vizitky.

			„Dobrý večer, pane. Dovolali ste sa do agentúry Sweetheart Companionship. Ako vám pomôžem?“

			„Kde sídlite?“ opýtal sa Belsey.

			„Hľadáte dámsku spoločnosť?“

			„Presne.“

			„Smiem si poznačiť vaše meno?“

			„Najskôr sa musím porozprávať so šéfom. Mám totiž nezvyčajné požiadavky. Môžete ma k nemu prepojiť?“

			„O čo presnejšie ide?“

			„Myslíte moju požiadavku?“

			„Áno.“

			„Mŕtve dievčatá.“

			Zložila.

			Belsey poďakoval personálu za pomoc a vyšiel z posilňovne. Zamieril do internetovej kaviarne na Finchley Road a našiel webovú stránku agentúry Sweetheart Companionship. Dievčatá si na nej mohol prezrieť a vybrať podľa ceny, veku alebo národnosti, prezentovali sa fotkami v profesionálnej kvalite, len mierne odhalené a s informáciou o mierach pre tých, ktorí si chceli predstaviť, čo bolo zahalené. Polovica mala vyštvorčekované tváre. Na stránke nebola presne špecifikovaná ich pracovná náplň, ale nachádzala sa tam rada, že ak sa chce klient vyhnúť sklamaniu, mal by si objednávať vopred. Dohromady tam našiel päťdesiattri dievčat rozličných národností a cenových hladín, ktoré by mu možno splnili a možno nesplnili všetky túžby. Nenašiel žiadnu Jessicu. Ani žiadnu Emerald. Belsey si pozrel adresu agentúry a rozhodol sa preveriť si ju osobne.

			Agentúra Sweetheart Companionship sídlila na najvyššom poschodí preplneného bloku v Soho na Poland Street, úzke schody viedli popri grafických štúdiách a televíznych produkčných spoločnostiach. Za dverami bola čakáreň so sklenenou strechou, na kraji stál stôl a steny krášlili fotky filmových hviezd z päťdesiatych rokov. Už odbilo sedem hodín, ale Belsey si povedal, že toto je predsa len nočné podnikanie. Za stolom sedela udržiavaná žena v strednom veku a jeho príchod ju vôbec nerozhádzal.

			„Prišiel som sa porozprávať s manažérom,“ oznámil jej Belsey. S úsmevom mu kývla, aby sa posadil, po chvíli sa otvorili dvere na kancelárii a zaznelo pozvanie.

			V kancelárii našiel ženu v čiernom nohavicovom kostýme s písacou podložkou a opáleného muža v džínsovej košeli a so šedivejúcou briadkou. Žena sa na Belseyho usmiala, odišla a zavrela dvere. Muž s briadkou mu takisto venoval úsmev, no pôsobilo to skôr ako sprisahanecké žmurknutie. Zostane to medzi nami chlapmi.

			„Freddie Garth.“ Podal Belseymu ruku. „Ponúknem vám niečo na pitie?“

			„Dám si to isté, čo vy.“

			U sekretárky objednal pivo a vodu. Z kancelárie bol výhľad na rozličné strechy štvrte Soho smerom na Greek Street. Na stene viseli zarámované reprodukcie pretekárskych áut, ale bolo tam aj biele fotografické pozadie a nástenný meter. Stôl bol čierny, kreslá kožené.

			„Som tu v Londýne len na určitý čas,“ začal Belsey.

			„Samozrejme.“

			„A mal by som záujem o spoločnosť.“

			„V Londýne človeka ľahko prepadne osamelosť.“

			„Mal by som záujem o ženu v takom veku, že by mi mohla byť dcérou,“ pokračoval Belsey.

			Muž prikývol. „Prečo nie?“

			„Koľko majú tie vaše rokov?“

			„Sám uvidíte, že všetky naše dievčatá sú veľmi svieže.“

			„Čo vlastne robia?“

			„Vy im platíte za spoločnosť. Všetko ostatné je vecou dohody medzi vami a dievčaťom. My do toho nezasahujeme. V zásade sú veľmi ochotné a bez predsudkov. Za dva roky sme nemali ani jednu sťažnosť.“

			„Povedzme, že by som chcel dievča, ktoré vystupuje pod menom Emerald.“

			Garth zovrel čeľuste. „Povedzme.“

			„Máte tu nejakú pod týmto menom?“

			„Tu nepracuje.“

			„Už nie, však?“

			„Nikdy tu nepracovala.“

			„Takže kedy u vás začala?“ spýtal sa Belsey.

			„Neviem, o čom hovoríte.“

			Belsey vytiahol odznak. „Skúste sa poriadne zamyslieť, o čom asi.“

			Garth zavrel oči, potom ich zase otvoril. Bol podráždený. Človeka vyvedie z miery, keď sa odrazu zapletie do zločinu, hoci je len pasák.

			„Začiatkom minulého roka,“ povedal a spustil plecia spôsobom, z ktorého vyplývalo, že už je to preňho len strata času.

			„Aha. No, v septembri mala osemnásť.“

			„Máte na toto povolenie?“

			„A vy?“

			„U nás je všetko v najlepšom poriadku.“

			„Aj predaj sedemnásťročných dievčat?“

			„Nebudem sa s vami rozprávať, kým mi neukážete povolenie. Nás sa to netýka.“

			„Vtipné je, že ani mňa sa to netýka. Tak prečo by som mal mať povolenie?“ Belsey sa zasmial. „Netýka sa to ani mňa, ani vás.“ Rozmýšľal, kde sú tie pivá.

			„V tom prípade by ste mohli odísť.“

			„A predsa ste ju veľmi rýchlo stiahli z ponuky.“

			Vošla sekretárka s podnosom a zbadala, ako sa tvária. Zmätene pozrela na Gartha a ten ju mávnutím ruky poslal preč.

			„Stiahli sme ju pred piatimi týždňami.“

			„Mal som na to pivo chuť.“

			„Nenaťahujme to zbytočne. To, čo sa stalo, je strašné, ale nás sa to netýka a vy tu nemusíte strácať čas.“

			„Prečo ste ju stiahli?“

			„Vyhodili sme ju.“

			„Prečo?“

			„Povedala, že sa zamilovala.“ Garthovi sa zaleskli oči.

			„A to sa nesmie?“

			„My dobre vieme, čo to znamená.“

			„A čo také?“

			„Znamená to, že niekto chce využívať služby zadarmo.“

			Belsey sa zamyslel.

			„Možno sa naozaj zamilovala,“ poznamenal.

			„Len vymýšľala. Jasné, možno sa jej to zapáčilo. Vídame to častejšie, než by ste si mysleli. No biznisu to vôbec neprospieva.“

			„Podľa čoho ste vedeli, že sa zamilovala?“

			„Začala byť nespoľahlivá. Niečo som sa dopočul. Prestala chodiť do práce.“ Pokrčil plecami. Belsey si pomyslel: chuderka Jessica. Nechodila ani do školy, ani do roboty. Dievča podľa jeho gusta.

			„Robila aj nejaké sekretárske práce?“

			Garth sa zamračil. „Ako to myslíte?“

			„Či si obliekala blúzku. Písala listy.“

			„Keď ste pri nej otvorili peňaženku, obliekla sa aj za Mickey Mousa. Toto nie je kláštor.“

			Belsey prikývol. Vstal a nabral si vodu z nádržky.

			„Stretávala sa s istým Alexeiom Devereuxom. Povedzte mi ešte niečo aj o ňom.“ Stál vedľa nádržky, takže Garth sa musel zvrtnúť, aby ho videl.

			„Nevedieme si záznamy o klientoch.“

			„Blbosť,“ odvrkol Belsey. „Máte záznamy o platbách?“

			„Nepovaľujú sa nám tu.“ Garth roztiahol bacuľaté ruky, odrazu bol úslužný. „Som jednoduchý človek. Mám jednoduché živobytie.“

			„Jednoduchšie už ani neexistuje.“

			„Ponúkame iba príležitosť trochu sa uvoľniť. Väčšina ľudí chce len partnerku po svojom boku, s ktorou sa dá zájsť do reštaurácie, do baru.“

			„Dojímate ma.“

			„Všetko ostatné je medzi nimi a dievčatami.“

			Freddie Garth už vyzeral veľmi vyčerpaný. Úplne bez sily vzdorovať a aj bez užitočných informácií. Belsey by mu mohol povedať viac, ako Garth mohol povedať jemu. Ďalších detektívov, ktorí prídu do kancelárie agentúry Sweetheart Companionship, jeho odpovede prekvapia oveľa viac. A potom sa policajti ocitnú len na krok od Devereuxa a na dva kroky priamo od Belseyho.

			Dievča sa zapletie s nepoctivým podnikateľom. Dievča zomrie. Mohol tieto body spájať ešte oveľa dlhšie, alebo mohol riešiť súrnejšiu záhadu, ako sa dostať z tejto kaše, skôr než dorazia z oddelenia vrážd.

			Belsey vyšiel z kancelárie agentúry Sweetheart Companionship a potom aj z budovy.

			Hampstead prežíval jeden zo svojich nervóznych okamihov. Obyvatelia sa stiahli a úzkymi uličkami sa valil temný pokoj Heathu ako hmla. Zavládla atmosféra ako v karanténe. Keď tadiaľto Belsey v noci občas chodil, bohatstvo celej štvrte mu pripadalo ako choroba. Cítil, že izolácia Hampsteadu je vynútená, cítil v nej spodný tón strachu z hroziaceho lekárskeho zákroku. Vetrík šuchotal lístím na vyčistených chodníkoch. Jediné ľudské bytosti, ktoré zazrel, boli tínedžeri v zaparkovaných športových autách, vypúšťali do noci lepkavú arómu marihuany.

			Belsey zamieril na The Bishops Avenue. Stále v hlave rozoberal Jessicin novučičký pas a list v kabelke: Nemôžem to urobiť. Prepáč. Zišlo mu na um, že sa mala s niekým stretnúť. Skúsil si predstaviť, že s Devereuxom. Plánovali spoločný útek? Lenže Jessica dostala strach – a Devereux si už predtým vybral definitívnejší únik.

			A potom ju zastrelili.

			Možnože sa mýlil, keď tie udalosti spájal. No mal pocit, že sa nemýli. A kolaps obchodných impérií dokáže kadekoho rozhnevať. Už aj vypadni, pomyslel si. Príliš sa zaplietol s mužom, ktorý udržiaval styky s čerstvou obeťou vraždy. Policajti sa mu čoskoro pozrú na zúbok. Zdrhni! Lenže ak mal zdrhnúť, potreboval prachy. Cassidy očakával tovar, stačilo mu ho dodať.

			Na samom konci The Bishops Avenue, blízko pri Heathe, stálo prázdne služobné auto. Videl dvoch detektívov, ako chodia z domu do domu a kladú otázky. U Devereuxa nezazvonili. Belsey prešiel cez cestu, dosť ďaleko od nich, a k číslu 37 sa priblížil z opačnej strany. Keď si bol istý, že sú už celkom inde, prešiel cez cestu a rýchlo sa vybral k dverám.

			Odomkol si, utiahol sa do úkrytu, tam niekoľko minút len sedel na stoličke a triasol sa. Potom sa vrátil do obývačky, zapol si televízor a vypočul si aktualitu: Streľba v kaviarni stále záhadnejšia. Kanál Sky jej venoval dosť času. Spochybňovali sa pôvodné informácie, že išlo o lúpež. Niekto navštívil Jessiciných rodičov a vyraboval fotoalbumy: ukazovali zábery dievčaťa v saténových šatách pred malým pódiom, medzi spolužiakmi, medzi kamarátmi v Pizza Hute. Nenašli však ten pravý záber s dojímavým úsmevom. Belsey sa skrčil tesne k obrazovke. Zjavne sa im najviac páčila momentka Jessicy s kamarátmi. Pritom ani nebola vydarená. Jessica tam vyzerala, akoby ju fotograf zaskočil.

			Vypol televízor, naložil Devereuxov majetok do Porsche, košele a obleky natlačil do každej voľnej medzery a rozhodoval sa, ktoré domáce spotrebiče mu najviac vynesú. Bolo tam toho viac, než dokázal vyviezť na jeden raz, tak v rohu garáže nakopil korisť, ktorú využije neskôr. Napokon zastal v pracovni. Perzský koberec v nej vyzeral dosť draho. Mohol by ho priviazať k streche. Po piatich minútach ťahania a tlačenia uvoľnil biliardový stôl a podarilo sa mu ho odsunúť. Vytreštil oči na koberec pod ním.

			Až k nohám sa mu tiahla tmavá škvrna. Belsey si čupol a pošúchal vlákna koberca medzi prstami. Potom si do komory zašiel po fľašu bielidla.

			Nalial bielidlo na fľak a díval sa, ako šumí. Bol to starý trik z oddelenia vrážd: peroxid reagoval s enzýmom kataláza a pri tej reakcii sa rozkladal na vodu a kyslík. To znamenalo, že na koberci bola krv. Belsey stál a civel na ňu sčasti uťahane, sčasti s úžasom. Lákalo ho vyšetrovanie, lákal ho aj útek a od frustrácie zaklial. Napokon si vzal trochu vaty a zašiel do úkrytu. Postavil sa na stoličku a vatou zotrel zo stropu trochu zaschnutej krvi. Potom si vzal z kuchyne nožnice a dve zatváracie igelitové vrecká a odstrihol si vzorku zakrvaveného koberca. Obe vzorky uzavrel a označil ich ako Krv: úkryt a Krv: pracovňa. Najskôr predá Devereuxove veci. No potom musí navštíviť kriminalistov. Uspokojí svedomie aj zvedavosť.

			Po solventnom a zlovestnom Hampsteade bol vďačný za otvorenejšiu hrozbu, ktorá vyžarovala z južného Londýna. Belsey sa viezol cez sídliská a uvažoval, ako vysvetlí zatknutie Johna Cassidyho jeho nervóznemu otcovi.

			Krčma Wishing Well už nabrala piatkovú bujarosť, vzduch zasmradil kokaín, ktorý tu šnupali zo spálených nádrží. Muži v pestrých košeliach sa navzájom plieskali po chrbtoch a pri bare sa smialo zopár už na pohľad drsných žien. Belsey našiel v jednom kúte štamgastov, sedeli a obzerali si pozérov kriminálnej brandže.

			„Kde je Niall?“ spýtal sa Belsey.

			„Nie je tu. Možno bude v kancelárii. Vravel, že na teba počká. Nie je spokojný.“

			Belseymu to trvalo tri roky láskavostí a vyjednávania, kým ho pustili do „kancelárie“, ošarpanej tehlovej búdy za Old Kent Toad, kde kedysi skladovala mlieko firma Dairy Crest. Teraz sa budova pomaly rozpadávala za vysokými plotmi v rohu úplnej pustatiny. Pôvodne priemyselnú zónu už roky nikto oficiálne nevyužíval; pred časom tam chceli postaviť obchody a robotnícke ubytovne, ale súkromný investor z plánu vycúval, zanechal len ostnatý drôt a dotlčenú unimobunku. To všetko živorilo za obrovskou poprehýbanou bránou, na ktorej viseli výstrahy pred neexistujúcimi strážnymi psami, v čiernej tme, ďaleko od cesty, ďaleko od pouličných svetiel.

			Belsey zabúchal na bránu. Reťaze zaškrípali o plech a brána sa otvorila. 

			Cassidy bol sám, prezrádzal ho len červený ohníček cigarety v tme. Belsey vošiel autom na utlačenú hlinu.

			Niallova „kancelária“ bol sklad a v ňom stál starý bager JCB, nákladiak zakrytý nepremokavou plachtou a hromada šrotu. Cez strechu z priesvitnej plastovej krytiny, obalenú pavučinami, prenikalo slabé svetlo a odhaľovalo fľakatú betónovú dlážku a na jednej strane nabíjacie stanice pre mliečne cisterny. Tu sa gang schádzal po spáchaných zločinoch. Dalo sa tu super zašiť. Po rokoch kradnutia kovov sa tu nahromadila hotová džungľa šrotu. Všade sa váľali magnety, kryty z kanálov, kusy strešnej krytiny, časti autobusových zástaviek. Dokonca aj ploty a ozdobné železné časti náhrobkov. Kyslý pach mlieka však pretrval, hoci veľmi slabo.

			Belsey nechal svietiť reflektory a vyskočil z Porsche.

			„Nastal komunikačný šum,“ povedal.

			„Komunikačný šum ako sviňa. Kurva, čo robí v base?“

			„Johnny to zvládne. Ver mi.“

			Lenže Cassidy si už všímal auto a jeho náklad – a tým smerom išla aj jeho dôvera. 

			Porsche mu vynahradí náklady a zostane dosť aj na dobrého právnika.

			„Máš na tú káru papiere?“ zaujímal sa.

			„Čo myslíš?“

			„Vravel si, že hej.“

			„Takú hlúposť by som netrepol.“

			„Stále ma zavádzaš, Nick.“

			„Mám to v náplni práce,“ odsekol Belsey. Už videl, že Cassidy je s korisťou spokojný. Všetko bolo vo výbornom stave. „Kým s tým Porsche čokoľvek urobíš, zbav ho poznávačiek. Kde sú prachy?“ spýtal sa.

			„Najskôr sa pozrieme, čo to tu máme,“ povedal Cassidy a začal vyťahovať z auta Devereuxove veci. Belsey mu pomáhal a pokúšal sa umlčať svedomie, ktoré mu vyčítalo, že pozostatky Devereuxovho elegantného života odvláča do rohu starého mliečneho skladu. Díval sa na šrot, na ozdoby, na staré kríže z cintorínov. Kde-tu sa dali rozoznať slová: Sladký je spánok tých, ktorí pracovali... Láska je silnejšia než smrť... Konečne doma.

			Kov predávali do Číny. Alebo to aspoň robievali pred tým, ako sa ceny úplne prepadli. Niall raz s gangom ukradol celý most, niekde pri Swindone. Nikdy ich nechytili. Belseymu vždy vŕtalo v hlave, ako sa dá šlohnúť most. Predstavoval si ho, ako sa presúva nocou, videl ho v diaľke putovať po diaľnici M4 na východ.

			„Počul som o tej záležitosti v Starbuckse,“ prehodil Cassidy.

			„Čo si o nej myslíš?“

			„Hnus. Také mladé dievča.“ Zavrtel hlavou. Myslel to úprimne. Belsey vždy obdivoval svedomie kriminálnikov, ktoré sa vedelo tak dokonale pobúriť. Možno aj preto, aby ich nepovažovali za neľudských. Ale nie, morálka sa dala postupne nariediť.

			„Bola to ďalekonosná puška. Odkiaľ sa dá niečo také zohnať?“ spýtal sa Belsey.

			„Naša určite nebola.“

			„A čia teda?“

			„Podľa mňa to spravili na objednávku,“ povedal Cassidy.

			„Prečo?“

			„Tak to vyzerá. Bol to profík. A nikto o tej veci nič nepočul.“

			Belsey zdvihol z dlážky zaprášenú fľašu od mlieka. Bola plná pavučín. Položil ju na miesto.

			„Nepočul si niekedy o chlapíkovi menom Alexei Devereux?“ spýtal sa.

			„Nie.“ Cassidy vybral z vrecka igelitku. „Máš ešte otázky?“

			„Ako sa dá ukradnúť most?“ pozrel naňho Belsey.

			„Nepotrebuješ celý most, len kovové časti.“

			„Dáš ho roztaviť v Londýne?“

			„Osobne nie. Nick, chcem, aby ho pustili. Johnnyho musia pustiť.“

			„Niečo vyskúšam.“

			Cassidy mu podal igelitku. Bola plná použitých päťdesiatlibroviek a dvadsaťlibroviek. Belsey ich prepočítal, bolo tam šesť tisíc. Vopchal si igelitku do saka. Nemusel počítať dvakrát. Mala váhu slobody. Už bol takmer pripravený na útek.

			Forenzné veliteľstvo sídlilo v brutálnom betónovom bloku na Lambeth Road číslo 149. Zo Scotland Yardu sa tam dalo pohodlne a rýchlo prebehnúť cez rieku. Z Old Kent Road to bolo trošku ďalej cez podzemný labyrint oblasti Elephant & Castle a o pohodlnosti už nemohlo byť ani reči, keď človek niesol šesťtisíc v obleku mŕtveho. Nebola to najideálnejšia časť mesta na veľké sumy v hotovosti. Belsey sa mal na pozore a rýchlo sa presúval cez podchody.

			Veliteľstvo bolo nenápadné, ak človek nepočítal dymové okná a čierne bezpečnostné žiarovky na múroch. Inak budova vyzerala ako viacpodlažné parkovisko ozdobené čiernymi žalúziami. Identifikačnú úlohu plnilo jedine obrovské číslo 149 na potrubí ventilátora – a občas po rampách potichu zišlo policajné vozidlo.

			„Mám niečo na súrnu analýzu.“

			Strážnik na Belseyho zagánil. Na tabuli bol nápis „Vitajte na forenznom veliteľstve“ a pod tým „Naše hodnoty“.

			„Potrebujem hovoriť s niekým z nočných laboratórií,“ pokračoval Belsey. „Týka sa to vraždy Jessicy Holdenovej.“

			To už strážnika upútalo. Komusi zavolal a o chvíľu prišla Isha Sharvaniová. Belseymu odľahlo, že vidí známu tvár.

			„Ahoj, Nick,“ pozdravila ho.

			„Ahoj, Isha. Poslali ma sem s jednou súrnou vecou. Viem, že to nie je veľmi kóšer. Mohla by si sa na to mrknúť?“

			Pozrela na chladiace tašky so skeptickým výrazom, ktorý hraničil so zhnusením.

			„Čoho sa to týka?“

			„Streľby v Starbuckse. Len skontroluj, či sa zhodujú. Zavolaj mi do Hampsteadu. Máš moje číslo.“

			„Nick Belsey.“ Podráždene zavrela oči. No Belsey vedel, že pomôže.

			Keď Belsey prvý raz stretol Ishu Sharvaniovú, bolo 8. júla 2005. Deň predtým bol ráno na protidrogovom zásahu a stál na Adelaide Road v krekovom brlohu so ženou pripútanou k drezu. Vedeli, že ide o niečo veľké, lebo zásahové vozidlá sa desať minút valili do mesta cez Camden so zapnutými sirénami: v rannej špičke dosť nezvyčajné, navyše prišli všetky druhy zásahových vozidiel. A stále ešte prichádzali, takže bolo jasné, že sú to aj vozidlá zo susedných mestských častí. Belseyho tím vypol počas zásahu komunikáciu, a keď ju znovu zapli, volali ich na Russell Square a King’s Cross a potom všetky jednotky na Tavistock Square. Vzápätí vyhlásili červený kód.

			Vedeli, čo treba robiť. Cvičili to dva roky. Narkomani prestali byť prioritou. Bežný zločin odrazu pôsobil upokojujúco, ako súčasť každodennej rutiny, ktorú teraz vybielilo prenikavejšie svetlo.

			Všetky jednotky do centra Londýna. A tak na druhý deň ráno spolu so Sharvaniovou zbierali vzorky oblečenia od vybraných členov camdenskej pakistanskej komunity a vozili ich ľuďom z protiteroristického na analýzu. 

			Velitelia tam chceli mať aj policajta ázijského pôvodu, najlepšie moslima, a to, že Sharvaniová bola hinduistka, ich očividne netrápilo. Zažili zopár zvláštnych týždňov. Belsey nadviazal dobré kontakty v mešite v Regent’s Parku – s inteligentnými mužmi, ktorí okrem Koránu dobre poznali aj Platóna a Nietzscheho a ochotne o nich diskutovali –, objavil veľa marihuany, ktorú v živnom roztoku pestovala malá skupinka bangladéšskych tínedžerov, a skamarátil sa so Sharvaniovou. Strávil vtedy na forenznom veliteľstve veľa času. Vrátil sa sem až teraz.

			Chcel si iba uspokojiť zvedavosť. Alebo ešte lepšie, posunúť ju ďalej. Nech si nad krvavými škvrnami z The Bishops Avenue láme hlavu niekto iný. Najradšej by urýchlil celý forenzný postup, najradšej by mal k dispozícii celý tím, aby mohol zistiť, kto sa to vyskytoval v Devereuxovom dome.

			Pod pouličnými lampami sa zamihotal známy chaos opustených stánkov za stanicou Waterloo. Belsey sa potreboval vrátiť do Hampsteadu a uložiť peniaze, ktoré ho pálili vo vrecku saka. Lenže zároveň ho od hladu bolelo brucho a vedel, že na opačnej strane nebude nič otvorené. Tak vošiel do lacného bistra na Lower Marsh. Taxikári, zametači a strážcovia parkovísk si v zatuchnutom vzduchu dýchali na ruky v rukaviciach, zotierali losy a občas pozreli na starý televízor.

			V správach ukazovali zábery futbalistu, ktorý vychádzal z nemocnice. Potom dali prestrih na hlavnú správu večera. Zdalo sa, akoby Jessicini rodičia oslovovali priamo zhromaždených pracovníkov v bistre. Hovorili im, že chcú jediné: vedieť prečo. Kto im vzal ich nádhernú dcéru? Belsey to videl už stokrát: žiaľ vyvoláva túžbu po poznaní. Blízki potrebujú vidieť mŕtvolu, potrebujú vidieť, kde sa to stalo, pozrieť sa do očí vraha svojho dieťaťa. Ako keby mohli v takýchto momentoch pochovať minulosť.

			Prestrih na blondínu v Jessicinom veku. Priviedli ju do štúdia, spravila vyhlásenie za hromadou mikrofónov. „Kamarátka obete prosí.“ Pekne plakala. Povedala: Niekto musí niečo vedieť. Nechala pri Starbuckse kvety a bolo vidieť, že má na sebe drahé oblečenie. Kamera zabrala nápis na kvetoch: Odpočívaj v pokoji, Jess – spravodlivosť zvíťazí.

			Belsey si kúpil kávu a hranolky a drobné si vzal k telefónnemu automatu v rohu miestnosti. Zavolal do redakcie Channel Five. Miranda Millerová bola preč, ale jej ľudia tam boli a poznali ho.

			„Kto je tá blondínka?“ spýtal sa Belsey.

			„Kamarátka obete.“

			„Kedy sa ohlásila?“

			„Dnes popoludní.“

			„Trochu jej to trvalo.“

			„Bola v šoku.“

			„To verím.“

			Zavolal do koordinačného centra. „Volá sa Lucy,“ informovali ho. „Bola tu dvakrát. Nepovedala nič užitočné.“

			„Ste si tým istí?“

			„Skôr ide o to, či si je istá ona.“

			Keď sa vrátil do Hampsteadu, kancelária kriminálky bola prázdna. Päťsto libier vložil do Devereuxovej peňaženky, potom vybral spodnú zásuvku a zvyšok peňazí schoval do priestoru pod ňou. Zásuvku vrátil na miesto, vyšiel von a zamieril k Pond Street.

			Celú oblasť známu ako South End Green ožarovali reflektory, ktoré vrhali zvláštne tiene na tichú križovatku. Niektoré krčmy a reštaurácie najďalej od miesta činu znovu otvorili, ale stále pôsobili opustene a mnohé podniky zostali zatvorené na znak úcty či rezignácie. Dlhý tieň gotickej pitnej fontány ukazoval na podnik White Horse ako slnečné hodiny. Umelé osvetlenie sa odrážalo od všetkých lesklých povrchov: puklíc, rozbitého skla, zamrznutých kaluží. Trpezlivo tam čakala dodávka označená ako „Expresné zasklievanie“, pripravená zaplátať tú hrôzu.

			Belsey preliezol popod pásku a ukázal odznak.

			„Kto tu velí?“

			„Ja,“ ozval sa šľachovitý sivovlasý detektív seržant. „Kto ste?“

			„Nick Belsey. Z Northwoodovej kancelárie. O dve hodiny má môj šéf stretnutie so svojím šéfom a chce vedieť to najhoršie.“

			„Dave Carter.“ Seržant podal Belseymu ruku a podozrievavo si ho premeral. Belsey mal odjakživa rád balistický tím: boli to pokojní a presní chlapci. Odborníci na uhly a rýchlosť. „Ako to vyzerá v kancelárii?“ spýtal sa Carter.

			„Chaos.“ Belsey vošiel do stanu. Carter vošiel za ním. Cez plátno rozmazane prenikalo svetlo. Vnútri to pôsobilo ako v kostole. Na mieste, kde do dlážky vletela guľka, bola zapichnutá vlajočka. Telá sa už neobkresľovali kriedou, aby nedošlo ku kontaminácii miesta činu, ale všetko nechali tam, kam to spadlo, a človek cítil, že toto je priestor, kde vyhasol život.

			„Ako to vyzerá?“ spýtal sa Belsey.

			„Osem guliek. Prvé dve rozbili okno. Jedna guľka je v stene nad servítkami, jedna za kávovarom. Štvrtá podľa nás škrabla toho mladého Číňana a tretia zasiahla dievča. Aj ďalšie dve. Jedna sa zaryla do dlážky.“

			„Všetky boli vystrelené z jednej zbrane?“

			„Áno. Mala dlhú hlaveň, nebola chrómovaná.“

			„Ako ostreľovačská puška.“

			„Jasné. Možno upravená služobná puška. Funguje na princípe odberu prachových plynov a kvôli presnosti má manuálne naťahovanie pri prebíjaní. Guľky sú kaliber 7,62 krát 54 milimetrov. Také náboje sa vyskytujú v puškách vojenských ostreľovačov. Ibaže tieto mali duté špičky. Z detailov vyplýva, že zrejme išlo o zbraň bývalej sovietskej armády, buď dragunov, alebo VSK.“

			Belsey si kvokol k diere po guľke v dlážke.

			„Koľko nábojov sa do nich zmestí?“

			„Do dragunova ide desaťnábojový zásobník. Do VSK dvadsaťnábojový. Ale VSK má tlmič.“

			„Takže sa nestrieľalo z VSK.“

			„Pochybujem.“

			„Vyskytuje sa v týchto končinách veľa dragunovov?“

			„Podľa mojich skúseností nie.“

			Prišli pripravení na misiu, pomyslel si Belsey. Kľakol si a strčil do dierky prst, nahmatal uhol dráhy strely, potom ho v duchu sledoval von zo stanu. Prišli zabíjať, zaujali miesto s teleskopickým ďalekohľadom s výhľadom na Starbucks, mali pripravenú únikovú trasu. A nemienili prestať, kým nebude po dievčati.

			„Keď ten náboj vystrelili, bola na dlážke,“ povedal Belsey. „Plazila sa k skladu.“

			„Možno.“

			„Pozrite sa na trajektóriu.“

			„Mohla to byť odrazená strela.“

			„Zachovala by si odrazená strela takúto silu?“

			„Guľky sú zvláštne,“ povedal Carter.

			Belsey vstal. Odišiel z miesta činu a zadíval sa na nemocnicu. Spomenul si na Tonyho, ktorý sa nachádzal v bezpečí svojich snov navodených liekmi. Kto je tu psycho? Pozrel na rad okien. Ľudia sem občas prišli skočiť zo strechy. Každý rok traja alebo štyria. V trávniku potom zostávali lysiny na miestach, kde bolo treba vyčistiť porast, aby našli telá. Pozrel na strechu. Potom sa vybral ku vchodu do nemocnice.

			Na recepcii vysvietenej neónmi bola nelákavá atmosféra autobusovej stanice. Belsey zamieril k zadným schodom. Meral si čas. Vyšiel desať poschodí na gastroenterológiu, prešiel po oddelení a vyšiel požiarnymi dverami. Úzke betónové schody viedli na strechu.

			Belsey sa prikrčil v chlade a kráčal po štrkovom povrchu ďalej. Od vchodu do nemocnice mu to na strechu trvalo dve a pol minúty. Na streche bolo len jedno miesto, odkiaľ mohol strelec namieriť na Starbucks. Presne za vývodom klimatizácie na tridsať centimetrov širokom páse tesnenia pri samom okraji. Uhol bol dosť ostrý, ale ešte reálny. Biely stan vyzeral z diaľky nevinne, ako keby sa tam rozložil cirkus. Za ním sa rozprestieral Hampstead Heath, miesto činu vyzeralo, akoby sa za ním dvíhali vlny rozbúreného mora.

			Belsey hľadal na streche nábojnice, stopy, cigaretové ohorky. Nenašiel vôbec nič. Ako keby to tu niekto vyzametal.

			Vrátil sa do domu číslo 37 na The Bishops Avenue. Nebol nadšený, že sa oň musí deliť s krvavou škvrnou. Keď vošiel dnu, práve zvonil telefón. Občas na sekundu prestal, potom znovu začal. Sadol si na pohovku a vnímal nepretržitý nápor ľudí, čo sa pokúšali spojiť s mŕtvym Rusom. Zapol televízor. Pomyslel si: Nevystrieľali celý zásobník – mali misiu, splnili ju a odišli. Pokúsil sa predstaviť si tú nemilosrdnosť, ten pocit nezraniteľnosti. A istotu, že Jessica Holdenová bude v to ráno v Starbuckse.

			Prešiel do pracovne a pozrel na škvrnu. Znovu zazvonil telefón. Belsey zdvihol slúchadlo.

			„Pán Devereux?“

			Belsey mlčal, zrýchlil sa mu tep.

			„Pán Devereux?“ Muž s prízvukom z juhu USA. Belsey zaklial a zložil. Stisol tlačidlo na vidlici, nechal telefón dvakrát zazvoniť, potom tlačidlo pustil.

			„Tu je Jeff Cadden z Market Watch Financial Digest v Chicagu...“ Belsey stisol tlačidlo. Telefón okamžite znovu zazvonil. Zdvihol ho.

			„Haló,“ ozval sa mužský hlas. „Haló. Čo sa to...“

			„Kto je tam?“ spýtal sa Belsey.

			„Kto je tam?“ povedal volajúci.

			Belsey zavesil. O desať sekúnd sa rozľahlo zvonenie.

			„Haló? Je tam Alexei Devereux?“

			„Áno.“

			„Pán Devereux, viem, že je neskoro. Volám sa Mark Levine, som právnik zo spoločnosti SSI International. Zrejme došlo k nedorozumeniu...“

			Belsey zavesil, nechal telefón zvoniť, zdvihol ho.

			„Pán Devereux?“

			„Áno.“

			„Tu je reštaurácia Les Ambassadeurs. Voláme ohľadne vašej rezervácie.“

			Belsey sa prstom dotkol tlačidla. Už sa mu nechcelo robiť osobného asistenta mŕtvemu. Ale nestisol.

			„Haló?“ ohlásil sa.

			„Haló? Pán Devereux?“ Človek z Les Ambassadeurs tam stále bol. Hovoril s výrazným kontinentálnym prízvukom. Belsey si spomenul na posledný zápis v Devereuxovom diári – piatok 13. februára: „Večera“.

			„O čo ide?“

			„O vašu rezerváciu. Na dnes večer.“

			„Čo je s ňou?“ spýtal sa Belsey.

			„Platí?“

			„Na koľkú hodinu som si to rezervoval?“

			„Na jedenástu.“

			„A čo presne som si rezervoval?“

			„Stôl pre dvoch v reštauračnej časti.“

			„Dobre,“ povedal Belsey. „Platí to.“

			„Nech sa páči, pane. Tešíme sa na vás o jedenástej.“

			Belsey otvoril Devereuxovu peňaženku a našiel čiernu kartu s nápisom Les Ambassadeurs a adresou v Mayfairi: Hamilton Place 5. Bolo na nej napísané: Súkromný klub a kasíno. Stôl pre dvoch, to znelo lákavo. Už predstava večere v kasíne o jedenástej ho zaujala – Belsey si vedel domyslieť, aké dohody sa uzatvárajú v tom svete mimo času. Mal vyše štyridsaťpäť minút, aby sa tam dostal. Rozmýšľal, či Devereuxov spoločník vie, že stretnutie je zrušené. Bolo by užitočné porozprávať sa s ním. Nebolo to veľmi pravdepodobné, ale nemal iné plány.

			Vzadu v Devereuxovom šatníku našiel oblek od Valentina: tmavosivý, jednoradový. Nemal čas stáť pod masážnymi hlavicami v sprche. Vybral si bielu košeľu, dal si oblek, našpliechal si na tvár trochu vody po holení Lacoste a do úst si hodil tabletku ChestEze.

			Belsey na rohu The Bishops Avenue mávol na taxík. Na Regent Street ho nasmeroval mimo svetiel a davov do vedľajších uličiek Mayfairu. Pod pouličnými lampami sa všetko ligotalo. Pokračovali cez jednosmerné ulice so starožitnosťami a právnickými kanceláriami do chladného tieňa, ktorý vrhali hotely na Park Lane.

			Klub Les Ambassadeurs sa skrýval v pochmúrnej škáre medzi Four Seasons a Intercontinentalom. Mal spoločnú zadnú uličku so stanovišťom taxíkov a vchodmi pre hotelové služby. Vo výklenkoch sa krčili šéfkuchári a chyžné a fajčili. Ale kasíno samo osebe bolo ukážkou georgiánskej elegancie. Nachádzalo sa v mestskom dome s čerstvo vyčistenou fasádou a ligotajúcimi sa železnými zábradliami. Belsey vystúpil z taxíka a zaplatil. Tri schody viedli k dverám z masívu, ktoré strážil človek vo fraku a veste. Na malej sivej tabuli bol nápis Les Ambassadeurs Club. Belsey si napravil kravatu.

			„Dobrý večer.“

			„Dobrý večer, pane,“ odpovedal vrátnik.

			Otvoril mu dvere. Belsey vybehol po schodoch a vošiel do dlhej chodby s ligotavým drevom a zlatými svietnikmi. Vytiahol z peňaženky Devereuxovu členskú kartičku. Šípky ukazujúce ku kasínu ho nasmerovali po ozdobných schodoch a k ťažkým dverám. Belsey ich otvoril a vošiel dnu.

			Miestnosť bola veľká, ale zachovávala si intimitu: dvadsať stolov pripravených na poker, baccarat a blackjack pod nízkym stropom s rafinovane navrhnutými sklenými svietidlami. Nijaké okná. Pri väčšine stolov sedeli muži zo Stredného východu. Vo výklenku so závesom bol stôl s ruletou a kozmopolitným obsadením: Európanmi a Japoncami. Ventilátory lenivo krútili drevenými lopatkami. Stenu vľavo lemoval dlhý bar. Vzadu bola reštaurácia.

			Mladá žena skontrolovala Belseymu kartičku. Pri dverách mala stôl a na ňom knihu v koženej väzbe.

			„Dobrý večer, pán Devereux,“ privítala ho.

			„Dobrý večer.“

			Pozrela do knihy. Mladá žena sa netvárila, že ho pozná, ale ani nedávala najavo znepokojenie. Chodieval sem, pomyslel si Belsey. No očividne nie často. Rozmýšľal, koľkokrát tu Devereux bol.

			„Stôl pre dvoch?“

			„Áno.“

			„Je pripravený. Chceli by ste tu počkať na svojho hosťa?“ Žena si všimla jeho váhanie. „Alebo si zatiaľ chcete zahrať? Môžeme stôl rezervovať, na ako dlho chcete.“

			Belsey pozrel na hodinky. Päť minút do jedenástej. Chcel byť pripravený, keď – a ak vôbec – sa zjaví Devereuxov spoločník.

			„Počkám pri stole.“

			„Nech sa páči.“

			Prešli cez kasíno. Kedy bol naposledy v kasíne? Asi v Golden Nuggete na Shaftesbury Avenue, kam chodilo plno čašníkov z Čínskej štvrte po pracovnom čase. Toto bola iná liga. Medzi reštauráciou a barom stálo akvárium s morskými rakmi, osvietené zdola a vrhajúce morské tvary na strop. Belsey prešiel popri rulete a rakoch do reštaurácie. Bola takmer prázdna. Zišlo mu na um, prečo vôbec potrebovali potvrdiť Devereuxovu rezerváciu. Na ťažkých ľanových obrusoch sa ligotala záľaha strieborných príborov a pohárov. Každý stôl mal vlastnú lampu. Na opačnom konci sa na stene črtala freska talianskej záhrady. Pozdravil ho hlavný.

			„Dobrý večer, pán Devereux.“

			„Dobrý večer.“

			Zaviedol Belseyho k stolu ďalej od ostatných, kde mu niekto odsunul ozdobnú stoličku a niekto iný zapálil sviečku. Stôl sa nachádzal mimo zvedavých uší, od miestnosti ho oddeľovala drevená španielska stena, cez ktorú hosťa nebolo vidieť, ale on videl na dvere. Tento stôl vybral Devereux. Poznal to tu.

			„Ďakujem,“ povedal Belsey. „Dokedy varíte?“

			„Sme otvorení celú noc,“ odvetil čašník.

			„Jasné.“

			„Želáte si niečo na pitie?“

			Belsey si objednal veľkú whisky Laphroaig a dodal, že jedlo si objedná až potom. Priniesli mu whisky. Pil, obzeral sa a rozmýšľal, kto príde a ako ho má privítať. Barman naberal ľad do šejkra. V opačnom rohu miestnosti sedeli traja americkí biznismeni zabratí do debaty. Za barom sedela prostitútka s perlami, popíjala mojito a s nádejou na Belseyho pokukovala.

			Popíjal whisky. Pozoroval hodiny. O jedenástej vošla dnu Charlotte Kelsonová.

			Belsey položil pohárik. Nemohol si ju pomýliť. Kelsonová mala drahý tmavomodrý kostým, zlatý náhrdelník, upravené vlasy a mejkap. Rozhliadala sa po kasíne, oči mala rýchle a krásne, ako si ich pamätal. Niečo povedala dievčaťu pri dverách a vykročila k reštaurácii. Američania zdvihli hlavy, prostitútka zagánila, barman sa usmial.

			Charlotte uvidela Belseyho a zmeravela.

			Zízali na seba. Po pár sekundách Belsey zdvihol ruku a Charlotte k nemu váhavo zamierila. Došla k stolu, ale nesadla si.

			„Čo sa deje?“ spýtala sa.

			„To mi povedz ty.“

			Pozrela za seba, do bokov, potom na Belseyho. Ich stretnutie pozoroval barman. Obaja sa k nemu obrátili a on začal znovu miešať kokteil.

			„Posaď sa.“ Belsey nohou posunul stoličku. Ešte raz sa poobzerala a sadla si s kabelkou pred sebou. „Prečo si tu?“ spýtal sa.

			„Povedali mi, aby som prišla.“

			„Kto?“

			„Pred hodinou mi niekto volal. Poslal ma sem. Mala som personálu pri dverách povedať, že mám v reštaurácii dohodnuté stretnutie.“

			„Kto to bol?“

			„Nepredstavil sa.“

			„Zavolal do redakcie?“

			„Áno.“

			„A vypýtal si ťa menom?“

			„Áno.“

			„Čo si tu mala získať?“

			„Informácie o streľbe v Starbuckse.“

			Ventilátory sa obracali. Belsey si uvedomil, že z reproduktorov v kvetináčoch znie tichá klavírna hudba.

			„Koho si čakala?“ spýtal sa.

			„Nejakého Nicka Belseyho.“

			Vyrazilo mu to dych. Dopil whisky a myšlienky mu vírili v hlave. Niekto vedel, že sem príde. A to znamenalo, že niekto vedel, že vyšetruje Devereuxa a že prijal ten hovor. Jessica ho videla pri vyšetrovaní, ale nemohla mu narobiť veľké problémy. Netušil, prečo si niekto myslel, že by Charlotte poskytol informáciu o jej smrti. Možno si to však nemyslel. Tak či tak mu ten niekto chcel narobiť problémy. Kútikom oka pozoroval miestnosť.

			„Objednajme si pitie,“ povedal. „Nech nevyzeráme podozrivo.“

			Privolali čašníka. Ona si objednala Pinot Grigio, on ďalšiu whisky. Keď čašník odišiel, Belsey povedal: „Ako ten človek pôsobil?“

			„Normálne.“

			„Bol to Angličan?“

			„Áno. Pokiaľ viem. Čo sa deje?“

			„Máš jeho číslo?“

			„Nemôžem ti ho dať.“

			„Prečo?“

			„Musím chrániť svoje zdroje.“

			„Ale ty nevieš, kto to je.“

			„Neviem, kto si ty,“ odsekla.

			Čašník priniesol nápoje. Belsey na sebe cítil pohľady. Barman precvičoval triky so šejkrom. Arabom rozdávali karty. Dívala sa naňho len Charlotte, ale on mal pocit, ako keby ho zovšadiaľ pozorovali oči.

			„Kto si?“ spýtala sa Charlotte. „Prečo mi ten človek povedal, aby som sem prišla?“

			„Som detektív v utajení.“

			„Si detektív v utajení?“

			„Pracujem pre takzvaný oddiel duchov. Nemal by som ti to hovoriť, ale bojím sa, že keby si to nevedela, narobila by si väčší rozruch. Takže teraz to vieš a môžeš na to zabudnúť.“ Pomyslel si, že oddiel duchov je dobrá voľba – bolo ich viac a z bezpečnostných dôvodov o nich neexistovali záznamy. Ak sa spýta svojich kontaktov na polícii, len potvrdia ich existenciu a neprezradia jej podrobnosti.

			„Chceš, aby som odišla a zabudla?“ spýtala sa Charlotte.

			„Áno.“

			„Rada by som vedela, čo sa deje.“

			Belsey prikývol. Videl, že sa jej nestrasie. Toto bola jej robota a mal pocit, že je v tom dobrá.

			„Nemuselo by to byť pre teba bezpečné,“ povedal.

			„To je vyhrážka?“

			„Je to varovanie. Ja ti problémy robiť nebudem. Povedala si niekomu o včerajšej noci?“

			„Nie.“

			„Neverím ti. Ale je dôležité, aby si to už nikomu inému nehovorila.“

			„Nič nesľubujem. Čo je to oddiel duchov?“

			„Nikdy si tom nepočula?“

			„Súvisí to nejako s Alexeiom Devereuxom?“

			Zarazil sa. „Ako to myslíš?“

			„Niečo som si pozisťovala. Dom číslo 37 na The Bishops Avenue má stále prenajatý istý pán Alexei Devereux. Nemyslím, že si to ty, takže by ma zaujímalo, čo robíš v jeho dome.“

			„Prečo by som to nemal byť ja?“

			„Je to ruský podnikateľ, päťdesiatdvaročný. Zhodou okolností nám aj iným redakciám pred pár týždňami o ňom prišiel list: petícia od istých členov miestnej komunity, ktorí nie sú nadšení jeho povesťou.“

			„Napríklad?“

			„Napríklad dostihmi. Je to tak?“

			Belsey sa zamyslel.

			„Pán Devereux je už mŕtvy,“ odvetil. „V nedeľu si vzal život. Viac ti nemôžem povedať. Čo všetko vieš o dostihoch?“

			„Zatiaľ nič.“

			„Uverejnili ste o tom článok?“

			„Nie. Uverejnili ho Ham & High.“

			Zapamätal si to. Hampstead & Highgate Express. Možno je načase ozvať sa Mikovi Slaterovi. Charlotte sa obzerala po kasíne. Svetlo sa jej odrážalo od očí a šperkov. Nepôsobila vyľakane. Pôsobila opatrne, ale vo svojej koži. Vyzerala úžasne.

			„Počul si o tom Nickovi Belseym?“ spýtala sa. Dívala sa naňho s výrazom, ktorý považoval za vyčítavý. Nebol v dobrej situácii, to mu bolo jasné, ale túžil po nej.

			„Nick Belsey? To mi nič nehovorí.“

			„Tak prečo si tu?“ spýtala sa.

			Zamyslel sa.

			„Som tu, lebo tu mal byť Alexei Devereux. Rezervoval si tu stôl.“

			Teraz sa ona zatvárila zmätene.

			„Koho si očakával?“

			„Neviem.“

			Charlotte sa zamyslela.

			„Ako to súvisí so streľbou v Starbuckse?“

			Belsey zvážil, čo vie a čo je ochotný prezradiť. Rozhodol sa, že stojí za to hodiť jej pár omrviniek.

			„Jessica Holdenová bola platená spoločníčka. Poznala Alexeia Devereuxa. Myslím, že veľmi dobre.“

			Charlotte mu v tvári hľadala stopu po humore, a keď nič nenašla, vytiahla zápisník.

			„Nič si nezapisuj,“ povedal Belsey. „Tu nie.“ Odložila zápisník. Belsey sa usiloval odhadovať pár krokov dopredu a nevedel ani len to, akú hrá hru. „Požiadam ťa, aby si počkala,“ dodal. „Asi deň. Potom ti budem môcť povedať trochu viac, ale nie je to veľmi bezpečné ani pre jedného z nás.“

			Uprene sa mu zadívala do očí.

			„Na záver budem chcieť článok.“

			„Daj mi číslo svojho mobilu.“

			Zase vzala zápisník, vytrhla stránku a napísala svoje číslo. Posunula mu papier po stole.

			„Akého máš operátora?“ spýtal sa Belsey.

			„Vodafone. Prečo?“

			„Niektorí sú bezpečnejší ako iní. Musíme byť opatrní, Charlotte. Daj mi jednu noc. Zajtra ráno sa ozvem. A neskomplikuj mi to. Niečo pre teba budem mať, len si musím premyslieť, ako to spraviť, aby sa ani jednému z nás nič nestalo.“

			Dopila víno a odišla. Nemala veľmi na výber a on sa ju ani nepokúsil prehovoriť na večeru. Díval sa za Charlotte, až kým nezmizla, a potom zašiel za dievčinou s rezerváciami.

			„Kým som jedol, pýtal sa na mňa ešte niekto?“

			„Nie, pane.“

			„Pýtal sa na mňa niekto počas posledných uplynulých dní?“

			„O nikom neviem. A my ani nemáme povolené hovoriť o našich členoch.“

			„Dobre. Máte tu fax?“

			Mali telefón a fax v pracovni určenej pre členov. Belsey zatelefonoval do ústredne hampsteadskej stanice a požiadal ich, aby mu odfaxovali povolenie na prehliadku podľa Odseku 22. Prísne vzaté potreboval na prezeranie telefónnych záznamov hodnosť inšpektora, ale stačilo napísať do papierov to správne meno. Formulár prišiel. Belsey ho vyplnil, vypísal doň číslo Charlottinho mobilu, podpísal sa Gowerovým menom a odfaxoval ho na oddelenie stopovania dát firmy Vodafone. Zvyšok zaňho urobí Zákon o vyšetrovacích právomociach. Otrasné, pomyslel si – z Británie sa stáva policajný štát. Výsledky pošlú zajtra na stanicu v Hampsteade. Ak bude ešte stále v krajine, čo mu teraz pripadalo pravdepodobné, a ak bude nažive, o čom už taký presvedčený nebol, možno sa niečo dozvie o svojom neznámom protivníkovi. Vrátil sa do kasína, objednal si na Devereuxov účet ešte jeden drink a potom cigaru.

			„Mali ste šťastie, pane?“

			„Vôbec nie. Dá sa tu niekde fajčiť?“

			Belseyho poslali bokom, myslel si, že do nejakej komôrky, ale v skutočnosti vyšiel z budovy na „fajčiarsky a herný areál“. Hráči sa tu mohli venovať svojej vášni na čerstvom vzduchu a pod hviezdami: boli tu automaty, elektronická ruleta, infračervené ohrievače a dokonca aj živý strom. Vzadu sa ligotal vodopád osvetlený červenými a modrými neónkami, stekal po skalách ako z filmového ateliéru. V záhonoch boli utajené ďalšie farebné svetlá. Belsey sa posadil k stromu a fajčil.

			Koho si čakala?

			Nejakého Nicka Belseyho.

			Takže je to osobné. Tým sa všetko mení. Pozoroval ich včera v noci niekto? Po stretnutí alkoholikov? Informácie o streľbe v Starbuckse. Znovu uvidel sám seba, ako drží umierajúce dievča. Uvidel kanceláriu, kde ju stretol prvý raz. Celú tú hádanku v mysli ani neudržal.

			Keď zdvihol hlavu, vo dverách stála žena s knihou rezervácií, a vedľa nej mohutný muž v pozapínanom sivom obleku. Ukázala na Belseyho a niečo povedala. Belsey v zlomku sekundy preletel zrakom možné únikové cesty a rozhodol sa, že sa radšej dostane naspäť dnu, než aby preliezal cez ostňami zabezpečený záhradný múr. Muž sa k nemu už blížil a uhládzal si oblek.

			„Pán Devereux?“

			„Áno.“

			„Pane, máte tu auto.“ Keď to povedal, mierne sa uklonil. Belsey sa nad tým pozastavil.

			„Práve, keď som sa trochu uvoľnil.“

			„Mám šoférovi povedať, aby počkal?“

			„Ja sa s ním porozprávam.“

			Belsey zahasil cigaru a vyšiel za manažérom cez herne von na ulicu. Nad mercedesom triedy S sa skláňal muž v uniforme a čiapke so šiltom, utieral handrou žiariacu čiernu karosériu. Belsey zamieril k nemu.

			„Vy ste prišli po pána Devereuxa?“ opýtal sa ho.

			„Áno, pane.“

			Šofér hovoril s nigérijským prízvukom. Mal ospanlivé oči a tučné líca. Odložil handru a navliekol si belostné rukavice.

			„On si objednal auto?“

			„Áno.“

			„Kedy si ho objednal?“ pokračoval Belsey.

			„Minulý týždeň.“

			„Vrátite sa do Hampsteadu?“

			„Nie, pane. Teda ak si to neprajete.“

			„Kam máte namierené?“

			„Na jednu adresu.“

			„Ukážte mi ju.“

			Muž siahol do vrecka a vylovil papier s vytlačenými údajmi. Mal tam len súradnice do GPS, bez adresy. Ale súradnice boli z WD5. Kde to je? Niekde na predmestí Londýna.

			„Už ste pána Devereuxa niekedy viezli?“

			„Nie, pane.“

			„Chvíľu počkajte.“

			Belsey sa vrátil do klubu. Pri zlatých kohútikoch si vodou opláchol tvár, upravil si kravatu, prehrabol rukou vlasy. Toto si naplánoval Devereux, uvažoval. Neskorú večeru, potom cestu. Kam? Možno niekam, kde sa vysvetlí smrť tej mladej ženy. Belsey sa pripravil na všemožné problémy, do ktorých sa práve chystal vrhnúť. Vyšiel zase na ulicu.

			„Poďme,“ povedal.

			Nastúpil dozadu. V barovej skrinke na jednej strane sa ligotali fľaše a poháre. Strieborná plaketa na operadle predných sedadiel niesla nápis Prestige. Medzi prednými sedadlami bol štósik firemných vizitiek s fotografiou limuzíny. Šofér nastúpil a prezrel si Belseyho v spätnom zrkadle.

			„Pán Devereux?“

			„Nikoho iného tu nevidím. Poďme.“ Belsey si nalial veľkú vodku a zosunul sa na sedadle. Motor zavrčal a vyrazili.

			O pätnásť minút boli preč z centra Londýna a mierili na sever po Finchley Road. Belsey mal pocit, že ho unáša mašinéria cudzieho života; sledoval to len z obďaleč a so zvedavosťou. Ten pocit nebol celkom nový. Svet cez dymové sklá vyzeral nervózne a chudobne. Vzápätí opustili aj predmestia, prešli popri Edgware a stále držali vysokú rýchlosť.

			Kam si šiel, Alexei Devereux?

			Belsey odsunul nabok priehradku, aby videl na šoféra. Zo spätného zrkadla visel kríž. Vonku zakrýval výhľad vysoký živý plot, len občas sa v medzere ukázali golfové ihriská a priemyselné parky, skladiská či hotel Travelodge. Belsey si všimol smerovky na Porters Wood a St Albans. Boli niekde v Hertfordshire. Z cesty A41 odbočili na úzku vozovku zatienenú stromami, cez ktoré prenikali mesačné lúče. Na odbočke bola tabuľka Súkromný pozemok. Bez pozvania vstup zakázaný. Nebolo jasné, načo by vás sem pozývali.

			„Máme pozvanie?“ opýtal sa Belsey.

			„To mi povedzte vy, pane.“

			„Samozrejme, že máme.“

			O minútu už spomalili: cez cestu sa tiahol plot a okolo neho stáli štyria ochrankári v uniformách súkromnej bezpečnostnej služby. Dvaja z nich držali na krátkych remienkoch vlčiaky. Jeden prehovoril: „Prosím, otvorte všetky okná.“ Všetky okná sa otvorili. Belsey sa nadýchol nočného vzduchu, bol chladný a voňal ihličím. 

			Druhý ochrankár previedol psa okolo auta, aby oňuchal podvozok. Nahol sa dnu, preštudoval si šoférove doklady a vypýtal si priepustku.

			Nastal trápny moment, keď zistili, že šofér priepustku nemá. Šofér sa obzrel k Belseymu.

			„Povedzte im, že je to pán Devereux,“ vyhlásil Belsey. Na ochrankárov ani nepozeral, len sedel a tváril sa, ako dúfal, bohato a povznesene.

			„Je to pán Devereux,“ povedal šofér.

			Ochrankár čosi oznámil do vysielačky a po tridsiatich sekundách sa vrátil s úctivým prikývnutím. Plot odtiahli. Mávol na mercedes a okná sa zase zavreli. O dvesto metrov ďalej minuli ďalších dvoch mužov v tmavomodrých bundách a čiernych bejzbalových čapiciach. Belsey si lámal hlavu, čo to znamená, keď sa ocitli v cieli.

			Dom sa tiahol do šírky a mal honosnú fasádu: klasické tvary, sivá bridlica, stĺporadie a ovisnutá britská zástava nad ním. Z okien a otvorených dverí žiarilo zlatisté svetlo. Mercedes sa pomaly približoval po dlhej príjazdovej ceste, lemovanej tmavými ozdobnými krami.

			„Tu je to,“ povedal šofér.

			Privítal ich sluha, ktorý ukázal na bočné parkovisko, kde stálo mnoho ďalších áut, mercedesy aj jaguare typu E. Všetky v úhľadných radoch, niektoré obrnené, niektoré s diplomatickými poznávacími značkami. Belsey vystúpil.

			„Počkáte ma?“ opýtal sa šoféra.

			„Samozrejme.“

			Belsey vyšiel po schodoch k domu a ocitol sa v chodbe s obrazmi na obidvoch stenách. Uvidel dve ženy s vyčesanými vlasmi a v blúzkach, sedeli pred ním za stolom s papiermi na bielom obruse. Vyzerali, že už ďalších hostí neočakávajú.

			„Máte pozvánku?“ opýtala sa jedna.

			„Nepriniesol som si ju. Som pán Devereux, Alexei Devereux.“

			To ich zaujalo. Vytreštili naňho oči. „Pán Devereux?“

			„Presne tak,“ usmial sa Belsey a zacvendžal hodinkami na zápästí. Spredu sem doliehal šum mnohých hlasov, tóny sláčikového kvarteta, zvonivý luxusný smiech a jemné cinkanie pohárov so šampanským. Štvrť na dve. Večierok bol zjavne v plnom prúde. Mladšia z dvoch žien si prihladila vlasy a jej spoločníčka sa naňho žiadostivo usmiala.

			„Pán Devereux, tešíme sa, že vás vidíme.“

			„Ja sa teším, že som tu.“

			Odškrtli si jeho meno v zozname. Sláčiky práve prestali hrať, lebo ktosi prednášal prejav.

			„Nech sa páči,“ kývla mu žena. „Myslím, že všetko, čo potrebujete, nájdete v plesovej sieni.“

			„Ďakujem.“

			Belsey prešiel cez vysoké dvere s verajami z lakovaného dreva. Plesová sieň bola prepychová ešte aj vo svojom žánri, so scénou námornej bitky namaľovanou na strope a zrkadlami v zlatých rámoch na všetkých stenách, ktoré siahali od stropu až po dlážku a odrážali vyfintenú spoločnosť. Na šachovnicovej dlážke stála asi stovka ľudí, a aj tak bola miestnosť len dopoly plná. Jeden zrumenený muž vo fraku a tesnej striebristej veste vyliezol na pódium a pripito rečnil. Pod stropom sa tiahol transparent, ktorý hlásal Detský fond City a čierno-zlaté balóny naplnené héliom sa odrážali od štuky a lustrov. Ľudia pod nimi postávali v skupinkách po štyroch a po šiestich, počúvali prejav. Nápadní ochrankári stáli vždy po jednom, v ušiach mali slúchadlá a ruky za chrbtami. 

			Po miestnosti krúžil uniformovaný personál a roznášal šampanské. Belsey si jeden pohár vzal.

			Nebolo ľahké odhadnúť, s kým má tú česť: boháči rôznych národností, príliš elegantní na politikov a príliš škrobení, aby sa navzájom dobre poznali; veľa Arabov, veľa tvárí z Východnej Ázie, pár spoločensky unavených bielovlasých mužov s motýlikmi, pár žien v drahých róbach.

			Rečník monotónne brblal ďalej.

			„Namiesto toho by sme sa mali vrátiť k múdrosti predkov a ja som vďačný, pán starosta, že ste nám minulý mesiac na večeri finančnej komisie pripomenuli radu, ktorú dal Cicero už pred dvoma tisíckami rokov. ‚Rozpočet treba vyrovnať, štátnu pokladnicu naplniť a verejný dlh znížiť.‘“

			Belsey hľadal očami starostu a nenachádzal ho. Hodil do seba šampanské, vzal si druhý pohár a vyšiel dverami na druhom konci siene von. Vybral sa na obhliadku domu, zašiel do bočných izieb s vitrínami plnými striebra a s portrétmi žien v hodvábe. Ležérne zvažoval, či niečo neukradne. Senzory nikde nevidel. Cez vyleštené chodby sa prevalila vlna aplauzu. Vrátil sa do plesovej siene s nádejou, že sa započúva do rozhovorov a nejako zistí, na čom sa to Devereux mal zúčastniť. Potom sa stalo, čo sa stať muselo.

			„Prišli ste zďaleka?“

			„Nie až tak zďaleka,“ povedal Belsey.

			Muž, ktorý ho zatlačil do rohu, mal vojenskú uniformu posiatu medailami. Veľmi jemné sivé vlasy si začesal dozadu a odhalil tak lesklú pokožku hlavy. Márne na Belseym hľadal identifikačné znaky.

			„Čo máte spoločné s detským fondom?“ spýtal sa.

			„Pracujem pre firmu AD Development. Len teraz sme sa sem presunuli z Petrohradu.“

			„Ach, tam je vraj krásne.“

			„Je.“

			„Už ste niekedy boli v Británii?“

			„Vyrástol som tu.“

			„Kde presne?“

			„V Londýne.“

			„Ale!“ Muža to zjavne potešilo.

			„Aké úžasné miesto,“ prehodil Belsey. „Pre fond.“

			„Viete, že tu držali politických väzňov?“

			„Naozaj?“

			„Počas vojny. Tu aj v Camberley House.“

			„Mali šťastie, tí väzni.“

			Pristúpil k nim iný muž a sklonil sa. V očiach mal iskru od šampanského. Dôstojník ho chytil za rameno.

			„Richard, tento človek pracuje pre AD Development,“ povedal. Zadíval sa na Belseyho. „Nezachytil som vaše meno.“

			„Jack,“ odvetil Belsey.

			„Jack,“ povedal dôstojník svojmu známemu.

			„Jack,“ zopakoval známy. „Max nám o vašej firme veľa povedal.“ Podal Belseymu ruku. „A o vašom štedrom sponzorskom dare.“

			„Toto je sir Richard Green,“ vysvetlil dôstojník.

			„Pre vás Dick,“ povedal Green.

			„Aj ja som o vás veľa počul, Dick,“ prikývol Belsey. Kto je Max? uvažoval.

			„Chcem vás ubezpečiť o našej podpore.“ Sir Richard chytil Belseyho za lakeť. Pôsobil ako uhladený sviniar.

			„Ďakujem.“

			„Ako sa vám páči Londýn?“ spýtal sa.

			„On tu vyrástol,“ vysvetlil dôstojník.

			„Ak mám byť úprimný, mám Londýna už po krk,“ priznal Belsey.

			„Vraví sa, že kto má po krk Londýna, má po krk života,“ neúprimne sa usmial sir Richard.

			„Ja mám po krk života v Londýne.“

			„Netreba žiť tam, kde to milujete,“ vyhlásil dôstojník. „Zbytočne si spôsobíte sklamanie. Žite tam, kde vás to otravuje. Moja dcéra žije v Maďarsku. Nik tam od vás nečaká, že sa vám tá krajina bude páčiť, a ak sa vám páči, sú z toho mierne sklamaní.“ Zasmial sa. Objavilo sa dievča s tácňou. „Dajte si ešte pohárik,“ pozrel na Belseyho.

			„Ďakujem.“ Belsey si vymenil prázdny pohár za plný. Začul hlasný nosový smiech a na druhej strane miestnosti si všimol muža v striebristej veste – rečníka –, okolo ktorého sa zhrčili muži vo frakoch. Smiali sa.

			„Kto je to?“ spýtal sa.

			„Milton Granby, lord pokladník.“ Dôstojník stíšil hlas. „V poslednom čase prežíva stresy.“

			Belsey sa znovu obzrel a uprene sa tam zadíval. Ale, ale, pomyslel si, toto je pekný úlovok: muž s dierou v účtoch. Granbyho biele vlasy sa odrážali od červenej tváre. Bola to nešťastná kombinácia, no nezabránila mu byť stredobodom pozornosti. S vypnutým hrudníkom balansoval na špičkách, akoby chcel byť ešte o pár centimetrov vyšší. Malo to však paradoxný účinok, vyzeral menší, než bol, ako človek, ktorý nezaberá taký priestor, aký by si zaslúžilo jeho postavenie. Belseymu vŕtalo v hlave, čo si má vôbec o jeho prítomnosti tu myslieť.

			„Aké stresy?“ spýtal sa.

			„No, bežné stresy z verejnej funkcie. Počul som o vás, že zbierate umelecké diela. Je to pravda?“

			„Už ani nie,“ pokrútil hlavou Belsey. „Prepáčte, potrebujem sa ísť nadýchať vzduchu.“

			Zdvihol zo stola pri dverách plnú fľašu červeného vína aj tri poháre a vyšiel na kamením dláždený chodník, z ktorého bol výhľad na dlhý tmavý trávnik. Belsey po chodníku obišiel budovu až k zadnému traktu a ku kuchyni, kde so smiechom pofajčieval personál.

			„Toto vám posiela šéf,“ podal im fľašu s pohármi. „Ako pochvalu za dobrú prácu.“

			„Vďaka.“

			„Nemá niekto cigaretu?“

			Jeden z nich ho ponúkol. Belsey sa oprel o sivý kameň domu. „Som tu s priateľom. Ani netuším, čo je to za mecheche.“

			Pozerali naňho, akoby ich taká nevedomosť práve uňho prekvapila.

			„No, detí tu veľa nevidieť,“ ozvalo sa napokon červenovlasé dievča.

			„A sme dosť ďaleko od City,“ dodal tenký chlapec s plavým strniskom a cynickými očami.

			„Ako to myslíte?“

			Nikto mu neodpovedal.

			„Čo má s tým celým spoločné Milton Granby?“ pokračoval Belsey.

			„Asi má rád víno,“ poznamenal ktosi.

			„Myslím, že zastupuje City,“ nadhodil plavovlasý chalan.

			„A deti sme my,“ dodal druhý. Zasmiali sa, ale nie ako ľudia, ktorí sa fajn zabávajú.

			Belsey sa vrátil do záhrady. Chvíľu si predstavoval, že je Devereux: chlapík, ktorého všetci vyhľadávajú, nikto mu však nerozumie a on si práve ukradol chvíľu len sám pre seba. Predstavil si, že takto by to spravil aj Devereux, prišiel by neskoro a bez ohlásenia, akoby bol úplná nula. Čo by sa mu preháňalo hlavou, keď by sa túlal okolo domu? Uvažoval by o dejinách? O hviezdach? Možno o Miltonovi Granbym. Milton Granby je jeden z najmocnejších ľudí v City a nikto o ňom nepočul. A je skorumpovaný, to tvrdím ja. Zišlo by sa mu nadvihnúť pierka, ale nielen preto, že rád pije... Kto vlastne poslal Charlotte do Les Ambassadeurs?

			Vykročil po ďalšom chodníku k jazierku s fontánami, vyzeralo ako dlhý podnos z čiernej vody, na druhom konci malo zákutie s pagodou a po bokoch kamenné vázy s kamennými kvetmi. Z tohto miesta bolo vidieť až na osvetlenú diaľnicu M1. Belsey kedysi krátko spával s učiteľkou dramatickej výchovy z Lutonu a dával sa od kolegov so služobnými autami voziť za ňou aj od nej. Neraz cestou zbierali takzvaných chodcov, ilegálnych imigrantov, ktorých pri diaľnici vyhadzovali z dodávok pašeráci. Policajti ich nachádzali na krajniciach, motali sa tam totálne zmätení. Znovu sa ozvala hudba. Belsey dofajčil cigaretu, obzrel sa na dom a kratučko ho pohryzlo svedomie za to, že z Devereuxovho života vydojí aj posledné kvapky luxusu, na ktorý sa sám Devereux úplne jasne vykašľal. Dom bol prekrásny, ale to, čo sa v ňom dialo, mu nesedelo. Jeden hosť zúrivo chodil sem a tam po ceste pred domom, tmavé vlasy, tmavomodrý blejzer so zlatými gombíkmi, tmavé opálenie, telefón pri uchu. Belsey si ho všimol v hlúčiku okolo Granbyho. Teraz mal ten človek problém so signálom, pozeral raz na mobil, raz na hodinky. Napokon telefón odložil, prešiel k dvom ženám pri dverách, niečo im povedal, nato sa zvrtol a zadíval sa na Belseyho.

			Belsey sa stiahol zo svetla do tmy a cez ňu sa vrátil do bezpečia pri dome. Prepukol mierny zmätok. Organizátori sa usilovali doviesť motkajúce sa páriky do ich izieb. Zvyšok hostí sa zhromaždil v plesovej sieni, kde sa už na podnosoch leskli len prázdne poháre a personál odpratával zo stolov. Zopár chlapíkov fajčilo na prednom schodisku. Belsey stretol sira Richarda Greena.

			„Jack,“ ozval sa Green a chytil ho za lakeť.

			„Dick.“

			„Práve som sa stretol s niekým, kto vás pozná ešte z Petrohradu. Musíte ho ísť pozdraviť.“

			Belseyho premklo zlé tušenie a usúdil, že je najvyšší čas zmiznúť. Sir Richard ho však už viedol do hlavnej sály, kde čakal nízky plešatý mužíček a mohutná žena v bielej róbe.

			„Okej,“ povedal Belsey, „pôjdem zohnať pitie. Dáte si niečo?“

			Vykrútil sa z Greenovho zovretia, vrátil sa chodbou do kuchyne a cez kuchyňu prešiel k menšiemu oknu obrátenému do záhrady. Vyliezol cezeň von a popri dome sa prikradol k čakajúcim autám.

			„Poďme,“ povedal svojmu šoférovi.

			Niekto sa po štrkovej ceste rozbehol rovno k nemu. Bol to ten hosť v blejzri, ktorý sa niekam nevedel dovolať. Zblízka to bol poriadny obor.

			„Kto ste?“ vyštekol. Mal hlboký, trochu zachrípnutý hlas. Podľa prízvuku bol zo strednej alebo východnej Európy.

			„Prečo?“ odvrkol Belsey.

			„Ste Alexei Devereux?“

			„V čom je problém?“ opýtal sa Belsey. Muž sa zatváril neisto. Belsey sa zase neisto cítil. Nemienil prehnane riskovať. „Zastupujem pána Devereuxa. Som tu za firmu AD Development.“

			„Tak sa konečne stretávame,“ zaznelo temne víťazoslávnym tónom. „Max Kovar.“ Hovoril úsečne, akoby sa mu vôbec nechcelo otvárať ústa a očakával, že slová budú zaňho produkovať platení zamestnanci. Lenže v očiach mal oheň. Hľadeli príliš dlho, príliš ostro. Kovar mal čierne kožené rukavice a teraz si pravú stiahol.

			„Max, konečne,“ povedal Belsey. Kovar mu potriasol rukou, akoby pumpoval nejakou pákou, ktorá odštartuje ich vzťah. „Žiaľ, už som na odchode. Je mi to ľúto,“ dodal Belsey, vytiahol Devereuxovu peňaženku a z nej vizitku. „Máte na mňa kontakt? Zajtra mi môžete zavolať.“

			Kovar sa na vizitku AD Development len zamračil. „Vy ste jeho asistent?“

			„Presne tak. Pomáham mu rozbehnúť operácie v Británii.“

			„Aha. Iste.“ Kovar si vizitku vložil do vrecka a zakričal na obsluhujúcich: „Doneste nám fľašu šampanského a poháre!“

			Popíjanie na parkovisku, pomyslel si Belsey. Vyzeralo to, že Kovar sa s Belseym potrebuje rozprávať osamote. Dievča im prinieslo fľašu aj poháre s výrazom človeka, ktorému už pred dvoma hodinami padla. Kovar sa díval, ako servírka odchádza. Potom sa obrátil k Belseymu a nalial sebe aj jemu.

			„Váš šéf je teda pekne nepolapiteľný,“ povedal Kovar s dvoma pohármi v jednej ruke v rukavici.

			„On razí filozofiu, že ak sa vám s ním nepodarí stretnúť, asi to znamená, že s vami nechce hovoriť,“ zasmial sa Belsey. Vzal si pohár a díval sa, ako Kovarovi mrzne úsmev. „Len žartujem. Pán D o vás počul len dobré.“

			„Naozaj?“

			„Veru tak. No o chvíľu už naozaj musím ísť.“

			„Odbíjate ma,“ prudko sa ohradil Kovar.

			Belsey sa v ňom nevyznal. Nedokázal určiť jeho prízvuk: stredoeurópsky, s náznakom amerického. Všeobecne zahraničný. Keby vedeli anonymné bankové účty hovoriť, asi by mali prízvuk ako Max Kovar. Šírila sa od neho drahá vôňa borovíc a kože. Z dychu mu nerazil tvrdý alkohol. Vystupoval s aroganciou človeka, ktorý je bohatý aj urastený.

			„Chvíľu na rozhovor si pre mňa hádam predsa len nájdete,“ povedal Kovar. „Prejdeme sa.“

			„Veď sa rozprávame,“ namietol Belsey. „Ak chcete, poďme.“

			Vybrali sa spolu do záhrady, pomaly obchádzali jazierko. Teplota prudko klesala. Na hladine sa vytvorila tenká vrstvička ľadu. Bola jasná noc, plná hviezd. Okolo tvárí sa im zrážal dych.

			„Neverte Buckinghamovi,“ povedal Kovar.

			Belsey prikývol. „Myslíte?“

			„Na vašom mieste by som sa ho zbavil. Ja robím to, čo robím, poriadne. Buckingham je somár. Sklamalo ma, keď som sa dopočul, že sa s ním bavíte.“

			„Bavíme sa o všeličom s rôznymi ľuďmi. Nie vždy to niečo znamená.“

			„Ja toto územie poznám.“

			„Samozrejme.“

			„Buckingham je podvodník, kriminálnik.“

			„Okej.“

			Dostali sa k pagode a tam sa zvrtli. Kovar položil pohár a vytiahol z vrecka nôž. Potom aj cigaru. Odrezal konček cigary a zapálil si ju strieborným zapaľovačom. Boli pár sto metrov od ostatných. Modrý a nehybný dym visel v studenom vzduchu.

			„Prišiel som len na pár dní,“ prehodil Kovar. „Potom zase odcestujem.“

			„To je škoda.“

			„Áno. Je to škoda,“ prikývol. „Dostal pán Devereux môj list?“

			„Určite áno. Nevybavuje korešpondenciu veľmi promptne. Iste to chápete.“

			„Sklamal ma, že si na stretnutie so mnou ani nenašiel čas.“

			„Je veľmi zaneprázdnený.“

			„Viete, že ten sektor je presne podľa mojej chuti.“

			„Samozrejme.“

			„A je v ňom veľa priestoru pre rast.“

			„Áno.“

			„Vieme to obaja. Aj vám by sa so mnou určite pracovalo ľahšie.“ Podal mu vizitku a odvrátil pri tom pohľad, akoby sa hanbil. Tá veta zostala visieť medzi nimi. Bola to hrozba, toľko Belsey rozoznal. „Keď som v Londýne, bývam v Lanesboroughu.“

			„Vraj je to dobrý hotel.“

			„Niečo vám poviem,“ nadýchol sa Kovar. „Považujem sa predovšetkým za umelca, až potom za biznismena. V tom som presne ako pán Devereux.“ Kovarova prefíkaná tvár odrážala nadšenie z vlastných slov.

			„To na vás vidieť,“ prikývol Belsey.

			„Myslím, že krása našej práce spočíva v tom, že do sveta zavádzame nové veci.“

			„Áno.“

			„Ľudia nás nazývajú hazardérmi. To je pravda. Sú ľudia, ktorí vedia správne tipovať. Ale často práve oni predurčia výsledok.“

			„S takými nehrám karty,“ povedal Belsey.

			Kovar ho plesol po chrbte.

			„Ja vášmu šéfovi dôverujem. A to nedôverujem mnohým. Využite krízu. To sa u vás hovorí, však?“

			„Každé ráno.“ Belsey už počul, že sa blížia jeho starí známi z Petrohradu, a najradšej by sa vyparil. Kovar zdvihol pohár so šampanským, zovrel ho tak, až mu obeleli hánky.

			„Na projekt Boadicea,“ vyhlásil. Povedal to ako človek, ktorý objavil niečo, čo malo zostať tajomstvom. Žmurkol a čakal, akoby mu mal teraz Belsey umožniť vstup do skrýše. Belsey sa pokúsil v tieňoch preskúmať jeho tvár. Rozoznal vycerené zuby, mohol to byť úsmev alebo úškľabok. Rozoznal temný ligot v očiach.

			„Na Boadiceu,“ prikývol a štrngli si.

			O niekoľko minút boli už za hranicou pozemku, v príjemne rýchlom mercedese.

			„Vysaďte ma pri hampsteadskej policajnej stanici,“ povedal Belsey, keď sa už blížili ku Golders Greenu. Šofér naňho znovu zvedavo pozrel, ale mlčal. „Viete, kde to je?“ spýtal sa Belsey.

			„Áno, pane.“

			„Tak dupnite na plyn.“

			Noc spustla. Okolo hampsteadských tehlových múrov sa ovíjala hmla. Po prázdnych uliciach sa plazilo policajné auto so zažatými hmlovkami. To je určite Andrews s Robinsonom, pomyslel si Belsey, asi mlčia a premýšľajú o svojich rodinách. Už prekonal únavu a nastúpil do vlastnej nočnej služby. Tá mu vždy vyhovovala, tešil sa z krátkeho okamihu, keď nespaví ľudia zhrabnú všetko, keď nočné tvory spriadajú svoje plány.

			Mercedes vyšiel na Roslyn Hill. Belsey pozrel na okná policajnej stanice. Svetlá na prvom poschodí boli zhasnuté.

			„Všetko ide na účet?“

			„Všetko.“

			„Ďakujem.“ Belsey vystúpil. Netušil, či má šoférovi dať prepitné. „Tu máte,“ povedal a podal mu Devereuxove falošné rolexky. „Boli ste super.“

			„Nie, pane, ďakujem.“ Šofér darček odmietol. Belsey vyčkal, kým odišiel, potom si hodinky znovu nasadil a vošiel do budovy stanice.

			Trištvrte na štyri nadránom. V jedálni sedel civilný zamestnanec, osvetlený stíšeným televízorom. Občas sa chlap v niektorej cele pustil do spevu. Belsey vyšiel po schodoch do kancelárie kriminálky. Svetlá nezapol, iba svoj počítač.

			Max Kovar nemal žiadny záznam v domácom registri trestov, ale objavil sa v medzinárodnom zozname, bol spojený s dostihovým magnátom, ktorý v Berlíne na Silvestra roku 2003 zastrelil vlastného účtovníka. O rok neskôr vyšetrovali nejaké obchody s nehnuteľnosťami, ktoré robil Kovar v Madride, v tej súvislosti sa totiž na dne bazéna našlo telo miestneho úradníka, ale nikto nevzniesol obvinenia. Na hraniciach Spojených arabských emirátov sa 23. júna našlo u Kovara sedem falšovaných konských pasov, ale prevážal žrebce, ktoré kúpil od kráľovskej rodiny Al Nhayan, takže nemusel ani len zaplatiť pokutu.

			Kovar mu pripadal veľmi ochotný. A veľmi bohatý. Belseymu zišlo na um, či práve nezískal ľahší spôsob, ako využiť Devereuxovu identitu. Pocítil vzrušenie z očakávania. Kovar ho považuje za priamu linku k oligarchovi. A Belsey sa síce pokúsil ukradnúť Devereuxovu minulosť, no čo by mohol dosiahnuť v budúcnosti?

			Detský fond City našiel na internete ako registrovanú dobročinnú organizáciu. Založili ju na pomoc sociálne znevýhodneným deťom z chudobných štvrtí Londýna. Zároveň sa v súvislosti s ním objavili údaje o zahraničných sponzoroch, ktorí si takto zadnými dvierkami pokútne kupovali láskavosti. Skupina s názvom Kampaň za transparentnú verejnú správu tvrdila, že fond založili v čase, keď prebiehalo viacero vyšetrovaní anonymných finančných darov, ktoré zo zahraničia prijímal Granby a jeho spoločníci. Milton Granby sedel v dozornej rade fondu.

			Belsey zhromaždil o Granbym všetko, čo bolo verejne dostupné. Granby býval vo Vale of Health na uzavretej súkromnej vilovej ulici. Vale of Health, údolie zdravia, bola privilegovaná enkláva v Hampsteade, svoje meno získala tak, že kedysi bola jedinou časťou Londýna, ktorú nepostihol mor. Policajti ju volali Vale of Wealth, údolie bohatstva. Stretnutia Anonymných alkoholikov v tamojšom Kostole svätého Jána Evanjelistu mohol navštevovať aj Granby, takže Charlotte bola na správnej stope. Hampsteadská polícia ho mala v zozname VIP osôb, u ktorých treba v prípade privolania zasahovať extra rýchlo.

			Väčšina informácií o Granbym bola na stránke londýnskeho City. Zhluk prastarých farností v srdci hlavného mesta sa už takmer tisíc rokov honosil zlatom a autonómiou. Štát v štáte, mesto v meste. Jeho nová internetová stránka túto hrdú tradíciu zachovávala, chvastala sa minulosťou City. Minulosť mala táto oblasť rozhodne pestrú.

			Londýnske City je najstaršou neprerušene trvajúcou mestskou demokraciou na svete. Dokonca staršou ako britský parlament. Jeho ústava má korene v dávnych právach a privilégiách, ktoré tunajší občania užívali ešte pred inváziou Normanov v roku 1066. Od stredoveku po Stuartovcov poskytovalo City pôžičky panovníkom, ktorí potrebovali peniaze na svoju domácu i zahraničnú politiku.

			Úžerníci vojnových štváčov. Jasné, tak sa dá časom získať značná nezávislosť. Stránka sa pokúsila vysvetliť typické znaky samosprávy City. Pretrvala tu stredoveká štruktúra „starších“, odvodená od múdrej rady starších zo saskej éry. Mali aj úrad obradníka, zodpovedného za obrady a protokol. Aké vznešené pomenovanie, pomyslel si Belsey, takých by sa Londýnu zišlo viac. A, samozrejme, mali aj pokladníka.

			Pokladník riadi finančné záležitosti City. Je poradcom, účtovníkom, prijíma platby a vydáva ich, a je zodpovedný za lokálne a súkromné zdroje City. Okrem toho má na starosti investície londýnskeho City a iných fondov.

			Na stránke bol profesionálny životopis Granbyho: burzový maklér, ktorý sa prepracoval bežnými investičnými pozíciami a v Corporation of London vystúpil poriadne vysoko, vystriedal všemožné funkcie: bol cechmajstrom, starším, členom Ctihodného spolku výrobcov hracích kariet. Vo voľnom čase sa venoval cestovaniu, vychádzkam, golfu a divadlu. Chľast sa nespomínal.

			Inštitúcie, za ktoré zodpovedá, ďaleko presahujú hranice londýnskeho City a patrí medzi ne Barbican Centre, Centrálny trestný súd Old Bailey a desaťtisíc akrov pozemkov, ako sú Epping Forest či Hampstead Heath.

			Belseyho to zaujalo. Corporation of London očividne prevzala vlastníctvo Heathu po tom, čo v roku 1989 zrušili Londýnsku radu.

			Granby sa v titulkoch novín vyskytoval zriedka. Naposledy tam bol minulý týždeň po rozhovore, ktorý poskytol Timesom: Pokladník vyjadril obavy o financie mesta. „Máme pred sebou veľmi náročné, možno aj kruté časy. Ani finančné prostriedky Corporation of London neboli uchránené pred búrkami, ktoré vážne zasiahli naše príjmy z investícií. Nepochybujem, že všetci budeme v dohľadnom čase čeliť veľmi ťažkým finančným podmienkam a rovnako ťažkým rozhodnutiam.“

			Belsey sa zamyslel, aké asi rozhodnutia robí Granby, kým sa v aute ženie nocou naspäť. City je zúfalé. Devereux sa vtiera do priazne. O čom tá súhra okolností vypovedá?

			Neverte Buckinghamovi. Kovarovo vážne varovanie mu nedalo pokoja. Bolo to jediné meno, ktoré zatiaľ nepreskúmal. V aktuálnych hláseniach o trestnej činnosti sa nijaký Buckingham nevyskytol. Samozrejme, mohol začrieť do archívu policajnej databázy, ale tam, ako očakával, ho zavalili informácie. Za posledný rok sa len v Londýne polícia zaoberala sedemdesiatimi deviatimi osobami s priezviskom Buckingham. V celej krajine dvesto trinástimi. Nemal kapacitu, aby ich všetkých preosial. Pre istotu si povedal, že nebude veriť ani jedinému z nich.

			Belsey vypol počítač a odišiel z policajnej stanice. Ešte niečo si chcel obzrieť. Peši prešiel k Heathu, našiel bledý chodník, ktorý obchádzal jazerá a vstupoval do tmy. Belsey tu dokázal nájsť cestu aj poslepiačky. Zamieril na sever. Netopiere mu nad hlavou bláznivo vyletovali z korún stromov. V diaľke na obzore sa ako tmavšia silueta v tme zjavil Athlone House. Minul aj ten. V hlave videl Kovarov úsmev a počul hlas pokladníka: Rozpočet treba vyrovnať, štátnu pokladnicu naplniť a verejný dlh znížiť. Potom začul záhradníka z Heathu: Chcem vám niečo ukázať...

			Žlté kríže sa z lesa vynorili ako výkrik. Odrážali mesačné svetlo. Belsey pošúchal farbu na kôre palcom. Pokúsil sa sledovať trasu krížov na juh, zakopával o hromady hnijúceho lístia, ale napokon sa pri jazere, kde cez deň ľudia púšťali loďky, stratil. Posadil sa a lámal si hlavu nad krížmi, uvažoval, či je možnosť, že súvisia so svetom bohatých, cez ktorý teraz prešiel. Začalo mu byť zima.

			Belsey vystúpil vyššie, do upravených záhrad pri Kenwood House a prešiel krížom cez ne. Vracal sa na The Bishops Avenue. Cesta bola prázdna, ozdobné lampy svietili. Všetko bolo tiché a nehybné. Belsey sa po druhej strane ulice približoval k číslu 37. Kryla ho mierna krivka zákruty. Vďaka nej uvidel dom, skôr než dom uvidel jeho, uvidel by autá, ktoré tam mohli parkovať, okná v dome oproti a múry, za ktorými by sa niekto mohol ukryť. Potom sa však mykol pri spomienke na to, ako do kasína vošla Charlotte Kelsonová. Niekto ich niekde pozoroval. Vedia, že sa zaujíma o Devereuxa. Vedia aj to, že spal v jeho posteli?

			Belsey pomaly otvoril dvere a vošiel do haly. Na dlážke ležala fotka, zrejme ju sem vsunuli popod dvere. Zdvihol ju. Zobrazovala nahé mužské telo na betóne. Muž mal odrezaný nos aj uši, tvár zaliatu krvou. Pomyslel si, že presná identita obete je menej dôležitá ako hrozba, ktorú má z fotky vyčítať.

			Belsey vytiahol zo zásuvky v kuchyni nôž. Zapol bezpečnostné kamery aj alarm a chmúrne sa zasmial. Aha, stáva sa z neho typický obyvateľ Hampsteadu.

			Zastavil sa ešte v Devereuxovej pracovni a vyhľadal si korešpondenciu od právnikov zastupujúcich Hong Kong Gaming Consortium. Téma: Projekt Boadicea. Ako bolo dohodnuté, 80 percent bude vyplatených priamo firme AD Development a 20 percent na účet K9767 v Raiffeisen Zentralbank v Rakúsku.

			Belsey si vzal papiere aj kuchynský nôž na pohovku v obývačke. Pohovku obrátil tak, aby sedel tvárou k dverám. S nožom v ruke si pustil Sky News a vyčkával, kým príval adrenalínu neklesne.

			Čo si tu mala získať? Informácie o streľbe v Starbuckse.

			Nejakého Nicka Belseyho... Zmáhalo ho vyčerpanie. Spod privretých viečok uvidel zrazu Jessicu Holdenovú. Jej tvár naňho pozerala z obrazovky. Reportéri ju už volali Jess, s tou dôvernosťou, akú si dovoľujeme voči mladým a nebohým. No stále ukazovali len staré známe fotky, záber z jej domu, záber z rozstrieľanej kaviarne. Je to tragická strata. Je to záhada. Hampstead sa v žiali zomkol.

			Prebudil sa s napoly hotovým plánom. Ten plán ho zdvihol na nohy. Nôž mu spadol na dlážku. Odniesol ho naspäť do kuchyne a vyšiel do záhrady pokochať sa úsvitom. Pomyslel si, že v šere možno rozozná, ktoré z jeho predstáv boli len snami a ktoré patria do denného svetla. Lenže toto svetlo bolo nemilosrdné: všetko v záhrade vyzeralo ako vytesané z kameňa, rastliny aj tenisový kurt. Očakával, že sa sen rozplynie, ale spolu s nocou ho opustili len pochybnosti. Pochybnosti sa živia rôznymi možnosťami a on už videl iba jednu možnosť.

			Zašiel k somálskym bratom a nakúpil si všetky noviny, ktoré tam našiel. Sobota, 14. februára. Valentín. Titulná strana Telegraphu: fotka kvetín poukladaných na rozbitom skle. Záber rozžiarenej Jessicy na školskom výlete. Médiá za jej koníčky vyhlásili herectvo a tanec a uzniesli sa, že chcela byť učiteľkou. Škola plánovala mimoriadne pamätné zhromaždenie. Čínskeho študenta medzitým prepustili z nemocnice. Uganďanovi kontrolovala doklady cudzinecká polícia. Policajti pátrali po mladíkovi, ktorého svedkovia opísali ako Ázijčana či Severoafričana, ale ani bulvár nemal guráž to rozmazávať. Uverejnili mapu predpokladanej únikovej trasy vraha; ak po nej šiel, bol by sa zrazil s Belseym. Nezrazil sa.

			Popritom uverejnili osobnejší článok: Ako sa pokojné ráno zmenilo na jatky. „Sharon Greenová viedla svojich dvoch synov do škôlky, keď začula výstrely...“ A ďalšie vyjadrenia miestnych celebrít, bývalých modeliek a politických aktivistov z Hampsteadu, všetci si ten zločin vedeli predstaviť hocikde inde, len nie v obvode NW3. „Zelený Hampstead,“ opakovali noviny, až kým človeku nezaplo, že v tomto ročnom období sotva.

			Zatiaľ nezbúchali dokopy žiadny dôveryhodný motív. Bulvár stále zamoroval priestor príbehmi o obetiach, nevedel sa dočkať, kedy dá voľný priechod nenávisti. Policajti nervózne trúsili poznámky o kultúre „vrážd zo cti“ medzi londýnskymi gangmi a zverejnili pochybný identikit chlapíka s hranatou čeľusťou, sivastou pokožkou a hlboko zasadenými očami. Niekto ho asi nakreslil podľa kolektívnej nočnej mory.

			Belsey našiel Kovarovu vizitku. Max Kovar, stálo na nej, asi nepotreboval konkretizovať svoju pracovnú pozíciu či firmu. Zašiel do svojej kancelárie a roztočil vizitkár. Zatelefonoval kamarátovi z útvaru tajných informácií – patril pod špecializovaný zločin. Belsey s tými chlapcami hrával futbal. Špinavo faulovali. A mali styky, lebo hrávali aj s ľuďmi, ktorí neslúžili v polícii a vyhlasovali sa za „štátnych úradníkov“, čo Belsey chápal ako synonymum tajnej služby MI5. Spojovateľka ho prepojila na detektívneho seržanta Terryho Bormana.

			„Terry,“ ozval sa Belsey. „Ty si ranostaj.“

			„Blbosť, vôbec som nešiel spať. Týždeň ako vymaľovaný. No, čo potrebuješ?“

			„Keby sa moje cesty skrížili s istým typom menom Max Kovar, zaujímalo by ťa to?“

			„To meno poznám.“

			„Vieš o ňom niečo viac?“

			„Počkaj, ozvem sa ti.“

			Belsey to aj očakával. Borman si prezrie záznamy, ale preverí si aj to, či je záležitosť horúca. Keď sa niečo odohrávalo na okraji veľkej sivej zóny tieňov nazvanej tajné služby, ešte aj muži ako Terry Borman vedeli odrazu mlčať.

			Borman mu brnkol o desať minút.

			„Čo konkrétne ťa zaujíma?“

			„Zhruba všetko.“

			„Špekulant. Rád sa robí dôležitý. V osemdesiatych rokoch sa nabalil na investíciách do medených baní. Figuruje vo viacerých prípadoch vyšetrovanej korupcie: podozrivé kontakty v Peru, výčiny na Pobreží Slonoviny. Rád posiela peniaze na účty vládnym predstaviteľom a dodáva zbrane lojálnym priateľom. No jeho veľkou láskou sú kone. Kovar trávi v Británii veľa času pri svojich plnokrvníkoch. Vedie veľkú stajňu, v Gloucestershire má vlastné panstvo.“

			„A čo chystá teraz?“

			„Netuším. Posledných pár rokov presúval veľa kapitálu do nových médií a hazardných hier.“

			„Okej.“

			„Ešte hrávaš futbal? Včera večer som sa ti skúšal dovolať.“

			„Momentálne som bez mobilu.“

			„V nedeľu hráme zápas proti mravnostnému. Potrebujeme tvoju dynamiku.“

			„Na zápas sa teraz necítim, Terry.“

			„Bez teba sme hotoví.“

			„Tento víkend to nepôjde.“

			Belsey našiel číslo na firmu RingCentral. Musel si švihnúť, kým mal kanceláriu pre seba. Zavolal na zákaznícku linku a nadiktoval číslo faktúry Devereuxa.

			„Vy ste pán Devereux?“ ozval sa mu veselý ženský hlas.

			„Áno.“

			„Ako vám pomôžeme?“

			„Pokiaľ viem, tak telefonáty do firmy AD Development sú teraz presmerované na odpovednú službu, je to tak?“

			„Je, pane.“

			„Poprosím vás, aby ste ich presmerovali inam. Na toto číslo, dobre?“ Belsey nadiktoval číslo svojej pevnej linky na hampsteadskej policajnej stanici.

			„Vybavíme, pane.“

			„Fantastické,“ pochválil ju.

			Na Kovarovej vizitke bolo číslo mobilu, no Belsey zvolil rafinovanejší postup. Vyhľadal si číslo hotela Lanesborough. Niekoľko minút naň pozeral, potom zdvihol slúchadlo. Prst mu chvíľu visel nad tlačidlami, potom ich pomaly postláčal. Ozvala sa recepcia. Belsey sa predstavil ako Alexei Devereux a povedal, že hľadá pána Maxa Kovara. Recepčná ho prepojila do Kráľovského apartmánu. Belsey počkal na jedno zazvonenie, potom rýchlo položil.

			O tri minúty prišiel telefonát. Ozval sa: „AD Development, na linke je Jack.“

			„Tu je Max Kovar. Včera v noci sme sa stretli.“

			„Max, dobré ráno.“

			„Volal mi niekto?“

			„Nie, nemyslím. Alexeiovi som už hovoril, že som bol s vami. Možno sa ozval on.“

			„Pán Devereux? Nech sa páči, budem s ním hovoriť.“

			„Už odišiel. Má stretnutie. My tu pracujeme na plný plyn, ako si zrejme viete predstaviť. Boadicea a tak...“

			„Jasné. Nadobudol som z vás dojem, že pán Devereux by bol o tej téme ochotný hovoriť.“

			„Ale to si nemyslím. Naozaj neviem, prečo by mal byť. A...“ Belsey sa odmlčal. „Hovoriť o tej téme?“

			„Áno.“

			„To podľa mňa nebude možné. Alexei je človek činu, nie rečí. No chcel som sa vám poďakovať za záujem.“ Kovar mlčal. Belsey počkal, nech ďalej rozmýšľa o tom, o čom rozmýšľa. „No, porozprávam sa s ním,“ uzavrel Belsey. „Vtedy sa mi zdalo, že to nemyslíte celkom vážne.“

			„No isteže to myslím vážne,“ vybuchol Kovar, potom zmäkol. „Áno, myslím to vážne.“

			„Ospravedlňujem sa. Za nás všetkých. Zavoláme vám, ak budeme môcť.“

			Belsey zložil. Hra sa opäť rozbehla.

			Kovar bol prefíkaný, ale presne také obete si dobrí podvodníci vyhľadajú: niekoho bystrého, kto vie, že šťastie príde potichu, ak má človek rozum. Belsey zatelefonoval do odpovednej služby a požiadal, aby obnovili predchádzajúci model prijímania hovorov.

			„Samozrejme, pane.“

			Už o tridsať sekúnd sa mu však nálada pokazila. Prešiel k oknu. Z lavičky na druhej strane ulice k nemu zdvihol pohľad muž v drahom kabáte a oči sa im stretli. Belsey okamžite videl, že je to ten plavovlasý muž z fotografie vystrihnutej z arabských novín. Ten muž, s ktorým si Arab podával ruku, ten muž, ktorý o polnoci búchal Devereuxovi na dvere. Neprezliekol sa. Neoholil. Belsey naňho uprene hľadel a muž neuhol pohľadom. Takže ho nechcel tajne sledovať. Belsey netušil, o čo mu ide.

			Nazrel do chodby, bola prázdna. Vytiahol igelitku s peniazmi zo skrýše v stole a napchal si bankovky do vreciek. Zo stanice vyšiel zadným vchodom.

			Vo firme Ocean Wealth Protection práve otvárali. Poradcovia boli v žoviálnej nálade. Rozvoniavala čerstvá káva.

			„Poďte ďalej, len poďte.“ Usmievali sa ako tí, čo sa chystajú uzavrieť obchod. „Ešte stále hľadáte to isté riešenie?“

			Belsey medzitým skresal svoje ambície. Za päťtisíc dostal adresu sídla firmy v Lichtenštajnsku, účet v Bank of the South Pacific a firmu nazvanú International Metal Holdings, registrovanú v Dominikánskej republike.

			„Pekná firmička. Štvorročné záznamy. Máte troch riaditeľov. Hocikedy môžete začať obchodovať.“

			Stačilo to, aby zatiaľ odpratal z dohľadu nejaké prachy, a ešte mu zostala tisícka ako vreckové.

			„Beriete hotovosť?“ spýtal sa a potom sa zasmial. „Asi už viete, kam s ňou,“ dodal. Na tom sa nesmiali.

			Belsey si vzal novučičké firemné papiere a vyšiel z kancelárie. Prešiel sa k novinovému stánku na Belsize Lane. Vpredu mali okrem všetkých hlavných európskych a amerických denníkov vystavených aj päť arabských novín. Porovnal si svoj výstrižok s mužmi, ktorí si podávajú ruky, s novinami v ponuke: Al-Ahram, Alarab, Asharq Alawsat. Ani jedny úplne nezodpovedali.

			Na hampsteadskej stanici využívali služby arabských tlmočníkov, o ktorých sa delili s celým camdenským okrskom, ale v to ráno nebol nikto k dispozícii. Belsey si dokumenty o vlastníctve svojej novej firmy strčil do stola. Pocítil hrdosť na hmotné dôkazy svojho nového života a jeho rastúcej infraštruktúry. Teraz do nej už potreboval len naliať nejaké peniaze. To znamenalo zaštítiť sa projektom Boadicea. Zavolal na pár čísel. V Holborne mali policajta iránskeho pôvodu, ale mešita bola bližšie.

			Belsey zašiel do mešity v Regent’s Parku. Od jeho prvej mrzutej návštevy v deň po bombovom útoku si to miesto obľúbil a najmä mu prirástol k srdcu imám – Hamid Farahi. Ošúchaný lesk zlatistej kupoly svietil nad holými korunami stromov v parku, oproti bytovkám v St John’s Wood. Z dverí videl Belsey dlážku pokrytú červenými modlitebnými koberčekmi, momentálne opustenými. Iba dvaja muži ležali na tvári pod velikánskym lustrom. Modlitby pri východe slnka sa skončili už pred časom, ranní veriaci sa rozišli do práce, do kaviarní.

			Belsey si vyzul topánky, vošiel a spýtal sa zriadenca, či je tam niekde Farahi. Imám o chvíľu prišiel.

			„Salaam, Nicholas.“

			„Salaam,“ odzdravil Belsey. Podali si ruky. Farahi pôsobil v bielom rúchu elegantne. Belseyho spočiatku prekvapilo, aký je mladý. No vyžarovala z neho autorita.

			„Mám pre vás niečo na preklad,“ povedal Belsey. „Ak si teda nájdete čas.“

			Vošli do knižnice a kultúrneho centra hneď vedľa mešity a posadili sa medzi regály s knihami. Belsey vytiahol z Devereuxovej peňaženky výstrižok a podal mu ho. Imám ho držal ďalej od tela, akoby to bolo bezpečnejšie.

			„To je Al-Hayat.“

			„Čo je Al-Hayat?“ spýtal sa Belsey.

			„Patrí k významným arabským novinám, je rešpektovaný, prozápadný a vlastní ho jeden saudský princ.“

			„Vídate tie noviny v Londýne často?“

			„Áno. Hociktorý obchod, kde predávajú arabské noviny, ponúka aj Al-Hayat. Tlačia ho v Európe.“

			„Čo je v tom zakrúžkovanom článku?“

			Imám si z rúcha vytiahol okuliare a nasadil si ich. Zadíval sa zblízka na text a prečítal: „Firma Hong Kong Gaming Consortium a jej hlavný akcionár, Saud International Holdings, veria, že šport je reč, ktorej rozumieme všetci. Je to vzor pre medzinárodnú komunitu.“ Imám naňho pozrel a posmešne sa uškrnul.

			„O akom projekte to hovoria?“

			Farahi sa znovu zadíval na článok.

			„O nejakej investícii v Londýne. Nehovorí sa o nej presne. Spomínajú len ‚britský sektor zábavy a voľného času‘. Nejaký veľký projekt v spolupráci s AD Development. Dohodli sa minulú sobotu. Tu na tejto fotke si práve podávajú ruky.“

			„A nepíše sa tam, na čom sa dohodli?“

			„Nejaký projekt v britskom hernom sektore. Bude to veľká investícia v Londýne. Viac tu nie je.“

			„Kto je ten plavovlasý chlapík?“

			Hamid si znovu prečítal článok. „Pierce Buckingham. Zastupuje firmu AD Development.“

			„Pierce Buckingham.“

			„Tak.“

			Belsey sa pozornejšie zahľadel na nedôveryhodného Buckinghama. Ďalší dielik do skladačky.

			„Hovorí sa tu, kto je ten druhý muž?“

			„Princ Faisal bin Abdul Aziz, majoritný akcionár herného konzorcia.“

			„Kde vznikla tá fotka?“

			„To tu nepíšu.“

			Belsey sa zadíval na vežu zachytenú na zábere: leskla sa na nej veterná ružica, šíp na guli. Veža sama bola hranatá, postavená z kameňa. Medzi ľuďmi a kostolom bol prázdny priestor, na oboch stranách stáli moderné budovy.

			„Vy ste už o týchto ľuďoch počuli?“

			„O Pierceovi Buckinghamovi nikdy, ale o tom druhom áno. Princ je pravnuk prvého saudskoarabského kráľa. Nie je to dobrý človek.“

			„Prečo?“

			„Je zlodej. Okráda krajinu o peniaze, ťahá peniaze zo štátneho rozpočtu a míňa ich na vlastné projekty. Veľa ľudí tam trpí a on investuje všetky zdroje len do Európy a do Ameriky. Tieto noviny vlastní jeho bratranec,“ štuchol do papiera.

			„Okej, vďaka.“ Belsey si vzal výstrižok. „Veľmi ste mi pomohli.“

			Cestou do Hampsteadu sa zastavil v knižnici Swiss Cottage. Mali tam staré čísla Ham & High: to z minulého mesiaca v regáli, posledných päť rokov zaradených v registračke za stolom. Čo to povedala Charlotte? Že o Devereuxovom presťahovaní do Londýna písali iba noviny Ham & High. Belsey našiel vydanie z minulého týždňa, prelistoval ho a napokon uvidel titulok: NOVÝ OLIGARCHA ROZRUŠIL LONDÝNČANOV.

			Alexei Devereux je zatiaľ posledný z dlhého radu ruských miliardárov, čo sa usadili na luxusnej The Bishops Avenue v Hampsteade. Lenže miestni obyvatelia vyjadrili nad jeho náhlym príchodom znepokojenie. Devereuxova investičná spoločnosť AD Development vyvolala v minulosti spory svojím agresívnym prístupom ku skupovaniu pôdy, keď hľadala priestor pre svoje stále sa rozširujúce impérium hazardu a zábavy. Teraz sa Devereuxovi noví susedia obávajú dôvodov, pre ktoré sa AD Development usídlila v Londýne. Rus sa netají svojím zámerom rozčeriť vodu vo svojom obľúbenom európskom meste. Navyše má kontakty vo vysokej politike, títo ľudia sa nám však k téme včera odmietli vyjadriť.

			Belsey nemusel hľadať redakciu novín Ham & High ďaleko. Sídlila na poschodí krémového činžiaku z osemdesiatych rokov hneď vedľa knižnice. Belsey vošiel dnu, povedal, že má dohodnuté stretnutie s Mikom Slaterom, a poslali ho hore.

			Slaterova kancelária mohla slúžiť ako ilustrácia výrazu organizovaný chaos: na dlážke ležalo koleso z bicykla a debnička s nástrojmi, na štósoch kníh stáli poloprázdne hrnčeky. Steny boli ovešané starými obálkami, rozličnými článkami väčšinou o korupcii v mestskej rade a bolo tam aj pár ocenení za najlepšie lokálne správy: o životnom prostredí, o školstve, o polícii. Slater vstal z otlčenej stoličky, len čo uvidel Belseyho, a chytil mu ruku do oboch dlaní. Vyzeralo to, že z nich dvoch spáva menej on. Jednu bočnicu na okuliaroch mal zalepenú páskou a šedivejúce vlasy sa mu ježili. Stôl mal plný informácií o Jessice Holdenovej.

			„V telefóne som bol včera trochu strohý,“ povedal Belsey.

			Slater mávol rukou. „Všetko je odpustené. Ideš práve včas. Päť hodín už zháňam nejakého detektíva. Celé je to otočené na hlavu, však? Tá streľba. Žiadne výsledky, nič. Ani miestne gangy, ani zločinci, ani polícia. Už si myslím, že sa tam strieľalo omylom.“

			„Neviem, Mike. Možno. Ja som prišiel kvôli Alexeiovi Devereuxovi.“ Slater sa zatváril nechápavo. „Zaujímal ťa,“ dodal Belsey. „Aspoň minulý týždeň.“

			„Vtedy sa nič nedialo. Mám problém?“

			„Prečo by si mal?“

			„Pre ten článok, čo sme uverejnili. A petíciu.“

			„Prečo by ti to malo narobiť problémy?“

			„Lebo na tom niečo smrdí. A lebo je zrazu po ňom.“

			Belsey sa posadil. „Hovor.“

			„Poznal som meno Alexei Devereux.“ Slater klesol na svoju vydratú stoličku a zovrel rukami bočné operadlá. „Vedel som, že patrí k oligarchom a že si rozširuje impérium. Začul som, že má záujem o kasína a vôbec herný priemysel, a tiež že má rád úplatky, všimné, nazvi si to, ako chceš. To som sa dopočul ako prvé, keď sa nasťahoval do Londýna. No ja som si ho preveril a všetko vyzeralo čisté. Býval na The Bishops Avenue. Petíciu som zazrel, až keď bolo neskoro. Článok pustil von jeden náš nováčik. Ja by som ho bez poriadneho preverenia faktov nezverejnil. Najmä keď išlo o taký kaliber, ako bol Alexei Devereux.“

			„A potom si sa dozvedel o jeho smrti.“

			„No, iste si vieš predstaviť, že som mal z toho zmiešané pocity. Ktosi z nemocnice mi brnkol, že je po ňom – vraj sa zabil. Myslím, že mal aj väčšie starosti ako naše noviny, ale aj tak ma z toho mrazí.“

			„V článku sa spomínajú Devereuxove kontakty vo vysokej politike. O koho ide?“

			„Vieš o tom niečo?“

			„Nie. Viem, že Devereuxovi pred dvoma rokmi odmietli vydať víza, pretože bol obvinený z podvodov. Tentoraz mu žiadosť podpísal Granby, a tak dostal zelenú. Viem, že Granby pomáha tým, ktorí pomôžu jemu. A existuje veľa spôsobov, ako pomôcť Miltonovi Granbymu, pohodlných spôsobov, ktoré zaručia, že vaše meno sa neobjaví v nijakých nepohodlných súvislostiach. Granby je miestna postavička. Nemôžem však predstierať, že by som o jeho kontaktoch s Alexeiom Devereuxom vedel niečo konkrétne.“

			„V tej petícii šlo o dostihy.“

			„Podľa všetkého. Písalo sa tam, že Devereux negatívne ovplyvní oblasť. Bol to jeden z najvágnejšie formulovaných textov, aké som kedy videl.“

			„Rád by som si ju prečítal.“

			Slater zaviedol Belseyho do zadnej miestnosti plnej škatúľ s dokumentmi. V bočnej stene tam bol sejf. Šéfredaktor ho odomkol, vytiahol fascikel a po chvíli z neho vylovil fax. Boli tam mená stopäťdesiatich ľudí, ktorí neboli nadšení, že sa im Devereux sťahuje do štvrte, ale málo konkrétnych výhrad. Slater označil mená v zozname otáznikmi a krížikmi.

			„Čo je to?“ ukázal Belsey na značky.

			„Po jeho smrti som z toho začal mať čudný pocit. A tak som zobral do ruky telefón a preveril som si tie mená. Otáznik znamená, že daný človek popiera, že by o tom niečo vedel.“

			„Čo znamená krížik?“

			„Že osoba je mŕtva. Vo väčšine prípadov už dva aj tri roky.“

			„Si si tým istý?“

			„Absolútne. Mŕtvi, a stále nespokojní. Nuž, v Hampsteade je to bežné.“

			„Čo si o tom myslíš?“

			„Neviem. Niekto vytiahol staré daňové záznamy. Niekto ho mal v zuboch. Možno dávna konkurencia.“

			Belsey pozrel na číslo, z ktorého fax poslali. Bolo mu nepríjemne známe.

			„Vystopoval si číslo faxu?“

			„Nie.“

			„Skús naň niečo poslať. Napríklad prázdny hárok.“

			„Okej.“ Vrátili sa do hlavnej časti redakcie a Slater urobil, čo mu Belsey povedal. „A čo teraz?“

			„Smiem si to vziať?“ spýtal sa Belsey a zdvihol v ruke fax s menami.

			„Spravím ti kópiu.“

			Odkopíroval fax v rovnakom stroji, ktorým predtým posielal hárok.

			„Ozval sa ti Devereux kvôli tomu článku?“ zaujímal sa Belsey.

			„Nie.“

			„Nie je to čudné?“

			„Celá záležitosť je čudná. A bude ešte oveľa čudnejšia, len čo sa rozšíri správa o Devereuxovej smrti. Vieš, klebety sa ešte len rodia. Onedlho vypukne búrka.“

			Belseymu zišlo na um, či to nejako ovplyvní aj jeho malý projekt. Musí ten svoj plán rýchlo uskutočniť.

			„Hovorí ti niečo meno Pierce Buckingham?“ skúsil ešte.

			„Boháč. Pomáha firmám zo Stredného Východu investovať v Európe. Pokiaľ viem, je to obyčajný sviniar.“

			„A odkiaľ si sa o ňom dozvedel?“

			„No čo, čítam noviny. Patrí to k mojej robote. Prečo ťa ten Pierce Buckingham zaujíma?“

			Belsey vytiahol z vrecka výstrižok z novín Al-Hayat. Slater sa naň zadíval, no nemal k tomu čo dodať. Dvaja muži si podali ruky a spečatili investíciu v Londýne. Toľko o tom vedel aj Belsey. Tipoval, že obchod nejako sprostredkoval Granby. A ten obchod sem priniesol množstvo peňazí, lenže nie toľko, aby zabránili smrti Devereuxa a Jessicy Holdenovej.

			Slater mu dal kópiu faxovanej petície. Belsey mu poďakoval a vykročil k dverám.

			„Nick,“ zavolal ešte Slater.

			„No?“

			„Nevysvetlil si mi, prečo si prišiel.“

			„Naozaj?“

			„Naozaj.“

			„Som ti vďačný, Mike, že moje meno nepustíš do novín. Za to ti ďakujem. Máš u mňa pohárik.“

			Belsey prešiel pešo na The Bishops Avenue a v dome skontroloval fax. Áno, jeden prázdny hárok prišiel z redakcie novín Hampstead & Highgate Express. Pred štyridsiatimi piatimi minútami. Číslo na faxe zodpovedalo anonymnému tipu odoslanému do redakcie Ham & High. Devereux teda verejne špinil sám seba.

			Belsey vyšiel z domu a stále uvažoval, čo k tomu Devereuxa viedlo. Cestou si vzal kôpku pošty, ktorá sem Devereuxovi stále chodila. Každý deň došli ďalšie obálky, teraz ich bolo osem rozličnej veľkosti. Potom zdvihol zrak a uvidel na druhej strane ulice stáť Piercea Buckinghama.

			Belsey si obálky napchal do saka a rezkým tempom sa vybral od domu. Dovolil blonďákovi, aby ho sledoval až na hampsteadskú policajnú stanicu. Buckingham sa držal v stabilnej vzdialenosti dvadsať až tridsať metrov. Belsey si premietal v hlave, čo o ňom vie. Buckingham a princ Faisal sa stretli – mal fotografiu toho ich lukratívneho podania rúk. Max Kovar sa z toho netešil. Možno by bol na tej fotke radšej on. Neverte Buckinghamovi. Belsey mu neveril. Lenže keby mu chcel Buckingham ublížiť, už by to bol určite spravil. A možno potreboval len príležitosť na rozhovor. Belsey sa ho možno opýta, čo také znamená projekt Boadicea, že po tom zostala prázdna vila na The Bishops Avenue. A ako kráčal po Roslyn Hille a premýšľal o falošnej petícii, zišlo mu na um, do akej miery bola tá vila vôbec niekedy obývaná.

			Belsey sa usadil v kancelárii kriminálky a vyhľadal si všetky údaje o mužovi, ktorý sa ho držal ako tieň. Kolegovia boli zaneprázdnení, ani naňho nepozreli. Tak či tak sa snažil byť diskrétny. O Buckinghamovi bolo viac na internete ako v britských policajných databázach, a už to vypovedalo dosť o jeho charaktere a kvalite ním platených právnikov. Hlásenia dávali dohromady očarujúci portrét. Buckinghamovým prvým zaznamenaným výčinom bol únos a obmedzenie osobnej slobody akejsi striptérky po hádke v telavivskom podniku Pussycat Lounge. To sa stalo pred štyrmi rokmi. Buckingham sa oháňal diplomatickou kartou a ukázalo sa, že v tom čase naozaj zastupoval nejaký britský úrad, hoci nebolo celkom isté, ktoré britské úrady majú svoje záujmy v striptízových baroch. Jeho otec bol Edward Buckingham, pre priateľov lord Buckingham z Tankernessu, bývalý tieňový štátny tajomník pre obranu. Edward Buckingham sa kráľovsky obohatil na prvej vojne v Zálive a prsty v tom zrejme mal kuvajtský štátny investičný fond. Syn sa vybral v jeho šľapajach. Dopustil sa niekoľkých menších diplomatických prehreškov, hovorilo sa o ublížení na zdraví a o dopravných priestupkoch. Minulý rok sa ako zázrakom vyhol obvineniu z vážneho ublíženia na zdraví a z držania kokaínu. O dva týždne na odchode z parížskeho nočného klubu prešiel autom novinára a nebyť mimosúdneho vyrovnania, tento incident by preňho asi nemal šťastný koniec.

			Zazvonil telefón na stole. Belsey nič. Zvonenie sa ešte deväťkrát zopakovalo, kým Rosenovi praskli nervy, zdvihol slúchadlo a zavrčal. O pár sekúnd jeho krvou podliate oči zaleteli k Belseymu. Belsey ten pohľad cítil. Rosen tučnou dlaňou zakryl slúchadlo. Nič nepovedal, len mlčky civel.

			„Čo je?“ mykol sa Belsey.

			„Volá nejaká Charlotte Kelsonová.“

			Belsey sa vystrel. Pokrútil hlavou.

			„Chcela by hovoriť s nejakým Nickom Belseym,“ pokračoval Rosen.

			Belsey si prešiel ukazovákom po krku. Rosen pomaly zložil ruku zo slúchadla, ale nespustil z Belseyho oči. „Nie je tu,“ povedal. Charlotte to zrejme nenechala bez komentára. Rosen znovu čosi zavrčal a zložil.

			„Vďaka,“ vydýchol si Belsey. Rosen pokrútil hlavou a vrátil sa k papierom. Belsey si až vtedy uvedomil, ako veľmi túžil počuť jej hlas.

			Pozrel z okna. Pierce Buckingham bol stále tam, na chodníku oproti budove. Postavil sa za sivý Saab, akoby sa tam potreboval kryť. Pozorne sledoval okolie. No predovšetkým sa díval na policajnú stanicu. Kožná choroba – tak znel krycí názov pre sledovanie, ktorý používali tajní policajti. Chytil som kožnú chorobu. Pozorujú ma. Teraz si uvedomil, prečo je to také výstižné. Svrbel ho krk. A niečo na tom, ako mal Buckingham pozapínaný kabát, vyzeralo zvláštne.

			Belsey vyšiel pred stanicu. Buckingham ho pozoroval, ale nešiel k nemu. Belsey sa pobral do krčmy Prince of Wales. U Princa mali v jednom zapadnutom kúte verejný telefón. Zavolal odtiaľ do redakcie Mailu a požiadal, aby ho prepojili ku Charlotte.

			„Šťastného Valentína.“

			„Milé od teba,“ odvetila ticho a ostražito.

			„Čo si zistila?“

			„Nick Belsey je detektív a robí na hampsteadskej stanici. Poznáš ho?“

			„Charlotte, poviem ti zaujímavé veci, bude to na článok, ale Belseyho z toho vynechaj. To je moja podmienka.“

			„Ty si Nick Belsey?“

			„Toto je veľmi komplikovaná situácia.“

			„Zjavne sa dostal do finančných ťažkostí.“

			„Kto ti to povedal?“

			„Nick, teraz máš hovoriť ty.“

			Kým sa šťastne vpravil do Devereuxovho života, niekto zrejme vymýšľal, ako ho využije. Kto? Nejasne si predstavil, ako toho človeka škrtí. No iná, chladnejšia časť jeho mysle už kombinovala: asi niekto svetaznalý, chladnokrvný, s prístupom k finančným záznamom. Možno človek s vplyvnými známosťami. A rozhodne človek, ktorého Belsey znervóznil.

			„Počuj, Charlotte, v tomto príbehu nejde o mňa. Ide o to, čo má Milton Granby spoločné so streľbou v Starbuckse.“

			Ozval sa smiech. Potom ticho, asi sa rozhodovala, čo mu odpovie.

			„Žartuješ,“ odvrkla.

			„Myslím to smrteľne vážne.“

			„Pokračuj.“

			„Budem, ale až keď sa dozviem viac. Dôveruj mi, Charlotte.“

			„Sľúbil si mi dobrý príbeh. Mám skôr pocit, že ma od nejakého odrádzaš.“

			„Nie, niečo som zistil. No potrebujem čas, aby som ti obstaral dôkazy.“

			„Ja čas nemám. A nemám prečo veriť slovu skrachovaného detektíva.“

			„Charlotte...“

			„Dnes poobede ideme do tlače. Nemôžem s tebou spolupracovať, ak mi nepovieš, čo sa tu presne odohráva.“

			„V tom prípade spolupracovať nebudeme.“

			Belsey položil telefón. Vedel, že niekto s ním hrá svoju hru. A s Charlotte tiež. Spomenul si pri tom na vypočúvacie techniky – keď chcete rozložiť skupinu kriminálnikov, musíte každému jednotlivcovi vsugerovať, že je sám a že ho ostatní zradili. Vytvoríte rozsiahle konšpirácie, ktoré budú siahať ďaleko za dvere výsluchovej miestnosti, aby sa tomu, na koho pôsobíte, zrútili všetky hodnoty aj vlastná identita.

			Lenže Belseyho záhadný nepriateľ podcenil jeho zdroje. Tie Belseymu naznačili, že na niečo narazil. Aj on, aj Charlotte Kelsonová.

			A stretli sa.

			Vrátil sa na stanicu a zavolal operátorovi Vodafone.

			„Dočerta, čo sa to deje? Včera večer som vám faxoval dvadsaťdvojku, a stále čakám...“

			Operátori sa šli kvôli policajtom pretrhnúť. Samozrejme, lebo vďaka ministerstvu vnútra zarábali peniaze za poskytovanie informácií o hovoroch. Belsey mal po desiatich minútach v rukách dvadsaťhárkový výpis hovorov z mobilu Charlotte Kelsonovej.

			Pred hodinou mi niekto volal. Poslal ma sem. Mala som personálu pri dverách povedať, že mám v reštaurácii dohodnuté stretnutie.

			Pozeral si hovory zo včerajšieho večera, všetko okolo desiatej večer. Bol tam len jeden, z pevnej linky. Belsey si ho preveril a bola to verejná telefónna búdka uprostred rezidenčnej štvrte na okraji Vauxhallu. Nebudú mať ani len záznam z bezpečnostnej kamery.

			Zavolal do British Telecomu. „Chcem zoznam všetkých včerajších hovorov z toho automatu.“

			Informáciu mu poslali okamžite a bez odvrávania. Včera večer z tej búdky volal niekto už iba raz. Do Hampsteadu, na ulicu The Bishops Avenue, do domu číslo 37.

			Osem minút po desiatej volali k Devereuxovi. Hovor trval štyridsaťjeden sekúnd. Bol vtedy Belsey tam?

			Niečo začínalo do seba zapadať.

			Zavolal do Les Ambassadeurs. Zdvihla to žena.

			„Včera z vašej reštaurácie telefonoval nejaký muž. Potvrdzoval si rezerváciu stola. Volal Alexeiovi Devereuxovi.“

			„Naozaj?“

			„To mi povedzte vy. Mal francúzsky, možno taliansky prízvuk.“

			„Nie som si istá, pane.“

			„Prečo?“

			„Lebo tak zvyčajne nepostupujeme.“

			„Ako to myslíte?“

			„Stôl vám podržíme ešte hodinu, to je samozrejmosť. Potom sa vás už pokúsime usadiť niekam inam. Nikomu však rezerváciu telefonicky nepripomíname.“

			„Netelefonoval náhodou včera niekto z kasína?“

			„O tom pochybujem.“

			Belsey položil. Pokúsil sa vyloviť z pamäti farbu toho hlasu, lenže hlas v telefóne nie je tvár, nieto ešte odtlačok prsta. Zdalo sa mu, že sa ho pokúšajú vystrašiť, ale zároveň akoby na niečo ukazovali. Chceli, aby pátral. Mnohí zločinci sa tešia, keď im polícia venuje pozornosť, ale toto bolo iné. Tento tu naozaj mal čo ukazovať.

			Belsey z vreciek vytiahol Devereuxove obálky a roztrhol ich. Bolo tam osem listov, jeden z dobročinného spolku pre duševné zdravie a sedem žiadostí o zaplatenie. Rozličné firmy striedavo zdvorilo, neústupčivo a netrpezlivo pripomínali pánovi podnikateľovi, že je čas vyrovnať dlhy: prenájom jácht Carte Blanche International Yacht Charter, upratovacia agentúra Sprint Domestic Cleaners, Galéria Alana Cristeu na Cork Street, Európska asociácia kasín, krajčírsky salón Henryho Poola, vínna pivnica Handford Wines v Južnom Kensingtone a Les Ambassadeurs.

			Napokon sa dostal aj k faktúre od kuriérskej spoločnosti Goldstar International. Zákazku realizovala minulú sobotu, siedmeho februára – deň pred Devereuxovou smrťou. Belseymu však vyrazila dych predovšetkým suma: účtovali si 295 libier. Použili tri dodávky. Ktovie, čo to vlastne prepravili, ale vyzdvihli si to na Cavendish Square číslo 33 o jedenásť štyridsať predpoludním a viezli to na adresu s kódom EC2V.

			Belsey si kód nahodil do počítača a ukázalo sa, že je to Guildhall.

			Guildhall, alebo Cechový palác, bola vznešená radnica londýnskeho City, symbol jeho postavenia, pochádzajúci z pätnásteho storočia, ale s koreňmi siahajúcimi cez stredovek až do rímskej éry Londýna. Väčšina administratívnej práce sa však dnes už vykonávala v modernej budove na severe, takže luxusný priestor sa komerčne prenajímal. Do čoho sa to Devereux pustil?

			Belsey sa nazdával, že viac šťastia bude mať s cieľovou adresou zásielky, ale v tom sa mýlil. Číslo 33 na Cavendish Square mal mohutný vežiak za Regent Street, kde malo kancelárske priestory dvadsaťsedem firiem: od Dental Protection Ltd, Coller Capital, Esselco Services a Sovereign Chemicals až po Star Capital Partners, Advisa Solicitors, Lasalle Investment Management, MWB Business Exchange, TOTAL Holdings UK Ltd, Coal Pension Properties Ltd.

			Pred očami sa mu mihali názvy v rozličných odtieňoch firemnej sivej farby. Faktúra neuvádzala žiadny iný údaj okrem adresy a nemal sa čoho chytiť. Ani jeden názov mu z papierov, ktoré videl v Devereuxovom dome a firme, nepripadal známy.

			Belsey teda zavolal kuriérom.

			„Goldstar.“

			„Zdravím. Práve mi od vás prišla faktúra, ale tu u nás nemáme záznam, že by ste pre nás niečo robili.“

			Hlas mrzuto vzdychol.

			„Máte tam číslo zákazky?“

			Belsey prečítal číslo zákazky.

			„No,“ povedal muž, „toto sme rozhodne robili, lebo si na to pamätám.“

			„A o čo išlo?“

			„Veľmi veľké a veľmi krehké predmety. Škatule. Vy mi povedzte, čo v nich bolo.“

			„Od ktorej firmy ste ich prevzali?“

			„Ak to nie je na faktúre, tak vám to nepoviem.“

			„Nepamätáte si, čo to bolo za podujatie?“

			„Podujatie? Pozrite, my sme ich len doručili...“

			„Koľko bolo tých škatúľ?“

			„Nepočítal som ich. To vy ste s nimi robili tajnosti.“

			„Nejako mi to vyfučalo z hlavy. Máte tam nejakých šoférov? Možno si spomenú, čo to viezli.“

			„Pracujú. Pozrite, tú zákazku sme určite realizovali. Možno to bolo také citlivé, že ste na to radšej hneď zabudli.“

			Belsey zložil. Uvažoval o adrese, na ktorú zásielku viezli. Guildhall, City. Ríša Miltona Granbyho. Bola to jedna z mála stôp, čo mal k dispozícii. Belsey našiel číslo pokladníkovej kancelárie a telefón mu zdvihla mrzutá žena s afektovaným prízvukom. Vyhlásila, že pán Granby s ním hovoriť nemôže.

			„Kedy ho zastihnem?“

			„O čom s ním chcete hovoriť?“

			„To je súkromná záležitosť.“

			„Skúste zajtra.“

			„A čo robí dnes?“

			„Vodí školákov po Barbicane. Je Týždeň služby komunite.“

			„Týždeň služby komunite?“

			„Áno.“ A zložila.

			Belsey si z policajného parkoviska vyžiadal nenápadný čierny Peugeot 307 a vyštartoval k Barbicanu. Videl to ako celkom jednoduché. Zistí, čo je projekt Boadicea a ako spôsobil smrť Devereuxa, posunie vyšetrovanie Jessicinej vraždy správnym smerom, využije získané poznatky na ovplyvnenie Kovara, nedá sa pri tom zabiť, nezamiluje sa, nedovolí nikomu, aby mu zamotával hlavu, odíde za hranice a obnoví si akú-takú kvalitu života... Po sivom komplexe stekali dažďové kvapky. Prešiel popri vežiakoch: Cromwell Tower, potom Shakespeare Tower. Hľadal v betónovej džungli niekoho, kto slúži komunite. Napokon objavil školské autobusy zaparkované pri Londýnskom múzeu a o niečo ďalej ochrankárov a fotografa z miestnych novín. Za nimi bola Granbyho kohorta.

			Milton Granby aj tentoraz stál obklopený ľuďmi. Bol tam jeho poradca, osobná asistentka, nejakí stážisti a maskérka. Všetci mali plné ruky práce, všetci okrem Granbyho, ktorý vyzeral, že sa mu trochu dvíha žalúdok, a bez fraku pôsobil labilne. Maskérka mu do líc primaľúvala život. Po opici bol podráždený. Čosi zakričal na poradcu a jedného stážistu, ale Belsey to nezachytil. Školáci sa od neho radšej držali ďalej. Bude to zaujímavé, pomyslel si Belsey. Osobná asistentka zamierila k nemu. Belsey si uvedomil, čo sa deje, ale už bolo neskoro.

			„Vy ste prišli na fotenie?“ spýtala sa ho.

			„Som detektív. Z polície.“

			„Aha.“ Vôbec sa neznepokojila. „Poďte za mnou.“ Zaviedla ho k ľuďom a pred tabuľu, ktorá hlásala Spoločne budujeme naše komunity. „Očakávali sme, že prídete v uniforme,“ poznamenala.

			Belsey sa dal odfotiť s pokladníkom a školákmi. Deti robili hluk a pokladník škrípal zubami. Po piatich minútach mal fotograf to, čo chcel. Skupina sa rozišla s pár slovami o životných príležitostiach od Miltona Granbyho a toho potom zavolal poradca. Granby zamieril k autám. Belsey ho dobehol.

			„Nick Belsey, detektív z Roslyn Hillu.“

			„Je mi cťou, pane.“ Podal mu ruku s úprimnosťou človeka, ktorý ju musí často hrať. Belsey pod leskom úradu rozoznal, že Granby je jednoducho bulo, akých nájdete v hociktorom bare od Mile Endu až po Westminsterský palác. Kráčal popri ňom akoby nič. „Polícia je základom mojej vízie pre City,“ vyhlásil Granby.

			„A čo vaše city?“ odsekol Belsey.

			Pokladníka to zarazilo. Znovu pozrel na Belseyho.

			„Roslyn Hill nepatrí do City,“ povedal.

			„Chcem sa s vami rozprávať o mužovi menom Alexei Devereux.“

			To už Granby zastal a zaclonil si oči pred žiarou zimného slnka, aby si Belseyho lepšie obzrel.

			„Čo to má byť?“ vyštekol.

			„Ľutujem vás, že vám kadekto zbytočne robí problémy.“

			„To by ste sa čudovali,“ odvetil Granby.

			„Myslím, že vám môžem pomôcť.“

			„Čo chcete?“

			„Pár slov.“

			Granby poslal čakajúce auto preč a ostatným zo svojho sprievodu povedal, aby šli za ním, že sa uvidia v kancelárii. Odišli a podozrievavo sa obzerali na Belseyho.

			„Čo mi chcete povedať o Alexeiovi Devereuxovi?“ opýtal sa.

			„Možno sa dostal do problémov. A ešte predtým žiadal o víza. Bol za vami. Pamätáte si ho?“

			„Nikdy som sa s ním nestretol.“

			„To vážne?“

			„Pokúsil som sa s ním stretnúť. A ak viete, ako by som sa s ním stretnúť mohol, prosím, prezraďte mi to. No nech si Ham & High tvrdí, čo chce, do dnešného dňa sa nepoznáme.“

			„Nepopierate však, že ho podporujete.“

			„Je to medzinárodne známy človek. Rád som mu umožnil pobyt v Londýne.“

			„Podporujete veľa žiadateľov o víza?“

			„Nie.“

			„Čo ste za to dostali?“

			„Nič.“

			„Ako sa darí detskému fondu?“ Granby sa znechutene obzeral. „Nenabádal Cicero k láskavosti voči policajtom?“ Granby tentoraz preklal Belseyho pohľadom.

			„Určite nie.“ Pokladníkovi sa viditeľne roztriasli ruky.

			„Nevypijeme si?“ navrhol Belsey. „Vy mi porozprávate o Cicerovi a vysvetlíte mi celú situáciu, aby som mohol zariadiť, nech vás už nikto v tejto veci neobťažuje.“

			 Na rohu St John Street vkĺzli do baru kríženého s klubom, kde boli steny obložené tmavým drevom. Vzadu im ponúkli stôl, personál pokladníka asi poznal. Rozhodne vedeli, čo zvykne piť. Belsey si objednal vodku a kolu.

			Granby sa pohrával s príborom, kým čakali na nápoje.

			„Pán Devereux je nesmierne úspešný a uznávaný biznismen, ktorý má záujem investovať v našom meste. Je pre nás prínosom. Mali by sme mu byť vďační.“

			„Koľko dal detskému fondu?“

			„To vám nie som povinný povedať.“

			„Tak mi radšej porozprávajte o projekte Boadicea.“

			„Nikdy som o ňom nepočul.“

			„To preň prišiel Devereux do Londýna. Nič vám to nehovorí?“

			„Nie, ale ak prinesie prachy, tak mu želám veľa šťastia. Potrebujeme tu nejaké nové triky. Počujte, detektív...“ Priniesli mu džin s tonikom, on pohár zdvihol a dal si riadny dúšok, kým na to cinkanie ľadu stihlo upozorniť. Hlas mal odrazu chrapľavý, tichý. „Sme krok od katastrofy. Musíme byť veľmi, veľmi vynachádzaví.“

			„Kto? Vy?“

			„Nie, nie ja. Všetci.“

			„A aký nápad mal Devereux?“

			„Kto je váš seržant?“

			„Čo také musel poslať do vášho Guildhallu v troch dodávkach?“

			„Do môjho Guildhallu? Milé. Neviem, o čom hovoríte.“ Belsey rozoznal, keď niekto naozaj netuší, o čom je reč. Teraz to netušil Granby. „Nikdy som sa s Devereuxom nestretol a viem o ňom pozoruhodne málo. Určite by to tak chcel.“

			„Myslím, že ste sa s ním stretli.“

			„S Devereuxom sa nestretol nikto. Nemám dôvod klamať.“

			„Nikto?“ Belsey vypil vodku. „Dáme si ešte jedno kolo, na mňa,“ povedal. Doprial si ďalšiu minútu pokladníkovho času. Objednali dva drinky a vyšli do záhrady, kde boli pri stene naskladané piknikové stoly a mokré slnečníky. Pokladník si zapálil. Belseymu cigaretu neponúkol, ale trochu zmäkol.

			„Keby bolo po mojom, celé mesto by som osídlil takými ako Alexei Devereux. A je ich takých dosť. Jedného dňa sem prestanú chodiť a budú nám chýbať. Budeme sa pýtať, kam zmizli prachy.“ Položil Belseymu ruku na plece. „Cestovný ruch. Tomu Devereux rozumie. Boháči budú na svete vždy a budú chodiť do Londýna, ak im na to dáme dôvod.“

			„Napríklad aký?“

			„Adrenalín, za ktorým sa ženú boháči. Videli ste dnes Financial Times? Devereux prináša biznis. Dajte mu pokoj. Môžem sa na vás v tomto spoľahnúť?“

			„Isteže,“ prikývol Belsey. „Myslím, že mu už všetci dajú pokoj.“

			Belsey si kúpil Financial Times a prelistoval domáce aj zahraničné správy, očami behal po stránkach. Napokon sa dostal k informáciám o firmách a akciovom trhu. Hlavný titulok hlásal: AKCIE HERNÝCH KONZORCIÍ VZDORUJÚ POKLESU.

			Medzinárodná herná spoločnosť so saudskými vlastníkmi, Hong Kong Gaming Consortium, sa vymanila z klesajúceho trendu vďaka správam, že jej európske projekty naberajú na hodnote. V piatok vyleteli ceny akcií tejto firmy až o 42 percent – z 21,39 libry na 30,45 libry.

			Podľa denníka Wall Street Journal má HKGC, druhý najväčší vlastník kasín na svete, nezáväznú dohodu s európskou investičnou spoločnosťou AD Development. Je známe, že HKGC sa už dávnejšie zamerala na britský trh. Momentálne prebiehajú rozhovory s viacerými developermi o budovaní kasín, hotelov a rezortov v trojmiliardovom investičnom programe, plánovanom pre Londýn.

			Belsey sa vrátil na kriminálku a zadal žiadosť o informácie do systému vyšetrovania závažných trestných činov. Nemal prístup k najtajnejším dátam, ale žiadosti s vysokou prioritou sa zakaždým dostali do rúk vyššie postaveným vyšetrovateľom, ktorých sa mohli týkať. Naťukal do okienok mená AD Development, Alexei Devereux, Hong Kong Gaming Consortium, nenašiel však vôbec nič. Napokon dodal systému termín „projekt Boadicea“. O minútu mu zatelefonoval hlavný inšpektor Kosta z útvaru pre hospodársky a špecializovaný zločin.

			„Čo to má byť za projekt Boadicea?“ spýtal sa Kosta. Znelo to podráždene a nástojčivo.

			„Netuším. Mám za úlohu to zistiť.“

			„Kto vám to prikázal?“ nedal pokoj Kosta. Kým si Belsey stihol vymyslieť výhovorku, hlavný inšpektor pokračoval: „Nie náhodou naši priatelia v City?“

			„Naši priatelia v City?“

			„Chlapci zo City nás bombardujú telefonátmi, vypytujú sa, či vyšetrujeme projekt Boadicea a či sú ich investície ohrozené.“

			„To sa deje teraz?“

			„Už pár dní.“

			„Prečo asi?“

			„Netuším. Očividne vedia viac než ja a zdá sa, že ich to dosť teší. Niečo sa deje. Ale či je to legálne, to vám povedať nemôžem.“

			Belsey sa ospravedlnil, že mu nevie pomôcť, zložil a zamyslel sa nad informátormi. Chlapcom zo City už v minulosti neraz pomohol, takže si mohol nárokovať malú láskavosť. Zatelefonoval do firmy Sacker Capital Ltd a zaujímal sa, či tam ešte pracuje Ajay Khan. Ako zázrakom tam bol. Belsey však nechcel, aby ho k nemu prepojili. Vybral sa za maklérom osobne.

			Belsey sa s Khanom prvý raz stretol v jednom nočnom klube vo West Ende, len niekoľko dní predtým, ako makléra zatkli za nelegálne využívanie dôverných informácií. Belsey mu pomohol zohnať advokáta a prípad napokon zmietli zo stola. Potom sa pravidelne schádzali na pokeri spolu s vysokopostavenými kočkami zo City, jedným finančným novinárom a dílerom koksu: šlo im to spolu vo vinárni pod Fleet Street ako po masle, až kým sa o pár rokov navzájom načisto neošklbali. Vtedy sa vzájomná náklonnosť vyparila. Khan mal odjakživa veľa kamarátov vysoko aj nízko; bol hotová studnica informácií, ktoré sa nie vždy mali šíriť, a ak na nich niekto niekde kráľovsky zarobil, Khanovi sa zväčša tiež niečo ušlo.

			Belsey nechal neoznačený Peugeot 307 na parkovisku na Limeburner Lane, hneď vedľa Old Bailey. Firma Sacker Capital pôsobila v budove St Bartholomew’s House, na druhej strane ulice, a jej sklená fasáda odrážala kamennú fasádu Centrálneho trestného súdu. Belsey vošiel na recepciu vyzdobenú bledým mramorom a kovovou plastikou, čo zrejme zobrazovala ostrie sekery. Opýtal sa na Ajaya Khana. Ochrankár bol taký láskavý, že mu zavolal a podal Belseymu slúchadlo.

			„Pán Khan tu momentálne nie je,“ povedal ženský hlas.

			„Kedy sa vráti?“

			„To ťažko povedať.“

			„Chápem.“

			„Nechcete mu nechať odkaz?“

			Belsey pozrel na svoje falošné rolexky. „Netreba.“

			Vyšiel z budovy a kráčal po Newgate Stret, dostal sa ku vchodu stisnutému medzi trafikou a zaprášeným výkladom krajčírstva. Vstúpil a chodba ho zaviedla k úzkemu schodisku, ktoré sa končilo pri iných dverách. Cez farebné pásiky skla von prenikalo svetlo.

			V stávkovej kancelárii stálo pár plastových stoličiek a okolo sa motala hŕstka tipujúcich, čo sem v toto popoludnie zablúdili. Vzduch bol dusný, ťažký od ústredného kúrenia, zimného potu a obeda zhltnutého cestou. Niektorí muži mali na sebe robotnícke reflexné vesty a našiel sa aj jeden dôchodca v čapici a so šálom, ale väčšina klientov vyzerala, akoby pred chvíľou sedela v investičnej banke. Uprostred stál Khan v dlhom kabáte a pásikavom obleku, opieral sa o rímsu, čo delila miestnosť. Čierne vlasy mal hladko začesané dozadu a oči upieral na obrazovku. Dávali dostihy zo Southwellu.

			Belsey si zastal k nemu a tiež pozoroval kone. Keď dobehli, pár chlapov pokrkvalo tikety v pästiach a šmarilo ich na dlážku. 

			Khan si spod pazuchy vytiahol noviny a vystrel ich na pulte.

			„Detektív Belsey,“ prehodil. „Veľmi dobre viem, čo mi povieš.“

			„Pochybujem.“

			„Boli to zlé tipy. Bol to zlý týždeň a prehral som viac ako ty. No, aspoň dúfam.“

			„Ja tomu verím.“

			„Namiesto ospravedlnenia ti dám ďalší. A tento je tutovka.“ Stíšil hlas. „Jačmenný slad.“

			„A čo by si povedal na Alexeia Devereuxa?“ spýtal sa Belsey. Khan naňho ostro pozrel. „Alebo na projekt Boadicea?“

			Podal Khanovi jednu z Devereuxových vizitiek. Khan si ju prečítal, zakryl ju dlaňou, takže zmizla, potom obrátil ruku a bola tam. Veľmi dlho mlčal. Obzrel sa okolo seba, skontroloval pohľadom mužov, ktorí by ich mohli počuť, a napokon sa znovu zadíval na Belseyho.

			„Čo o tom celom vieš?“

			„Len to, čo mi teraz povieš.“

			Khan pristúpil k okienku pokladne a posunul doň tiket. Díval sa, ako chlapec odratúva dvesto libier v dvadsiatkach, potom si ich strčil do vrecka.

			„Tak čo, pomôžeš mi?“ nadhodil Belsey.

			„Možno.“

			„Okej, pôjdem s tebou na drink.“

			„A keby som bol povedal áno?“

			„Bol by som ťa pozval.“

			White Hart patril k tým starobylým pubom s nízkymi stropmi, ktoré sú v trhlinách mesta zapuzdrené ako parazity, prisaté k jeho bohatstvu. Robotníci aj oblekáči prúdili dnu a von, cez tmavé kúty, klamali do mobilov, chvatne pili pivo a vybavovali pracovné záležitosti. Mesto plné skrýš, pomyslel si Belsey.

			„Niekde na svete je už určite päť hodín, nie?“ Khan zdvihol pohár s pivom. Mali výklenok pre seba.

			„A niekde je už záverečná.“ Belsey si s maklérom štrngol. „Na lepšie karty.“

			„Moje alebo tvoje?“

			„Moje. No, rozprávaj.“

			Khan vypil polovicu piva a utrel si pery. „Čo vieš o projekte Boadicea?“ spýtal sa.

			„Zabíja ľudí,“ odvetil Belsey. „Čo o ňom vieš ty?“

			„Alexei Devereux je veľké meno. V poslednom čase ho tu bolo dosť počuť. Pripravovalo sa uzavretie veľkého obchodu. A to je všetko.“

			„Ten veľký obchod, to je projekt Boadicea?“

			„Možno.“

			„Kde si sa o ňom dopočul?“

			„Od priateľa.“

			„Od ktorého?“

			Khan si dal ďalší dlhý dúšok. Akoby ho to posmelilo.

			„Od Emmanuela Gilmana.“

			„Kto je to?“ spýtal sa Belsey.

			„Veľký frajer.“

			„Veľký frajer Gilman. Viac o ňom nevieš?“

			„Manažér investičného fondu a má povesť výtržníka. Poznal som ho ešte v Cambridgei, tam ho všetci chválili ako experta na klasické jazyky či čo. Lenže on neobsedel na mieste. Väčšinou tvoril bláznivé internetové stránky o mimozemšťanoch a vyťahoval z hlupákov osobné údaje, ktoré potom predával marketingovým firmám. Mesiac pred záverečnými skúškami ho zverboval jeden hedžový fond. O rok už mal vlastný.“

			„To mi na takého výtržníka nesedí.“

			„Flámuje do extrému. Napríklad na večierkoch predvádza takú vec, že do seba hodí štamperlík. Doslova hodí – celý, aj s pohárikom. Ten zje. V biznise sa mu pár rokov super darí, takže keď spustil o Devereuxovi, ľudia ho ochotne počúvali. A vie všetko. Dobre, teraz objednávaš.“

			Belsey doniesol Khanovi ďalšie pivo a sebe whisky. V City sa jazyk rozväzoval najlepšie po dobrom zvlhčení. Khan si vzal pohár a zadíval sa naň, ale v skutočnosti pozeral do prázdna.

			„Emmanuel sa pred niekoľkými týždňami strašne nadchol pre Devereuxa. Povedal, že dostáva dobré tipy. Fakt stopercentné.“ Khan si srkol piva. „Alebo teda aspoň boli. Už je to bezpredmetné. Včera som sa mu pokúsil dovolať a dostal som len správu, že skončili s obchodovaním.“

			„Skončili?“

			„Bleskovo všetko popredali, majú už len hotovosť. O šiestej ráno v utorok zhromaždil všetkých svojich ľudí a kázal im všetko predať. Vraj je koniec. Počul som, že prišli o štyri miliardy, dve skasírovali a zavreli kšeft.“

			„Čo to malo znamenať?“

			„Sám Boh vie.“

			„Nevrav, že si sa neinformoval. Nevrav, že si nezavolal svojim cenným kontaktom a nepýtal si sa na projekt Boadicea. Napríklad ľuďom z útvaru pre hospodársky a špecializovaný zločin.“

			„Volal som, jasné, ako obyčajne. Ale dnes už nikto nie je taký ochotný ako kedysi. A to som si myslel, že polícia si styky s komunitou cení.“ Vzdychol. „City potrebuje pomoc, Nick. Tu sa jedny dvere zatvoria a druhé sa zabuchnú.“

			„Ešte nezomierate.“

			„Ale máme na mále.“ Napil sa. „No ty vyzeráš v pohode. Ako vždy.“

			„Ja že vyzerám v pohode?“

			„Mne pripadáš veľmi živo. Dal si si niečo?“

			„Len ChestEze. Sirup.“

			„Nezdá sa mi, že by si kašľal.“

			„Veď vďaka sirupu.“

			„Ach, ty vieš vždy všetko udržať pod kontrolou,“ clivo prehodil Khan.

			„Ježišmária.“ Belsey sa zadíval na whisky vo svojom pohári. „Takže aké tipy dostával Gilman?“

			„Nemám predstavu. Prečo sa pýtaš?“

			„Lebo Alexei Devereux nechal pár nezaplatených účtov.“

			„Tak to nie je jediný.“ Khan dopil pivo. Belsey už zvažoval, čo podnikne. A vtedy zbadal, že dnu vošiel Buckingham. Zdvihol sa mu žalúdok.

			„Normálne mi zišlo na um, že sa dám k policajtom,“ vzdychol Khan, ktorý si nového hosťa nevšimol.

			„Teoreticky je to pekná predstava.“

			„Hej, tam ti nehrozí ekonomická kríza.“

			Buckingham sa posadil k barovému pultu a pozoroval ich v zrkadle s novým záujmom. Belsey si dobre všimol, ako drží ruky pri tele. Buckingham nepôsobil ako chlap, čo nosí zbraň, ale čím si už dnes človek môže byť istý?

			„Vieš, že nás ten chlapík pozoruje?“ spýtal sa Belsey Khana.

			Khan sa obzrel, uvidel Buckinghama a zase sa obrátil.

			„V živote som ho nevidel,“ vyhlásil.

			„Sleduje ma už od rána. Volá sa Pierce Buckingham.“

			„Zíza rovno na nás.“

			„Sledovanie mu veľmi nejde. No nič, musím odísť. On pôjde za mnou. Ty len seď. Keby sa niečo stalo, zatelefonuj do redakcie Mail on Sunday. A pýtaj si Charlotte Kelsonovú.“

			„Nejako ti klesajú nároky.“

			„Daj na seba pozor.“

			Belsey vyšiel z baru a videl, ako sa Buckingham dvíha a vyráža za ním. Prešmykol sa popri bočnej stene Nemocnice svätého Bartolomeja, potom popri začmudenej rozvaline bývalého trhoviska a dokráčal ku Kostolu Svätého hrobu. Práve tam prebiehala omša v čínštine, lavice boli plné. Posadil sa do pamätnej záhrady a jeho človek zostal stáť pri bráne. Belsey vstal a našiel druhú bránu, ktorá viedla na ulicu. Pridal do kroku, na Gresham Street zabočil do vinárne a posadil sa tam k barovému pultu. O pár minút za ním vošiel aj Buckingham.

			Vybral si stôl rovno za Belseym, nič si neobjednal, len civel mŕtvym pohľadom. Vypuklina pod kabátom nevyzerala ako zbraň. Vyzerala ako nepriestrelná vesta.

			Belsey znovu vyšiel a takto pokračovali popri budove Bank of England. Držal sa tesne pri špinavom kamennom múre bez okien. Bolo to ako kráčať v tieni obrovskej hrobky. Už neutekal. Zastal a pozoroval ulicu za sebou v čiernom skle japonskej reštaurácie. Uvidel, že Buckingham čaká. Belseymu praskli nervy. Najlepší spôsob, ako rozhádzať toho, kto vás sleduje, je zvrtnúť sa a zavesiť sa naňho. Tak sa obrátil a zamieril mu v ústrety. Buckingham cúvol. Ani on však neutekal. Belseymu sa zamarilo, že mu na tvári zbadal náznak úsmevu. Buckingham pokojne vošiel do bočnej uličky, potom do ďalšej, ponáral sa čoraz hlbšie do bludiska uzučkých priechodov: Change Alley, Pope’s Head Alley. Takto šli, pár metrov od seba, krížom cez Cornhill, cez davy na Old Broad Street k ošarpanému hnedému kostolu, ktorý stál opustený pri londýnskych hradbách. Špinavá tabuľka oznamovala, že je to Kostol všetkých svätých. Buckingham zatlačil na ťažké hrozivé vráta a pootvorili sa. Vkĺzol dnu.

			Belsey rýchlo skočil za ním, aby sa jeho korisť nestihla schovať či pripraviť zákerný útok. To málo sivastého svetla, čo sa dostalo dnu, vpúšťali okná vysoko nad nimi. Dlážku pokrývalo suché lístie. Buckingham došiel k lavici celkom vpredu. Posadil sa, uprel pohľad na obraz nad oltárom: klbko tiel v drapériách pred oslepujúco bielym svetlom. Belsey sa usadil v rade za ním a obrátil sa tak, aby mu videl do tváre.

			„Čo chcete, Pierce?“ spýtal sa Belsey.

			Bola tam príšerná zima. Vo vzduchu zostala aróma cédrového dreva a kadidla. Buckingham prehovoril úplne pokojne.

			„Chcem, aby vás zabili, skôr než zabijú mňa.“ Buckingham hľadel na oltár. Svetlo zo špinavých okien sa mu odrážalo vo vytreštených očiach. Na lícach mal plavé strnisko ako poprašok, na golieri bielej košele špinu. Človek, ktorý už istý čas nebol doma. Belsey si všimol, že spod saka mu vyčnievajú pásy so suchým zipsom, akými sa pripína nepriestrelná vesta z kevlaru. „A chcem vedieť, prečo mám zomrieť.“

			„Tušíte to už?“

			„Kto vlastne ste?“

			„Nie ten, za koho ma pokladáte.“

			„Kde je Alexei Devereux?“ vyštekol Buckingham.

			„Je mŕtvy.“

			Buckingham to pomaly strávil.

			„A vy ste mŕtvy?“ spýtal sa. Znovu mal na perách ten strašný úsmev. Ešte stále sa neobzrel. Teraz mu Belsey zazrel v ruke zatvárací nôž: novučičký, s krátkou hrubou rukoväťou a trojpalcovou čepeľou. 

			„Zatiaľ nie,“ odvetil Belsey.

			Buckingham sa zasmial. „Aj keď zomriem, pre vás sa to neskončí.“

			„A kedy sa to skončí?“ chcel vedieť Belsey. Stále pozoroval nôž. Buckingham ho držal nedbanlivo. Nemal napnuté svaly a Belsey by sa stihol zvrtnúť, kým by mu vážne ublížil. No nepôsobilo to ktovieako priateľsky.

			„Neviem,“ pokrčil plecom Buckingham. „Možno si vás nechávajú na záver. Povedal som im, že keď potrebujú niekoho zabiť, tak vás.“

			„Komu ste to povedali?“

			„Neujdete. Viete to. Nech ste ktokoľvek. Keď ma dostanú, nezabúdajte, že na rade ste vy.“

			Belsey vytiahol stránku z novín Al-Hayat a rozložil ju. „Čo je toto, Pierce?“

			Buckingham obrátil hlavu k výstrižku. „Neviem.“

			„Neviete?“

			„Teraz už nie.“

			„Vtedy ste vyzerali celkom spokojne.“

			„Spokojne?“ uškrnul sa Buckingham. „Hej.“ Páchlo mu z úst. Zadíval sa Belseymu do očí. „Kto ste?“

			„Povedzte mi, čo je projekt Boadicea,“ vyzval ho Belsey. Buckinghamova tvár sa stiahla do grimasy. Zrkadlil sa tam zmätok a obrovská skepsa.

			„Povedzte mi, kto ste,“ zašepkal.

			Vonku sa s kašľaním prebral k životu motocykel. Buckinghamovi to stačilo, aby zľaknuto vyskočil na nohy. Zúfalo sekol nožom. Belsey cúvol do bezpečnej vzdialenosti, práve keď čepeľ opísala oblúk vzduchom. Vzápätí sa už Buckingham zvrtol na opätku a utekal von z kostola, cestou zvalil lavicu, siahol do tmy, vrazil do dverí a preletel von.

			Belsey ešte minútu civel na dvere a čakal na zvuk, na výstrel. Keď sa nič také neozvalo, vrátil sa uličkou a po vrstve suchého lístia von, do studeného denného svetla.

			Kancelária kriminálky páchla tukom. Rosen sa skláňal nad škatuľkou s pečenou kuracinou. Keď uvidel Belseyho, odložil ju.

			„Kto je to tá Charlotte Kelsonová?“ zatiahol. Belsey k nemu obrátil hlavu a v duchu zhľadúval odpoveď. Z kolegovej tváre však nič nevyčítal.

			„Len taká jedna, niečo som s ňou mal. Je to trochu trapas.“ O súkromí spolu nikdy nehovorili. Rosen zaňho len občas vybavil nejaký ten telefonát. Raz, dosť neskoro v krčme, sa ho opýtal, kam sa chodí strihať. To bol ich najosobnejší okamih.

			„Prečo?“ dodal Belsey.

			„Vypočuj si, čo máš na odkazovači.“

			Belsey stlačil gombík.

			„Nick, tu je Chris Starr z agentúry PS Security. Viem, dávno sme sa nevideli. Chcem vás poprosiť o láskavosť. Ide o jednu novinárku z vašich končín, Charlotte Kelsonovú. Hľadám niečo z jej minulosti, klebety, spory, škandály a podobne. Veď to poznáte. Zavolajte mi a mám tu pre vás dvadsaťročnú whisky.“

			Belsey sa obrátil k Rosenovi. Ten sa už zase naplno venoval jedlu. Nikdy sa na ňom nedalo spoznať, či načúva, čo sa deje okolo, alebo nie.

			„Aj ty si dostal taký odkaz?“ spýtal sa ho Belsey.

			„Všetci sme ho dostali.“

			„Povedal si mu niečo?“

			„Nič.“

			Agentúra PS Security poskytovala možnosť privyrobiť si mnohým talentovaným detektívom a ešte aj pár skúsenejším strážnikom v uniforme. Pracovala pre veľvyslanectvá, kráľovskú rodinu, banky, ruské a americké korporácie a pár mimoriadne solventných jednotlivcov, ktorí chceli policajnú ochranu, ale netúžili do toho montovať políciu. Viedol ju Chris Starr, bývalý detektív z organizovaného zločinu. Podľa jednej verzie príbehu Starr zistil, že z policajného platu svoju lásku k talianskym autám neuživí, tak prešiel do súkromného sektora. Podľa druhej verzie sa zo zboru potichu vytratil, aby sa vyhol direktorátu pre profesionálne štandardy a asi piatim obvineniam z marenia výkonu spravodlivosti. Vzal si však so sebou cenné kontakty a hovorilo sa, že má stále priamu linku na Northwooda a ľudí z jeho okruhu. Belsey sa so Starrom krátko rozprával na jednej oslave narodenín, ktorú organizovali ľudia z protidrogového. Starr bol už vtedy dva roky súkromník a zo všetkých hostí vyzeral zďaleka najzdravšie. Mal len o pár rokov viac než Belsey. Starr ho oslovil neskoro večer. „Máte chvíľku?“ Oči mu svietili. Zaviedol Belseyho k parkovisku a ukázal mu žlté Alfa Romeo.

			„Zaplatené v hotovosti,“ povedal a poklopkal po kapote.

			Belsey obdivoval fáro. Čakal, kedy mu Starr prezradí, že z blinkrov v skutočnosti vyskakujú hlavne. Desať minút mu Starr podrobne opisoval technické parametre, potom Belseymu stisol plece a do dlane mu vtlačil vizitku. PS Security.

			„Čo znamená skratka PS?“ spýtal sa Belsey.

			„Private Security.“

			„Private Security Security?“

			„Ste bystrý,“ usmial sa Starr. „Počul som o vás veľa dobrého, Nick Belsey. Keby ste raz zatúžili zmeniť prostredie, zavolajte mi.“

			Po zmene prostredia túžil Belsey stále. Hneď nasledujúci týždeň zašiel do firmy, ktorá sídlila v nablýskanom novom bloku medzi Baker Street a Edgware Road. Povodili ho po priestoroch, porozprávali mu o platoch a ponúkli mu cigaru. Starr mu ukázal miestnosť s technickými vychytávkami: skryté mikrofóny, ploštice, lokátory. Bol na tie hračky hrdý a naozaj boli oveľa vyspelejšie než vybavenie, ktoré používala polícia. Lenže Belseymu pripadal príliš slizký. Zdalo sa mu, že väčšinou riešia domáce špinavosti – rozvody a poistky. Starr sa vyfarbil ako arogantný egoista. Už o pár mesiacov sa agentúra PS Security stala predmetom vyšetrovania pre kontakty s developerom z Essexu, ktorého hľadali pre pokus o vraždu. Starr ho chránil pred sledovaním a čírou náhodou sa ukázalo, že podsúval lukratívne zákazky presne tým istým policajtom, ktorí developera vyšetrovali. Zamotaná pavučina. Napokon vyšetrovatelia nechali Starra na pokoji, pekne kamarátsky, žmurky-žmurk, na zdravie, a onedlho dala polícia pokoj aj developerovi, takže všetci boli zrejme spokojní.

			Belsey si odkaz znovu prehral, vymazal ho a zavolal Starrovi.

			„Chris, tu je Nick Belsey.“

			„Nick, ako sa darí?“

			„Všelijako. A vám ako?“

			„Dá sa. Dostali ste môj odkaz?“

			„Chcete vedieť niečo o Charlotte Kelsonovej.“

			„Je to novinárka, Nick. Robí v Maili, býva neďaleko Archwaya. Len mi tak zišlo na um, či na ňu niečo nemáte.“

			„Asi nie. O čo tu ide?“

			„Všade strká nos. No myslím, že na ňu aj tak niečo zoženieme.“

			„Ako to myslíte?“

			„Dnes poobede za ňou pôjdeme. Poprosím vás, dajte chlapcom echo, nech sa do toho nestarajú, ak sa spustí poplach.“

			„Jasné.“

			Belsey zatelefonoval na Charlottin mobil. Nebrala to. Zavolal jej na pevnú linku do redakcie a dozvedel sa, že dnes pracuje z domu. Zbehol dole, skočil do zásahového auta a ledva lapal dych. O sedem minút bol pri Archwayi so zapnutým majákom a sirénou a s lakťom na klaksóne. Sirénu vypol len jeden blok pred jej adresou a zaparkoval na čiare.

			Charlotte mala všetky závesy zatiahnuté. Vchodové dvere však boli na štrbinku otvorené. To nebola dobrá kombinácia. Belsey vošiel dnu, pomaly a potichu.

			Od dverí sa tiahla chodba, na jej opačnom konci boli kuchynské dvere. V polovici chodby sa ocitol pri schodisku s béžovým kobercom. Nad schodmi ležala Charlotte. Ruky aj nohy mala spútané za chrbtom, do úst jej napchali handru, ale aj tak sa posúvala po koberci k vrchnému schodu. Dýchala len s námahou.

			Belsey nehlučne vyšiel po schodoch. Charlotte vytreštila oči. Belsey si priložil ukazovák k perám, rozviazal ju a vytiahol jej z úst handru. Cez dvere na konci chodby videl muža v bielej kukle, ako jej prehľadáva registračky.

			Charlotte sa prudko nadýchla.

			Votrelec sa obrátil. Belsey vyštartoval k nemu a päsťou mu vrazil do tváre. Muž sa odtackal naspäť do pracovne. Vytiahol však z vrecka teleskopický obušok a švihol. Zasiahol Belseyho do pleca. Zahnal sa oproti Belseyho rukám, ale Belsey predviedol pravý hák, až mužovi odletela hlava dozadu. Vzápätí čelom narazil vlamačovi do nosa. Muž sa zakolísal. Belsey sa ho pokúsil schytiť, ale pravú ruku mal ochromenú. Tak sa rozohnal ľavou päsťou a trafil muža do kútika úst. Vystrekla krv, červený pás krížom preťal bielu kuklu. Belsey sa mu ju pokúsil stiahnuť, no muž sa odvrátil. Tak ho Belsey zdrapil za zápästie a takmer sa mu ho podarilo policajným chmatom zneškodniť zozadu, ale ten človek dobre poznal policajné postupy a nemienil sa vzdať. Niekoľkokrát tresol Belseyho o stenu, až z poličky popadali na dlážku vázy a ozdôbky. Charlotte zdvihla jedno novinárske ocenenie, olovené plniace pero zapustené do ťažkého dreveného podstavca. Ovalila ním votrelca po hlave. To sa mu nepáčilo. Zaklial, obrátil sa a divo mávol rukou. Belsey vycítil, že sa neteší z ich prevahy. Charlotte znovu švihla podstavcom smerom k jeho tvári. Vlamač stratil rovnováhu a takmer spadol, napokon sa dopotkýnal dolu schodmi k dverám.

			„Pusť ho, nech odíde,“ povedal Belsey.

			„Prečo?

			Belsey sa díval, ako muž naskakuje do modrého Renaultu a frčí preč, stále maskovaný a dupajúc na plyn.

			„Doriti, čo to malo znamenať?“ vydýchla Charlotte.

			„To, že sme vyhrali. Si v poriadku?“

			„Rozhodne mi je lepšie ako pred tromi minútami.“

			Vrátili sa do miestnosti, kde vyrušili vlamača. Bola to pracovňa s písacím stolom a regálmi plnými fasciklov a odborných kníh. Charlotte si sadla za stôl, stále sa triasla. Belsey ju vzal za ruky a prezrel jej zápästia, kde boli zviazané. Už sa do nich vracala krv. Pustil ju.

			„Mám zavolať políciu?“ spýtala sa a zdvihla mobil. Chvíľu naň otupene pozerala, potom ho vrátila na stôl. Pošúchala si rukami tvár, zatvorila oči a otvorila ich.

			„Nie,“ odvetil Belsey. „Nech už sem pošlú kohokoľvek, ver mi, že ho ten vlamač dobre pozná.“

			„Prečo?“

			„Lebo je to súkromný detektív.“

			Belsey zastal pri registračke, v ktorej sa predtým prehrabával votrelec.

			„Málokto má na takomto mieste šperky,“ poznamenal a vytiahol jednu zásuvku. „Čo také robíš, že si ťa všimli?“

			„Povedali mi, že ti nemám dôverovať.“

			„To je jasné. V poslednom čase máš toho veľa – vieš, ako to myslím? Tak si vravím, že momentálne je pre teba asi najmenej zlá možnosť dôverovať mi.“ Obrátila sa k nemu. „Je to na tebe, Charlotte. Rozhodni sa, či mi veríš, alebo nie. A povedz mi, kto ti zavolal a informoval ťa o mojej finančnej situácii.“

			„Bol to anonym.“

			„Čo povedal?“

			„Že si zbankrotoval.“

			„Bol to ten istý človek, ktorý ťa poslal do kasína?“

			„Myslím, že áno.“

			„Aký má hlas?“

			„Je to muž, Angličan. V strednom veku. Tak nejako.“

			Belsey zasunul zásuvku.

			„Počúvaj ma, niekto nás chce znervózniť. Celé to stretnutie v kasíne slúžilo len na to, aby sme pochopili, že niekto drží v rukách nitky. Vedia, že sme im na stope. Ty a ja. Spolu sme nebezpeční, lebo sa nám takmer podarilo niečo rozlúštiť. Tak nám brnkajú na nervy. Myslím, že chcú, aby sme jeden druhému zabránili konať a zároveň aby sme spomalili tých ostatných, ktorých rozhnevali. Pre nás to nie je veľmi bezpečná úloha. Možno mi napokon budeš musieť dôverovať.“

			„O čo tu vlastne ide?“

			„Ide o to, že niečo spáchali a chcú sa z toho vyvliecť. To niečo podľa mňa súvisí s Miltonom Granbym a so City. Vravela si, že Granby určite nemá za lubom nič dobré. A čo má za lubom?“

			„Ešte nepoznám všetky podrobnosti. No je to plán, ktorý mu má znovu zabezpečiť prílev peňazí na účty. Viac neviem. Krvácaš,“ dodala.

			Zaviedla ho do kúpeľne. Pera mu krvácala na mieste, kde sa znovu otvorila stará rana. Ani pravou rukou nedokázal ktovieako pohybovať. Vyzliekol si košeľu a obzrel si škody. Pravý lakeť mal opuchnutý. Umyl sa. Najviac sa zlostil na hlas v telefóne, že sa ním dal tak oklamať.

			Charlotte sedela na kraji vane a pozorovala ho.

			„Naozaj si myslíš, že s týmto má niečo spoločné tá streľba v Starbuckse?“

			„Viem to. Jessica Holdenová mala vzťah s Alexeiom Devereuxom.“

			Charlotte vyzerala, že mu neverí. „Veď bola na strednej.“

			„A to ťa prekvapuje?“

			Mlčala, on si obliekal košeľu. Videl na nej, ako premýšľa. Napokon povedala: „Ty si naozaj v oddelení duchov?“

			„Záleží na tom, kde som?“ Ošpliechal si tvár vodou a mokrý sa naklonil nad umývadlo. „Prišli sme na to isté a idú po nás tí istí ľudia.“ Podala mu uterák. „Čo si ešte zistila o Devereuxovi?“ spýtal sa jej.

			„Zistila som, prečo sa niektorí obyvatelia Hampsteadu neradovali, že ho budú mať za suseda.“

			„A prečo?“

			„Venoval sa hazardu, kasínam, dostihom. Mal veľa dostihových dráh v Afganistane a v Rusku. Ľuďom sa nepozdáva, ako sa tam správajú k zvieratám. Kone musia pretekať do vyčerpania. Na niektorých pretekoch vyhrával ten, ktorý vydržal najdlhšie na nohách. Očividne šlo o obrovské prachy. Nie je to moja bežná parketa.“

			„Petíciu do novín poslal sám Devereux.“

			Charlotte sa zamračila. „Prečo?“

			„Neviem. Všetko si to vymyslel.“

			„Tomu nerozumiem.“

			„Ani ja. Možno chcel, aby si všetci všimli, že je tu. Možno rád čeril vodu. No je tu ešte niečo, čo by ťa mohlo zaujímať. Tipni si, kto podporil Devereuxovu žiadosť o víza.“

			„Kto?“

			„Sám Granby. Devereux mal byť na večierku, ktorý Granby organizoval včera večer – na stretnutí súcitných priemyselníkov a finančníkov. Devereux poukázal štedrý dar v prospech detského fondu. Potom, pár týždňov pred svojou smrťou, dostal na svoju žiadosť o víza Granbyho podpis. Tí dvaja môžu mať niečo spoločné. Granby popiera, že by sa s ním vôbec stretol, ale otvorene priznáva, že chcel od neho investície.“

			„Hovoril si s ním?“

			„Krátko. Všetko sa to krúti okolo akéhosi projektu Boadicea. Nič viac neviem. No kvôli tomu projektu prišiel Devereux do Londýna. Zvládneš to tu?“ Podľa všetkého sa už spamätala. Len vlasy mala ešte rozstrapatené. Vyzerala, akoby sa s niekým váľala v posteli, čo mu vnuklo myšlienku, že by ju tam mohol stiahnuť.

			„Idem do redakcie,“ povedala Charlotte. „Tuším som narazila na parádny námet.“

			Belsey ju odprevadil k stanici metra Archway. Pre istotu, keby sa znovu vynoril nejaký súkromný vyšetrovateľ so sklonmi k hrubosti. Pri metre pobozkala Belseyho na ústa, čo ho prekvapilo. Pobozkala ho vášnivo a on rovnako vášnivo reagoval, hoci ho bolela pera.

			„To bol prejav dôvery?“ spýtal sa, keď sa lúčili.

			„Nie. Mojej hlúposti.“ No nepovedala to ktovieako presvedčivo.

			„Charlotte, zostala ti ešte nejaká dovolenka?“

			„Prečo?“

			„Zišlo mi na um, že by sme spolu mohli niekam zájsť. Keď sa toto skončí.“

			„Možno. Kam by sme šli?“

			„Netuším. Do krajiny, z ktorej k nám nevydávajú trestne stíhané osoby, kde majú uvoľnené zákony o bankách a dlhú, slabo stráženú hranicu.“

			„To znie dobre,“ poznamenala.

			Okolo Archway Toweru zadul vietor, ovinul im okolo nôh igelitky a staré noviny. Belsey vedel, že je od neho hlúpe pohrávať sa s možnosťou, že by vzťah s ňou mohol pokračovať. No už dávno si taký pocit nedovolil. A tento vzťah aspoň zničil vopred.

			„Najskôr chcem zistiť, čo sa deje,“ povedala Charlotte. „Myslíš, že ten útek môže počkať?“

			„Jasné, že môže,“ prikývol.

			Za posledný rok a pol sa agentúra PS Security poriadne zmohla. Belsey vošiel cez tiché posuvné dvere do jej priestorov a hneď videl, že vynovili zariadenie. Vpredu mali recepciu s pultom a honosným logom, k tomu konferenčný stolík s výtlačkami Financial Times a The Economist. Logo tvorilo štylizované vyobrazenie bohyne Justície, aká stojí aj nad fasádou trestného súdu Old Bailey – s vytaseným mečom. Niektoré súkromné detektívne agentúry sa tvária nenápadne, iné rady ohurujú klientov technickými hračkami a zarámovanými čiernobielymi fotkami európskych metropol. Starr si zvolil druhý prístup. Vlastne to bolo lepšie krytie. Naznačovalo, že špionáž je záležitosťou šikovnosti a profesionalizmu, nie dobrej vôle pár skorumpovaných papalášov.

			„Prišiel som za Chrisom,“ ohlásil sa Belsey.

			„Má sedenie s klientom. Onedlho príde.“

			Belsey sa posadil a vzal si propagačnú brožúrku. Na obálke bol obrázok zemegule, okolo ktorej rotoval notebook a odtlačok prsta. Vnútri sa firma predstavovala.

			Prvotriedna súkromná detektívna a vyšetrovacia agentúra sídli v srdci Londýna a už 25 rokov pôsobí v celom centre hlavného mesta.

			Lož.

			Naši súkromní detektívi a vyšetrovatelia prijímajú všetky typy prípadov, najmä v oblasti financií, trestného práva, občianskeho práva a obchodného práva. Ponúkame vám diskrétne a citlivé telefonické či osobné konzultácie, celkom nezáväzne. Presvedčte sa o našom porozumení a profesionalite.

			Poskytované služby: manželské/domáce záležitosti, elektronická bezpečnosť a odstraňovanie odpočúvacích zariadení, adopcie/vyhľadávanie biologických rodičov, technológie a kriminalistika. Mali aj niekoľko dcérskych spoločností, ktoré používali skôr svaly: eskorty, osobní strážcovia, stráženie miliardárov na dovolenke.

			Belsey odložil brožúrku a vzal si The Economist. Po piatich minútach vyšiel zo Starrovej kancelárie muž v béžovom obleku, celý zrumenený. O chvíľu ho nasledoval zavalitý chlapík v sivom obleku s igelitovým vreckom plným skartovaných papierov. Druhý muž mal koziu briadku a oholenú hlavu, takže bolo vidieť ružové tukové záhyby, ktoré mu obaľovali krk aj lebku. Poliš ako vyšitý. Na Belseyho zazrel s nefalšovaným podozrením policajta. Ešte chvíľu a na prahu sa zjavil aj Starr, so širokým úsmevom vystieral pred seba ruku.

			„Nick, len poďte ďalej.“

			Starrov lesk už pohasol a zdravá energickosť pôsobila skôr vzdorovito. No stále mal vystupovanie šoumena. V modrom obleku s modrou kravatou a s pomádou na hlave vyzeral presne tak, ako má elegantný súkromný detektív vyzerať. Belsey mal z neho husiu kožu.

			„Čo pre vás môžem urobiť?“ kývol na Belseyho, nech ide do jeho kancelárie, a hneď mu ukázal kreslo. Belsey za sebou zavrel dvere a posadil sa. Starr tiež. 

			„Spomenuli ste si na niečo o našej spoločnej známej, tej novinárke?“

			„Nie. Ja vlastne hľadám svojich biologických rodičov.“

			„Takých nás je viac. Tí moji mi visia tri tisícky.“

			„Ako sa darí firme?“

			„Neuveriteľne, fakt.“ Starr vyceril belostný chrup. Tesne pod vlasmi na čele sa mu leskol pot. Pozrel na hodinky. „No, tak čo pre vás môžem urobiť?“

			„Môžete mi prezradiť, čo máte spoločné s tou streľbou v Starbuckse.“

			Starrov úsmev stuhol ako betón. Prsty sa mu na stole preplietli, akoby sa nechceli zaťať Belseymu do krku.

			„Prečo tvrdíte, že s tým máme niečo spoločné?“

			„Práve ste mi volali, aby som vám dodal nejakú špinu na úplne nevinnú mladú dámu menom Charlotte Kelsonová. Prečo sa o ňu zaujímate?“

			„Pretože ona sa zaujíma o nás.“

			„Preverovala si nejaké záležitosti, ktoré podľa mňa súvisia s popravou Jessicy Holdenovej.“

			„Čo o tom viete, Nick?“

			„Ešte stále ma túžite zamestnať? Som lacný.“

			„Ak máte informácie, mali by ste ich vyklopiť. Ak to nespravíte, sám seba dostanete do veľmi nepríjemnej situácie.“

			„Nepríjemné situácie z duše neznášam,“ priznal Belsey. „Viem len to, že odrazu ste sa akosi naježili. Blufoval som.“

			„S nijakou popravou nemáme nič spoločné,“ zasyčal Starr.

			„Tak čo ste to teraz skartovali?“

			Starr sa naklonil dopredu a ukázal na dvere. „Boha vášho, padajte odtiaľto, Nick. Naozaj vás tu nepotrebujem.“

			Belsey sa nezdvihol. Obzeral si kanceláriu a premýšľal.

			„Poviem vám to jasnejšie. Dodali ste informácie nejakému klientovi, ktorý s pomocou tých informácií vykonal nájomnú vraždu. Vy ste nevedeli, že chce niekoho zavraždiť, ale u človeka ako vy, ktorý má toľko priateľov, to aj tak nevyzerá dobre. Nevyzerá to dobre a basta.“

			Starr sa vystrel a mávol rukou.

			„Ale hovno,“ odsekol.

			„Lenže vy ste o tej dievčine mali informácie,“ povedal Belsey. „Vedeli ste o jej dohodnutom stretnutí. Možno ste jej dali do bytu ploštice.“

			„Je len a len naša vec, o kom máme informácie. Je to medzi nami a naším klientom.“

			„Kto je váš klient?“

			„Myslel som, že vám to myslí, Nick. Preto som vás chcel zverbovať. Ale teším sa, že ste na to nemali gule. Takže teraz trochu brzdite. Je to chaos a vy to riešiť nebudete.“

			„Kto bol u Charlotte Kelsonovej?“

			„Prečo?“

			„Odkážte mu, že sa nevie biť. A nech jej dá pokoj.“

			„Prečo? Vy ju trtkáte?“

			„To mi povedzte vy.“

			Starr sa nahol dopredu, červený ako rak. „Trtkať si môžete, koho len chcete, Nick. Ale do tohto sa nepleťte. Netýka sa vás to, neriešte to. Ani by ste to nezvládli.“

			Belsey si sústredene obzeral jeho tvár, napäté ruky, pulzujúcu žilku na krku. Keby Starr hral karty, bolo by jasné, že sa čochvíľa rozsype. Belseymu zaplo, že situácia je omnoho horšia, ako si doteraz uvedomoval.

			„Čo sa deje?“ zasyčal.

			„Prečo by som vám to mal vysvetľovať?“

			„Lebo je jasné, že mám informácie, ktoré by vám mohli pomôcť. Viem kadečo o Alexeiovi Devereuxovi.“

			Meno zapôsobilo tak ako zvyčajne. Starr náhle stíchol a tuho sa zamyslel. Napokon zavrtel hlavou a zašomral: „Nick Belsey.“ A vydal zvuk, ktorý mohol vyjadrovať úžas, ale Belseymu pripadal skôr ako výraz frustrácie.

			„Prečo vás tak zaujíma?“

			Starr sa vystrel a zhlboka sa nadýchol. Prižmúril oči.

			„Lebo nás za to platia.“

			„A čo vás vytáča?“

			„Prišli sme o jedného z našich mužov,“ odvetil Starr.

			„Ako?“

			„Zmizol. Neviem, kde je. No nasadili sme ho na Alexeia Devereuxa.“

			„Kedy sa to stalo?“

			„Pred pár dňami.“ Sklopil oči, zúril a nechcel to dať najavo. „Takže iste chápete, že je to naša vec. Chápete?“

			„Chápem.“

			„Už ste skončili?“

			„Nie. Kto bol ten váš človek?“

			„Graham Dougsdale. Bývalý tajný policajt. Patril k našim najlepším. Sledovačky a pozorovanie robil na jednotku. Graham zmizol. Bol na misii, mal za úlohu získať Devereuxove fotky. Viete si predstaviť, aké ťažké je odfotiť Devereuxa? O druhej poobede v nedeľu nám Graham zavolal, že ho sleduje a má výsledky.Vraj sleduje toho Rusa. A potom nič. Odmlčal sa.“

			Belsey si predstavil kúsok obnaženej hliny v kúte záhrady pri dome na The Bishops Avenue. Ktovie, zišlo mu na um, v ktorom mesiaci je najlepšie sadiť cibuľky kvetov.

			„Kde ste ho stratili?“

			„Niekde v Hampsteade.“

			„Fotky vám poslal?“

			„Nie.“

			„Odkiaľ sa ozýval?“

			„Od Whitestone Pondu. Odvtedy ho všade hľadáme, po celom Heathe, na okolí. Nájdeme ho. Aj fotky získame.“ Znelo to, ako keby mu boli prednejšie fotografie než nezvestný detektív.

			„Aké fotky?“

			„Devereuxa a toho, s kým bol. Niečo prejednávali, nejaký biznis. Neviem aký, ale Graham si myslel, že významný.“

			„Pre koho pracujete?“

			„Pre istých ľudí.“

			„A čo Jessica Holdenová? Požiadali vás tí ľudia, aby ste preklepli aj ju?“

			„Nekomentujem, Nick. Povedzte mi svoju verziu.“

			„Oznámili ste svojmu klientovi, kde ju môže nájsť? Vedeli ste, že z nej narobia rešeto?“

			„Nijaký zákon sme neporušili.“

			„Ešteže tak, chvalabohu. Všetci môžeme pokojne spávať. Kto sú tí ľudia, Chris? Kto vás platí?“

			„Klienti.“

			„Prečo robia rozruch v mojej štvrti?“

			„Neviem.“ Starr vyzeral, že to myslí úprimne.

			„Niečo ich rozhnevalo.“

			„To teda.“ Zaklonil sa a pošúchal si tvár, potom spustil ruky a zadíval sa na Belseyho.

			„Myslím, že preto vás žiadali o informáciu, kde sa bude Jessica Holdenová v to ráno nachádzať,“ poznamenal Belsey.

			„To si naozaj myslíte?“

			„Možno zájdem na políciu.“

			To u Starra vyvolalo len pohŕdavý úškľabok.

			„A vy ste momentálne u svojich kolegov nejako veľmi obľúbený, Nick?“

			„Čo to má znamenať?“

			„Počul som o vás klebety.“

			„Aké?“

			„Že vás opúšťa šťastie.“

			„Odkiaľ ste to počuli?“

			„Povedzte mi, čo viete o Alexeiovi Devereuxovi,“ zvýšil hlas Starr.

			„Vy mi povedzte, kto si vás najal.“

			„Na to zabudnite.“

			„Čo tí ľudia chcú?“

			„Chcú vedieť, kto sa s Devereuxom stýka. Chcú vedieť všetko o jeho živote. Čo sa stalo Grahamovi?“

			„K tomu sa vám ešte ozvem,“ povedal Belsey a vstal.

			„Nevoďte ma za nos, doboha,“ zavrčal Starr. „Nedráždite ma, kým ste na dostrel.“

			„Na dostrel?“

			„Sám ste sa tam dostali.“

			Zbaviť sa tela je ťažké. Ľudia hovoria o kyseline, ale aj po kyseline zostanú zuby a žlčové kamene. A kto má prístup ku kyseline? Páliť niečo v Londýne je hotová nočná mora a človek nikdy nedosiahne správnu teplotu, aby zmizli aj kosti, dokonca ani s benzínom. Zakopať telo znamená len ho zachovať. A to ešte ak má človek šťastie. Ak telo zakope vyššie ako pol metra, upratovači prírody ho vyhrabú zhruba do týždňa.

			Belsey vrátil zásahové vozidlo na hampsteadskú stanicu, vymenil ho za diskrétnejší neoznačený Peugeot a odviezol sa na The Bishops Avenue. Zimné popoludnie bolo tmavé ako noc. Nechal auto na vedľajšej ceste a posledný blok k Devereuxovmu domu absolvoval pešo. Odmokol si bránu, zamieril do záhrady a vytiahol z kôlne rýľ.

			Graham Dougsdale, ako tráva sú dni človeka, odkvitá sťa poľný kvet.

			Stromčeky povolili hneď, ako ich potiahol. Neboli poriadne zakorenené. Belsey ich vytrhol, odhodil cibuľky nabok a začal kopať. Asi po minúte na niečo narazil. Vyhĺbil malú jamu, hlbokú asi tridsať centimetrov. Kvokol si a videl, že cez hlinu presvitá nespochybniteľná farba kosti. Pozrel na hranu rýľa – zachytilo sa na ňom trochu krvi a kúsok mäsa.

			Belsey si z kuchyne zobral rolku igelitových vreciek na odpadky a nové gumené rukavice. Natiahol si ich a kľakol si k hrobu. Po chvíli prehrabávania sa v hline uvidel hustú čiernu srsť. To nesedelo. Belsey kopal naokolo a srsť bola aj tam. Dal si dolu rukavice a ohmatal ju. Bola drsná. Kopal ďalej a uvidel chvost. Napokon sa mu podarilo uvoľniť celé telo. Vytiahol kríženca dalmatínca a pointera.

			Belsey si psa chvíľu uprene obzeral. Potom ho rýľom naložil do vreca na odpadky, odniesol do kuchyne a položil na raňajkový pult. Zažal hlavné svetlo. Bol to samec, mal kalné oči a podrezané hrdlo.

			Belsey zavolal Ishe Sharvaniovej.

			„Fakt vtipné, Nick,“ povedala.

			„Čo?“

			„Tá vzorka krvi. Pýtal si sa, či sa zhoduje.“

			„Je to psia krv.“

			„Presne tak. Myslíš, že nemám dosť roboty, alebo...“

			„Ktorá je psia krv?“

			„Tá s označením Úkryt. Druhá, tá na kobercovom vlákne, je ľudská. Ale vzorka z úkrytu má psie antigény. Vedel si to?“

			„Až doteraz nie.“

			„Nie je možné zmýliť si ich.“

			Belsey vrátil psa do hrobu a nahrnul hlinu. Potichu vyšiel po schodoch do úkrytu, dlho tam stál a díval sa na zaschnutú krv. Opäť mal pocit, že logika sveta sa posunula. Existovalo zjavne veľa dôvodov, prečo by niekto zavraždil Alexeia Devereuxa, ale prečo by si dal toľkú námahu, aby to vyzeralo ako samovražda? Pri vraždách z pomsty to tak nebývalo. Možno pri zločine z vášne, ale nie pri likvidácii. Sadol si za ovládací panel bezpečnostných kamier.

			Belsey znovu skontroloval systém pre prípad, že by tam boli staršie nahrávky, ktoré si nevšimol. Nenašiel nič spred obdobia, keď sem prišiel. Pozrel aj zábery z predchádzajúcej noci.

			Na každom monitore bol záznam zo štyroch kamier, obrazovka bola rozdelená na štvrtiny. Jedna kamera bola pred domom, jedna v hale, dve na chodbe na poschodí, po jednej v pracovni a obývačke, dve v záhrade. Díval sa na seba, ako spí na pohovke v obývačke. Ešte nikdy sa nevidel spať. Raz robili raziu v dome jedného človeka a našli zábery spiacich ľudí, tisícky fotiek na troch harddiskoch, a museli zistiť, či je na tom niečo protizákonné. Belsey sedel a sledoval záznam. Zvažoval, či sa má zavrieť do úkrytu, piť minerálku, jesť jedlo z konzervy a čakať, kým sa situácia neupokojí. Potom sa na ľavom monitore niečo pohlo.

			Hodiny ukazovali 4.32. Belsey ležal na pohovke s jednou rukou na tvári. Do miestnosti niekto vošiel.

			Belsey zastavil a pretočil záznam. Postava vstúpila z chodby, podišla k pohovke a vrhla tieň na Belseyho hruď a rameno. Nemala tvár. Niečo jej úplne zakrývalo črty. Potom postava odišla.

			Belsey na sebe teraz pocítil dotyk toho tieňa. Akýsi hlboký, poverčivý inštinkt ho prinútil vstať, prejsť každú miestnosť v dome, skontrolovať aj dvere do vonkajšieho sveta. Napokon sa vrátil pred monitor, sadol si a pokúšal sa pochopiť, čo vidí.

			Kamera na chodbe zachytila votrelca, keď vošiel prednými dverami – pristúpil priamo k alarmu a naťukal kód. Mal latexovú masku. Potom išiel do obývačky. Poznal to tu. Belsey sa usiloval uvidieť tomu človeku hrdlo, ako keby tam mohli byť veľavravné jazvy: Devereux sa vracia do svojho minulého života, dotýka sa povrchov, nábytku, hľadá niečo, čo by mu umožnilo uniknúť z očistca.

			Potom zbadal Belseyho.

			Postava znehybnela. Pomaly sa priblížila k pohovke a pozrela na spiaceho. Prešla z obývačky do pracovne.

			Tieň postál v pracovni, potom sa zohol. Zmizol zo zorného poľa, keďže sa preplazil po dlážke, a zjavil sa pri stole. Časový údaj na nahrávke ukazoval 4.40. Prehľadal odpadkový kôš a kozub. Obrátil sa priamo do kamery, ale črty sa rozoznať nedali.

			Zrejme uvidel svetlá kamery, pomyslel si Belsey. Podľa červeného svetielka na každej kamere vidieť, že systém funguje. Votrelec sa pohol ku schodom. Do úkrytu, pomyslel si Belsey. Išiel zastaviť nahrávanie. Potom odrazu ušiel. Zrejme ho vyrušil nejaký hluk a myslel si, že Belsey sa zobúdza.

			Belsey si znovu pustil nahrávky. Nech už tu bol v noci ktokoľvek, niečo hľadal. Systematicky pátral, pohyboval sa po miestnostiach, ale najdlhšie sa zdržal v pracovni.

			Zastavil nahrávku, zišiel dolu a vybral sa po stopách ducha. Čo tu chcel? Belsey sa zohol k dlážke pracovne, tak ako to spravil aj duch. Plazil sa tu niekedy aj on? Aha, hodinky. Vystrel sa, pozrel na zápästie a rozmýšľal, akú hodnotu môžu mať falošné rolexky. Oplatilo by sa pre ne vlámať naspäť do života? Zložil si ich z ruky a hľadal nejaký nápis, ale nič nenašiel.

			Niečo sa k nemu blížilo. To už bolo jasné. Jeho hodiny v Londýne boli spočítané. Belsey zatúžil mať vo vrecku pas. Potreboval vedieť, že sa bude môcť rýchlo presunúť, keby sa udialo niečo s Kovarom. Zazvonil telefón. Belsey ho odpojil, potom ho zase zapojil a zavolal do penziónu, kde bol naposledy ubytovaný.

			„Máte kontakt na Siddiqua Sahara? Ešte minulý týždeň u vás býval.“

			Mali číslo jeho mobilu. Belsey zavolal a zdvihla to jeho novomanželka.

			„Aha, jasné, Nick.“

			„Mohol by som hovoriť so Siddiqom?“

			Ozval sa. „Zdravím ťa, Nicky, kamarát môj.“

			„Potrebujem doklady.“

			„Chceš doklady?“

			„Pas a vodičák.“

			„Máš strašný hlas, človeče. Strašný.“

			„Bolo mi už aj lepšie.“

			Nastalo krátke ticho – potom mu Saddiq tichým, rozvážnym hlasom, ktorý uňho Belsey ešte nepočul, nadiktoval adresu na Green Lanes.

			„Zober si dve pasové fotky. Pýtaj sa na Hasana Duzguna. Povedz, že som ťa za ním poslal. Budeš potrebovať tisícpäťsto v hotovosti.“

			„Tisícpäťsto.“

			„Keby tam nebol, počkaj a on príde. Poviem mu, že sa zastavíš.“

			Belseymu zostalo asi deväťsto libier, ale povedal si, že sa dojedná.

			Belsey o Duzgunovcoch vedel. Bola to rozvetvená rodina s väzbami na tureckú mafiu. Ich londýnske aktivity boli žiarivým príkladom politickej tolerancie – s Kurdmi spolupracovali pri dovoze heroínu, s Grékmi pri predaji cigariet na čiernom trhu. Belsey cestou na sever z telefónu v Peugeote zavolal Operáciu Mandolína. Mandolína bola špeciálna jednotka v Haringey, ktorá mala za úlohu monitorovať turecké a kurdské komunity od série prestreliek, ku ktorým došlo pred pár mesiacmi. Dovolal sa k detektívovi seržantovi Simonovi Waltersovi.

			„Ten Hasan Duzgun,“ začal Belsey, „ešte predáva pasy?“

			„Áno.“

			„Dobré?“

			„Patria medzi najlepšie. Priamo z tlačiarne v Wolverhamptone.“

			„Aké má ceny?“

			„Okolo dvoch tisíc za kompletné doklady.“

			„Momentálne je pod naším dohľadom?“

			„Nie.“

			Belsey sa viezol cez Holloway do Haringey. Na stanici metra Manor House našiel fotoslužbu a zatiahol záves. Otče, zhrešil som. Vyzeral prísne, monochromatická fatamorgána v skle mu tvár zredukovala na bledú pokožku a tmavosivé prepadliny. Bolo tam upozornenie, že keď sa človek fotí na pas, nesmie sa pri tom usmievať. Spravil si dve série, jednu v saku, druhú bez saka a s rozstrapatenými vlasmi. Kým čakal na fotky, vybral z koša roztrhnutú obálku a premiestnil do nej posledných deväťsto libier z igelitky. Zostali mu dve osamelé dvadsiatky. Na zadnú stranu obálky napísal dátum narodenia a falošnú adresu. Fotky vyšli z prístroja. Zamieril na Green Lanes.

			Adresa, ktorú dostal, patrila klubu s hnedými žalúziami na oknách a bez viditeľného označenia. Interiér tvorili tri plastové stoly, šesť starcov, biliardový stôl a to bolo v podstate všetko.

			„Je tu Hasan Duzgun?“ spýtal sa Belsey.

			Muži zdvihli hlavy. Kývli mu, aby prešiel do zadnej miestnosti. V úhľadných radoch tam stáli kartárske stolíky, zakryté papierovými obrusmi a osvetlené holými žiarovkami. Pri najvzdialenejšom sedel obézny človek s plným popolníkom a zvyškami jedla na tanieri. Mal veľké hnedé oči. Ukázal na stoličku oproti sebe a Belsey si sadol. Stolík bol malý. Dotkli sa im kolená. Muž zdvihol dva tučné prsty a o chvíľu im priniesli dve maličké šáločky s mätovým čajom. Zatiahli sivý záves na dverách.

			„Poznáte Siddiqua?“

			„Áno,“ odvetil Belsey. „Spomínal, že by ste mi mohli pomôcť.“

			„Odkiaľ ho poznáte?“

			„Istý čas sme spolu bývali.“

			„Ako sa má?“

			„Dobre. Nedávno sa oženil. Potrebujem pas a vodičák.“

			Tučniak prikývol. „Prečo potrebujete doklady?“ spýtal sa.

			„Stratil som ich.“

			„Jasné. Bude vás to stáť tisícpäťsto libier.“

			Belsey siahol do vrecka, vybral obálku a položil ju na stôl.

			„To je deväťsto. Zvyšok vám dám, keď uvidím doklady.“ Duzgun zdvihol obočie. „Chcem ich na meno Jack Steel,“ pokračoval Belsey. „Chcem britský pas, nie honduraský alebo nejakú kravinu z internetu. Potrebujem niečo, čo bez problémov prejde cez sken na letisku.“

			Duzgun nepozrel na obálku. Zlatými klieštikmi hodil do čaju dve kocky cukru. Pomiešal a cinkalo to ako zvonček. Belsey spravil to isté. Mlčky popíjali čaj.

			„Toto je dobrá krajina,“ povedal muž.

			„Skvelá.“

			„Pokojná. Je tu veľa peňazí.“

			„To sa mi na nej páči,“ povedal Belsey.

			„Pre Britov sú veľmi dôležité dve veci: zdvorilosť a úcta.“

			„To nemyslíte vážne.“

			„Odkiaľ ste?“

			„Pôvodom z Lewishamu.“

			„Prečo potrebujete tie doklady?“

			„Na stole je deväťsto libier. Nepredpokladal som, že musím absolvovať aj pohovor.“

			„Ako ste sem prišli?“

			„Sem? Autom.“ Rozhovor viazol. Belsey už potreboval odísť. „Chcem dobrý pas, nie nový, aby bol už istý čas platný,“ povedal. „A vodičák, starý desať rokov. Použite rôzne fotky.“ Vstal.

			„Vyznáte sa.“

			„Áno. Kedy si po to môžem prísť?“

			„O dva dni, možno o tri.“

			„Všetko potrebujem už zajtra. Pripravte tie doklady do zajtra a dám vám ešte sedemsto,“ povedal Belsey. Duzgun siahol do náprsného vrecka na saku a vytiahol špáradlo. Zamyslel sa.

			„Príďte zajtra poobede. Skôr to nestihnem. Príďte sem.“

			„Zajtra poobede.“

			„Budem tu, Jack Steel. Doneste ešte sedemsto.“ Díval sa, ako Belsey odchádza. „Sedemsto,“ povedal za jeho chrbtom. „Inak vás nahlásim na políciu. Poznajú ma tam. Narobia vám problémy.“

			Belsey si rozmenil dvadsiatku a zavolal na mobil Maxa Kovara z verejného telefónu v herni Archway Snooker Centre. Bolo tu prázdno. Špekulant zdvihol po druhom zazvonení.

			„Je toto bezpečná linka?“ spýtal sa Belsey.

			„Áno.“

			„Ste si istý?“

			„Stopercentne.“

			„Pán Devereux sa vrátil. Ospravedlňuje sa, že sa s vami minule nemohol stretnúť. Pozdravuje vás.“

			„Povedzte mu, že si to veľmi vážim. Je tam?“

			„Má návštevu. No nechcel strácať ani chvíľu. Naskytla sa príležitosť.“

			Kovar sa ovládal. Nebol to človek, ktorý pôsobí vďačne alebo vzrušene. „Nuž,“ povedal, „ako som sa už vyjadril, bolo by to vo vašom aj v mojom záujme.“

			„Áno. Myslím, že to je jasné.“

			„Ale potrebujem bližšie informácie.“

			„Bližšie informácie vám dodám. No my tu potrebujeme veľkých hráčov, Max. Ľudí, ktorí sa neboja zabrať. Chápete?“

			„Myslím, že sa rozumieme.“

			„Mali by sme sa stretnúť,“ navrhol Belsey.

			„Bude tam aj pán Devereux?“

			„Dúfam.“

			„A povie mi, o čo ide?“

			„Presne.“

			„Kde vás nájdem?“

			„Bar Rivoli v hoteli Ritz,“ odvetil Belsey. Bar Rivoli bola zmes skla v štýle art deco a zlata. Belsey ho zbožňoval. Veľakrát sa tam zohrieval a rozmýšľal, či si môže dovoliť drink. Vždy túžil urobiť nejaký biznis v Rivoli.

			„Poznám to tam,“ povedal Kovar. „Mám na večer dohodnuté stretnutie, ale to sa dá presunúť.“

			„Vybavte si to. My prídeme okolo polnoci.“

			„Super.“

			Zavesil. Teraz to potreboval rozbehnúť. Zavolal Ajayovi Khanovi.

			„Spomínal si mi človeka, ktorý rozprával o Devereuxovi a projekte Boadicea.“

			„Emmanuel Gilman.“

			„Potrebujem človeka, ktorý mi načrtne, na čom Devereux pracoval. Rád by som vedel, čo vie Emmanuel Gilman.“

			„Okej.“ Khan váhal. „Ale Emmanuel je teraz vo zvláštnom stave.“

			„Potrebujem sa s ním porozprávať. Vieš to vybaviť?“

			„Jasné. Poviem mu, že si drogový díler.“

			„A policajt?“

			„Presne.“

			„Kde ho nájdem?“

			Dal Belseymu adresu v Docklands, bol to bytový dom neďaleko jazera Canada Water.

			„Bude hovoriť?“ spýtal sa Belsey.

			„Momentálne je zhovorčivý. No netlač naňho, Nick. A buď opatrný.“

			„Čo to má znamenať?“

			„Znamená to, že neviem, čo nájdeš.“

			Keď bol Belsey naposledy v Docklands, v bývalých londýnskych dokoch, bolo päť hodín ráno a vracal sa domov po draho prehýrenej noci. Vtedy mu pripadali veľkolepejšie, ich chladná afektovanosť úplne vyhovovala jeho duševnému stavu. Teraz sa autom hnal cez tichý večer pri jazere Canada Water a znovu nachádzal chlad, lenže bez lesku. Pozostatky obchodnej časti prežívali, no väčšina toho sveta bola zničená. Už dávno nebola druhá svetová vojna, ale pripadalo mu to tu ako počas nemeckých náletov – prázdne, omráčené. Pouličné lampy žmurkali na uväznené úseky rieky, prebudované skladiská slepo zízali z druhej strany, z Wappingu. Nekonečné rady obchodných zikuratov sa hrčili okolo záhadnej, prepychovej hladiny. Belsey uvažoval, čo tu asi nájde.

			Gilmanov činžiak bol tým najbombastickejším z celej nevkusnej maškarády. Nazýval sa Sand Wharf a honosil sa zachovanou železnou kladkou, natretou načerveno, zavesenou nad vchodom do svojho podzemného parkoviska. Belsey nechal Peugeot nad zemou. Recepčný mu ukázal výťah, ktorý mal na všetkých stenách zrkadlá. Belsey sa vyviezol na desiate poschodie a zaklopal. Zvnútra sa postupne odomykali štyri zámky a znelo to, akoby sa pri tom obyvateľovi triasla ruka. Napokon otvoril Gilman, neodopol retiazku, len tupo zazeral cez medzeru.

			„Ajay Khan je môj priateľ. Mal vám oznámiť, že prídem. Myslím, že my dvaja si môžeme navzájom vypomôcť.“

			Nervové prepojenia zafungovali. Manažérovi sa na tvári objavil šialený úsmev. Dvere sa zatvorili a vzápätí otvorili dokorán.

			„Nick, to ste vy, však? Chvalabohu. Poďte ďalej.“ Gilman mal na sebe bežecké tričko bez rukávov, šortky a tenisky. Bol to ten typ plavovlasého muža, ktorý nestarne, len časom zistí, že materiál, z ktorého je umiesený, zvetráva. Okolo pliec mal prehodený uterák a silno sa potil. Zaviedol Belseyho do salóna, kde mal uprostred drevenej dlážky posilňovaciu veslicu a na čiernom koženom diváne kalašnikov. Belsey sa pri tom pohľade mykol. Rolety boli zatiahnuté. Vo vzduchu visel pach čerstvo rozprášeného dezodorantu. Zo skleného konferenčného stolíka sa sypali počmárané kancelárske papiere.

			„Vitajte,“ povedal Gilman. Klesol na diván a kalašnikov si položil na kolená. „Nebojte sa.“

			„Prekážalo by vám, keby som bol trošku znepokojený?“

			Gilman sa zasmial. Belsey si dobre všimol jeho oči. Kalné, so zreničkami ako špendlíkové hlavičky. Vyzeral ako človek, ktorý sa dnes naládoval benzodiazepínmi.

			„Toto je historický exemplár.“ Gilman dlhými tenkými prstami poláskal hlaveň. „Už ste z takého strieľali?“

			„Od obliehania Leningradu nie. Smiem sa pozrieť?“

			Gilman mu kalašnikov podal.

			„Prešiel s Červenou armádou Afganistan, prežil povstanie Talibov. Hotové dejiny vojenstva v kocke.“

			„Odkiaľ ho máte?“

			„To nemôžem prezradiť.“

			Belsey si skúsil predstaviť sieť dodávateľov: zbraň možno dodali díleri koksu, ktorí tvorili primárnu spojku finančníkov s podsvetím, teda hádam s výnimkou práčok peňazí. Nejakí podnikavci sa možno v tomto období šťastne nabalili na predaji AK-štyridsaťsedmičiek znechuteným manažérom fondov, tak ako sa Kórejčania vždy objavia s debničkami plnými dáždnikov, len čo začne pršať.

			„Krásny kúsok,“ prikývol Belsey.

			„Mám naň trezor,“ povedal Gilman, „takže ma nemôžete zatknúť.“

			Belsey odopol zásobník, odistil a potiahol záklopku, aby vyhodil zvyšný náboj. Všetky náboje vyložil na stôl a vrátil domácemu pánovi prázdnu zbraň.

			„Nikdy nechcem byť v jednej miestnosti s bankárom aj s nabitým samopalom. To je jedno z mojich nemnohých pravidiel.“

			Gilman sa zmraštil. „Ja nie som bankár.“

			„Máte k nemu blízko.“

			Belsey si vytiahol sedací vak a usalašil sa naň. Vedľa divánu zbadal plastovú nádobu s proteínovým práškom a niekoľko balení tabletiek. V miestnosti bolo dusno ako v nemocnici.

			„Takže vy ste detektív,“ poznamenal Gilman.

			„Správne. Počul som, že ste prišli o prácu.“

			Gilman sa rozosmial. „Ha, nie o prácu. Ja som bol tá práca. Ja som sa stratil.“

			„Všetko ste predali.“

			„Hra sa skončila. Všetko sväté bolo znesvätené, všetko pevné sa rozpustilo, ba vyparilo.“ Zamieril prázdnou zbraňou na sklené dvere, čo viedli na zastrešenú terasu.

			„Alebo sa zmenilo na nové investície?“ spýtal sa Belsey.

			„Ako to myslíte?“

			Gilmanovi zazvonil mobil. Pozrel na displej a zrušil hovor.

			„Len som zvedavý, kam sa to všetko podelo.“

			„Čo také? Čo sa malo podieť?“

			„Zvyšky. Hotovosť, ktorú sa vám podarilo zachrániť.“

			„To by som tiež rád vedel.“ Gilman zdvihol mobil a pošúchal displej palcom, akoby to mohlo vyčarovať z ničoty správu, na ktorú čakal. „Počuli ste už slovo potlatch?“

			„Nie.“

			„Táto tradícia sa vraj zachováva na celom svete, ale najmä medzi severoamerickými Indiánmi. Znepriatelené kmene zorganizujú stretnutie a pokúsia sa na ňom zastrašiť rivalov tým, že zničia najdrahšie dary, aké si môžu dovoliť. Vyjadrujú tak, na koľko si cenia vlastnú česť. Môže ísť o čokoľvek, od zvieracích koží až po vlastné dediny a otrokov – ktoré vypália a otrokov zabijú. To je dar.“

			„Zaujímavé.“

			„Vážne.“

			„Všetko ste nepreviedli na hotovosť, však?“ opáčil Belsey. „Niečo ste aj znovu investovali.“

			„Prečo si to myslíte?“

			„Pre jedno meno. Alexei Devereux.“

			Gilman vstal a so samopalom prešiel do vedľajšej miestnosti. Belsey začul, ako zatvára kovové dvierka a nastavuje kombináciu zámku. Zatiaľ zdvihol pár papierov z konferenčného stolíka, ale nedokázal prečítať ani slovo. Pod nimi bola červená kniha v tvrdej väzbe, Alexandrov život od Plutarcha. Vrátil papiere na miesto. Objavil sa Gilman, už neozbrojený, a sadol si.

			„Čo sa to tu deje?“ opýtal sa ho Belsey.

			Gilman zalistoval v papieroch so somárskymi ušami, po chvíli však vyzeral, že načisto zabudol, čo hľadá. Zadíval sa na neporiadok.

			„Píšem knihu,“ vyhlásil. „Dejiny vojenstva a omamných látok.“ Pozrel na Belseyho, akoby očakával, že sa na tom zasmeje. Keď videl, že Belsey je vážny, pokračoval: „Tvrdím, že je nemožné porozumieť dejinám vojenstva bez toho, aby ste porozumeli drogám. A nejde len o nedávne vojny. Alexander Veľký a jeho vojaci boli dennodenne opití. Obyčajní alkáči. Dobyli celý vtedy známy svet a pravdepodobne si to ani nepamätali. Aztékovia v dňoch pred bitkou pili pulque – pivo z kaktusov. Skýti, najdrsnejší bojovníci v dejinách, boli totálne, ale totálne závislí od trávy. A to si z vás neuťahujem. Mimochodom, osemdesiat percent príslušníkov afganských bezpečnostných síl je závislých od heroínu. Dejiny, to je jedna veľká opica. Osemdesiat percent... to sa vám pokúšam povedať, Nick. Môžem vás volať Nick? Pripadáte mi ako inteligentný chlapík. Chcem vám to dať prečítať, keď skončím, a poviete mi, čo si o tom myslíte.“

			„Dobrý nápad. Nenapíšete knihu aj o Alexeiovi Devereuxovi?“

			„Prečo?“

			„Rád by som si ju prečítal.“

			„Preto ste prišli? Vyšetrujú ho?“

			„Keby vyšetrovali firmu AD Development, zasiahlo by vás to?“

			„Prečo sa nazdávate, že ma to vôbec zaujíma?“

			„Lebo o tej firme viete. Všade ste sa o nej šírili. A viete, že poznať ju znamená milovať ju, nie?“

			„Devereux je budúcnosť. A budúcnosť miluje každý,“ usmial sa Gilman.

			„Ako tá budúcnosť vyzerá?“

			„Na to sa musíte spýtať jeho.“

			Belsey vstal a prešiel k oknu. Odhrnul roletu.

			„To nerobte,“ upozornil ho Gilman.

			Bolo odtiaľ vidieť až k obchodnému centru na Surrey Quays a na druhý breh čiernej rieky k Isle of Dogs. Výhľad, ktorý patrí k drahému bytu. Všetko, na čo oko padlo, pripomínalo mestečko z hračiek a po tmavých opustených námestiach sa šinuli len duchovia miestnych obyvateľov. Nastal čas zase trošku znervózniť manažéra fondu.

			„O Devereuxovi mi nič povedať nemôžete, pretože ste predávali akcie firmy AD Development pod cenu. Dobre ste vedeli, že Devereux má hlboko do vrecka a všetko sa mu rúca pod rukami. Jeden kamarát z úradu pre finančné služby tvrdí, že ste tu všetkých podviedli.“

			Gilman sa rozosmial. „Ste fakt dobrý.“ No už mu očividne praskali nervy. Zastal si k oknu vedľa Belseyho. Zazvonil mu mobil. Vypol ho. „To tvrdí úrad pre finančné služby? Pochybujem.“

			„Porozprávajte mi o projekte Boadicea. O tom predsa hovorili všetci, nie?“

			„Fakt?“

			„Jasné, že hovorili,“ zdôraznil Belsey. „Nič iné som ani nepočúval, aspoň v podnikoch ako Pitcher and Piano alebo All Bar One. Všade bolo počuť iba o Devereuxovi a jeho londýnskom projekte.“ Belsey odomkol dvere na terasu a vyšiel von. Zaklopal na okno. „Ozaj, majú tu všetky byty nepriestrelné sklo?“

			„Nemohli by ste sa vrátiť dnu?“ opýtal sa Gilman. Belsey sa pokúšal zorientovať v situácii. Vrátil sa dnu a zatvoril dvere.

			„Počúvajte ma, Nick,“ pokračoval Gilman. „Mám prázdnu špajzu. Vy nemáte niečo pri sebe?“

			„Nemám, ale o pár minút budem mať.“

			„Takže sa dohodneme?“ Vzal si z dlážky nádobu s proteínovým práškom, odskrutkoval uzáver a pozrel dnu. Belsey zazrel hrubé mäkké rolky bankoviek. Gilman vrátil uzáver na miesto.

			„Ak by sa vám rozviazal jazyk,“ nadhodil Belsey.

			„Hej, veď už rozprávam. Takto som nerozprával celé veky. A je to super pocit.“

			Belsey si sadol. „Stretli ste sa s ním?“

			„S kým?“

			„S Devereuxom.“

			„S tým sa nestretol nikto.“

			„Čomu sa venuje?“

			„Hazardu. Dostihom. Kasínam. Chce mať tuším kasíno v každom meste. Nielen kasína, ale celé rezorty. Viete, čo povedal George Bernard Shaw? Hazard sľubuje chudákom to, čo pozemkové reformy boháčom.“ Gilman sa uškrnul. „Niečo za nič.“

			„To sľubuje aj zločin.“

			„Devereux by podľa mňa legalizoval aj zločin, keby mohol. Pri hazarde má k tomu najbližšie. Tvrdí, že hazard bude heroínom dvadsiateho prvého storočia. Odhaduje, že do roku 2030 vyrastie pätnásť nových centier ako Las Vegas, rovnako veľkých, rovnako ziskových, vo všetkých nových púšťach tohto sveta. Veľa jeho stránok s hazardom spravujú z Turkmenistanu. Tam je základňa jeho ríše, ale šľahačkou na torte sú dostihy. Organizuje dostihy v noci v púšti, na priemyselných pustatinách, v indiánskych rezerváciách. K jeho výstrednejším nápadom patria konské dostihy v potrubiach na zemný plyn. Dostihy nakrúca a vysiela. Plánoval jeden londýnsky projekt – obrovský. Akýsi Pierce Buckingham sa pokúsil dať dokopy prachy na stávku. Tak som to počul. Ale to je všetko. Ešte len dával dohromady tie správne mená.“

			„Kto je to?“

			„Ten Pierce? Prostredník. Poskok. Organizuje svadby. Zvyčajne ho nájdete v podniku Les Ambassadeurs v Mayfairi, ako tam hrá plejboja a namýšľa si, že naňho nikto nemá. Raz som bol na večierku uňho doma, mal tam pornohviezdy a zaklínača hadov. Pred pár rokmi sa vyhlásil za finančného poradcu pre solventných, ktorí by sa chceli priživiť na tom, čo ponúka Londýn.“

			„A na čo podľa vás dával dohromady peniaze ten Buckingham?“

			„Netuším. No počul som, že do toho vstupuje francúzska firma. Ak by Pierce nedal dokopy preddavok, všetko by sa presunulo do Francúzska. Tak makal ako o život. Otravoval starých kamošov, Hong Kong Gaming Consortium – lebo, úprimne, tí by si mohli dovoliť hodiť cez palubu aj päť miliárd. Ani by si to nevšimli.“

			„Povedzme, že potrebujem informovať ľudí o Devereuxovom projekte. Čo by som im mal povedať?“

			„Netuším. Pierce bol mimoriadne opatrný.“

			„Prečo?“

			„Miestni sú citliví.“

			„Napríklad na čo?“

			„Na ľudí. Na triezvosť. Na chudobných. Čo ja viem?“

			„Dal tie prachy dohromady?“

			„Prachy už pohromade boli. Hong Kong Gaming Consortium je predsa bezodné. Vlani ho kúpil princ Faisal bin Abdul Aziz. Riadi firmu Saud International Holdings, čo je hlavný saudskoarabský investičný fond. Vládny fond. Svojej žene daroval na narodeniny dve stíhačky a za výdavok postavil najdrahší dom v Rijáde. Buckingham sprostredkoval jeho kúpu kasína Dream City v Macau, keď sa princ rozhodol vstúpiť na trh s hazardom. Macao je jediné miesto v Číne, kde je hazard legálny. Len si to predstavte. Potom mu Buckingham dohodol prevzatie talianskeho herného gigantu Gioco Digitale. No to bol len medzistupeň. Všetci to vedeli. Aby mohol jednou nohou vstúpiť do európskeho sektora. Mieril totiž do Londýna. Princ Faisal je presvedčený, že Londýn je pupok sveta. A že Pierce Buckingham je jeho tromf, lebo má modré oči a je zákerný.“

			„A vy netušíte, na čom pracoval spolu s Alexeiom Devereuxom?“

			„Ani náhodou. Mal som predstavu, že to môže mať niečo spoločné s nehnuteľnosťami alebo so športom. Prípadne s oboma.“

			„Prečo neberiete telefón?“

			Gilman zastonal a ponaťahoval sa. „Koľko mi toho asi zoženiete?“

			„Prezraďte mi, kde Pierce Buckingham býva.“

			„To nie je problém.“ Gilman vstal a na zadnú stranu časopisu o nehnuteľnostiach načarbal adresu. Stránku vytrhol a dal Belseymu: Queen’s Gate Mews 4, ulica v oblasti SW7. Belsey si adresu odložil do vrecka a naposledy prešiel k oknu.

			„Čo by ste chceli a koľko?“ spýtal sa.

			„Hocičo. Všetko.“ Gilman zabubnoval prstami po nádobke.

			„Dajte mi hodinu. Uvidím, čo sa dá robiť.“ Belsey sa naposledy poobzeral po byte a odišiel. Stlačil gombík, privolal výťah. Niečo mu hovorilo: Padaj z Londýna. Hovorilo mu to: Pozri, toto zrkadlo je dosť hlboké, aby si sa v ňom utopil. Možno by sa mohol stať džokejom. Predstavil si, aké by to bolo, hnať koňa nočnou púšťou.

			Gilman otvoril dvere svojho bytu. Vyklonil sa, zadíval sa na chodbu a zakričal na Belseyho.

			„A čo Boadicea, Nick? Čo je to? Viete?“

			„Nemám potuchy,“ odvetil Belsey, ani sa neobzrel.

			„Ak to zistíte, poviete mi to?“

			„Isteže.“

			„Či to za niečo stojí. Či to má perspektívu.“

			Prišiel výťah. Roztvorili sa dvere a Belsey vošiel dnu.

			Belsey dorazil do Kensingtonu za štyridsať minút. Pierce Buckingham mal staromládenecké hniezdočko, domček na malej luxusnej ulici neďaleko Kensingtonských záhrad. V dome číslo štyri boli zažaté svetlá a zahmlené okná. Niekto sa sprchoval. Belsey zaklopal, ale nikto neprišiel otvoriť. Cez okná nebolo vidieť. Zatlačil na dvere, tie sa otvorili a vyvalila sa z nich para.

			Všetko bolo vlhké, z bielych stien na chodbe kvapkala voda. Belsey pomaly vošiel dnu. Potichu zamieril do obývačky, ktorá vyzerala ako po výbuchu. Niekto rozsekal sedačky, roztrhal koberec a vysypal zo všetkých skríň veľkú hromadu značkových vecí. Na dlážke ležali úlomky napodobeniny džuboxu značky Wurlitzer. Premietacie plátno strhli a roztrhli na dve časti. Po abstraktných povrchoch kovových sôch a televíznej obrazovke na stene stekali kvapky.

			Vyzeralo to, že Buckingham nie je doma.

			Belsey prekročil kôpky oblečenia k saune vzadu. Hučala sprcha, dvere na saune boli otvorené a obkladačky zo stien poobíjané.

			Belsey vyšiel po schodoch do spálne a našiel iba kopu rozbitého skla a zápach dusitanu amylnatého. Posteľ bola rozľahlá, okrúhla, na dlážke ležali čierne hodvábne obliečky, o stenu bol opretý matrac s dierou na boku. Belsey našiel na vankúši zopár dlhých plavých vlasov. Zásuvky z nočného stolíka a skrinky na okraji spálne niekto šmaril na dlážku a rozsypali sa z nich balenia kondómov a fľašky s liekmi. Pri posteli ležala kniha v tvrdej väzbe.

			Kráľovstvo: Dejiny dynastie Saudov. Belsey ju zdvihol. Mala prepracovaný ozdobný obal, vykladaný zlatom. Strany boli však zvlnené a zlepené od vlhka. Na predsádke našiel venovanie: Nášmu vzácnemu priateľovi s požehnaním do budúcna. V knihe bola vložená fotografia muža, ktorý držal okolo pliec dve tínedžerky. Sedeli na červenej lavici a na stole pred sebou mali veľa pohárov a fliaš. Belseymu chvíľu trvalo, kým spoznal Piercea Buckinghama: usmiateho, oholeného, vôbec nie v kríze, ako keď zazeral na Belseyho v nepriestrelnej veste. Po Buckinghamovej pravici bola Jessica Holdenová v strieborných kokteilových šatách bez ramienok, to druhé dievča bola jej plavovlasá kamarátka, ktorá plakala v televízii. Mala na sebe niečo priliehavé a čierne, čo sa končilo tesne pod zadkom. Jednu ruku mala na Buckinghamovom pleci. Jessica sa usmievala so zatvorenými ústami. Blondína ukazovala zuby.

			Spravodlivosť zvíťazí, stálo na kvetoch na mieste činu. Belsey sa z bezdrôtového telefónu v Buckinghamovej spálni ozval Mirande Millerovej.

			„Máš kontakt na Jessicinu kamarátku, tú blondínku?“

			„Nie. Vlastne mám, ale je to len na jej agenta.“

			„Na akého?“

			„Vyjednával pre ňu zmluvu na päťtisíc. Teraz sa dohodla so Sky News.“

			„Aha, už sa spamätala zo šoku.“

			„Tá baba je zvláštna, Nick. Ostatné dievčatá zo školy si nespomínajú, že by si s Jessicou boli ktovieako blízke. Chodila o ročník vyššie ako ona. Teraz odišla zo školy. Myslím, že rozbieha kariéru.“

			Isha Sharvaniová uvidela Belseyho pred kanceláriou forenzného veliteľstva a zaškrípala zubami.

			„Toto sa ti bude páčiť,“ povedal Belsey. „Sľubujem. Potrebujem zväčšiť fotografiu.“

			Sharvaniová ho zaviedla cez svoje laboratórium k fotografickému oddeleniu. Tvorili ho dve miestnosti medzi toxikologickými laboratóriami a forenzným zubárstvom; v jednej miestnosti bol projektor. Sharvaniová stlmila svetlá a oskenovala fotografiu. Po pár sekundách na nich fotka zasvietila z obrazovky na celú stenu. Bola zväčšená tak, že vyplnila celý displej, a červenými linkami rozdelená na mriežku.

			„To v pozadí je vodopád?“ spýtala sa Sharvaniová.

			„Určite vodopád.“

			„V bare?“

			„V kasíne. Volá sa Les Ambassadeurs.“

			„Pekné.“ Obdivovala fotografiu. Potom zvážnela.

			„Tá vľavo je Jessica Holdenová.“

			„Aj podľa mňa,“ prikývol Belsey.

			„Čo to tu máme?“

			„Dôvod, prečo ju zastrelili.“

			Sharvaniová sa oprela a zložila si ruky, profesionálne pozrela na zväčšenú fotografiu.

			„Kto je ten muž?“

			„Volá sa Pierce Buckingham. Zväčši mu okuliare.“ Zväčšila ich. Na skle bolo veľa odleskov, odrážalo sa tam svetlo z hracích automatov. „Odráža sa v nich,“ povedal Belsey.

			„Kto?“

			„Človek, ktorý fotí.“ Ešte viac zväčšila. „Vidíš tam postavu?“

			„Len nejakú siluetu.“

			„Pozri, vidieť ho aj v pohári s vínom.“

			Zväčšila pohár na celú obrazovku. Dostatočne jasné boli len obrysy človeka s fotoaparátom. Viac sa rozoznať nedalo.

			„Môžem to zväčšiť,“ ponúkla mu Sharvaniová, „ale nemôžem ukázať tvár, ktorá tam nie je. Kto to podľa teba je?“

			„Istý Alexei Devereux. Aj on je mŕtvy.“

			„Tak to je veselé.“

			Belsey vytiahol výstrižok z novín Al-Hayat a položil ho na miesto, kde bola predtým fotografia. Zjavila sa na obrazovke.

			„Ten istý človek,“ konštatovala Sharvaniová.

			„Áno. Vieš mi k tomu záberu niečo povedať?“

			„Fotografiu robili zvnútra. Je to veľký vchod do kostola. Možno do katedrály.“

			„Zväčši budovy v pozadí. Chcem vedieť, kde sú.“

			Na zábere sa zaostrila strecha veže, pod ňou starý začiernený kameň.

			„Spoznávaš to?“ pozrela naňho.

			„Nie.“

			Prepol na scénu v kasíne a znovu si obzrel blondínku, Jessicinu spoločníčku, pri Buckinghamovom pleci. Ak aj neboli blízke priateľky v škole, mimo nej rozhodne držali spolu. Potreboval sa s ňou porozprávať, so štvrtým človekom z tejto spomienky. Nechcel ísť cez agenta. Niekto musí niečo vedieť, povedala do kamier, oblečená v drahých šatách.

			„Je tento počítač online?“ spýtal sa Belsey.

			„Jasné.“

			Belsey si sadol a vyhľadal webstránku agentúry Sweetheart Companionship. Otvoril sortiment mladých dievčat. „O hodinu môžete mať spoločníčku!“ Bolo tam veľa blondínok, kočky z mestečiek na Ukrajine a v Litve. Akoby v Londýne bola k dispozícii všetka krása bývalého komunistického sveta. A potom tu bola ona: Lucinda, „naša anglická ruža“.

			Sharvaniová mu pozerala cez plece.

			„Hľadáš si na dnes večer spoločnosť?“

			„Práve som ju našiel.“

			„To je to dievča.“

			„Vyzerá tak.“

			Z telefónu forenzného veliteľstva zavolal do agentúry a zdvihli po prvom zazvonení.

			„Dobrý večer, pane. Sweetheart Companionship.“

			„Videl som na vašej stránke jedno dievča a chcel by som si s ňou dohodnúť schôdzku.“

			„Áno, pane, ktoré?“

			„Lucinda.“

			„Žiaľ, Lucinda dnes večer nie je voľná.“

			„Dobre zaplatím.“

			„Nie je to možné. Smiem vám odporučiť iné dievča, veľmi podobné?“

			„Anglickú ružu?“

			„Áno, pane.“

			Belsey zavesil. Potom to prepuklo.

			Dolu na parkovisku s rachotom naštartovali motory a spustili sa sirény. Na chodbe dupotali kroky. Sharvaniová prijala hovor, obliekla si bundu a zobrala zo stola kufrík s nástrojmi.

			„Čo sa deje?“ spýtal sa Belsey.

			„Robota. Musím ísť.“

			Belsey vyšiel z kancelárie. „O čo ide?“

			„Ďalšia streľba. EC4.“

			Belsey naskočil do auta a pridal sa ku konvoju. Sledoval zásahové vozidlá cez most London Bridge do City. Zastali pri Pamätníku. Vyskočil.

			Na križovatke Cannon Street a King William Street stálo opustené strieborné Audi, okno spolujazdca rozbité, dvere otvorené. Popri aute sa tiahla čerstvá stopa pneumatík motorky. Križovatku uzatvárala červeno-biela policajná páska. Miesto strážilo šesť policajtov zo City, jeden hovoril do vysielačky: „Nie, nič nevideli.“

			Hlavnú pozornosť však nepútalo auto.

			Centrum diania bolo v tmavej uličke St Clement’s Court, pred budovou, kde nedávno sídlila firma AD Development.

			„Odstúpte!“ kričal niekto.

			Belsey ukázal odznak a pretisol sa cez dav. Buckingham ležal v bočnej uličke vedľa neoznačených dverí do prázdnej kancelárie. Stále mal drahý kabát a nepriestrelnú vestu. Chýbala mu väčšina lebky, kosti a mozog sa rozstrekli po asfalte a priľahlej stene.

			„Zakryte ho niekto!“ zakričal seržant z polície zo City.

			Belsey sa vrátil k Audi. Pri pedáloch našiel skrútené to, čo zostalo z Buckinghamových okuliarov. Keď ma dostanú, nezabúdajte, že na rade ste vy. Pozrel na okná, strechy a rímsy. Dolu hľadeli osobnosti priemyslu a obchodu. Nad Square Mile ticho vrčal záchranársky vrtuľník. Vystúpil zo svetla a vrátil sa k svojmu neoznačenému policajnému autu.

			Spoločnosť rozhodne potreboval.

			Belsey zamieril autom na západ do Soho, zmysly mal zamerané na svojho vraha a zaplavené celkovou brutalitou sobotňajšej noci. Na križovatke Shaftesbury Avenue a Cambridge Circus sa zrazili dve autá a všetci okolo nadšene pokrikovali. Pred krčmou sa rozbilo sklo a znova všetci nadšene pokrikovali. Netušil, čo ich tak nadchlo: prísľub násilia, fyzická skutočnosť skazy. Rozbitý, pomyslel si. Pripadal si rozbitý a vyčerpanosť sa teraz nemala o čo oprieť. Chytil druhý dych, bol napumpovaný chaosom. Ľudia sa pohybovali hlasno medzi krčmami a barmi, predbiehali záverečnú; turisti pochodovali na striptíz; miestni boli podráždení, lebo mali pred sebou deväť hodín pitia. Narkomani sa predierali davom. Jedna žena ležala na chodníku v bezvedomí, obchádzali ju zástupy hrnúce sa k bankomatom.

			V prípade potreby bol pripravený vlámať sa do kancelárie eskortnej agentúry. Možno by to bolo aj najlepšie. No keď sa priblížil k budove, uvidel v okne na najvyššom poschodí svetlo. Vchodové dvere boli otvorené.

			Belsey vyšiel na najvyššie poschodie a recepčná agentúry sa ho pokúsila zastaviť.

			„Máme zatvorené.“

			Zasunul nohu do dverí. Hlavné svetlá boli vypnuté. Spod dverí kancelárie Freddieho Gartha prenikalo svetlo.

			„Nezhasli ste.“

			Ukázal za ňu, a keď sa obrátila, prešmykol sa okolo nej. Bežala k telefónu a zdvihla slúchadlo, aby ho varovala, ale nemala šancu stihnúť to.

			Belsey otvoril dvere. Garth sedel sám, vyťahoval papiere z fascikla.

			„Mám prácu,“ povedal Garth.

			„Tak vás vyruším.“ Belsey si sadol.

			„Čo chcete?“

			„Hovoriť s Lucindou.“

			„Nie.“

			Belsey sa nahol ponad stôl, zdvihol slúchadlo, stisol tlačidlo hlasného hovoru a vykrútil číslo.

			„Channel Five,“ ozvalo sa.

			Belsey sa naklonil k mikrofónu. „Tu je Nick Belsey, kamarát Mirandy Millerovej. Mohli by ste ma prepojiť do redakcie?“

			Garth udrel po telefóne a prerušil ich.

			„Býva v severozápadnom Londýne,“ povedal. Otvoril jeden fascikel, prečítal adresu a zavrel ho.

			„Ďakujem za spoluprácu,“ utrúsil Belsey.

			Bol to pekný dom západne od cintorína Highgate Cemetery: biela budova na ohradenom pozemku. Bolo jedenásť hodín a na príjazdovej ceste sa ligotal nový Volkswagen Passat, hoci v dome sa nesvietilo. Už zaľahli. Toto bude zábava, pomyslel si Belsey.

			Zazvonil a počkal, potom znovu zazvonil. Po chvíli otvoril muž v župane. Mal tmavé vlasy so sivými prameňmi a vyzeral ako dobrý hráč squashu.

			„Je tu nejaká Lucinda?“

			„Moja dcéra Lucy.“

			„To bude ona.“

			„O čo ide?“

			„Polícia. Nemusíte si robiť starosti, ale potrebujem sa s ňou porozprávať. Je doma?“

			„Asi.“

			„Smiem vojsť?“

			Muž ho zaviedol do veľmi bledého interiéru s dreveným obkladom. Belsey videl na stole v hale obálky adresované Dr. Howardovi Grantovi. V obývačke stáli ružové a krémové pohovky.

			„Ide o Jessicu,“ povedal Grant.

			„Áno.“

			„Lucy ľutuje, že nemohla urobiť viac. Je to pre ňu veľmi ťažké. Pre nás všetkých.“

			„Viem. Určite máte pocit, že vás zbytočne trápim. No chcem s ňou prebrať pár nových skutočností.“

			Chvíľu obdivoval pohovky a zladené kreslá s taburetkami. Všade na stenách boli profesionálne fotografie Lucy, na stole ležal časopis britského kozmetického zubárstva a akýsi časopis s názvom Úsmev.

			„Pozriem sa, či je hore.“

			Otec vyšiel po schodoch a o pár sekúnd sa vrátil.

			„Je v kúpeľni.“

			„Dobre. Počkám. Mohol by som dostať čaj?“ spýtal sa Belsey. „Som celý deň na nohách.“

			„Samozrejme.“

			Belsey počkal, kým muž nezmizne v moderne zariadenej kuchyni, a potom vyšiel hore. Spod dverí do kúpeľne presvitalo svetlo. Vedľa bola dievčenská izba: stena plná fotografií, učebnice na polici, oblečenie na dlážke. Otvoril šatník, otvoril zásuvku na nočnom stolíku: antikoncepčné tabletky, adresár, diazepam a dve brožúrky z kliniky, kde sa zväčšuje poprsie. Belsey si prelistoval adresár, potom ho vrátil na miesto.

			Zišiel naspäť do obývačky. O chvíľu mu domáci priniesol čaj.

			„Je to strašné,“ povedal domáci.

			„Áno.“

			„Lucina mama je od starostí celá bez seba.“

			Belsey sa oprel na čalúnenej pohovke. Pozrel na nežné zábery zubárovej dcéry: v baletnom, v plesovom. Nikto nikdy neuverí, že hrozba je v jeho vlastnom dome. Aj keď sú ňou oni sami. Aj keď dusia a ubíjajú členov svoje rodiny.

			„Nájdeme toho, kto to spravil,“ sľúbil Belsey.

			„Ako taký človek dokáže zniesť sám seba?“

			Lucy zišla dolu s čerstvým mejkapom, v sukni a čižmách po kolená a cez ruku mala prehodený falošný kožuch. Nevyzeralo to, že sa chystá do postele. Pozrela na Belseyho, potom na svojho otca a potom zase na Belseyho.

			„Je to policajt,“ vysvetlil otec. Zamračila sa.

			„Už som vám všetko povedala.“

			„Možno ste vynechali určité detaily,“ odvetil Belsey. „Zaujíma ma, s kým sa Jessica stretávala. Komu robila spoločnosť. Takéto veci.“ Dievča okamžite spanikárilo. Znovu sa obrátila k otcovi, aby videla, ako sa tvári, ale tomu sa v očiach zračila len blažená nevedomosť. „Mohli by sme sa porozprávať medzi štyrmi očami?“ navrhol Belsey.

			To bol dobrý nápad. Zamierili do jej izby.

			„Čo chcete?“ spýtala sa tam.

			„Sadnite si.“ Belsey zavrel dvere. Sadla si na posteľ. „Chcem sa porozprávať. Máte niekedy klientov, ktorí to vravia? Že sa len chcú porozprávať?“

			„Nechápem, ako to myslíte.“

			„Ako ste to mysleli, keď ste klamali polícii?“

			„Čo ste povedali môjmu otcovi?“

			„Že ste cynická kurvička. Čo ste povedali Sky News?“

			„Trhnite si. Vám na Jessice nezáleží.“

			„Nie? A záleží mi na tom, že ste možno práve teraz vo veľkom nebezpečenstve?“

			„Ste všetci neschopní.“ Odvrátila sa, ale nie veľmi účinne a počula jeho posledné slová. Sadol si na posteľ vedľa nej. Podal jej fotografiu z kasína. „Povedzte mi niečo o tomto – o tej noci, o tom mužovi. Myslím, že čím viac zistím, tým bezpečnejšie sa všetci budú cítiť.“ Chvíľu sa na fotografiu dívala. Akoby si overovala, či je skutočná, potom sa zdalo, akoby sa na ňu prestala dívať a pokúšala sa vidieť dôsledky.

			„Volá sa Pierce,“ povedala napokon.

			„Čo Pierce robí?“

			„Je podnikateľ. Veľmi bohatý.“

			„Dobre ho poznáte?“

			„Videla som ho len v tú noc.“

			„Porozprávajte mi, čo sa stalo.“

			„Boli sme v jednom klube, v kasíne.“

			„Kto je to my?“

			„Ja, Jess, Alexei.“

			Bol to zvláštny pocit, nájsť v tejto tínedžerskej izbe osobu, ktorá videla Alexeia Devereuxa; počuť osobné svedectvo o človeku, v ktorého existenciu už takmer prestal veriť.

			„Stretli ste sa s Alexeiom Devereuxom?“ spýtal sa Belsey.

			„Áno.“

			„Kedy to bolo?“

			„Predminulú stredu.“

			„Aký bol?“ spýtal sa Belsey.

			„Tichý.“

			„Tešil sa, že má pri sebe dve dievčatá?“

			„Nie. Neviem, prečo ma tam chcel. Potom, keď sme sa stretli s Pierceom, väčšinu času som strávila s ním a Alexei zostal s Jessicou.“

			„Boli si blízki, Devereux a Jessica?“

			„Boli zamilovaní.“ Keď to Lucy vyslovila, sklopila zrak ku kobercu. Odrazu pôsobila mlado, bezbranne.

			„A čo Alexei a Pierce? Dobre sa poznali?“

			„Nie. Zoznámili sa len v ten večer. Dali sa do reči.“

			„Naozaj?“

			„Čo naozaj?“

			„Len sa zoznámili a dali sa do reči?“

			„Podľa mňa áno.“

			„O čom?“

			„O biznise. Nechceli, aby sme to počuli.“

			„Devereux možno vedel, že tam bude Pierce, nie?“

			„Možno. Pierce spomínal, že tam často chodí. Rád hrával blackjack a craps.“

			„Zaplatil vám?“

			„Platil pán Devereux.“

			„Vedel Pierce, že pracujete?“

			Pokrčila plecami. Belsey si pomyslel, že sú miesta, kde tým či iným spôsobom pracuje každý.

			„Čo si ešte pamätáte o Pierceovi Buckinghamovi?“

			„Mal studené ruky,“ povedala. Teraz vyzerala veľmi mladá a veľmi stratená. Belsey vstal z postele a pritiahol si od toaletného stolíka stoličku. Nahol sa k nej, ale nie príliš blízko.

			„Myslím, že môžem zistiť, čo sa deje aj čo sa stalo vašej kamarátke. Viem zariadiť, aby sa vám nič nestalo. Ale vy mi najskôr musíte porozprávať, čo viete.“

			Siahla pod matrac a vytiahla jedálny lístok: hárok papiera s hlavičkou „Villa Bianca“. Podala mu ho.

			„Boli ste tam.“

			„Nie, len oni. Dala mi to.“

			„Jedálny lístok?“

			„Pozrite sa dozadu.“

			Belsey obrátil jedálny lístok. Niekto tam drahým perom napísal odkaz. Bol to ten istý elegantný rukopis ako v liste na rozlúčku.

			Drahá Jessie,

			vďaka Tebe som veľmi šťastný. Viem, že Ti nemôžem povedať všetko a trápi Ťa to. Vravíš, že jeden druhého nepoznáme. Ale je podmienkou lásky poznať niekoho? Možno môžeš milovať aj niekoho, koho vôbec dobre nepoznáš. Je to možné? Ty moja snežná tigrica, moja malá bojovníčka a rojko – nech sa stane čokoľvek, myslím, že odteraz sa poznáme.

			Bol tam podpis „A“ a znak bozku. Belsey si to prečítal ešte raz. Snežná tigrica. Bolo to dojímavé. Bolo to zvláštne. Jeho vízia Devereuxa sa ešte viac skomplikovala.

			„Kedy vám to dala?“

			„Večer predtým, ako zomrela.“

			„Prečo chcela, aby ste si to odložili?“

			„Pre prípad, že by sa stalo niečo zlé.“

			Obrátil jedálny lístok. Bol na ňom dátum nedeľa 8. februára. V dennej ponuke boli lososové tortellini. Zhodovalo sa to s účtom v Devereuxovej peňaženke. Belsey mal pocit, že niečo zlé sa stalo už krátko potom.

			„Myslím, že Jessica by teraz chcela, aby ste mi pomohli nájsť toho, kto to spravil,“ poznamenal.

			„Viac neviem.“

			„Aký mal pán Devereux prejav? Aký mal prízvuk?“

			„Nejaký cudzí. Ťažko povedať, rozprával veľmi potichu. Nerád rozprával. Vravel, že nevie dobre po anglicky.“

			„List je napísaný dobre.“

			„To hej.“ Zamyslela sa nad tým.

			„Spomenul Devereux nejaký projekt?“ spýtal sa.

			„Ako to myslíte?“

			„Niečo, na čom pracoval.“

			„Neviem. Z niečoho sa obaja tešili. Objednali si šampanské.“

			„Prečo?“

			„Niečo sa vyskytlo. Nejaká príležitosť.“

			„Myslíte, že Jessicu zabila táto príležitosť?“

			„Bála sa, že sa niečo stane. Vedela to.“

			„Čo vedela?“ Lucy pokrútila hlavou, mala v nej len zmätok. „Obdivovala vás. Kupovala si rovnaké šaty,“ povedal Belsey.

			„Áno.“

			„Bola tichá. Potom prišiel pán Devereux a uvidel v nej všetko, čo chcela.“

			„Nebola tichá. Vnútri nie.“

			„Aká bola?“

			Lucy sa nad tým zamyslela. „Bola smutná. Pán Devereux ju zmenil. Bol láskavý, zámožný. Chceli spolu ujsť a žiť spolu.“

			Bol zámožný. Belsey sa nedozvedel oveľa viac, než už vedel. O niektorých ľuďoch sa hovorí, že sú bohatí, a o niektorých, že sú zámožní. O málokom sa zároveň hovorí, že je láskavý.

			„Prečo to robíte?“

			„Čo?“

			„Prečo si takto zarábate?“

			„Mám rok pauzu.“

			Belsey sa zasmial. Hanbil sa za to, ale nemohol si pomôcť.

			„To je teda dlhý rok,“ povedal.

			„Potrebujem peniaze.“

			Začul kroky: po schodoch vychádzali dvaja ľudia.

			„A čo chcete?“ Pozrel na ňu. Videl len mladé dievča, ktoré prišlo o kamarátku, alebo aspoň o niekoho, koho za ňu považovala; videl, že je sama vo svete s pekným domom, záľahou šiat a nekonečným zástupom mužov, ktorí platia za to, aby sa s ňou mohli vyspať. „Kam chceli ujsť?“ spýtal sa.

			„Neviem. Jess vravela, že niekam ďaleko. No nevedela sa rozhodnúť.“

			„V čom sa nevedela rozhodnúť?“

			„Či s ním má ísť.“

			Belsey si spomenul na list v kabelke. Rozhodla sa. Otázka znela, prečo Devereux neprišiel na schôdzku, aby to zistil. Lucy sa rozplakala. Načiahla sa za škatuľkou papierových vreckoviek vedľa vankúša. Jej otec otvoril dvere na izbe.

			„Čo sa deje?“ spýtal sa. Vedľa neho sa zjavila matka v zladenom župane, na rukách držala bieleho psíka.

			„Lucy?“ povedala. „Miláčik?“

			Matka mala dobré zuby. Celá rodina mala dobré zuby.

			Belsey zase vtrhol do mesta, mal sa v Ritzi stretnúť s Maxom Kovarom. Zastal na Charing Cross Road a vkĺzol do obrovského sexshopu s videami. Prízemie bolo zamaskované za kníhkupectvo. Väčšina ľudí však zamierila rovno do suterénu a knihy v tvrdých väzbách žltli na regáloch ďalej. Belsey tu našiel monografiu v lesklej obálke vyzdobenej maľbou koňa, striasol z nej na dlážku bezpečnostný kód a vyšiel von. V krčme hneď vedľa si vypýtal pero. Napísal na prvú stránku Pre Maxa Kovara a podpísal sa Devereuxovým menom.

			Detaily. Základom podvodu sú detaily; podvedomie.

			Do hotela dorazil práve včas. V Rivoli sa vymieňala klientela, večerajúcich turistov striedali noční baroví žraloci. Prostredie bolo presne také veľkolepo nevkusné, ako si ho pamätal. Z pevnej linky za barom zavolal Charlotte na mobil.

			„Ahoj, Charlotte. Viem, že je neskoro.“

			„Už som si myslela, že si na mňa zabudol.“

			„Myslel som na teba,“ ohradil sa Belsey. „A zohnal som ti aj darček. Volá sa Pierce Buckingham a dnes večer zomrel v EC4.“

			„Ach, to si nemusel.“

			„Skúšajú to utajiť, takže budeš výnimočná.“

			„Počula som, že v City sa strieľalo. Nezverejnili žiadne meno. A to bolo všetko.“

			„Nič viac sa asi ani nedozvieš, iba ak odo mňa. Pierce Buckingham, sústreď sa na to meno. Ale pohni si, lebo sa to pokúsia zlikvidovať už v zárodku. Buckingham má kontakty s investormi, ktorí sú za firmou Hong Kong Gaming Consortium. Pred týždňom v stredu popíjal s Devereuxom.“

			„Kde mám začať?“

			„Napríklad si prever agentúru PS Security. Jedného z jej zamestnancov si už stretla. Preklepni si ich pracovný vzťah s policajnými dôstojníkmi, ktorí majú blízko k hlavnému superintendentovi Northwoodovi. Prinajmenšom získaš lepšiu vyjednávaciu pozíciu.“ Belsey po očku pozoroval, ako do krčmy vchádza Kovar. „Ozaj, Charlotte,“ zmenil tému, „sprav mi láskavosť a o tri minúty brnkni na toto číslo. Povedz, že volá Alexei Devereux.“

			„Čože?“

			„Naozaj mi tým veľmi pomôžeš. Už musím bežať.“

			„Počkaj...“

			Belsey zložil a barmanovi povedal, že očakáva telefonát. Kovar zatiaľ vybral stôl v zadnom kúte. Belsey si k nemu prisadol.

			„Ste presný,“ povedal. Podali si ruky. Belsey videl vonku na chodbe pár chlapíkov v tmavých oblekoch, mohli to byť ochrankári a mohli patriť aj ku Kovarovi, ale do baru vošiel sám. „Nech sa páči.“ Belsey mu dal knihu. Díval sa, ako ju otvára a číta venovanie.

			„Hm, to je od neho veľmi milé. A kde je pán Devereux?“

			„Nastali menšie problémy.“ Belsey sa poobzeral okolo seba so starostlivo nacvičenou kombináciou ostražitosti a netrpezlivosti. „Rieši ich.“

			„Aké sú to problémy?“

			„Sám uvidíte. Možno napokon všetko dopadne vo váš prospech.“

			„Čo tým chcete povedať?“

			Belsey ho prebodol pohľadom. „Viete, čo ste nám povedali o Pierceovi Buckinghamovi? Nuž, podnikli sme isté kroky.“

			„A čo sa stalo?“

			„Mali ste pravdu. A my by sme sa vám radi odvďačili. Máme pre vás návrh.“

			„Aký?“

			Podišiel k nim barman. „Pane, máte telefonát. Chce s vami hovoriť nejaký Alexei Devereux.“

			„Aha.“ Belsey pozrel na hodinky. „Ospravedlníte ma?“ spýtal sa Kovara. Na toho mala táto správa priam elektrizujúci účinok. Prikývol a Belsey odišiel k telefónu za barom.

			„O čo ide?“ vyzvedala Charlotte.

			„Ty si naozaj jedinečná žena,“ povedal jej Belsey. Zložil a vrátil sa. „No, dobrá správa znie, že ste mu sympatický, lebo inak by nezavolal a neospravedlnil sa.“ Kovar prikývol. „Zlá správa znie, že... sa ospravedlňuje.“

			Kovar to vzhľadom na situáciu prijal ešte hrdinsky.

			„Ten návrh,“ ozval sa.

			„Aký návrh?“

			„Keď vám pán Devereux zavolal, spomínali ste, že pre mňa máte nejaký návrh.“

			„Tridsať percent. To je podiel, za ktorý zodpovedal Buckingham, a teraz ho potrebujeme vykryť. Pôvodne malo ten podiel dodať Hong Kong Gaming Consortium, lenže s tým už nerátame. Takže čistých tridsať percent, a ak chcete, je to celé vaše.“

			„Tridsať percent z čoho?“

			Belsey prevrátil oči. „Kristepane, Max! Pán Devereux ma upozornil, že s vami bude ťažké vyjednávať, ale už ma vážne prechádza trpezlivosť.“

			„Počúvajte,“ naježil sa Kovar. „Kým vložím prachy do nejakého projektu, rád si ho sám oňuchám. Rozumiete? Oňuchám si, do čoho investujem, ohmatám si to, ochutnám to. To je môj štýl. Inak by som tu nebol.“

			„Tak odložte let. V priebehu dvadsiatich štyroch hodín vám dám niečo hmatateľné a môžete si to ochutnávať alebo čo len chcete. Ak potrebujete izbu, zoženiem vám ju. A ak máte problém s organizáciou letov, môžete použiť jedno z našich súkromných lietadiel.“

			„Mám odložiť let? A môžete mi aspoň naznačiť, čo sa to chystá?“

			„Naozaj to neviete?“ spýtal sa Belsey.

			„Nie.“

			„Tu o tom aj tak hovoriť nemôžem. Budete zajtra ešte v Londýne?“

			„No, asi mi nič iné nezostáva.“ Kovar bol s nervami v koncoch. Vyzeral ako človek, ktorý je prvý raz za hráčskym stolom. Teraz sa musel usilovať on a to bol najlepší spôsob, ako mu pripomenúť, že niečo chce. Keď človek vidí sám seba, ako sa za niečím ženie, ťažko uverí, že sa mýli.

			„Dobre ma počúvajte, Max. Dám vám radu, lebo si myslím, že s vami bude plodná spolupráca. Buckingham bol sviniar, ale vedel pána D očariť. Rozumiete, ako to myslím?“

			„Myslím, že áno.“

			„Máte šancu dokázať, že aj vy to viete, ale varujem vás, tá šanca dlho nepotrvá. Zajtra alebo pozajtra sa totiž presúvame z Londýna.“

			„Aha.“

			„Tak sa pripravte na rýchle odovzdanie. Teda ak ste pánovi D chceli niečo dať. A poprosím vás, nevšímajte si, čo zaznie v správach.“

			„O čom?“

			„O smrti Piercea Buckinghama.“

			Kovar zmätene nadvihol obočie. Belsey mu podal ruku a vstal od stola, rýchlo vyšiel z baru a zamieril k námestiu Piccadilly Circus.

			Londýnska polícia sa v City delila na dva územné celky, stanice mala na Snow Hille a Bishopsgate a jedno veliteľstvo na Wood Street. Streľba bola najbližšie k Wood Street a na Wood Street sídlili odborníci na špecializovaný zločin. Belsey tipoval, že tam tých ľudí nájde. 

			Vošiel na dispečing a bolo tam plno detektívov, rojili sa za pultom a tvrdili, že ich zavolal hlavný inšpektor Walker ohľadom tej streľby.

			„Momentálne má súrne stretnutie s vysokými predstaviteľmi,“ vysvetľoval im strážnik v službe. „Ak chcete, počkajte v kancelárii.“

			Unavene krútili hlavami, ale potom sa vybrali hore. Belsey obišiel budovu, našiel v kontajneri prázdnu škatuľu od dokumentov, o chvíľu sa vrátil a ukázal odznak.

			„Nick Belsey, mám tu niečo pre hlavného inšpektora Walkera.“

			„Momentálne nikoho neprijíma. Všetci naňho čakajú v kancelárii.“ Belsey vzdychol. Dvere zabzučali a on zamieril ku schodom.

			Do spoločnej kancelárie sa zmestilo desať pracovných stolov, na boku boli ešte tri oddelené kancelárie a na samom konci spoločnej kancelárie dvere, čo viedli do zasadačky. Kancelária sa už zaplnila policajtmi a vzduch bol čoraz dusnejší. Pod ostrým svetlom neóniek sa zhrčilo trinásť mužov a žien: inšpektori, seržanti, detektívi. Všetci čakali, čo bude. Opierali sa o stoly alebo chodili sem a tam, zvierali v rukách kávu z automatu a civeli na dvere zasadačky. Na mnohých tvárach sa zračil stres.

			„Kde je šéf?“ opýtal sa nahlas Belsey. Niekto kývol hlavou smerom k zasadačke. Belsey sa tam vybral.

			„Na vašom mieste by som to nerobil.“ Poradil mu to seržant s fúzmi a juholondýnskym prízvukom, ktorý si z balíčka bensoniek vyklepával jednu cigaretu.

			„Všetci čakáme,“ ozval sa druhý muž: vysoký sivovlasý inšpektor, ktorého Belsey spoznal z oddelenia pre boj proti praniu špinavých peňazí. Belsey zúfalo zastal uprostred miestnosti.

			„Doriti, čo sa to tu robí?“ vzdychol a šiel si naliať kávu.

			„Vy ste z vrážd?“

			„Operácia Pevnosť. Oddelenie pre strelné zbrane.“

			„Walker sedí s papalášmi. Povedali nám, že musíme vydržať.“

			Belsey sa frustrovaných policajtov opýtal, čo vedia. Zdalo sa, že niečo v súvislosti s Buckinghamovým úmrtím rozozvučalo nemý alarm. Podľa vyčkávajúcich boli v zasadačke zalezení dvaja parlamentní poslanci, jeden tajný a niekoľko úradníkov zo špeciálky, platil zákaz informovať médiá, takže mnohým elitným detektívom nezostávalo nič iné, len nečinne vysedávať a spriadať teórie.

			„Buckingham to schytal? Neverím,“ neveriacky pokrútil hlavou Belsey.

			„Už by bolo načase,“ zašomral ktosi.

			„Divoch Buckingham?“ Jeden z detektívov sa zasmial. „Ja som vždy vravel, že si kope vlastný hrob.“

			Belsey sa diskrétne oprel v rohu. Predstavil si, že zaspáva. Načúval.

			„Nepriateľov mal na každý prst desať,“ prispel svojou troškou ktorýsi muž.

			„Jeho talianske účty sme už mali takmer na dosah, keď čírou náhodou sudca vypadol z okna.“

			Zazvonil telefón. Vysoký detektív, odborník na pranie špinavých peňazí, ho zdvihol a obrátil sa k ostatným. „Takže je to Divoch. Stopercentne.“

			„Ha, za tým sa veľmi plakať nebude.“

			„Ja teda budem,“ vzdychol seržant. „Čaká nás nočná mora.“ Vzal si zo stola zapaľovač a vypochodoval von.

			Inšpektorka zo stanice na Snow Hille medzitým otvorila zložku. „Finančný poradca,“ odfrkla si. „Aj tak sa to dá povedať.“

			„Profesionálny riťolez skorumpovaných elít.“

			Podávali si Buckinghamove záznamy: aktívny bol v Západnej Afrike a v Egypte a na záver aj v Spojených arabských emirátoch, kde ho prvý raz oficiálne spojili s firmou Hong Kong Gaming Consortium. Fúzatý seržant sa vrátil s mobilom v ruke.

			„No, môžeme sa rovno pobrať domov.“

			Podľa seržanta sa sem hrnuli ľudia z londýnskej pobočky FBI. Chýr nabral dôveryhodnosť, keď sa ešte ozvala inšpektorka zo Snow Hillu.

			„Pred štyrmi dňami sme dostali požiadavku od americkej Komisie pre cenné papiere. Vraj ich jeden investor upozornil, že Buckingham má nekalé zámery. Komisia nám na druhý deň zavolala znova, že im tú záležitosť odňali a my by sme mali zabudnúť, že sme s nimi o nej hovorili. Buckingham sa totiž spojil s nejakými priateľmi na Východe. S kľúčovými obchodnými partnermi.“

			„Žeby to boli tí, ktorí sem prileteli?“ zamyslel sa nahlas vysoký inšpektor. „Počul som, že špeciálka má informácie o ôsmich súkromných letoch do Londýna. Pristáli minulú sobotu. Samí hlaváči. Nikto nevie, prečo sa sem dopratali, ale vraj celú párty zorganizoval Buckingham.“

			„Smiem si pozrieť tú zložku?“ spýtal sa Belsey.

			„Nech sa páči,“ unavene prikývla žena zo Snow Hillu.

			Belsey si prelistoval spis plný formulárov a rukou písaných poznámok. Našiel obežník od akéhosi poručíka Stephena Maynarda z americkej Komisie pre cenné papiere. Týkal sa sťažnosti istého texaského investora, ktorý mal „vážne obavy“ v súvislosti s dohodou medzi firmou Hong Kong Gaming Consortium a firmou AD Development. Bol tam aj ďalší obežník, spomínal rakúsky účet typu Sparbuch, na ktorom sa údajne schováva veľké množstvo peňazí. Číslo účtu bolo Belseymu známe. Vrátil spis inšpektorke.

			Na telefóny stále nikto nesiahal. Dvere zasadačky zostávali zatvorené. Pri pohľade na číslo Devereuxovho účtu v spise mal pocit, akoby narazil na niečo osobné, útržok zo sna, o ktorom nikomu nepovedal. Lenže tento sen snívali viacerí.

			Dvere na zasadačke sa otvorili a vyšiel z nich hlavný inšpektor Walker s napätou a bledou tvárou.

			„Vie mi niekto z vás povedať, prečo tu Pierce Buckingham minulý víkend behal ako s nasoleným zadkom a zháňal tridsaťosem miliónov libier do dvadsiatich štyroch hodín?“

		

	


		
			45

			Belsey vyšiel z miestnosti. Prešiel po chodbe k prázdnej kancelárii, zdvihol slúchadlo a vytočil deviatku, aby ho prepojili na vonkajšiu linku. Potom zavolal do Raiffeisen Zentralbank. Tridsaťosem miliónov, pomyslel si. Poobzeral sa po kancelárii: graf investičných bánk a vlastníkov, zoznam mien a správy o podozrivej činnosti. Tu sídlil útvar pre hospodársky zločin. Belsey sa zasmial. V banke to zdvihli po treťom zazvonení.

			„Guten Tag,“ povedal Belsey.

			„Guten Abend. Môžem vás poprosiť o číslo vášho účtu?“ Tentoraz to bol muž. Belsey mu nadiktoval číslo účtu. Napriek všetkému nebol nervózny. Čo by mohlo byť menej podozrivé ako telefonát do rakúskej banky z kancelárie útvaru pre hospodársky zločin? Keď nikto nevie, že v tej kancelárii bol?

			„Pán Devereux?“ spýtal sa muž.

			„Áno.“

			„Môžem vás poprosiť o heslo?“

			„Jessica,“ povedal Belsey. Vyhláskoval mu to. Čakal.

			„Ďakujem, chvíľku strpenia.“ Belsey sa neodvážil dýchať. „Musím počkať, kým mi to tu nabehne,“ vysvetlil muž.

			Belseymu poskočilo srdce. Pohla sa kľučka. Do kancelárie vošli štyria policajti. Keď ho zbadali, zamračili sa a on zavesil.

			„To som ženu nepotešil,“ pokrčil plecami Belsey.

			Odviezol sa naspäť do severného Londýna, triumfálne, od radosti celý nabudený. Videl svoju budúcnosť a bola úžasná. Aké hlúpe heslo. Ľudia si myslia, že ich posadnutosť je najtajnejšia. No sú všetci rovnakí. Nič nie je jasnejšie ako tajomstvo – keď je človek detektív, tak sa to naučí. Preto si treba všímať každodenné veci: akú značku niekto fajčí, ako pije kávu; všetko, o čom nerozmýšľa.

			Zaparkoval na ulici a rozbehol sa do Devereuxovho domu, zavolal do rakúskej banky z pracovne a nadiktoval heslo.

			„Áno, pane?“

			„Chcel by som urobiť prevod na firemný účet v Bank of the South Pacific.“

			„Koľko?“

			„Všetko. V sumách po desaťtisíc za deň, kým účet nebude prázdny.“

			„Neplánovali ste najprv previesť na účet nejakú sumu?“

			„Nie. Prečo?“

			„Momentálne je tu zostatok dve eurá.“

			„Dve eurá.“

			„Áno, pane.“

			Belsey zavesil. Nalial si drink. Predstava zaliezla a zostalo po nej strašné ticho.

			Americká Komisia pre cenné papiere sídlila v Atlante. V Atlante bolo deväť hodín večer. Belsey si spomenul na ich obežník, ktorý videl na Wood Street, a položil si otázku, čo vedia o Devereuxovom tajnom účte. Po desiatich minútach prepínania na odkazovače rôznych amerických ministerstiev ho prepojili na ministerstvo zahraničných vecí, a keď im povedal, prečo volá, dali mu číslo na Maynardov mobil. Poručík zdvihol v nejakej hlučnej reštaurácii.

			„Kto je tam?“

			„Poručík Maynard? Volám zo Scotland Yardu. Týka sa to Alexeia Devereuxa.“

			„Počkajte.“

			Belsey počul, ako poručík vyšiel niekam do ticha.

			„S kým hovorím?“

			„Detektív Nick Belsey. Pracujem na útvare finančného vyšetrovania Scotland Yardu v Londýne. Natrafil som na vaše meno v súvislosti s firmou AD Development a Alexeiom Devereuxom.“

			„Čo je s ním?“

			„Myslím, že by ste nám mohli pomôcť,“ povedal Belsey. „Čo vyšetrujete?“

			„Dostali sme upozornenie od človeka, ktorého oslovili v súvislosti s istým projektom firmy AD Development. Ide o veľmi vplyvnú osobu, ktorá nás oslovila prísne diskrétne. Mal pocit, že niečo nie je v poriadku, a tak som súhlasil, že sa na tú firmu pozriem. Kým som sa k tomu dostal, zmizla.“

			„Ako to myslíte?“

			„Pokles sa začal v pondelok o siedmej ráno, tri účty na meno AD Development sa úplne uzavreli, finančné prostriedky prešli na osem schránkových firiem na Britských Panenských ostrovoch. Vybrali pol milióna v hotovosti. Niekto potom otvoril dva nové účty na ostrovoch a rozdelil na ne hotovosť. Potom ich tiež zavrel. Dokázali sme vystopovať len polovicu peňazí, tá sa za dva dni presunula cez osem fiktívnych firiem v Andorre. Prostredníctvom jednej z týchto firiem kúpil dvadsaťsedem ďalších spiacich firiem od Luxemburgu po Delaware. Tam sa papierová stopa končí. Myslím, že banky, ktoré používa, sú tie isté, ktoré sám kúpil, nachádzajú sa v daňových rajoch a licencie sa zaplatili za posledných dvanásť mesiacov. Preto s nimi nemáme šťastie a zrejme asi tak skoro nebudeme. Viete niečo o tomto človeku?“

			„V sobotu zomrel.“

			„No, tak sa v pekle určite nenudí.“

			Všetko zmizlo. Do posledného haliera. Devereuxa vyžmýkal niekto oveľa šikovnejší ako Belsey. Vraví sa, že človek si peniaze do hrobu nevezme, ale Belsey začínal mať pocit, že Devereux sa o to možno pokúsil.

			„Zaznamenali ste nejakú jeho činnosť v Londýne?“ spýtal sa Belsey Maynarda.

			„Nie, preverili sme všetky krajiny EÚ a nedostali sme ani jednu správu.“

			„Vyskytla sa jedna správa o podozrivej činnosti,“ povedal Belsey. „Z akčnej siene Christie’s v Londýne, z 29. januára.“

			„Nebola tam nijaká správa z Londýna. Preveroval som to.“

			„Nevideli ste ju? Päťstotisíc v hotovosti.“

			„Nič také som nevidel. Mám roboty nad hlavu. Toto je jeden z najväčších podvodov, aké som kedy zažil, a nikto to nechápe.“

			Belsey zavesil a zavolal do Scotland Yardu. Napokon to zdvihol pracovník, ktorý mal službu na špeciálke. Belsey ho musel päť minút presviedčať, aby skontroloval správy o podozrivej činnosti. Osem mesiacov nemali z aukčnej siene Christie’s nijakú správu. Vyzeralo to, že inšpektor Philip Ridpath si vymýšľa dôvody, aby mohol po Devereuxovi pátrať.

			Belsey našiel v mrazničke Devereuxovu poslednú fľašu vodky. Sadol si do pracovne pred krvavú škvrnu a premýšľal. Žiadna správa o podozrivej činnosti, pomyslel si – doriti, načo sa to Ridpath hrá? A potom mu to už bolo fuk. Bol vyčerpaný, dorazili ho veľké nádeje. Teraz si hádam bude môcť pospať. Pripil na Pierra Smirnoffa – na starého druha. Začal zvoniť telefón. Belsey sa napil. Mal plné zuby starožitného zariadenia. Telefón stále zvonil a Belsey ho zdvihol.

			„Čo sa deje?“ ozval sa mužský hlas.

			„Nič,“ odvetil Belsey. „Je to v riti. Zmiznite.“

			„Kto je tam?“

			„Kto je tam?“ spýtal sa Belsey.

			„Čo sa deje?“

			Belsey zavesil. Keď telefón o sekundu zazvonil, znovu ho zdvihol.

			„Pán Devereux?“ ozval sa tentoraz iný hlas.

			„Pri telefóne.“

			„Nič nie tak, ako vy sľúbili.“ Volajúci zápasil s angličtinou – Hispánec alebo dokonca Číňan. A ešte aj nahnevaný.

			„Tak to už v živote chodí,“ vyhlásil Belsey. „C’est la vie. Así es la vida.“

			„Vôbec nič. Veľa ľudí nešťastní.“

			„Stále je veľa ľudí nešťastných,“ povedal Belsey. Položil slúchadlo na stôl.

			„Haló?“ ozvalo sa z neho. „Neser ty ma.“

			Belsey si ľahol na dlážku a zavrel oči. Keď ich otvoril, vo dverách niekto stál.

			„Bolo otvorené.“

			Detektív inšpektor Ridpath zastal s čiernou poltopánkou zdvihnutou tam, kde štuchol špičkou do dverí. Chvíľu mu trvalo, kým spoznal indivíduum na koberci.

			„Detektív Belsey,“ hlesol napokon.

			„Detektív inšpektor Ridpath.“ Belsey vstal. Elegantne to nešlo. Ridpath mal ruky zarazené hlboko do vreciek kabáta. Vyzeral ešte zničenejšie ako predtým a vyzeral aj menší, než si ho Belsey pamätal, ale zostala mu zvieracia zvedavosť. Zízal na Belseyho, potom pozrel na slúchadlo na stole, z ktorého sa stále rinuli kliatby: „Ty kurievnik, ty zomrieš...“ Potom sa znovu zadíval na vchodové dvere a na The Bishops Avenue. Podozrievavý výraz sa mu veľmi pomaly menil na obavy.

			„Vitajte,“ povedal Belsey.

			Ridpath prekročil prah pracovne, ako keď kňaz vstupuje do bordelu. Obzeral si regály, zaškúlil na krvavú škvrnu, potom sa vrátil chodbou do obývačky. Belsey položil slúchadlo na vidlicu a kráčal za ním. Ridpath jemne kopol špičkou topánky do spadnutej karafy.

			„Vyzerá to, že sa pobral vo veľkom štýle,“ ozval sa Belsey.

			„Ako ste sa dostali dnu?“ spýtal sa ho Ridpath.

			„Mal som kľúč.“

			„Máte povolenie na prehliadku?“

			„Nie.“

			Inšpektor vystrúhal útrpnú grimasu. „Dotkli ste sa niečoho?“

			„Vlastne ani nie,“ odvetil Belsey. „Čo vás sem privádza?“

			Ridpath pristúpil k skleneným dverám a skúsil ich otvoriť. „Čo ste sa o ňom dozvedeli?“

			„Mal pekný dom, ale to je asi tak všetko. Mal rád, keď mu uteráky uložili do skrinky zviazané stužkou.“

			Belsey sa posadil k raňajkovému pultu a usiloval sa vytriezvieť. Díval sa, ako inšpektor obchádza prízemie. Ridpath si natiahol rukavice, skôr než otvoril dvere. Pri každých dverách najskôr stisol kľučku, potom počkal, až potom ich otvoril. Potom zastal na chodbe a zahľadel sa pred seba. Belsey ho pozoroval, ako vychádza po schodoch, potom zdvihol z dlážky koňak, dal si posledný dúšok a vrátil fľašu na skrinku. Vyšiel na prvé poschodie a uvidel inšpektora kľačať pri Devereuxovej posteli ako modliace sa dieťa. Ridpath nemotorne vstal, s rukami meravo pripaženými prešiel do hlavnej kúpeľne a preskúmal pohľadom rad fľašiek s vodami po holení. Päsťou tresol po zárubni.

			„Nie je vám niečo?“ zaujímal sa Belsey.

			„Nie.“

			Belsey sa vrátil do obývačky a napoly vážne premýšľal, či nezdrhne. Rozbehne sa a už nezastane. Potom začul Ridpathovo volanie.

			„Poďte sa sem pozrieť!“

			Inšpektora našiel v Devereuxovej garáži stáť nad hromadou vecí, ktoré sa nepredali.

			„Niekto sa to tu pokúsil vybieliť.“

			„Egypťania dávali mŕtvym na poslednú cestu ich majetok.“

			„On nebol Egypťan. A nie je tu auto.“ Obrátil sa o tristošesťdesiat stupňov, potom akoby si prvý raz naplno uvedomil Belseyho prítomnosť. „Čo tu stvárate?“

			„Čo je projekt Boadicea?“ odpovedal Belsey otázkou.

			„Čo vy o ňom viete?“

			„Viem, že sa so mnou o ňom porozprávate. Pekne pri poháriku. Vysvetlíte mi, prečo pracujete potajomky na prípade a falšujete správy. Vysvetlíte mi, prečo nikto nevie, že na ňom pracujete, a prečo stíhate muža, ktorý je už po smrti. Potom vám dám pokoj.“

			Ridpath s vypätím síl držal vzdorovitú, pohoršenú tvár.

			„Ja v službe nepijem,“ povedal.

			„Podľa mňa nie ste vôbec v službe,“ odvrkol mu Belsey.

			Ridpath mal pred Devereuxovou vilou zaparkované otlčené Volvo. Nastúpili doň. Predmestia na severe Londýna neponúkali o druhej ráno veľa miest, kde sa dalo vypiť. Belsey mu ukázal cestu na West End Lane, kde bol v suteréne bar Lately, obľúbený baličský podnik pre rozvedených, kde cez okienko vo dverách posudzovali, či sa tam hodíte. Detektívi asi vyzerali buď bohato, alebo zúfalo, lebo dvere sa pred nimi otvorili a mohli ísť dole.

			Nočný klub bol tmavý a takmer prázdny. Stolíky sa tiesnili okolo tanečného parketu, na ktorý by sa zmestili dvaja, maximálne traja ľudia. Pri bočnej stene boli umastené boxy s UV lampami. Ich lúče osvetľovali skrkvané fotografie bývalých hostí, objímajúcich sa s majiteľom. Ridpath si podnik podozrievavo obzeral.

			„Dá sa tu bezpečne porozprávať?“

			„To je asi to jediné, čo tu možno bezpečne robiť.“

			Belsey doniesol predražené pivo a počkal, kým si inšpektor utriedi myšlienky. Keď Ridpath prehovoril, ešte stále pozeral na prázdny parket, no oči mal ponorené do spomienok.

			„Chcete vedieť, prečo stále prenasledujem Alexeia Devereuxa?“

			„Chcem.“

			„Zničil mi život.“

			Belsey prikývol. Už teraz mal pocit, že nastáva Ridpathova veľká chvíľa a on je tu len ako inšpektorovo publikum. „Ako sa mu to podarilo?“

			„Prečítal som si všetko, čo som o ňom našiel. Správy, prepisy. Nielen naše, ale aj z Paríža, z Ríma a tie útržky, čo nám je ešte ochotný ukázať Washington. Hovorím to preto, lebo vám chcem vysvetliť, že sa už o Devereuxa zaujímam veľmi dávno.“

			„Okej. Tak čo o ňom viete?“

			„Kde mám začať?“

			„Na začiatku.“

			Ridpathovi v oku blysla šibalská iskra, vyzeral s ňou ako človek, ktorý drží v ruke päť kariet rovnakej farby, keď si ostatní myslia, že len blufuje.

			„Narodil sa druhého februára 1957 v Odese ako Alexej Demošev. Jeho rodičia boli miestni stranícki potentáti. Verní strane, ale strana ich za to neodmenila. V roku 1963 ich po bábkovom procese popravila tajná polícia. Vraj boli naozaj oddaní komunisti, ale v tom čase zrejme prebiehali v strane čistky. Verné obete stalinizmu,“ pokrčil plecami.

			„Potom si zmenil meno na Devinskij a stal sa z neho mladý ideológ. V šestnástich rokoch písal prejavy miestnym komunistickým funkcionárom, bol veľmi bystrý a predpovedali mu veľkú budúcnosť v oblasti propagandy. Lenže potom sa dostal do ťažkostí, lebo organizoval hazard medzi miestnymi robotníkmi. Preteky mačiek. V sedemnástich ušiel z polepšovne v Leningrade, ilegálne prekročil hranice a dostal sa do Paríža. Začal si hľadať kontakty medzi bankármi, pracoval pre emisára dlžobných úpisov. Zmenil si meno na Devereux a stal sa podnikateľom.“

			Belseymu nedala pokoj posadnutosť, ktorú videl v Ridpathových očiach. Tie oči odrážali farebné svetlá v suterénnom bare a odrážalo ich aj jeho lesklé čelo. Fúziky sa mu pomykávali. Vyzeral úplne vzdialený od vlastného života, akoby žil len prostredníctvom niekoho iného – Devereuxa.

			„Každý, kto sa s ním kedy stretol – v Paríži, v Prahe, v Amsterdame –, tvrdil, že je nesmierne fascinujúci. Charizmatický.“ V Ridpathovom podaní znelo to slovo lepkavo. „Mal úžasné spôsoby – zjavne spával s manželkami miestnych priemyselníkov. Možno aj preto z Paríža a neskôr z Prahy tak narýchlo odišiel. V roku 1992 sa vrátil do Ruska. Ľudia tvrdili, že spoza hraníc financoval perestrojku. No vrátil sa práve včas, aby na nej zarobil. Viete niečo o oligarchoch?“

			„Vy mi o nich porozprávajte.“

			„Vyskytli sa v správnom čase na správnom mieste, keď robila veľmoc výpredaj. Všetkého. A letný výpredaj sa týkal armády.“

			„Aha.“

			„Druhý najväčší vojenský komplex sveta padol do rúk štyrom či piatim jednotlivcom, ktorí mali v správnom čase správne známosti a dosť hotovosti. Dmitrij Kovalevskij dostal uránium, Vladimír Ščepetov hardvér. Devereux žiadal športoviská.“

			„Športoviská,“ zopakoval Belsey. Ridpath dopil pivo a oblizol si pery.

			„Stovky telocviční, štadiónov, množstvo športového vybavenia, všetko pôvodne patrilo Červenej armáde. Nič iné nechcel. Ľudia ho považovali za blázna. Potom nakúpil reflektory. Armáda mala reflektorov dosť, po revolúcii sa používali vo filmových ateliéroch, potom nimi na bojiskách oslepovali Wehrmacht. On ich skúpil. Nikto nevedel, čo tým sleduje.“

			„A čo tým sledoval?“

			„Uvedomil si, že pri dostihoch nepotrebujete nikoho, len kone, džokejov a kameru. To znamenalo, že dostihy mohol usporiadať v noci a naživo ich vysielať do Spojených arabských emirátov, do Hongkongu, do Singapuru. Poznal ľudí, ktorí potrebovali investovať peniaze – zarobené na podvodoch, na podozrivých obchodoch so zbraňami a zemným plynom. Presvedčil ich, aby ich investovali do týchto dostihových dráh. Jeho prvým veľkým zahraničným partnerom sa stal kmeň Irokézov v štáte New York. Na území svojej rezervácie preňho postavili dostihovú dráhu. Vlani kúpil pás púšte Margow, postavil tam kombináciu obchodného centra, dostihového areálu a kasína. Vtedy získal povesť špekulanta, ktorý zarába na katastrofách. Američania mu stále platia za to, že ten pozemok udržiava. O šesť mesiacov založil rezort hazardných hier na mieste starej železnorudnej panvy v Pensylvánii, ktorú kúpil za jeden cent.“

			„A ako vám tým zničil život?“

			Ridpath sa zhlboka nadýchol a odpil si z piva.

			„Preveroval som ho. Raz. Bolo to pred dvoma rokmi. A to som ešte nebol tam, kde som dnes. Šéfoval som oddeleniu pre medzinárodné kontakty. Tam som sa s ním stretol.“

			„Osobne?“

			„Vypočúval som ho. Pokiaľ viem, som jediný policajt z Británie, ktorý to spravil. Možno aj jediný z celej Európy. Zjari roku 2007 bol v Londýne a ja som dostal príkaz, aby som ho diskrétne navštívil. Stretli sme sa v hoteli. Bol to výsluch, ale nie tradičný. A rozhodne naň nikdy nezabudnem, aj keď neviem, kto koho vypočúval. Nič som sa nedozvedel. Potom, o dva mesiace neskôr, mi náhle zverili velenie pri jeho zatknutí za údajné daňové úniky a krádeže. Mal priletieť súkromným lietadlom na letisko v City a ja som ho tam čakal so štyridsiatimi ľuďmi. Plánovanie nám trvalo dva týždne. Devereux však pristál na Biggin Hille. Na letisko v City za seba poslal tím gymnastiek. Obvinenia voči nemu o týždeň stiahli. Neviem prečo, ale mám pár tipov a väčšina z nich sa končí pekne dlhým radom núl. Po tej epizóde ma odsunuli z oddelenia. Nabok, tak sa tomu hovorí. No nič také neexistuje. Dostal som pohľadnicu od Devereuxa a stálo na nej: Veľa šťastia v novej práci.“

			„Aký bol?“

			„Sviniar, ako inak, ale okrem toho? Ten najzvláštnejší a najšarmantnejší človek, akého si viete predstaviť. Pamätám sa, že rozprával neuveriteľne pokojne, nikdy nezvýšil hlas – a pozeral vám do očí, vyzeralo to, že ho zaujíma všetko, čo hovoríte. Lebo jeho to naozaj zaujímalo, chápete? Nazdával sa, že z každého, s kým sa stretne, môže nejako profitovať. Sám o sebe však nič neprezradil. A to si človek uvedomil až potom. Bolo to, ako keby ho vôbec nestretol.“ Inšpektor sa odmlčal, akoby nad tým ešte stále žasol. „Potom, pred dvoma týždňami, som začul, že je zase tu. Chcel som zistiť, čo sa deje.“

			„A čo ste zistili?“

			„Nič. Podľa toho som vedel, že naozaj prišiel.“

			Belsey začínal inšpektora chápať. Všetci detektívi vedia, že človek môže do prípadu spadnúť a zaseknúť sa v ňom. Občas sa z ničoho nič stane, že ani neviete, ako hlboko ste sa do prípadu zažrali, a ten odrazu začne vysielať chápadlá – dosiahne vám domov, do postele, do snov. Na policajnej akadémii jeden inštruktor pred každým cvičením hovorieval: Keď skončíte, prestaňte. Bol to jeho jediný žart a aj najlepšia rada, akú kedy Belsey dostal.

			„Zišlo vám na um, že sa mu pomstíte?“ spýtal sa Ridpatha.

			„Ako to myslíte?“

			„Napríklad, že ho podrežete?“

			Ridpath neuhol pohľadom. „Naznačujete, že som zapletený do smrti pána Devereuxa?“

			„Nič také nenaznačujem, ale asi by som mohol.“

			„Som policajt.“ Belsey sa len zasmial. Ridpath zašomral: „Ja nie som ako vy.“

			„A to sú už čo za reči?“

			„Ako by ste ich nazvali? Drzé?“

			„Často vidíme, ako zlí ľudia unikajú spravodlivosti. Je to na zlosť.“

			„Ak unikajú, tak len preto, že sme nezhromaždili všetky dôkazy pre obžalobu.“ Ridpath sa vystrel na stoličke. „Pripravil ma o robotu. Nemienim dovoliť, aby ma pripravil aj o slobodu a dôstojnosť. Tak si spravodlivosť nepredstavujem.“

			„Máte alibi?“

			„Pozrite...“

			„Len pokoj. Nemyslím to vážne.“

			No inšpektor sa už rozčúlil. Z hrdla sa mu na líca šíril rumenec.

			„Čo to vlastne robíte? Čo ste, dopekla, robili v jeho dome, detektív? A na dlážke! S vodkou! Vysvetlite mi to.“

			„A čo ak som aj ja rozbehol vlastné vyšetrovanie?“ zamrmlal Belsey. Ridpath si odfrkol. Belsey trval na svojom. „Čo robil Devereux tentoraz v Londýne?“

			„Nestihol som to zistiť.“

			„Nebol to preňho len exil,“ pokračoval Belsey. „Mal tu nejaký plán.“

			„Vždy hlásal, že miluje Anglicko. Anglický vidiek.“

			„Iste, náš zmysel pre humor.“

			„Náš zmysel pre humor, našu politickú slobodu.“

			„Neprišiel sem kvôli vtipkovaniu. Dorazil, nasťahoval sa, sotva nakúpil zariadenie, a už sa vrhol na biznis. Začal dvoriť Corporation of London, lebo tej sa náramne pozdáva, že získala nového priateľa, miliardára. Do Londýna prišiel z nejakého dôvodu. Myslím, že aj do Hampsteadu sa nasťahoval z nejakého dôvodu.“

			Belsey v očiach svojho spoločníka zazrel neveľmi ochotné prebudenie zvedavosti. Stali sa z nich partneri.

			„Myslím, že máte pravdu,“ priznal Ridpath.

			„Bol Devereux úskočný?“

			„Bol šikovný. Ale držal slovo,“ povedal Ridpath, hoci očividne nerád.

			„Všetci to o ňom vravia.“

			„Mne povedal, že vždy dodrží slovo, a preto tak málo hovorí. Mal také zásady. Tým sa odlišoval od ostatných.“

			„Devereux sa v klube Les Ambassadeurs predminulý týždeň stretol s mužom menom Pierce Buckingham,“ rozhovoril sa Belsey. „Buckingham sa tam vyskytoval bežne, ale Devereux si obstaral členstvo. Dokonca tam bol s dvoma dievčatami. Jedno z nich posunul Buckinghamovi ako spoločníčku, kým spolu oslavovali novú obchodnú príležitosť. Buckingham v nasledujúcich dňoch zhromaždil pre Devereuxa veľa peňazí. Buckingham je sprostredkovateľ, pobehuje medzi investormi, ktorí majú zlé meno, a investíciami, ktoré dobre vynášajú.“

			„Devereux mal isté zásady, ale to neznamená, že sa nepohyboval na hrane. Nedal si ujsť žiadnu príležitosť.“

			„Mne sa zdá, že si tie príležitosti sám vytváral.“

			„Presne tak.“

			„To nemyslím podnikateľsky. On ich doslova vyčaroval z ničoho. Presviedčal ľudí, aby investovali do projektov, ktoré vôbec neboli také ziskové, ako ich opisoval.“

			Ridpath sa nad tým vážne zamyslel a nezáväzne pokrčil plecami.

			„Ja som poznal iného Alexeia Devereuxa. Zdá sa, že ste si niečo vzali do hlavy. Okej, nie ste prvý, kto si o Devereuxovi vymýšľa rôzne teórie.“

			„Pierce Buckingham leží na márach. Takisto jedno z tých dievčat, ktoré tam vtedy s Devereuxom boli. Jessica Holdenová. Iste ste o nej počuli.“

			„Tá obeť zo Starbucksu.“

			„To jej už asi dajú aj na náhrobok. Ozaj, poznáte agentúru PS Security?“

			„Poznal som Chrisa Starra, keď bol ešte náš.“

			„PS Security sledovala Alexeia Devereuxa. Podľa mňa si to objednali ľudia, ktorí k nemu presúvali veľa peňazí. Tie peniaze zmizli a zmizol aj jeden súkromný detektív. V Hampsteade sa zavesil na Devereuxa a spravil pár fotiek. Včera som bol v agentúre a hovoril som s Chrisom. Ten muž sa vyparil a vzácne fotografie tiež. Niečo sa tam zomlelo. Krv okolo Devereuxovho tela pochádzala zo psa, takže si myslím, že samovražda bola buď veľmi premyslená, alebo nafingovaná. Devereuxa zavraždili kvôli projektu Boadicea. Preto by som potreboval vedieť, čo je to za projekt.“

			„Načo by vám to bolo?“

			„To je moja vec.“

			Ridpath sa na chvíľu zamyslel. Belsey priam videl, ako sa mu v hlave otáčajú kolieska.

			„Gangstri si budujú povesť na vraždách. To je ich štýl, vyhrážať sa násilím. Prečo by Devereuxa zabili a predstierali, že spáchal samovraždu?“

			„Netuším.“

			Zrejme to netušil ani Ridpath. Zamračil sa, vzal si fľašu, ale nepil, a po ďalšej minúte úvah povedal: „Neviem, čo je projekt Boadicea. No niečo sa stále deje. Niečo ho prežilo.“

			„Čo sa deje?“

			„Niekto sa zmocnil Devereuxových osobných vecí. Včera v noci zbalili miestneho zlodejíčka menom John Cassidy. Zaplatil kauciu a utekal pred stíhaním v Porsche Cayenne, ktoré patrilo požičovni a naposledy ho mal prenajaté istý pán A. Devereux. Nemyslím, že Cassidy o tom vedel, ale niekto určite áno. Možno ten istý človek, ktorý sa podpisuje pri Devereuxových kartách – v obchode so suvenírmi v Camdene, v lekárni v East Finchley. To všetko môže byť len malá krádež identity, ale tentoraz ukradli nesprávnu identitu. A myslím, že vedia viac, než je pre nich zdravé.“

			Na tento komentár sa Belsey vopred pripravil, ale nečakal, že zaznie tak skoro. „Čo o tom viete?“

			„Vieme, na ktorých miestach sa tými kartami platilo. Takže ten človek bude niekde na kamere.“

			„Ešte niečo?“

			„Včera mi niekto volal, že Max Kovar stále rozpráva o príležitosti, ktorá sa týka Devereuxa. Tvrdí, že sa o tom dopočul za posledných dvadsaťštyri hodín.“

			Belsey pocítil nový nával úzkosti. No len čo sa prevalili vlny pochybností, nasledovalo tiché vzrušenie, radosť, že počuje o niečom, čo dal sám do pohybu, morbídna fascinácia vlastným nešťastím.

			„Je to vôbec možné? Prečo?“ spýtal sa.

			„Akoby bol ten Devereuxov nápad príliš silný, akoby odmietal zomrieť.“

			Na parket vyšiel párik. Belsey pozrel na hodinky. Trištvrte na tri. Keď zdvihol zrak, všimol si, že Ridpath mu zíza na falošné rolexky. Zišla mu na um nepríjemná myšlienka. Zazrel Ridpath tie hodinky ešte u Devereuxa? Boli to nápadné hodinky. Belsey si predstavil Ridpatha a Devereuxa – pri výsluchu – v anonymnej hotelovej izbe, kde sú rolexky jediným zaujímavým predmetom a Devereux ho nimi priam hypnotizuje.

			„Veľmi výrazný kúsok,“ poznamenal Ridpath s pohľadom stále upretým na zložitý ciferník. „Viete vôbec, aké majú funkcie?“

			„Nie a je mi to fuk. Páči sa mi ich váha. Mám ich od otca.“

			„Fajn.“

			Ridpath sa obrátil a zadíval sa na tanečný parket a párik. V očiach sa mu mihla ľútosť. Belsey si povedal, že s tými hodinkami to príliš prežíva.

			„Chcete si zatancovať?“ nadhodil.

			„Chcem už odtiaľto odísť.“

			„Nikde inde nemajú otvorené.“

			„Pijete whisky?“ spýtal sa Ridpath.

			„Už som o nej počul. Môžem to skúsiť.“

			„Myslím, že mám fľašu.“

			„U vás doma?“

			„Nebývam ďaleko.“

			„Tak na čo čakáme?“

			Držte si nepriateľov čo najbližšie, pomyslel si Belsey. A opíjajte ich. Ridpath si svedomito nechal Volvo na West End Lane a mlčky kráčali smerom na Kilburn. Jemne mrholilo. V tme ich míňali autá so sirénami a oni sa za zvukom obracali s miernym záujmom policajtov, čo práve nie sú v službe. Pomaly mokli. Spoločenskou konverzáciou sa neobťažovali.

			Inšpektor býval na rohu nízkeho radu tehlových domov. V chodbe mal bicykel a kôš s pánskymi topánkami. Zaviedol Belseyho do obývačky a chabo zdvihol ruku, ukázal na vysedenú pohovku. Bol tam starý televízor a veľa papierov – pracovných papierov – aj kníh o medzinárodných financiách. Celý dom páchol starými látkami a prepraženým olejom z hranolčekov. Ridpath si čupol a zažal lampu, čo stála na dlážke. Cez dvere na konci miestnosti Belsey videl do kuchyne, ktorú neprerobili od sedemdesiatych rokov, zazrel výlevku plnú riadu a na kuchynskom stole tiež samé papiere. Z vešiaka na šaty, čo stál v kúte, si vzal uterák a vyšúchal si vlasy. Ridpath otvoril skrinku so zásuvkami a vytiahol fľašu škótskej, zabalenú v papieri a pôvodne uloženú medzi porcelánovou súpravou. Zašiel po poháre. Belsey vzal fľašu do ruky. K baliacemu papieru bol pripnutý lístok od bývalých kolegov. Veľa šťastia, Philip. Odsuny bokom neexistujú, pomyslel si Belsey. Ridpath sa vrátil, nalial im a posadil sa do kresla, ktoré pod ním kleslo až na zem.

			„Dlho som nevedel prísť na to, prečo je Devereux taký jedinečný,“ začal Ridpath. „Potom som si uvedomil, že podstatou je tajomstvo. To je jeho obchodná značka. Neexistujú nijaké známe Devereuxove fotografie. Raz bol päť minút na večierku v Moskve a jeho ochrankári všetkých hostí držali do druhej rána tam, kontrolovali im mobily a fotoaparáty. Tajomstvá. Preto ho nikdy nestretnete. Hovorí tomu posledná komodita. Aj ropa raz zmizne, ale zostanú nám naše tajomstvá.“

			„A čo s nimi urobíme?“

			„Neviem.“

			Belsey pozoroval Ridpatha. Premýšľal o mužoch, ktorí majú priveľa času. Vraj ich často vezme do služieb diabol, ale občas ich zjavne využívajú aj anjeli spravodlivosti. Kde je Ridpathovo tajomstvo? Napili sa. Ridpath sa zmraštil.

			„Nedáva sa do toho ľad?“ opýtal sa.

			„Máte ľad?“

			„Nie.“

			„Tak sa ním netrápte.“

			Ridpath prehltol ešte pár dúškov a tentoraz sa lepšie pripravil na pálenie v hrdle. „Viete, čo raz povedal jeden veľký objaviteľ? Že keď prežívate dobrodružstvo, je to znak vašej neschopnosti.“

			„Ten pocit poznám.“

			„Devereux by toto násilie nikdy nerozpútal. Násilie je zlyhaním zločinu, to mi raz povedal. Vražda je znakom absolútneho zlyhania.“

			„To vám povedal?“

			„Bola to jeho životná zásada. Bol jednoducho iný.“

			Dopili a chvíľu len tak sedeli. Vo fľaši mali toho ešte dosť. No Ridpath sa neuvoľnil. Belsey videl, ako zviera pohár v prstoch. Myslel na to, čo si od neho vypočul, a porovnával tohto Devereuxa, Devereuxa z Ridpathovho rozprávania, s tým, ktorého život mu začal byť za posledných pár dní dôverne známy.

			„Myslím, že sa z neho stal podvodník,“ povedal Belsey. „Začal klamať ľudí. Niečo mu totiž nevyšlo a nevyplatil, koho mal. A tak prišiel jeho koniec.“

			Belseymu bolo takmer ľúto, že berie Ridpathovi ideálnu predstavu. Keď vám niekto zničí život, je pre vás dôležité mať o ňom vysokú mienku, aby ste si zachovali pocit, že ste nepadli v boji s hocijakým protivníkom.

			„Neviem,“ pokrčil plecami Ridpath.

			„Myslím, že celé to jeho londýnske pôsobenie bol podfuk.“

			„Prečo?“

			„Videli ste, koľko mal v tom dome katalógov?“

			„Hej.“

			„A čo si o nich myslíte?“

			Ridpath sa nad tým okázalo zamyslel, hoci ako dobrý detektív musel hneď poznať odpoveď.

			„Niekto staval kulisy, vytváral ilúziu, že dom je obývaný.“

			„Presne to mi zišlo na um.“

			„No robil to on.“

			„Tak zmenil štýl.“

			Ridpath prikývol, už myslel na niečo iné.

			„Viete, čo je na tom najčudnejšie?“

			„Čo?“ pozrel naňho Belsey.

			„To dievča.“

			„Jessica?“

			„Áno.“ Ridpath sa zatváril úplne zmätene. „Ten vzťah. To je hlavná zmena modusu operandi. Vraj sa do nej zamiloval.“

			„Občas sa to stáva aj miliardárom.“

			„Asi áno,“ pripustil Ridpath a zaklonil sa na stoličke. Belsey im obom dolial. Ridpath ovoňal whisky a zadíval sa do pohára. „Ja si len kladiem otázku, prečo práve do nej?“ prehodil. „Zo všetkých žien, ktoré mohol mať.“

			„Lebo bola bezvýznamná,“ odvetil Belsey. „Eskortka pred dvadsiatkou. Ako sa vraví, tabula rasa. Možno pri nej mohol predstierať, že je znovu mladý. Možno ozaj omladol. Nikto nepopiera, že v posteli s osemnástkou sa dejú zázraky.“ Ridpath zdvihol pohľad od pohára. „Možno dokonca uveril, že ho miluje,“ dodal Belsey.

			„Vy neveríte, že to bola láska?“

			„Netuším, či bola, a nie je to ani moja vec. Láska to možno bola, ale nebola to náhoda.“ Inšpektor sa nad tým zamyslel. „Už predtým chcela boháčov, chcela trochu toho lesku,“ pokračoval Belsey. „Možno si myslela, že tak niečo získa, že si viac užije. Pravdepodobne sa nazdávala, že si zaslúži to, čo jej ponúkal. Možno mala pravdu.“

			Dlho mlčali.

			„Podceňujete ľudí,“ poznamenal Ridpath.

			„Nikoho nepodceňujem. To dievča som videl. Bola príjemná.“

			„Vy ste ju videli?“

			„Bol som tam, teda neďaleko, keď sa strhla tá streľba,“ opatrne odvetil Belsey.

			Ridpath ho prevŕtal pohľadom. Belsey len dúfal, že nie podozrievavým.

			„Povedala niečo?“

			„Vanilkové latte. Ale to nepovedala mne.“

			„A podľa vás ju zastrelil profík?“

			„Prešlo štyridsaťosem hodín a nikto nič nezistil. Také niečo dokážu len profesionáli. Zastreliť niekoho v centre Londýna. Už dvakrát. Podľa mňa máme do činenia s medzinárodne pôsobiacim človekom, ktorý možno v Británii ešte ani nepracoval, ale je drahý. Dobre mu zaplatili, aby sa Devereuxovi za niečo pomstil. Najali si ho muži, ktorí si svoje tučnučké upravené ruky nezašpinia a jemu poskytnú peniaze aj informácie, aby mohol podať výkon.“ Ridpath prikývol. Belsey si nebol istý, či hovorí so svojím priateľom, nepriateľom alebo jedným aj druhým, no mal pocit, že pri rozhovore s inšpektorom čoraz lepšie rozumie Devereuxovi. Lenže Ridpath až príliš šikovne prenechával slovo v rozhovore jemu. Belsey si predstavil, že pri oficiálnom výsluchu je úplné eso. „Idete po tých kreditkách?“ spýtal sa ho.

			„Mám kontakty na útvare kartových podvodov. Vyžiadal som si záznamy z kamier.“

			„Kedy sa do toho pustia?“

			„Čoskoro.“

			„Kedy presne?“ dožadoval sa Belsey.

			„Keď ich presvedčím, že je to vážne. Zajtra hneď ráno budeme hovoriť s ľuďmi, pýtať od nich tie nahrávky. Od mestskej rady, od obchodníkov. Niektoré kruhy si už totiž uvedomujú, aké významné je, že niekto využíva identitu Alexeia Devereuxa.“

			Belsey vstal. Srdce mu len tak skákalo.

			Je to v riti. Majú ho.

			Opäť pocítil starý známy hrozivý zmätok. Napätie mu dosiahlo do svalov. Nepokojne chodil popri policiach s knihami, tuho premýšľal. Pod starými zväzkami právnických publikácií boli zasunuté diplomy od Asociácie policajných úradov, od kráľovnej. Boli to neuveriteľne vyhľadávané kusy papiera a väčšinou si ich ľudia vystavovali zarámované na stene kancelárií. Ridpath sa k tomu zarámovaniu nedostal.

			„Vraveli ste, že nejaký Kovar má dojem, akoby Devereux ešte stále pôsobil,“ povedal Belsey.

			„Hej.“

			„Čo o ňom viete?“

			„O Maxovi Kovarovi? Dosť často nám tu vyskakuje jeho meno.“

			„Má prístup k veľkým peniazom, však?“

			„Kovar je pochybný človek. Keby som bol na mieste obchodníka, ako je Alexei Devereux, nechcel by som s ním mať nič spoločné. Devereux asi ani nemal.“

			„Čo by podľa vás Kovar Devereuxovi ponúkol za účasť na tomto londýnskom projekte?“

			„Že namastí tie správne vrecká? Neviem. Prečo?“ Ridpath sa zvláštne usmial. „No, asi skôr hocičo, čo by od neho chcel. Kovar a Alexei Devereux? Peniaze tu nie sú problém.“ Vstal a namieril ovládač na televízor. Zapli sa správy. „Prestrelka v City“ so zábermi na chaos, ktorý zachvátil miesto činu v uličke St Clement’s Court. „Polícia má poplach,“ hovorili. Nasledovala fotka Northwooda z posledných Vianoc, ako si pripíja s ministrom vnútra, potom zábery na rodiny, ktoré kritizujú políciu.

			Niekoľko minút to sledovali bez slova, potom Ridpath vypol televízor. Vyšiel z miestnosti, o sekundu sa vrátil s dekou a hodil ju na pohovku.

			„Ak chcete, môžete tu prespať. O pár hodín pôjdeme na útvar kartových podvodov a možno nám pomôžu nájsť toho, kto šlohol Devereuxovi identitu.“

			Pohostinnosť Belseyho prekvapila, aj keď ponuka neznela veľmi nadšene. Nebol to zlý nápad. Zdalo sa mu oveľa pravdepodobnejšie, že Ridpathovi zabráni vidieť tie zábery, ak bude s ním. Vedel si predstaviť, že náhodou vymaže disk alebo ho niekam zahodí.

			„Okej,“ prikývol.

			„Vstávam o piatej,“ oznámil mu Ridpath už cestou z obývačky. „Nezvyknem vyspávať.“

			Belsey čakal, načúval, čo robí inšpektor na poschodí, počul vodu z kohútika, zatváranie dverí, vrzgot postele. Ľahol si. Zišlo mu na um, čo asi robí Charlotte Kelsonová, a predstavil si ju, ako spí. Je podmienkou lásky poznať niekoho? To bol teda zvláštny list. Cítil, že záhada sa okolo neho vrství, rastie ako snežný závej.

			Polhodinu počkal, až sa mu zdalo, že počuje chrápanie. Potom prešiel po prstoch do kuchyne a zdvihol slúchadlo z telefónu na stene. Opatrne zavrel kuchynské dvere. Vytočil číslo Kovarovho apartmánu. Kovar zdvihol po šiestom zvonení.

			„Viem, že je neskoro,“ namiesto pozdravu povedal Belsey. Hovoril veľmi ticho, čo presne sedelo. Hovoril ako človek, ktorý nechce prebudiť ľudí vo svojom dome. Takto hovoria mocní, predstavoval si.

			„V poriadku.“ Kovar si odkašľal. „Videl som správy.“ Bolo to prvý raz, čo ho Belsey počul zneisteného.

			„Mali ste pravdu,“ povedal Belsey. „Narobil nám len problémy.“

			„Dúfam, že ja som vám ani pánovi Devereuxovi nič neskomplikoval.“

			„Svet je plný komplikácií, Max. Vy ich nemusíte zaviniť, jednoducho existujú.“ Belsey si predstavil, že počuje izbu, v ktorej je Kovar: počul huňatý koberec, drevo. Aj stúpajúci dym z cigary. „Ale poďme k tomu, prečo volám o takomto čase,“ pokračoval Belsey. „Zišlo mi na um, že možno potrebujete presnejšie naznačiť, čo od vás chceme.“

			Kovar zakašľal. „Mali by sme byť jeden k druhému úprimní.“ Hlas mal ešte stále zachrípnutý po spánku.

			„Práve som hovoril s Alexeiom. Povedal som mu, že ste v porovnaní s Pierceom Buckinghamom veľmi diskrétny. Lebo teraz máme okrem komplikácií na krku pár citlivých záležitostí a sú drahé.“

			„To verím,“ pritakal Kovar.

			„Budem k vám otvorený. Pán D zbožňuje dary.“

			„Viem,“ veľmi opatrne odvetil Kovar.

			„Po posledných dňoch by sa mu zišlo niečo na upokojenie.“

			„Aj ja kadečo potrebujem.“

			„Iste.“

			„Ak budem vedieť, že sa dohodneme, zariadim to tak, aby sa pán Devereux necítil nedocenený.“

			„Dobre ste to vyjadrili, Max. Je to skôr záležitosť hodín ako dní. Ešteže to viete. Čoskoro vám zavolám a dohodneme odovzdanie.“

			„Budem potrebovať informácie,“ nástojil Kovar.

			„Samozrejme.“

			„Ak bude všetko v poriadku, dar bude pripravený.“

			„Výborne.“

			„Dobrú noc, Jack.“

			Belsey sa vrátil do obývačky a s tlčúcim srdcom si ľahol. Pozoroval reflektory, čo sa kĺzali po strope, a uvažoval o tom, čo všetko si možno kúpiť za peniaze. Neočakával, že zaspí, ale whisky asi spravila svoje, lebo sa v istej chvíli prebudil. Dvere boli otvorené. Belsey videl siluetu inšpektora, ako sa k nemu blíži. Ridpath sa pohyboval, krok za krokom, k nemu, dotkol sa kôpky Belseyho oblečenia na koberci a napokon aj prikrývky. Takže takto je to, pomyslel si Belsey. Nebolo to prvý raz, čo sa to stalo. No Ridpath nebol jeho typ.

			Belsey sa veľmi hlučne prevrátil, tváril sa, že sa preberá, ale nie je úplne zobudený. Stačilo pritiahnuť si prikrývku tesnejšie, a bolo jasné, že sa chystá prebudiť a možno aj spraviť scénu. Ridpath cúvol. Po sekunde sa dvere zatvorili a Belseymu ho takmer prišlo ľúto.

			Takto to býva, pomyslel si. Človek sa prekope cez vrstvy záhady, zločinu a posadnutosti, a nájde niekoho, komu ide len o dotyk. O trochu tepla, o objatie zabalené v hromade problémov a rozruchu.

			Už sa mu nepodarilo zaspať. O desať minút sa potichu obliekol a vykĺzol z domu.

			A zase išiel na sever cez tichú West East Lane, cez prázdnu križovatku vo Swiss Cottage až do Hampsteadu. Na The Bishops Avenue nasadol do Peugeota a vrátil ho na policajnú stanicu. Potom pešo prešiel k South End Greenu. Do Hampsteadu ho zaviedol inštinkt. Inštinkt mu radil držať sa ďalej od Devereuxovho domu. Ridpathov príchod mu narušil ilúziu, že dom na The Bishops Avenue je bezpečný úkryt, vilu si všímal aj Pierce Buckingham a čoskoro sa k nej obráti pozornosť polície zo City... Nie, na The Bishops Avenue už nebude spať.

			Prešiel do Kráľovskej slobodnej nemocnice. Vládlo tu ticho, v tomto nočnom meste bdejúcich, sestier z pohotovosti, upratovačov, ktorí sa nehlučne venovali svojej robote. Doteraz sa tu vždy cítil bezpečne. Prešiel okolo kaviarne, knižnice lekárskej fakulty, rádiológie a zamieril k ekumenickej kaplnke. Keď vošiel, zablikali svetlá. Viera zredukovaná na spoločný základ vyzerala ako čakáreň na luxusnej zubnej klinike: bledoružové steny a umelé kvety v živých vázach. K oltáru viedol jeden schod zakrytý kobercom. Belsey si kľakol na schod a pritisol čelo k laminátu, potom sa skrútil za oltárom a zaspal.

			Prebudil ho hrkot vozíkov na chodbe. Bola nedeľa. Mal pocit, že je to posledný raz, čo sa zobudil v Londýne.

			Prešiel cez prízemie, prerezal pásku na balíku novín pred nemocničným obchodom a pár si ich ukradol. The Times mali titulok „Poprava v City“ a fotku Pamätníka v pavučine červeno-bielej pásky. The Guardian mal titulok „Odvrátená strana City: obchod mal krvavú dohru“. Zistili aj Buckinghamovo meno a písali o jeho obchodných partneroch. No iba Mail on Sunday si dal dve a dve dokopy a umiestnil Buckinghamovu fotografiu vedľa fotografie Jessicy Holdenovej. Buckingham bol odfotený v katamarane, usmieval sa a na nose mal zrkadlové slnečné okuliare. Označili ho za „nezávislého finančníka“, čo bolo zdvorilé. Titulok hlásal: „Polícia: dve úmrtia spolu súvisia“. Pod článkom bola podpísaná Charlotte Kelsonová. No z pokračovania na štvrtej strane bolo jasné, že všetci predstavitelia polície túto súvislosť nepotvrdzujú. V článku bola časť o rozpore vo velení – a v jeho strede bol hlavný superintendent Northwood.

			Charlotte ho podrobila veľkej kritike, citovala nemenované zdroje, podľa ktorých vyplýva, že Northwood to prehnal a možno je skorumpovaný. Článok sa končil dráždivou zmienkou o „súkromných detektívoch z agentúry PS Security,“ ktorí sa k svojej účasti odmietli vyjadriť. Na Belseyho to urobilo dojem. Charlotte onedlho zistí, že Northwoodovi chýbajú schopnosti nevyhnutné pre skutočnú korupciu, ale do špiny ho zavliekli kamaráti z PS Security a ich tolerancia voči klientom. A Northwood nebol človek, ktorý by zo seba urobil hrdinu vyšetrovania vraždy.

			Očakával, že v nedeľu ráno o ôsmej bude kancelária kriminálky prázdna, ale z chodby na prvom poschodí videl, že niekto sedí za jeho stolom. Belsey zastal. Bol to inšpektor Gower, prehrabával sa zásuvkách. Mal otvorené Belseyho spisy a ich obsah porozkladal po stole. Belsey vošiel za ním.

			„Čo sa deje?“ spýtal sa.

			Gower zdvihol hlavu. Na tvári mal sivé napätie človeka, ktorého velitelia zobudili o tretej ráno a tak skoro sa do postele nevráti.

			„Polícia zo City chce, aby ste išli na Wood Street,“ povedal.

			„Prečo?“

			„Ide o tú včerajšiu streľbu. Počuli ste o tom?“

			„Len som videl titulky.“

			„Obeťou je istý Pierce Buckingham. Poznal sa s človekom, ktorý nedávno zomrel v Hampsteade, s Alexeiom Devereuxom. Myslím, že ste našli jeho telo.“

			„Áno.“

			Gower pozrel na Belseyho, potom pokračoval v prehrabávaní.

			„Vraj to o pár hodín prepukne a pred tým chcú s vami hovoriť.“

			„Okej.“

			„Navyše sa to nejako skomplikovalo s komisiou – vo vnútornej pošte od nich nič nemám.“

			„Volal mi Nigel Herring. Povedal, že ma chápu a že robia všetko pre to, aby som si udržal prácu.“

			„Okej.“ Gower akoby to ledva počul. „Z Wood Street chcú, aby ste so sebou zobrali všetky súvisiace papiere.“ Vložil hŕbu papierov naspäť do Belseyho zásuvky, oprel sa na stoličke a utrel si obočie. „Nick?“

			„Áno, pane?“

			„Prehliadli sme niečo? Bol dôvod na podozrenie?“

			„Bola to jednoznačná samovražda. Koroner ju určite potvrdil. Preverím to.“

			Belsey nasadol do zásahového vozidla a prešiel ním cez The Bishops Avenue. Pred Devereuxovým domom stáli dve policajné autá a forenzná dodávka. Pridal plyn a pokračoval v ceste k East Finchley. Ešte mu zostalo takmer štyridsať libier z platby od Cassidyho. Štyridsať libier nevyzeralo ako základ pre nový život, ktorý očakával. Predstavil si, ako Kovar čaká na jeho telefonát s miliónom libier v kufríku pri telefóne. Belsey len potreboval vedieť, čo vlastne Devereux predával. Kovar chcel počuť len to.

			Zo stanice metra East Finchley zavolal na Wood Street.

			„Tu je Nick Belsey. Vraj ste so mnou chceli hovoriť.“

			„Áno. Viete niečo o Alexeiovi Devereuxovi.“

			„Veľmi málo. Našiel som telo, to je všetko.“

			„Mohli by ste prísť?“

			Bol to muž. Pôsobil racionálne, nie podozrievavo – dokonca inteligentne. Keby na Belseyho niečo mali, zatkli by ho na ulici, nehrali by sa s ním. Ale už to dlho nepotrvá.

			„Mám prísť dnes?“ spýtal sa Belsey.

			„Okamžite. Sme presvedčení, že ten váš prípad samovraždy súvisí s takzvaným projektom Boadicea.“

			„Boadicea?“

			„Týka sa aj človeka, ktorého včera večer zastrelili.“

			„Aha,“ povedal Belsey.

			„Zistili sme o Boadicee zopár zaujímavých vecí.“

			„Akých?“

			„Kedy môžete prísť? Pošleme po vás auto?“

			Belsey sa sám odviezol na Wood Street cez tiché City, pomedzi jeho ligotavé monolity, čo zostali napospas ochrankárom a hŕstke turistov. Dvakrát sa mu zdalo, že ho sleduje motorka; dvakrát zmizla. Sústredil sa na aktuálnu hrozbu a v duchu dával dokopy príbeh, ktorý povie detektívom zo City. Bol to príbeh o policajnom dôstojníkovi, ktorý našiel telo; síce mal pocit, že tam možno niečo nesedí, ale neriešil to. Len dúfal, že ho nečaká nikto z policajtov, ktorí boli na Wood Street včera večer. Tí by ho mohli spoznať.

			V kancelárii špeciálneho vyšetrovania napokon bolo len päť ľudí. Zo včerajšieho chaotického davu nikto. Človek, s ktorým Belsey telefonoval, bol hlavný inšpektor Malcolm Gray, tridsiatnik. Pôsobil sústredene a ambiciózne. Jeho kolegyňa, inšpektorka Deborah Mullinsová, bola nízka a energická žena v pásikovanom kostýme.

			„Vďaka, že ste prišli,“ privítali ho. Podali si s ním ruky a zaviedli ho do zasadačky, ktorá bola ešte pred pár hodinami nedobytná. Očividne tu medzitým vyvetrali a upratali. V strede miestnosti stál oválny stôl plný spisov. Za špinavým oknom sa rozťahovalo City.

			Na stojane mali mapu oblasti EC4, telo bolo označené písmenom X. Vedľa stálo meno Pierce Buckingham, súčasť pavučiny ľudí a firiem spojených so spoločnosťou Hong Kong Gaming Consortium. Vpravo bol sled časových údajov od druhej hodiny predchádzajúceho rána po hodinu jeho smrti – so známymi miestami, hovormi a adresami, medzi nimi bolo zaznačené aj to, že ho videli pri hampsteadskej policajnej stanici a blízko Kostola všetkých svätých. Belsey pocítil dotyk Buckinghamovej ruky.

			Na osobitnú tabuľu napísali meno Alexeia Devereuxa.

			Okolo neho doplnili niektoré jeho obchodné záujmy – TGT, Posky –, ale bola to ešte len pracovná verzia. Na opačnom konci miestnosti boli prilepené stránky s letovými údajmi – časy, krajiny pôvodu – a potom hotely v Londýne: Sheraton, Park Lane Hilton, Grosvernor. Všetko sa zbiehalo k sobote 7. februára, kde napísali „Miesto londýnskeho stretnutia“ a veľký červený otáznik.

			Gray otvoril zápisník.

			„Porozprávajte mi, čo viete o Alexeiovi Devereuxovi.“

			Belsey začal správou o nezvestnom. Rozprával, ako najprv prezrel dom, potom ho zavolali naspäť a našiel úkryt. Povedal im niečo o svojom internetovom prieskume a článku v Ham & High, aby nevyzeral podozrivo neinformovaný. Vynechal Ridpathovu správu o podozrivej činnosti aj falošnú petíciu a Miltona Granbyho.

			„Čo ste našli v dome?“ spýtal sa Gray.

			Belsey to mal premyslené. Rozhovoril sa. Rozprával o nápadnom bohatstve a zvláštnom dojme dočasnosti. Nepoužil slová „vízia mňa samého ako niekoho lepšieho“ ani „cesta zo slepej uličky, ktorou sa stal môj život“.

			„Bolo tam niečo podozrivé?“

			„To, že sa ukryl, a ešte ten list. Boli tam papiere o nejakom projekte.“ Pocítil, ako zmeraveli a upreli naňho oči. „Nejaké zvláštne meno. Spomenuli ste to v telefóne.“ Pozrel na mapu a nástenky.

			„Boadicea,“ povedal Gray.

			„To je ono. O čo ide?“

			Policajti zo City váhali, neboli si istí, či majú Belseyho zasvätiť. Gray ukázal na stenu s letovými údajmi.

			„Máme tieto stopy. A9C-BI je bahrainské registračné číslo lietadla Gulfstream 200, ktoré patrí princovi Faisalovi bin Abdulovi Azizovi, riaditeľovi investičnej skupiny Saud Interantional Holdings. B-KZB je lietadlo Learjet registrované v Hongkongu, používa ho Young-Jin Choi, miliardár a majiteľ kasín, ktorý s princom občas spolupracuje. Tieto stroje boli medzi ôsmimi súkromnými lietadlami, ktoré pristáli vo Farnborough ráno v sobotu siedmeho. Osem z najbohatších mužov sveta priletelo do juhovýchodného Anglicka. Sme presvedčení, že sa zámerne vyhli londýnskym letiskám, aby na seba neupozornili: medzi cestujúcimi boli dvaja ľudia, ktorí patria k najväčším majiteľom internetových hazardných stránok. Mali so sebou veľa ochrankárov. Pierce Buckingham sa s nimi osobne stretol.“

			„Prečo?“ spýtal sa Belsey.

			„Nevieme. Dúfali sme, že nám to objasníte. Mnohí z týchto ľudí majú kontakty s firmou Hong Kong Gaming Consortium. Podľa nás sem prišli na stretnutie.“ Ukázal na otáznik. „Stretnutie sa odohralo pred ôsmimi dňami, v sobotu poobede v centre Londýna. Nevieme, čo tam odznelo, ale dvaja z prítomných mužov zomreli a mnohí prestali dvíhať telefóny.“

			Belsey prikývol a študoval mená. „Akú máte teóriu?“ spýtal sa.

			Ozvala sa Mullinsová: „Niečo nevyšlo. V priebehu dvoch dní po stretnutí odišlo z mobilu Piercea Buckinghama tristo hovorov na čísla, ktoré spravujú rôzne odpovedné služby. Zrejme sa nemohol dovolať. Potom volal mnohým ľuďom bez oficiálnych funkcií na súkromné čísla v Rijáde, Pekingu a Monaku – všetci chceli počuť o projekte, do ktorého dávajú peniaze. To, čo im oznámil, ich zjavne veľmi nepotešilo.“

			„Oni do projektu investovali?“

			„Ich právnici tvrdia, že nie, ale povedzme, že veľa ľudí sa momentálne ukrýva. Sú to ľudia, ktorí oficiálne tvrdia, že nikdy nepočuli o Buckinghamovi ani o Devereuxovi. Polovica vyhlasuje, že nikdy nepočuli ani o sebe navzájom. Náhle nastalo ticho, takže tipujem, že Pierce Buckingham nalákal do projektu Boadicea strašne veľa investorov a nik z nich sa vopred nepýtal, o aké svinstvo ide. Keď teraz vychádza najavo, aký to bol podvod, odpísali si veľké sumy a odišli na dovolenky.“

			„A zavraždili Buckinghama.“

			„Možno.“

			„Máte svedkov tej streľby?“

			„Nikto nevidel nikoho so zbraňou.“

			„Akú použili guľku?“

			„7,62 milimetrov, dutý hrot.“ Detektívi si znovu vymenili pohľady.

			„V Starbuckse v Hampsteade boli rovnaké,“ povedal Belsey.

			Gray a Mullinsová naraz prikývli. Bol to pekný párik ako z policajnej nočnej mory. Kniha nepísaných pravidiel každému detektívovi kázala: nespomeň ostreľovača, nehovor o vojne gangov. Neprivolávaj slovami prízrak nezákonnosti, čo môže jediným novinovým titulkom zmeniť pokojné mesto na vojnovú zónu.

			„Vráťme sa k Alexeiovi Devereuxovi,“ povedal rozhodným tónom Gray. „Buckingham hovoril o životnej príležitosti. Zdá sa, že ľudia sa pre to nadchli. Počuli ste o Devereuxovi niečo také, z čoho by vyplynulo, o aký projekt presne ide? Alebo ste uňho niečo také videli?“

			„Nie som si istý.“ Belsey vstal a prešiel k tabuliam. „Nedá sa zistiť, o aký projekt išlo, podľa tých ľudí?“

			„V zozname sú ľudia z informačných technológií, ktorí pre Hong Kong Gaming Consortium vytvorili ich internetovú stránku Snake Eyes. Sú tam aj ľudia z oblasti architektúry a stavebníctva, ktorí s konzorciom spolupracovali v Dubaji a v Pensylvánii. No nevieme, kto riadil londýnsky projekt. Architekt sa nepodpísal.“

			„Takže Devereux niečo budoval.“

			„Niečo veľké. Minulý týždeň akcie HKGC vyleteli strmhlav nahor. Riaditeľ ich európskeho strategického oddelenia Vincent de Groot bol práve na dovolenke na Maldivách. Kvôli tomu priletel naspäť. Podľa informácií zo špeciálky siedmeho februára navštívil Londýn, býval v hoteli Grosvernor, vyspal sa s tromi striptérkami, minul deväťtisíc v golfových kluboch a stretol sa s Buckinghamom. V spoločnosti ďalších významných osôb a dvadsiatich osobných strážcov sa prešiel po Heathe. Počíta s ním vo svojom projekte. Nikto nevie, o aký projekt ide.“

			„Počíta s Heathom? S parkom?“

			„O desať hodín sme zachytili, ako jeden z účastníkov tej vychádzky vybavuje objednávku tritisíc kubických metrov cementu a dvesto ton skla.“

			„Preboha.“

			„Neviem, čo také Buckingham povedal, ale v nasledujúcich hodinách sa popresúvali obrovské sumy.“

			„Kam sa presunuli?“

			„K Devereuxovi.“

			„Kde sa odohralo to stretnutie?“

			„Nevieme. V telefonátoch používali šifry. Pomohlo by nám, keby sme našli to miesto. Bol by to krok správnym smerom.“ Gray si pošúchal tvár. Belsey skúsil vymyslieť, kam by v Londýne pozval takýchto ľudí, keby ich chcel ohúriť: ľudí, ktorí majú všetko a očakávajú to najlepšie. Čo by ich očarilo? Deborah Mullinsová sa naklonila dopredu.

			„Buckinghamovi to stretnutie vynieslo tridsaťosem miliónov. Chápete? Dostal dokopy tridsaťosem miliónov len za to, že s ním mohli sedieť pri stole. Musíme zistiť, čo za to očakávali. Preto potrebujeme vás. Vyšetrovali ste samovraždu Alexeia Devereuxa...“

			Prerušila ju náhla kakofónia zvukov, ako keby vonku z oblohy padali kovové predmety. To zahlaholili zvony na Katedrále svätého Pavla, nekonečné a neľubozvučné. Gray a Mullinsová sykli. Belsey sa oprel a počúval. Bol tak blízko, a predsa tak ďaleko. Spriadal rôzne príbehy, ktoré by mohol porozprávať Kovarovi, a ani jeden z nich mu nepripadal taký pôsobivý, ako určite bola Boadicea. Šibe mu, že sa tu ešte zdržiava? Belsey pozrel z okna na sivé múry Kostola svätého Vavrinca, ktorý vyčnieval nad najbližšou strechou. Zvonili aj tamojšie zvony? Znelo to, akoby ryčali z každého kostola v City, zavýjali na seba ako psy. Belsey uprene hľadel na vyčnievajúcu kostolnú vežu.

			Zrýchlil sa mu tep.

			Pozrel na výčnelok veže, na jej začiernenú zvonicu a zlatý kohútik a náhle uvidel fotografiu, na ktorej si Buckingham podáva ruku s princom Faisalom. Za vežou rozoznával vežičky Guildhallu.

			Guildhall. Čo to bolo na faktúre od kuriéra? Tri dodávky, 295 libier, minulá sobota.

			„Škoda, že vám už neviem pomôcť,“ zamrmlal Belsey a náhlivo vstal.

			„Máme ešte zopár otázok.“ Gray sa zatváril podozrievavo. Belsey však už nič nepočúval. Odviezol sa dolu výťahom s húfom detektívov zo City. Jeden z nich mal v rukách vydanie Mailu.

			„Londýnsky ostreľovač,“ povedal a v hlase mu zaznelo rozhorčenie.

			„Northood by mal zamedziť tým únikom.“

			„Dobre viete, čo bude jeho ďalší krok.“

			„Čo?“

			„Vystúpi v Crimewatchi.“

			Všetci sa zasmiali.

			„Northwood a ďalšie šarže.“

			„Rád by sa pošmajchloval s moderátorkou.“

			„A kto by sa nie?“

			„Aj tak je v riti.“

			Takzvaná ulička lásky sa tiahla popri policajnej stanici, plná policajných áut a dodávok. Belsey po nej prešiel až do dvora Guildhallu. Rozložil si výtlačok novín Al-Hayat s fotkou Buckinghama a saudského princa. Obracal sa, porovnával výhľad. Áno, tu stáli. Zvrtol sa o tristošesťdesiat stupňov. Dvere Guildhallu boli otvorené, zamestnanci vynášali von stoly a stoličky.

			Belsey prešiel ku vchodu a nazrel cez gotický oblúk do banketovej sály. Bola obrovská a krášlili ju vitrážové okná. Ružovkasté svetlo cez ne dopadalo na mužov a ženy, ktorí pod vysokým kamenným stropom skladali tridsať stolov. Stáli tu pamätníky Nelsonovi, Wellingtonovi, Churchillovi, mužom, ktorí vytesali svoje meno do dejín. Bola to bezbožná katedrála, zasvätená City. Moci. No jasné, pomyslel si Belsey. Jasné, že ten sviniar ich priviedol sem.

			Muž s riedkou prehadzovačkou na hlave viedol dvoch pánov v oblekoch rušnou sálou. Kráčal strnulo, tí dvaja sa obzerali, keď im ukazoval detaily, a fotili si ich na mobily.

			„Vo veľkej sále sa každoročne koná banket primátora,“ vysvetľoval muž. „V priebehu storočí sem chodili členovia kráľovskej rodiny a štátne návštevy. Každé podujatie tu nadobúda jedinečný význam, páni.“

			„Prepáčte,“ zvolal Belsey a zamieril k nim.

			Muž pozrel na Belseyho, povedal niečo svojim hosťom a s úslužne zopnutými rukami sa k nemu priblížil.

			„Veľmi ľutujem, máme zatvorené.“

			„Je to súrne. Vy to tu máte na starosti?“

			„Som event manažér.“ Na tvári mal zmes úlisnosti a povýšenectva, ktorá ho očividne predurčovala na túto funkciu. „Máte dohodnuté stretnutie?“

			„Mám pár otázok,“ odvetil Belsey.

			„Čo keby ste prišli zajtra?“

			„Týka sa to jednej neuhradenej platby.“

			„Platby riešime cez pokladníka.“

			„Je tu teraz?“

			„Osobne nie.“ Muž sa povznesene usmial. Belsey vytiahol odznak.

			„Počúvajte. Minulú sobotu ste tu hostili ľudí, o ktorých by som sa veľmi rád dozvedel niečo viac. Čo keby ste povedali svojim priateľom, nech prídu zajtra?“

			Manažérovi akoby niečo zaplo.

			„Okamih.“ Išiel sa porozprávať s asistentom. Belsey chvíľu obdivoval sochy a kamenné oblúky, štíty cechov zo City, ktoré viseli na mosadzných tyčiach.

			To je teda správne miesto na krádež tridsiatich ôsmich miliónov.

			Asistent prevzal úlohu sprievodcu a manažér sa vrátil.

			„O čo ide?“

			„To sa práve pokúšame zistiť,“ povedal Belsey. „Sálu si prenajal istý človek pre menšiu skupinu svojich hostí, ale chcel to tu mať len pre seba. Súkromná akcia. Stále čakáte na uhradenie platby.“

			„Odkiaľ to viete?“

			„Neuverili by ste, čo všetko ešte viem.“

			Muž ho zaviedol do tichého kúta.

			„Kto to bol?“ spýtal sa.

			„To mi povedzte vy.“

			„Veľa toho neviem. Len toľko, že hostil nejaké veľmi dôležité osobnosti, významné v rámci City aj medzinárodne.“

			Belsey nedokázal potlačiť úsmev. „Prečo si to myslíte?“

			„A neboli?“

			„Niektorí z nich určite áno. Čo sa stalo?“

			„Neviem. Nebol som tu.“

			„Kto mal službu minulú sobotu?“ spýtal sa Belsey. „Niekto z týchto ľudí?“

			„Nie.“

			„Chcem sa rozprávať s niekým, kto tu bol, kto to stretnutie videl.“

			„Pochopte, že máme prestížnych klientov. Musíme rešpektovať ich súkromie.“

			Bolo vidieť, že muža trápi dilema. Belsey sa rozhodol uľahčiť mu ju.

			„Viete, aký je trest za napomáhanie terorizmu?“

			„Terorizmu?“

			„Neochorel tu niekto v poslednom čase?“ spýtal sa Belsey trochu hlasnejšie. „Nemal vyrážky? Problémy s dýchaním?“ Niektorí zamestnanci sa obrátili.

			„Poďte za mnou,“ vyhŕkol muž. Zaviedol Belseyho do bočnej kancelárie s dreveným obkladom, písacím stolom a starými hodinami. Teraz už hovoril rýchlo. „Nič sme nemali vidieť. Deň predtým, v piatok, to sem ich ľudia prišli skontrolovať. Boli ozbrojení. Zakryli zrkadlá, zapečatili okná, rozvešali závesy. Nevedeli sme, že hrozia nejaké následky.“

			„Obsluha to stretnutie predsa musela vidieť,“ poznamenal Belsey.

			„Mali výhradne vlastnú obsluhu aj občerstvenie. Priviezli si vlastnú bezpečnostnú službu a šoférov. Netušil som, že to bude takéto zvláštne, až do minulého týždňa, keď ma oboznámili so svojimi požiadavkami.“

			„Kedy si priestor rezervovali?“

			„Pred tromi mesiacmi.“

			„Na aké meno?“

			„Spoločnosť Boadicea.“

			Pred tromi mesiacmi, pomyslel si Belsey. Takže on to mal od začiatku naplánované – presne na deň, na hodinu. Kto vlastne vymyslel tento zložitý podvod? Aby to mohol urobiť tak rýchlo, aby svoje obete dôkladne poznal, aby sa všetko zosypalo, kým on sa stratí aj s tridsiatimi ôsmimi miliónmi vo vrecku. „Spoločnosť Boadicea. Predtým ste o nej počuli?“

			„Nie. Ale...“

			„Neprekáža vám, keď prestížni klienti používajú pseudonymy?“

			„Naozaj som o ničom netušil.“

			„Mala tá spoločnosť Boadicea aj nejakého šéfa?“

			„Ten človek prišiel dve hodiny pred ostatnými. Ten, čo to organizoval. Prišiel skoro a potom odišiel.“

			„Predstavil sa nejako?“

			„Nie.“

			„Čo presne organizoval?“

			„Potreboval veľký stôl. Neviem prečo. Vypýtal si najväčší stôl, aký máme.“

			„Aký veľký?“

			„Asi päťkrát päť metrov. Museli sme spojiť tri najväčšie stoly.“

			„Neviete načo?“

			„Predpokladám, že tu chcel vystaviť nejaký model. Predtým, ako ho priviezli, museli naši ľudia odísť.“

			„Ukážte mi papiere, ktoré k tomu máte.“

			Muž sa prehrabal v spisoch. Vytiahol rezervačný formulár s adresou opustenej kancelárie firmy AD Development a číslom, z ktorého sa dalo dovolať na RingCentral. Bolo tam aj číslo Devereuxovho prečerpaného hotovostného účtu v Barclays.

			„Ako tu funguje parkovanie?“ spýtal sa Belsey.

			„Prečo?“

			„Toľké bezpečnostné opatrenia si predsa vyžadovali vozidlá.“

			„Zaregistrujete sa. Máme vlastné parkovisko.“

			„V takom prípade máte záznamy o vozidlách. Ukážte mi poznávacie značky, povolenia.“

			„Oni tu nezaparkovali. Len ich sem priviezli. Nechceli nijaké záznamy.“

			Belsey sa zamyslel. Poobzeral sa po kancelárii, hľadal posledný dielik skladačky.

			„Ten model, alebo čo to bolo na stole,“ začal.

			„Áno?“

			„Čo sa s ním potom stalo?“

			„Odviezli si ho.“

			Mozog mu pracoval na plné obrátky. Kde vyzdvihli to, čo mali priviezť? Na Cavendish Square 33. Popri manažérovi sa prešmykol k telefónu na stole. Zavolal na informácie a vypýtal si recepciu kancelárskej budovy. Napokon ho prepojili k ospalému vrátnikovi.

			„Potrebujem mená firiem vo vašej budove, ktoré sa zaoberajú stavebníctvom,“ povedal Belsey.

			Vrátnik podráždene zavrčal. Pozrel do telefónneho zoznamu budovy a napokon takú firmu našiel. Sídlila tam len jedna. Architektonický ateliér Kilgo Vesser. V tú nedeľu v jej priestoroch nikto nebol.

			Belsey sa viezol ku Cavedish Square, zastavoval pri obchodoch s elektrospotrebičmi a vo výkladoch sledoval správy. Ukazovali The Bishops Avenue, nasledoval záber na reportéra BBC. Vedľa neho stála Charlotte Kelsonová. Reportér k nej obrátil mikrofón. Belsey nepočul, čo hovorí, ale vyzeralo to, že sa vyjadruje k svojmu sólokaprovi. Dolu blikal nápis „Naživo“. Za ňou sa týčil Devereuxov dom.

			Belseyho sa zmocnil nepokoj. Poznala jeho meno. Jedno nesprávne slovo, dokonca aj mimo kamery, a vrhnú sa naňho, skôr než stihne zmiznúť. Zatúžil ju mať pri sebe.

			Obrátil sa, zapol sirény a vyrazil k Hampsteadu.

			Prenosové vozy Sky News parkovali vedľa brány Kenwood Housu. Mediálna tlačenica sa začínala zopár metrov od začiatku The Bishops Avenue. Neďaleko odtiaľ sa už vinula policajná páska. Za ňou forenzní pracovníci vynášali z domu číslo 37 plné vrecia s dôkazovým materiálom. Kamery zápasili o záber na dom. Charlotte Kelsonová stála mimo zástupu, na druhej strane ulice a čítala text do mobilu.

			Belsey zabrzdil vedľa nej.

			„Nastúp.“

			Vyvalila oči najskôr naňho, potom na zásahové auto metropolitnej polície. Zdalo sa, že ju to trochu upokojilo. Díval sa na ňu, ako zvažuje možnosti a potom povedala do mobilu: „Ozvem sa.“

			„Povedz im, nech ti rezervujú titulnú stranu,“ poradil jej Belsey. Odložila mobil, ale nepohla sa k autu.

			„Rozoberajú tvoj dovolenkový dom, Nick.“

			„Chceš niečo vidieť?“

			„Čo?“

			„Projekt Boadicea.“

			Zatvárila sa skepticky. „Kde?“

			„Architektonický ateliér Kilgo Vesser. Nasadaj.“

			Nasadla. Belsey vdýchol jej parfum.

			„Dávaj pozor na motorky,“ vyzval ju. „Keby si za nami nejakú zazrela, povedz.“

			„Prečo?“

			„Nepáčia sa mi.“ Belsey zapol modré svetlá a zamieril ku Cavendish Square. „Čo máš?“

			„Čoraz väčšie obavy, že som v tomto aute s tebou,“ povedala a zapla si pás.

			„Ja som ti s týmto pomohol. Nezabúdaj na to.“

			„Ale prečo si mi pomohol?“

			„Lebo si skvelá v posteli. Povedz mi, čo si našla.“ Zvrtol volant na Fitzjohn’s Avenue, potom sa predieral cez premávku v Swiss Cottage.

			„Zamerala som sa na Piercea Buckinghama. Bol to strašný sviniar s dlhými temnými dejinami. Naposledy sa pokúšal vytiahnuť saudské prachy z firmy Hong Kong Gaming Consortium. A tá si najala agentúru PS Security. Mám to od hlavného inšpektora vo vyšetrovaní Buckinghamovej vraždy. Buckingham si myslel, že má dohodu s Corporation of London, ale tá všetko popiera. Medzitým nejaký nespkojný investor pustil na svetlo sveta korešpondenciu medzi Buckinghamom a Alexeiom Devereuxom, ktorá sa týka toho, čo nazývajú Zákon 1871.“

			„Čo je to?“

			„Pokiaľ viem, v roku 1871 sa prijali dva významné zákony. Jeden bol americký zákon o občianskych právach, druhý bol viktoriánsky. Previedol veľké časti Hampsteadu do rúk Metropolitnej rady, predchodkyne dnešnej správy Londýna. Myslím, že práve o tento zákon ide. Starosti mi robí tento dodatok: zákon zaručuje stále zachovanie prírodného bohatstva oblasti a vyžaduje, aby ho zachovávali aj všetci budúci vlastníci.“

			„Čo na to Devereux?“

			„Vraví, že to nebude problém. Zveril to právnikom, ktorí pracujú pre Miltona Granbyho, firme s názvom Charlton a Doubret, ktorá podľa neho poslala diskrétny fax s návrhom právnických kľučiek.“

			„Rozprávala si sa s nimi?“

			„Všetko popierajú.“

			„Bol fax odoslaný z tohto prístroja?“ Povedal jej číslo Devereuxovho faxu.

			„Asi áno.“

			„Nuž, právnici tentoraz výnimočne hovoria pravdu. Oni ten fax neposlali.“

			„Takže čo sa deje?“

			„Odohralo sa stretnutie,“ povedal Belsey. „A jeho účastníci po ňom previedli tridsaťosem miliónov dolárov. To je čistá pravda.“

			„Na čo boli tie peniaze určené?“

			„Myslím, že to čoskoro zistíme.“

			Fičali po Portland Place, popri drahých kancelárskych priestoroch za obchodnými domami. Zástavba z regentského obdobia na Cavendish Square pôsobila úhľadne, narúšal ju len jeden kolos zo skla a betónu, ktorý dominoval juhovýchodnému rohu. Číslo 33. Otáčavé dvere viedli na elegantnú recepciu so stĺpmi z falošného mramoru, s pohovkami, televíznou obrazovkou a bezpečnostnými bariérami pred výťahmi. Na recepcii sa nad skleným stolom hrbil vrátnik. Belsey si prečítal zoznam firiem za jeho chrbtom: ateliér Kilgo Vesser sídlil na piatom poschodí.

			„Niekto nám nahlásil vlámanie,“ povedal Belsey. Vrátnik svižne vstal. Belsey mu ukázal odznak.

			„Na piatom poschodí. Kilgo Vesser. Niekto tam rozbil dvere.“

			Vrátnik znervóznel. „To ťažko.“

			„Zostaňte tu.“

			Belsey preskočil bariéru. Charlotte za ním. Vybehli po schodoch na piate poschodie. Belsey našiel dvere s tabuľkou Architektonický ateliér Kilgo Vesser, vzal do rúk kovový kôš na odpadky a udieral do zámky, kým sa drevo nerozštiepilo. Potom vykopol dvere. Ozval sa alarm. Belsey vošiel dnu a zažal.

			Architektonický model zaberal celú prednú kanceláriu. O čo ide, prezradili jazerá. Belseymu chvíľu trvalo, kým spoznal prepracované detaily stromov a zvažujúceho sa parkoviska, ale napokon pochopil. Dostihová dráha sa vinula okolo toho, čo bol kedysi North Heath a teraz komplex kasín. Hlavná stavba sa dvíhala zo zeme ako dlhá sklená rakva, obklopená dvoma poschodovými krídlami, a za dráhou, smerom na západ, bolo nové umelé jazero a pri ňom parkovisko a kino. Na zelenej ploche stáli drobné postavičky, niektoré išli do kasína, iné venčili psy, piknikovali alebo púšťali šarkany.

			„Márnosť,“ hlesla Charlotte.

			Belsey sa poobzeral po rysovacích doskách, počítačoch a zaprataných stoloch. Otvoril jednu zásuvku a vysypal ju na dlážku. Potom urobil to isté s ďalšou. Prehrabával sa medzi zvinutými projektmi a mapami, až našiel dva, ktoré sa zhodovali s kasínom. Poskladal si ich do saka.

			„Poďme.“

			Zbehli po schodoch a popri vrátnikovi na prázdnu ulicu.

			„Kam teraz?“ spýtala sa Charlotte.

			„Potrebujem ešte vybaviť jednu vec,“ povedal Belsey. „Myslím, že materiálu na článok máš už dosť. No ja o chvíľu musím bežať. Niekam inam.“

			„Okej.“

			„Myslíš, že ma dokážeš nájsť?“

			Chytil ju za ruku a pozrel na ňu vo svetle z recepcie. Nad bledým krkom a po líci k spánku jej ako svätojánska muška liezla červená bodka. Belsey si myslel, že je to svetlo od vrátnika, a tak sa obzrel, ale vrátnik tam nebol. Pozoroval bodku. A potom ho zaplavila vlna hrôzy.

			„Na zem,“ povedal a dvere na recepcii sa rozleteli.

			Belsey ju kryl. Preplazili sa k zaparkovaným autám a tam sa schovali. Na dlaniach cítil krv. Nemyslel si, že patrí jemu. Charlotte začala kričať, čo bolo dobré znamenie. Ak vládzete kričať, tak prežijete.

			Nasledujúci výstrel zasiahol autá. Spŕchlo na nich sklo. Znovu počúval jej krik.

			Prezrel jej tvár – nemala rany na hlave, krv sa jej šírila na blúzke.

			„Charlotte, počúvaj ma. Kde ťa trafili?“

			„Do ruky.“

			Belsey odtrhol rukáv. Guľka jej vyšklbla kúsok mäsa z ľavého ramena a zaškrabla trup. Schytil jej šatku, poskladal ju do tuhej hrče a pritisol jej ju k telu, priviazal ju rukávmi kabáta ako tlakový obväz. Určite strieľali z domu naproti, pomyslel si; zo strechy jednej z kancelárskych budov. Nevidel tam však žiadny pohyb.

			„Som v poriadku,“ povedala.

			„Toto si pritlač k sebe. Nevstávaj. Nikam nechoď.“

			„Prečo?“

			„Lebo sme stále nažive.“

			Preplazil sa k recepcii.

			„Zavolajte sanitku,“ povedal vrátnikovi, rozpleštenému na dlážke. No práve vtedy niekoľko metrov od nich prudko zabrzdil motocykel prvej pomoci. Zdravotník zoskočil a v ruke, na ktorej mal rukavicu, držal lekársky kufrík.

			„Je tu,“ oznámil mu Belsey. Prečo si nezložil helmu? To mu vŕtalo v hlave. Čo to nesie na chrbte?

			Muž otvoril kufrík. Vytiahol pištoľ a namieril mu ňou do tváre.

			Belsey sa hodil k nemu. Cúvnuť je vždy chyba. Priblížil sa, zvrtol sa a strelec spanikáril. Vystrelil. Rozbilo sa okno. Belsey skočil dovnútra, lákal strelca ďalej od Charlotte. Strelec mal na chrbte pušku dragunov, ale bol vybavený aj na popravy zblízka. Belsey strhol zo steny hasiaci prístroj. Vystrelená guľka sa odrazila od jedného stĺpa. Stlačil pákový ventil. Strelec bol už blízko, len asi meter od neho. Belsey namieril na jeho dymovo sfarbené ochranné plexisklo a stlačil.

			Zabralo to. Muž naslepo vystrelil, potom vyspätkoval na cestu. Belsey ho kopol do obličiek a muž spadol, ale nepustil zbraň, zároveň si zúfalo utieral plexisklo od peny. Vstal a znovu zdvihol zbraň. Belsey mu ju vykopol z ruky. Muž sa stále odmietal dať na útek. Mal aj pušku, tak čo chcel? Belsey stál medzi ním a motocyklom. Aha, chce tú motorku, pomyslel si.

			Blížili sa sirény. Strelec na okamih zmeravel. Započúval sa do zvuku a potom sa rozbehol opačným smerom, z akého prichádzalo húkanie. Cestou si strhol helmu, ale neskoro na to, aby Belsey zazrel jeho tvár.

			Belsey prešiel k motorke. Očividne bola ukradnutá aj s kľúčom, lebo zapaľovanie vyzeralo neporušené. Kľúč v ňom však teraz nebol. Box za sedadlom bol zamknutý. Belsey našiel pri obrubníku vrahovu pištoľ, Browning BDM, už dosť opotrebovaný. Vzal do ruky kus novín a tak pištoľ zdvihol, namieril na zámok na boxe a vystrelil. Box sa otvoril. Belsey nazrel dnu a bolo mu jasné, čo strelca znervóznilo. Bola tam košeľa a oblek, rezervná munícia, menovka z konferencie na stužke a hotelová karta z hotela Royal National.

			Skontroloval ešte Charlotte. Bola bledá, ale zúrila, a to mu dodalo istotu, že sa z toho vylíže. Ak si aj výstrely niekto všimol, momentálne sa ešte všetci schovávali. Onedlho sa ukážu. Belsey sa vrátil k motorke a vyprázdnil box. Vyzliekol sa, vlastnou košeľou si poutieral tvár a ruky od krvi, potom si natiahol strelcovo oblečenie. Počkal, kým si bol úplne istý, že blížiace sa sirény naozaj počuje. No rozhodne nechcel byť pri tom, keď dorazia.

			„Urob mi láskavosť, Charlotte,“ povedal jej. „Nehovor nikomu, že som tu bol.“

			Prevrátila oči. Pobozkal ju.

			Hotel Royal National bola budova s tisícšesťsto izbami pri námestí Russell Square, betónové bludisko reštaurácií, chodieb a pracujúcich prisťahovalcov. Dokonalý hotel pre nájomného vraha. Strelec mal na menovke napísané „Deviata medzinárodná konferencia o výskume HIV“ a „Dr. Antoine Pelletier“. Belsey si menovku zavesil na krk a obrátil ju tak, aby nebolo vidieť meno. Hotel pôsobil zatuchnuto, drevo zo sedemdesiatych rokov a látky z osemdesiatych rokov v žltkastom podzemnom svetle. Prešiel popri recepcii k výťahom. Do výťahu sa dalo dostať len s kartou. Strelcova hotelová karta fungovala. Vo výťahu boli vypísané informácie o možnostiach raňajok a predstaveniach vo West Ende. Belsey sa vyviezol na prvé poschodie a potom zišiel naspäť na recepciu.

			Recepčná mala menovku „Tasha“.

			„Dobrý deň, Tasha.“

			„Dobrý deň. Želáte si?“

			„Je tu ubytovaný ešte jeden delegát z konferencie o výskume HIV,“ povedal Belsey. „Doktor Pelletier. Mohli by ste mu povedať, že za ním prišiel doktor Steel?“

			„Hneď to bude.“ Dvadsať sekúnd sa pohybovala myšou po počítačovej obrazovke, potom zdvihla slúchadlo. Belsey pozoroval jej prsty. Vyťukala číslo 561. Chvíľu čakala.

			„Nikto to nedvíha,“ povedala a nezavesila. Belsey pozrel na hodinky.

			„Možno už odišiel,“ pokrčil plecami.

			„Mám to ešte skúšať?“

			„Nie, to je v poriadku. Kde tu máte toalety?“

			Ukázala mu cestu na toalety popri výťahoch. Prešiel okolo výťahov ku schodom a vyšiel na piate poschodie.

			Našiel izbu číslo 561 a zaklopal. Nič. Vložil do zámky strelcovu hotelovú kartu a zasvietilo zelené svetielko. Belsey vykopol dvere.

			Izba bola prázdna, posteľ postlaná, na stoličke viseli tri cestovné vaky s oblekmi. Vo vzduchu bolo cítiť starý cigaretový dym. Pri posteli bol hotelový popolník a škatuľka s chirurgickými rukavicami. Popolník bol jediný predmet, ktorý niekto zrejme použil, no nenechal v ňom ohorky. Rukavice naznačovali, že odtlačky prstov sa len tak ľahko nenájdu. Belsey vykopol kúpeľňové dvere. Kúpeľňa bola čistučká, na záchodovom veku bol navlečený ochranný igelitový kryt, mydlá zostali nevybalené. Belsey izbu prehľadal. Obrátil matrac, nadvihol vrchnák splachovacej nádržky na WC. Ľahol si na posteľ a všimol si tenkú čiarku na strope, ktorá vyzerala ako prasklina v omietke, ibaže pretínala aj okraj mriežky ventilátora. Vlas. Vstal na posteľ, udrel do mriežky a mriežka vypadla.

			V kovovom potrubí bol skrytý teleskopický ďalekohľad, súprava na čistenie pušky, popruhy, cestovná taška s taktickými úchytkami a držiakom na ďalekohľad a kľúč od hotelového trezoru.

			Belsey si vzal kľúč a jedno papierové vrecko z kúpeľne a vrátil sa na recepciu. Trezory sa nachádzali hneď vedľa. Sadol si pred hotelovú reštauráciu Big Ben a čakal, kým sa Tasha nevzdiali z recepcie. Obrazovka nad barom oznamovala: Zavraždený finančník bol plejboj a podvodník. Ďalej: Verejnosti sa odporúča, aby sa vyhýbala Square Mile. Starosta hovoril niečo pred zhromaždeným zástupom. Potom začal blikať nápis Mimoriadne správy: Ďalšia streľba v centre Londýna. Na mieste činu zatiaľ nemali kamery. Zjavil sa Northwood a Belsey dokonca zachytil jeho slová „Ak sú tieto činy dielom jedného človeka, a to je v tejto chvíli veľká...“

			Tasha odišla z recepcie, vystriedal ju vysoký muž s menovkou „Yakubu“. Belsey k nemu prišiel.

			„Zdravím, Yakubu.“

			„Želáte si?“

			„Mohol by som si zmeniť budenie telefónom? Chcel by som ho na zajtra na deviatu. Izba číslo 561.“

			„Nech sa páči.“

			„A raňajky do izby. Kontinentálne.“

			„Samozrejme.“ Urobil si poznámku. „Môžete sa spoľahnúť.“

			Belsey položil na stôl kľúč od trezoru. „Ešte si vezmem niečo z trezora.“

			„Nech sa páči.“

			V trezore bol len kanadský pas na meno doktora Pelletiera. Belsey ho chytil za okraj a vložil do papierového vrecka.

			Všetky inštinkty, ľudské aj policajné, mu prikazovali, aby zistil meno hrozby – muža, ktorý zabil Jessicu, Buckinghama a potom sa pokúsil zabiť aj jeho a Charlotte. Ešte stále surfoval na vlne adrenalínu, čo ho zaplavil po tesnom stretnutí so smrťou. Podľa vlastných odhadov mal tak desať hodín, aby toho sviniara nejakým spôsobom vyradil z obehu. To bolo neodškriepiteľné. A druhá, ale len tesne druhá bola táto úloha: zohnať sedemsto libier pre Duzguna a prevziať si od neho pas. Objednať letenku. Potom dokončiť záležitosť s Kovarom. Čím skôr, aby dal špekulant dohromady potrebné prachy. Na záver sa rozlúči s Charlotte, prevezme si výhru a chytí lietadlo.

			V strelcovom pase bolo meno Dr. Antoine Michel Pelletier, narodený 2. júna 1976 v Quebec City. Z fotografie pozerala tvár belocha po tridsiatke, hladko oholená, bledá, s čiernymi rednúcimi vlasmi a malými očami. Forenzné laboratórium útvaru pre organizovaný zločin sňalo z obálky neporušený odtlačok prsta a hneď objavilo sedem ďalších identít: sedem mužov s rovnakými odtlačkami, každý z nich už mal na konte nájomné vraždy.

			Policajt, ktorý odtlačky spracúval, vyzeral, že ním výsledky trochu otriasli. Bol mladý, určite len krátko po škole.

			„Odkiaľ ten odtlačok máte?“ spýtal sa Belseyho.

			„Prečo?“

			„V Británii naňho nič nevydali, ale nazrel som do databázy Interpolu a je tam tridsaťsedem rozličných zatykačov.“

			„Kto je ten človek?“

			„Môžete si vybrať: Aleksander Bosković, Niko Pacassi, Nathan Risboro, Carel Dupont. Prvé tri pseudonymy sa vynorili v súvislosti so sériou vrážd na pobreží okolo Amalfi v rokoch 1995 až 1997. Carel Dupont zodpovedá tomu istému opisu a v roku 1996 zavraždil švajčiarsku sudkyňu Carlu Pintovú. Nikdy ho nenašli. Švajčiari sa nazdávajú, že Dupont je pseudonym muža, pôvodom Chorváta, ktorý mal prsty vo vraždách, keď cestoval s belgickými pasmi na mená Christof Segers, Jens Thomas, Jean-Paul Claessens. Tie vraždy sa odohrali v Paríži, Marseille a Štokholme. Francúzska polícia ho nazvala le chasseur, lovec.“

			„Milé od nich,“ poznamenal Belsey.

			„Podľa zbraní a najčastejšie využívanej taktiky ho švajčiarski a talianski vyšetrovatelia odhadujú na človeka s vojenským výcvikom, pravdepodobne mal skúsenosti z ostreľovačskej jednotky počas bosnianskej vojny. Najpravdepodobnejšie ide o Milana Balića, ostrostrelca, ktorý pomohol dobyť niekoľko miest po celej Hercegovine, ale potom sa dal na súkromnú kariéru, robil hlavne pre neapolskú mafiu. V poslednom čase zabil nigérijského veľvyslanca a egyptského bankára, ktorý upadol do nemilosti u princa Faisala bin Abdula Aziza.“

			„A potom už bol podľa všetkého na výplatnej listine firmy Hong Kong Gaming Consortium. Ako princov zamestnanec sa pod menom Christian Le Febvre objavil v Macau, kde ho spájajú s atentátom na dvoch sokov konzorcia – oboch developerov zabili v kúpeli na južnom okraji autonómnej zóny.“

			„Hralo v tých vraždách nejakú rolu Dream City Casino?“ spýtal sa Belsey.

			„Presne tak.“

			Belsey si párkrát zatelefonoval. Nijaká Deviata medzinárodná konferencia o výskume HIV sa nekonala, potreboval len dôvod cesty na žiadosť o vízum. Potom zavolal na centrálu pohotovostných služieb. Charlotte Kelsonovú previezli do Nemocnice svätého Tomáša.

			Na forenznom veliteľstve ani nablízku Belseymu nikto nevedel poradiť, kde nájde cestovnú kanceláriu. Napokon na ulici Kennington Road našiel malú cestovku s mrežami na oknách a s nápisom Victory Holidays na vývesnom štíte. Vnútri ho privítali fotografie bielych pláží a dve pracovníčky s opálením zo solária.

			„Potrebujem let na dnes večer,“ povedal Belsey. „Najlacnejší, aký máte. Čo najneskorší.“

			„Hocikam?“

			„Spoľahnem sa na váš úsudok.“

			Dievčatá sa zasmiali. Ozval sa šramot nalakovaných nechtov na počítačových klávesniciach.

			„Solún,“ povedala mu jedna.

			Na stole mala mapu a guľôčkovým perom ukázala na juh Grécka. Vyzeralo to reálne. Grécko bolo v EÚ, takže tam so sebou môže previezť neobmedzené množstvo peňazí. Zároveň asi poletí dosť ľudí a bezpečnostné opatrenia nebudú prehnané – bola to málo podozrivá destinácia, dokonca aj pre zúfalca bez batožiny.

			„Kedy to letí?“

			„Dnes večer o pol dvanástej zo Stanstedu. Spoločnosť Air Berlin.“

			Cez Kipoi by sa mohol dostať do Turecka. Pohraničná polícia tam pátrala po drogách smerujúcich na západ, nie po ľuďoch, čo majú namierené na východ. Diaľnica E90 sa v Turecku mení na D110 a vedie až do Istanbulu. Tam by sa dalo ľahko stratiť, vybaviť víza, chvíľu zložiť hlavu v nejakom lacnom hoteli. Ak ho neopustí šťastie, bude mať dosť peňazí, aby sa ukryl. Odtiaľ by sa potom hocijakým dopravným prostriedkom dostal do Ankary a z Ankary by mohol ísť autobusom na východ, k pohraničnej bráne Haburu, do Ninive. Preboha, do Mosúlu!

			„V Solúne sú dobré rezorty,“ povedalo dievča. „Ibaže v tomto ročnom období tam býva aj trochu chladno.“

			„Koľko to stojí dokopy s daňou?“

			„Budete si brať väčšiu batožinu?“

			„Nie.“

			„Tridsaťdva libier.“

			„Beriem.“

			Do odletu zostávalo len desať hodín. Vzal si letenku, posťažoval sa, že sa mu vybil mobil, a spýtal sa, či by si mohol od nich vybaviť pár telefonátov. Ponúkol dievčatám za volanie peniaze, ale odmietli.

			Zavolal Kovarovi.

			„Stretneme sa pred Dolnou snemovňou. Brána svätého Štefana. Dnes večer o siedmej.“

			„Pred Dolnou snemovňou?“

			„Poznáte to tam?“

			„Prídem,“ potvrdil Kovar.

			Belsey si na ten istý čas rezervoval auto v požičovni Prestige na Devereuxov účet. Vážne mu hrozilo, že rezervácia vyvolá nechcenú pozornosť. Netušil, ako hlboko momentálne siaha policajné vyšetrovanie Devereuxa. Nemohol si však dovoliť nič zanedbať. Potreboval dokonale pripraviť scénu, do posledného detailu.

			„Chcem limuzínu,“ povedal. „Priestranné vozidlo. Vyzdvihnite ma v Millbanku pred Victoria Tower Gardens o siedmej. Pôjdeme k Parlamentu, čo najbližšie k pešej zóne.“

			Belsey ukončil hovor. Pracovníčky cestovnej kancelárie naňho vyvaľovali oči. Ešte raz im poďakoval a odišiel.

			Šesťsto minút do odletu.

			Belsey nechal auto na začiatku Kennington Road a neďaleko Imperiálneho múzea vojenstva kúpil kvety. Vošiel do Nemocnice svätého Tomáša. Na pohotovosti bol nával ako vždy koncom víkendu, bežné obete z bojiska. Prepletal sa medzi krvácajúcimi pármi, účastníkmi autohavárií, niektorí boli dorezaní od skla, iní mali sklené pohľady. Vyhol sa dvom reportérom, ktorí vyštartovali nejako včas a teraz tu čakali na správy z pohotovosti.

			Pred oddelením, kde ležala Charlotte, sedel strážnik v uniforme. Belseyho si premeral úradným pohľadom. Belsey ho nepoznal. Vnímal, ako ho šacuje: tvár, prsty, pás a neistý pohyb očí smerom ku kytici.

			„Je mi ľúto, kamoš,“ zdvihol veľkú ruku strážnik.

			„Som jej priateľ.“

			„Momentálne má zakázané všetky návštevy. Aj tak spí.“

			„Je v poriadku?“

			„Nemôžem podávať informácie.“

			„Dali by ste jej toto?“ Vystrel ruku s kyticou.

			„Nie.“

			Belsesy sa pozrel zaňho, cez malé okienko zakryté žalúziou. V medzere rozoznal len posteľné obliečky, nič iné. Znovu sa ho zmocnila zúrivosť. Vrátil sa dole, kvety dal starej žene s hadičkami v krku a zavolal na centrálu metropolitnej polície.

			„Tu je detektív Nick Belsey z hampsteadskej kriminálky. Bol som pri streľbe na Cavendish Square. Mám informácie o podozrivom.“

			„Okej.“

			„Ktorá stanica to rieši?“

			„Kto ste?“

			„Detektív Nick Belsey z hampsteadskej policajnej stanice. Mám informácie o tej streľbe.“

			„Choďte na West End Central, poprosím vás, dobre?“

			„Dobre.“

			„Čo najrýchlejšie.“

			Na West End Central sa dostal o necelých pätnásť minút. Pozdravil ho tam strážnik a zaviedol ho cez celú stanicu do výsluchovej miestnosti, v ktorej ho zjavne čakali traja muži. Bola zle osvetlená, jedna z holých žiaroviek vypadla a väčšinu svetla vydávala len stolná lampa. Za stolom sedel policajt s oholenou hlavou, hrubým krkom a kozou briadkou, ktorému fľakatú košeľu napínalo pivné brucho. Vedľa neho bol ryšavý strážnik s výzorom gaunera a muž v karamelovom obleku. Belseymu trvalo len chvíľu, kým v mužovi v obleku nerozoznal Nigela Herringa, Northwoodovho poskoka.

			Až teraz si lepšie všimol ich tváre. Strážnika nepoznal. Toho s kozou briadkou videl vychádzať z kancelárie Chrisa Starra a niesť vrece skartovaného papiera. Ani teraz sa netváril oveľa priateľskejšie. Cez operadlo stoličky mu visela blúza od uniformy so seržantskými páskami.

			Belsey sa pripravil na možnosť, že toto nebude ani zďaleka ideálne. Cítil ich pot; už tu nejaký čas sedeli. No netvorili vyšetrovací tím. Na stole ležal výtlačok Mail on Sunday a okolo špinavé papierové taniere, kartóny ovocného nápoja Ribena a škatuľky od cigariet. Na strane, hrozivo obrátenej k nemu, bol článok, ktorý spájal agentúru PS Security s hlavným superintendentom Northwoodom.

			„Čo to má znamenať?“ spýtal sa Belsey.

			„Sadnite si.“

			„Mám meno,“ povedal. „Meno toho strelca.“

			„Meno.“

			Tupo naňho civeli. Potom sa seržant rozosmial. Ryšavý strážnik zavrel dvere.

			„Takže vy máte meno,“ zamrmlal.

			„Zvoľme si ten ľahší spôsob, Nick,“ navrhol seržant. Mal prefíkané oči. Belsey prebehol pohľadom neporiadok na stole, všimol si noviny aj ich úškrny. Potom si obzrel Nigela Herringa.

			„Posaďte sa,“ prikázal mu Herring.

			Mladý strážnik položil Belseymu ruku na plece. Dotlačil ho na plastovú stoličku a poklopkal prstom po novinách.

			„Čo je toto?“

			„No čo asi?“

			„Mne to pripadá ako kopa táranín.“

			„Sťažujte sa v redakcii.“

			Seržant sa naklonil dopredu. „Nemáte takú pevnú pozíciu, aby ste mohli vynášať informácie, Nick.“

			„To znie ako výplod človeka so zlým svedomím.“

			„A čo máte na svedomí vy?“

			„Nič, s čím by som sa nedokázal vyrovnať.“

			Herring hodil na stôl fotku Jessicy Holdenovej.

			„Poznáte ju?“

			„Tá tvár mi niečo hovorí.“

			„Nemáte nám čo povedať o jej smrti?“

			„Len to, že vyšetrovanie pekne posrali.“

			Traja muži si vymenili pohľady.

			„Možno áno,“ pripustil Herring. „Kedy ste naposledy boli na The Bishops Avenue?“

			„Kristepane,“ vzdychol Belsey, keď sa mu v hlave začal vyjasňovať mimoriadne nepríjemný scenár. „Vy všetci ste z PS Security? O to vám ide? Pripravil som vás o prémie?“ Uvažoval, kam to celé povedie. A tentoraz sa už naozaj pozorne zadíval na miestnosť, analyzoval svoje možnosti: priestor, troch mužov, stôl.

			„Odpovedzte na otázku.“

			„Bez komentára.“

			„Hovorili ste s tým dievčaťom pred tým dňom, keď zomrelo?“

			„Bez komentára.“

			„A čo s Charlotte Kelsonovou?“ spýtal sa Herring.

			„Nikdy som o nej nepočul.“

			„Preverovala si vás, Nick.“

			„Aj tak sa to dá povedať,“ dodal strážnik a všetci traja sa zasmiali.

			„A teraz je chuderka v nemocnici,“ ozval sa Herring. „Preverovala si vás, zisťovala, čo s tým všetkým máte spoločné.“

			„Zoznámite sa s mladou dámou a ani sa jej nepredstavíte vlastným menom,“ pokrútil hlavou strážnik. „Bezočivec.“

			„Pokúsite sa mladú reportérku ošklbať a potom ste k nej surový,“ prehodil Herring.

			„Vytiahnete od nej telefónne číslo a potom klamete jej operátorovi, aby ste sa dostali k dôverným údajom,“ povedal seržant. „To je láska, Nick.“

			Belsey vzdychol. „A napriek tomu dnes ráno noviny neprepierajú mňa.“

			„Ale no tak, Nick! Načo si robiť nepriateľov? To bolí.“

			Belsey pozrel hore včas, zbadal päsť. Patrila strážnikovi. Zasiahla ho rovno do tváre a na chvíľu prestal vidieť. V kancelárii sa už ozýval hurónsky rehot.

			„Darček od priateľov.“ Ryšavec mu znovu vrazil. Belsey sa chytil stoličky, aby nepodľahol pokušeniu vrátiť úder, to by bola pasca. 

			Presne to chceli, skočili by naňho všetci traja, už by sa vôbec neovládali a o chvíľu by prišli k slovu putá.

			„Choďte do riti,“ povedal Belsey.

			„Ale no tak! Sťažujte sa na komisii!“

			Smiech sa zopakoval. Belsey sa pokúšal myslieť. Vedel si predstaviť, že toto chvíľu potrvá, a tušil, že to nebude o nič príjemnejšie.

			„Vypovedala proti vám,“ oznámil mu Herring.

			„Keď som ju naposledy videl, na výpoveď nevyzerala,“ odsekol Belsey. Oblizol si pery a zacítil na jazyku krv.

			„Stále ste niekde, kde zomierajú ľudia,“ povedal mu seržant. „Že by nejaká nešťastná zhoda okolností?“

			„Z toho ma obviňujete?“ zaujímal sa Belsey.

			„Chcete vedieť, z čoho vás obviňujeme?“ uškrnul sa Herring.

			„Jasné, spustite.“

			„Sprisahanie za účelom lúpeže, sprisahanie za účelom podvodu, bránenie vo výkone spravodlivosti a pokus o vraždu.“

			„Koho som sa pokúsil zavraždiť?“

			„Charlotte Kelsonovú.“

			„Kristepane.“

			„Nechcete si zavolať advokáta?“ spýtal sa seržant.

			„Alebo sa nám to pokúsite vysvetliť sám?“ Herring ho prebodával pohľadom.

			„Nemám čo povedať,“ odsekol Belsey.

			„Ani k tomuto?“

			Štuchli do novín, ktoré mal pred sebou: Charlotte tam kritizovala všemocného hlavného superintendenta Northwooda. Belsey sa zadíval na stôl, akože číta text, ale hľadal niečo iné. Videl len polystyrén a papier, žiadne príbory. Jediné pevné predmety boli diktafón a stolová lampa.

			Strážnik obdivoval malú fotku Charlotte Kelsonovej.

			„Dobrá kočka. Dala vám za toto?“

			„Hovädo.“

			Ryšavec k nemu prešiel a švacol ho po uchu. Takže ho mienili pootĺkať. Nuž, West End Central ako vyšité. Belsey sa znovu zadíval na stolovú lampu. Rovnaký typ mali na stanici v Hampsteade. Bola v nej špicatá žiarovka.

			„Položil som vám otázku,“ osopil sa naňho ryšavec.

			„Či by som vás pretiahol?“ opýtal sa Belsey. „Tak znela otázka?“

			„Ste odporný.“

			„A vy ste zase ozdoba policajného zboru,“ vyhlásil Belsey. Počul štrngot kľúčov. Ktorý z nich má kľúče? Ryšavý strážnik mal retiazku, viedla mu od opasku do vrecka. Belsey si zdvihol ruku k tvári a ohmatal stopy bitky. „Nemohol by som si zo saka vybrať vreckovku?“ opýtal sa. Niečo zašomrali. Belsey schytil za hrsť papierových vreckoviek a osušil si krv.

			„Na niečo ste zabudli,“ povedal.

			„Na čo?“

			„Neoboznámili ste ma s mojimi právami.“ Na tom sa zasmiali. Belsey si prestal utierať tvár. Položil si ruky na kolená. Zakrvavené vreckovky si omotal okolo pravej dlane.

			Seržant lakonicky zatiahol: „Nemusíte vypovedať, ale ak nespomeniete niečo, čo neskôr uvediete pred súdom, môže to uškodiť vašej obhajobe. Všetko, čo poviete, môže byť použité ako dôkaz. Rozumiete?“ Zdvihol obočie.

			„Nemali by ste mi nasadiť putá?“

			„Ale no tak, Nick,“ odfrkol si Herring.

			„Spútajte ma.“

			Strážnik vykročil k nemu. Belsey vytrhol žiarovku, rozbil ju na stole, vyskočil hore a tvrdo udrel strážnika do tváre lakťom. Potom ho zdrapil za vlasy a zaklonil mu hlavu, rozbité sklo priložil tesne k mäkkému tkanivu pod bradou.

			Herring a seržant zmeraveli. Belsey zaklonil strážnikovi hlavu ešte ďalej, aby si všetci mohli dobre obzrieť ostré črepy. Strážnik zachripel. Belsey mu pritlačil žiarovku k pokožke a on sa prestal mykať. Zacítili spálenú kožu.

			„Preč odo mňa, lebo ho podrežem,“ povedal Belsey.

			„Len nespravte nijakú hlúposť,“ varoval ho Herring.

			Belsey posúval strážnika pospiatky k dverám. Kopol do kľučky a vyšiel von, kráčal chodbou, vliekol so sebou rukojemníka.

			„Otvorte zadné dvere!“ zakričal, keď sa už ocitol pri recepcii. Z lakťa mu kvapkala krv. O chvíľu vyšiel zadom na parkovisko.

			Belsey hodil strážnika na zem tak prudko, že tomu to vyrazilo dych. Odopol mu kľúče od retiazky. Na kľúči od auta bol prívesok s logom Mazdy. Na parkovisku stála jedna čierna Mazda MX-5. Belsey nastúpil do auta, naštartoval a prerazil závoru.

			Keď bol na ulici Chandos Way, pozrel do spätného zrkadla a videl ich tváre. Ruku na volante mal pokrytú krvou.

			Štyristopäťdesiat minút.

			Hnal sa do Hampsteadu, zastavil sa na Heath Street a v pitnej fontáne na Heath Street sa umyl od krvi. O desať alebo pätnásť minút budú výstrahy na všetkých letiskách, prístavoch trajektov a medzinárodných vlakových staniciach. Hranice sa zatvárali. Mal pár hodín dovtedy, kým sa systém úplne prepojí. Vydajú obežník s jeho menom a upozornia všetky jednotky, stanice sa to však dozvedia až pri ďalšom raze. Počítal s prekážkami a aj sa ich dočkal.

			Strážnik Craig Marshall mu na recepcii kývol hlavou.

			„Ahoj, Nick.“

			„Čau, Craig.“

			„Ako sa darí?“

			„Pomaly.“

			Belsey vyšiel na druhé poschodie popri kancelárii pre podporu komunity do miestnosti, ktorú používali na uskladnenie dôkazového materiálu. Službu mal strážnik Drakeley a zapísal ho do knihy.

			„Ako to ide?“

			„Dá sa.“

			Belsey vošiel dnu, otvoril trezor, vytiahol desať gramov ketamínu a pištoľ Sig Sauer P220. Všetko si napchal do saka. Peniaze nenašiel. V osobitnej skrinke naboku boli náboje do pištole. Všetky si nasypal do vrecka a vyšiel von.

			„Drž sa, Nick.“

			„Aj ty.“

			Vyšiel do kancelárie kriminálky, ktorá bola prázdna. Takže takto, pomyslel si – tichá rozlúčka. Zdvihol telefón na Rosenovom stole a zavolal Duzgunovi.

			„Tu je Jack Steel. Je moja objednávka pripravená?“

			„Je pripravená. Máte peniaze?“

			„Práve si ich chystám.“

			Belsey zavolal Emmanuelovi Gilmanovi, telefón desaťkrát zvonil, potom sa ozval odkazovač.

			„Máte šťastie,“ povedal Belsey. „Niečo mám. Potrebujem však sedemsto v hotovosti a je to fakt výhodný obchod.“

			V polovici schodov stretol vyškereného Trappinga.

			„Nazdar, Nick.“

			„Nazdar, Rob. Musím bežať.“

			„Už mám meno k tej streľbe zo štvrtka,“ oznámil Trapping.

			„Super, Rob.“

			„Na stole ťa čaká všetko o tom prípade z Halifaxu. Patrick Dent má zatiaľ päť alibi. Volali z prokuratúry...“

			„Mám trochu naponáhlo.“

			Trapping sa zamračil. „Si v pohode?“

			„Úplne. Len musím bežať.“

			„Podpíšeš papiere?“

			„Jasné.“

			Belsey sa vrátil na poschodie a podpísal papiere. Žmurkol na Trappinga a dotkol sa mu ramena. Čo mu chcel povedať? Zbohom. Príliš sa nestotožňuj s predstavou, že si policajt. Nepreháňaj to s očakávaniami. Nezabudni sa hýbať.

			Mazdu nechal stáť v Camdene a spoza trhoviska ukradol starý Citroën. Pod sedadlom spolujazdca bola stará šiltovka. Nasadil si ju, stiahol na oči a naštartoval. King’s Cross, východne na City Road, Commercial Road, Docklands. Na červenej sa sklonil a nabil pištoľ. Vdýchol vôňu leštidla a korditu. Vložil si pištoľ naspäť do saka a ďalej sa predieral medzi kancelárskymi budovami na Canary Wharf.

			V interkome u Gilmana sa nikto neohlásil. Belsey vošiel do budovy, keď dvere odomkol iný obyvateľ. Vyšiel na najvyššie poschodie. Dvere na Gilmanovom byte boli otvorené. Vytiahol pištoľ.

			„Emmanuel?“

			Ticho je odrazu celkom iné, keď máte v ruke zbraň. Pôsobí krehko. Krv dosiahla dvere do obývačky a presakovala na chodbu.

			Gilman ležal horeznačky v obývačke s kalašnikovom na hrudi. Pár centimetrov od pravej ruky mal mobil. Telo ešte úplne nestuhlo. Belsey stiahol Gilmanovi ponožky a natiahol si ich na ruky. Pohľadom sa vyhýbal hlave manažéra fondov. Zdvihol mobil a prehral odkaz.

			„Máte šťastie,“ počul sám seba. Vymazal odkaz a vrátil mobil na miesto.

			Spláchol drogy a vybral všetku hotovosť z nádoby od proteínového prášku. Odhadoval, že je to takmer tisícka. Už bol na polceste k dverám, keď sa ešte raz zadíval na tú pochmúrnu scénu. Obrazovka mobilu svietila. Vrátil sa a zdvihol mobil. Zostal jeden nevymazaný odkaz. Prehral ho.

			„Emmanuel, nie je to dobré.“ Bol to muž s prízvukom z amerického východného pobrežia. „Trochu som pátral a on sa v Londýne neukázal už pár rokov. V hoteli mi povedali, že Devereux je už šesť mesiacov na ostrove. Do ničoho neinvestuje a Hong Kong Gaming Consortium vôbec nepozná. Jeho právnici sem predvčerom prileteli a sú pripravení vybaviť si to s každým, kto tvrdí opak. On je na invalidnom vozíku, Emmanuel. Venuje sa životnému prostrediu, charite. Vieš, ochrana oceánov, koralové útesy. Neviem, s kým si sa to rozprával...“

			Belsey vo výťahu cestou dolu spočítal peniaze a dospel k sume deväťstošesťdesiat libier.

			Zamieril na sever cez východný Londýn, cez Hackney do Green Lanes. Starci v predsieni Duzgunovho klubu pozerali televízor: Londýnsky ostreľovač útočí. Momentálne to bola hlavná správa. Ukazovali počítačové mapy so štyrmi krížikmi, ktoré označovali štyri miesta činu: kaviareň Starbucks, St Clement’s Court, Cavendish Square, The Bishops Avenue.

			„Nech sa páči.“ Belsey podal mužovi v zástere dvadsať libier. „Je tu Hasan?“

			Muž mu kývol, aby vošiel do zadnej miestnosti. Nezmenila sa. Za stolom sedel tučniak. Na stole ležal pas a v ňom bol zasunutý vodičský preukaz.

			„Trochu sa ponáhľam,“ vysvetlil Belsey. Položil na stôl sedemsto libier a zobral pas. Bol britský, vydaný pred niekoľkými mesiacmi, čo bolo fajn. Skontroloval fotky v pase a vo vodičskom preukaze, pod svetlom si poobzeral hologramy. Boli v poriadku. V severnej Číne bola celá fabrika na výrobu hologramov pre čierny trh. Jedného dňa sa tam možno vyberie. Rozhodne mal v ruke jeden z najlepších falzifikátov, aké kedy videl.

			„Skvelá práca. Vďaka.“ Bol už na ceste von, keď Duzgun zavolal: „Sadnite si.“

			„Nemôžem sa zdržiavať.“

			„Mám niečo, čo by vás mohlo zaujímať.“

			„Čo také?“

			„Prácu.“

			„Prácu?“

			„Ak chcete pracovať,“ povedal. „Viem vám zohnať dobrú prácu za minimálnu mzdu.“

			„Momentálne nehľadám prácu,“ odvetil Belsey. „Vďaka.“

			„Dobrý zamestnávateľ.“

			„Ďakujem,“ odvetil Belsey. „Možno inokedy.“

			Zaparkoval Citroën v zadnej časti námestia Smith Square, pri rieke, pištoľ a šiltovku nechal v priehradke, obliekol si sako, v ktorom mal projekty z ateliéru Kilgo Vesser, potom prešiel po Millbanku k Parlamentu. Vo Westminsteri vládla mimoriadna nervozita, všetci mysleli na ostreľovača. Videl nekonečné zástupy agentov: zastavovali vozidlá, posúvali turistov. Protestné zhromaždenie sa rozpŕchlo, na zemi sa váľali fotografie popálených detí a palestínske zástavy. Nad nimi sa týčil Westminsterský palác, efektne vysvietený a neurčito monštruózny. Žlté múry akoby stekali dolu, aspoň odpútali pozornosť turistov. Belsey ukázal preukaz strážnikovi pri bráne a vošiel do Kaplnky svätého Štefana. Chvíľu sedel v zatuchnutej predsieni a obdivoval svoj nový pas. Zohol ho a postúpal po ňom, aby vyzeral používaný. Potom sa vrátil ku vchodu a pred bránou uvidel Kovara.

			„Max!“ zvolal Belsey. Chcel naňho spraviť čo najväčší dojem. Kovar zdvihol hlavu. Belsey vyšiel z Parlamentu, poďakoval strážnikovi. Do oboch dlaní chytil Kovarovu ruku. „Ministerstvo financií v nedeľu,“ povedal. „Viem si predstaviť aj príjemnejšie miesta. Prepáčte, že ste museli čakať. Môžeme sa prejsť?“

			„Dúfam, že ste kvôli mne neodišli priskoro.“

			„Kdeže, všetko je vybavené. Tí už budú len popíjať šampanské. Alexei ich očaril. Je to nebezpečne šarmantný človek.“

			Belsey viedol Kovara popred budovu parlamentu na Millbank.

			„Takže už máte informácie o projekte Boadicea?“

			„Iste,“ odvetil Belsey. „Ale váham, či je to voči vám fér, Max. Rozhadzovať toľké peniaze je až nechutné. Keď sa ľudia dozvedia, že takéto niečo je vôbec možné, načisto sa zbláznia. Teraz máme na našej strane aj ministerstvo financií a sami dávame dokopy ďalších desať miliónov. Pán D vraví, že v takýchto projektoch je budúcnosť. Čo mu na to povedať? Ešte nikdy neprišiel o peniaze a ja nie som typ, čo by mu tvrdil, že tentoraz to môže byť inak. No kasíno v Hampstead Heathe...“

			„Kasíno v Hampstead Heathe?“

			Limuzína stála presne tam, kde mala, čakala pri vchode do Victoria Tower Gardens. Dokonca poslali toho istého šoféra.

			„Dobrý večer, pane.“

			„Tak tu sme,“ povedal Belsey. „Nech sa páči, nasadnite. Bude to pohodlnejšie.“ Otvoril Kovarovi dvere na aute. Nastúpili. Boli tam štyri rady sedadiel, obrátené tak, že tvorili dva boxy, v každom sa ligotal čierny stolík, polička s kokteilovými pohármi a minibar. Vkĺzli do zadného boxu.

			„Neznášam takéto opachy,“ poznamenal Belsey, „ale sú užitočné, keď chcete pracovať. Alexei vraví, že je to jeho kancelária na kolesách.“ Vytiahol z vrecka projekty a rozložil ich na stolíku: mapa novej podoby Hampstead Heath a podoba vlastnej ústrednej stavby, pohľad zhora a prierez. „Tu je to. Projekt Boadicea.“ Nechal Kovara, aby sa na to vynadíval. „Starosta je za, aj City je za. Dostali sme daňové úľavy, také vysoké, až sa červenám. Ľudia rozprávajú o Hackney Marshes, Clapham Common. Rozmýšľam, či to nie je len sen.“ Belsey obom nalial brandy. 

			Kovar si obzeral projekty. Nedokázal potlačiť úsmev. „Ak je to začiatok, tak je to iba začiatok,“ povedal Belsey. „Začiatok začiatku.“ Pozrel von oknom. Od zábradlia parku ich pozorovali dvaja muži v kombinézach pofŕkaných farbou. „Poďme sa previezť,“ povedal Belsey šoférovi.

			Zaradili sa do premávky a Belseymu sa zdalo, že jeden muž si niečo priložil k ústam. Pokojne, pomyslel si. Kto znervóznie, prehrá.

			„Videli ste, čo sme spravili v Pensylvánii? Osobne som už za prvý mesiac po investovaní zarobil pol milióna. V tomto prípade pôvodne očakávali šesťdesiatpercentný podiel na trhu. Vyzerá to skôr na osemdesiat. Uf, mám pocit, ako keby sme tlačili peniaze. Až mi je z toho nevoľno.“

			Priblížili sa k Buckinghamskému palácu a zastali, lebo cez cestu prešiel zástup turistov a v tme blýskali fotoaparáty. Šofér zatrúbil.

			„Povedzte mi,“ pokračoval Belsey, „prečo sem títo ľudia chodia a fotia?“

			„Nikdy som to nepochopil,“ zamrmlal Kovar.

			„Je to preto, lebo nemajú lepšiu robotu. Už absolvovali nákupy a predstavenie sa im začína až o ôsmej. Prečo ľudia chodia obzerať Monu Lisu, keď sú v Paríži? Nevedia, čo iné robiť. Pán D im to ukáže. Londýn je teraz dovolenkové mesto.“

			„Áno.“

			„Do roku 2030 bude po celom svete fungovať pätnásť takých miest ako Las Vegas. Ak Boh dá, Londýn bude jedným z nich.“

			„To dúfam.“

			Belsey pozrel do spätného zrkadla. „Ako dlho je už za nami to Mondeo?“ spýtal sa šoféra.

			„Neviem, pane.“

			V londýnskej premávke sa sledovanie odhalí veľmi ťažko. Mondeo neskoro odbočovalo; jeden človek bol za volantom, druhý vzadu.

			„Tu odbočte doľava,“ povedal Belsey šoférovi. „Nedajte smerovku.“

			„Prosím, pane?“

			„Tu odbočte. Nedajte smerovku.“

			„Cesta je uzavretá.“

			„Preto chcem, aby ste to spravili.“

			Zvrtli sa okolo Pamätníka kráľovnej Viktórie, predbehli veľa nahnevaných vodičov a odbočili na Constitution Hill.

			„Teraz pokračujte k Hyde Park Corner. Trochu pridajte.“

			„Je nejaký problém?“ Keď limuzína zrýchlila, Kovar sa odtrhol od projektov.

			„Nie, žiadny problém. Čo na to hovoríte?“

			„Je to úžasné,“ povedal Kovar.

			Na kruhovom objazde pri Hyde Park Corner Belsey povedal šoférovi, aby ho obišiel dvakrát. Zdalo sa, že sa Mondea striasli.

			„Mám z vás dobrý dojem,“ vyhlásil Belsey a posunul sa nižšie na sedadle. „To sa mi stáva málokedy. Teraz by som vás rád predstavil určitým ľuďom: odborníkom na informačné technológie, poslancom. Povedal som Devereuxovi, aký mám z vás dojem. My sa totiž riadime inštinktom.“

			„Môžem investovať toľko, koľko investovalo Hong Kong Gaming Consortium.“

			„To by bol tridsaťpercentný podiel.“

			„Pre mňa žiadny problém.“

			Boli na Park Lane, vedľa Pamätníka zvieratám zabitým vo vojne, keď sa vedľa nich zjavila strieborná škoda Octavia a v nej dvaja muži, ktorí nepozorovali limuzínu, ale nedívali sa ani na nič iné.

			„Odvezte nás na Parliament Square,“ povedal Belsey šoférovi.

			„Čo bude ďalej?“ spýtal sa Kovar.

			„O tri hodiny sme na Stanstede. Pán D sa v najbližších dňoch chystá do Petrohradu doladiť detaily. No viem, že by tam nerád išiel s prázdnymi rukami. Povedal som mu, že by som váš dar mohol vyzdvihnúť na Stanstede.“

			„Na letisku?“ Kovar sa tváril neisto.

			„Je to problém?“

			Uhraj to, pomyslel si Belsey. Všetky body sú spojené, všetky kolónky odškrtnuté. Tie prachy potrebuješ. Bolo vidieť, že Kovar rozmýšľa.

			Belsey videl, že škoda sa k nim približuje, keď išli k Whitehallu. Teraz si bol istý, že je to policajná sledovačka. Škoda Octavia sa využívala na diskrétne úlohy – nenápadný vzhľad, dobrý výkon. Scotland Yard ich vlastnil niekoľko. Belsey si zapamätal poznávacie číslo.

			„Je letisko najvhodnejšie miesto?“ spýtal sa Kovar.

			„Jediné miesto, kde sa to dá. Bude to bezpečné – o to sa postaráme. Potrebujem, aby ste dar dopravili na Stansted dnes večer o trištvrte na jedenásť a ja zariadim ostatné. Presne desať štyridsaťpäť pred hlavným terminálom. Prídem si ho prevziať.“

			„Mohlo by sa to dať.“

			„Dá sa to. Zvládnete to.“

			„Dobre. Tu vystúpim.“

			„Zastavte,“ prikázal Belsey šoférovi.

			Kovar mu podal ruku a vystúpil. Belsey sa díval, ako prechádza cez cestu smerom k Parlamentu.

			„Počkajte sekundu,“ povedal šoférovi.

			Pred Westminsterským opátstvom boli dvaja muži, jeden z nich rozprával do vysielačky. Dívali sa, ako Kovar prechádza cez cestu a pokračuje po Millbanku, kde zamával na taxík. Muži hneď naskočili do čierneho hatchbacku, prudko sa zvrtli a začali ho sledovať.

			Belsey z telefónu v limuzíne zavolal na koordinačné oddelenie. Toto oddelenie sa staralo o to, aby si policajti navzájom neprekazili operácie. Zadal číslo preukazu kolegu Dereka Rosena a preveril Škodu Octaviu. Odpoveď: tajná operácia.

			„Niekto od nás?“

			„Niekto od nás.“

			„Kto ju riadi?“

			„Súvisí to s tým ostreľovačom. Northwood si myslí, že vie, ako ho chytiť, a v rámci toho sleduje jeho cieľ – Kovara.“

			„Prečo?“

			„Neviem. Všetci vo Vauxhalle plánujú o sto šesť.“

			Belsey silno tresol do sedadla spolujazdca.

			„Odkiaľ sa Northwood dopočul o Kovarovi?“

			„Z finančného.“

			„Od Philipa Ridpatha?“

			„Neviem, od koho konkrétne. Včera niekto začal spomínať Kovara.“

			Belsey zahrešil. Vauxhall, to znamenalo Citadel Place, čiže sídlo SOCA, úradu pre závažný a organizovaný zločin. Dostal by sa tam za päť minút, ale čo by dosiahol? Akurát by ho zatkli.

			„Ktoré jednotky si Northwood vyžiadal?“ spýtal sa.

			„Operačnú podporu, zásahovú, CO19, oblastnú. Zrušil dovolenky. Berie to ako svoju poslednú šancu.“

			Belsey tresol telefónom. Volali všetky jednotky na juhovýchode, ktoré mali vozidlá a výzbroj. 

			Znovu zdvihol telefón, zavolal do Ridpathovej kancelárie a zdvihol to Midgley.

			„Ridpath je už na odchode,“ zívol Midgley.

			„Povedzte mu, že volá Nick Belsey. Mám preňho dôležitú informáciu k dnešnému večeru.“

			„Naozaj je na odchode.“

			„Povedzte mu, aby odvolal sledovanie Maxa Kovara. Táto operácia nevyjde.“

			„Dobre. Odkážem mu to. Vďaka.“

			„Kam ide?“

			„Možno je to tajné.“

			„Ide do SOCA.“

			„A čo ak áno?“

			„Povedzte mu, nech počká.“

			„Mám mu povedať, nech počká?“

			Belsey nechal limuzínu zaparkovanú na Whitehalle, keby ho náhodou niekto sledoval, a prešiel štyri bloky ku Scotland Yardu. Zastihol Ridpatha na odchode, ako so spismi v ruke mieri k taxíku.

			„Zistili ste niečo z bezpečnostných kamier?“ spýtal sa Belsey. „Prepáčte, že som ušiel. Mal som stretnutie.“

			Ridpath sa mu vyhol a pokračoval v ceste.

			„Musím sa s vami porozprávať o vašom pláne,“ pokračoval Belsey.

			„Vyhlásili po vás pátranie.“

			A je to tu, pomyslel si Belsey.

			„Našili to na mňa,“ povedal. „Celé je to výmysel. Oboch nás ťahajú za nos.“

			„Neviem, ako ste na tom vy, ale ja som presvedčený, že môžem dostať toho ostreľovača. Na inom mi teraz nezáleží.“

			„Je to celé podvod.“

			„S tou Corporation of London ste mali pravdu. Predávajú Heath. Spoločnosť Hong Kong Gaming Consortium do toho išla s Devereuxom, ale teraz sa Max Kovar chystá odovzdať poplatok a zaujať ich miesto.“

			„Nikto tu nepredáva Heath.“

			Došli k taxíku. Ridpath ho prebodol pohľadom.

			„Prečo teda Kovar celý deň telefonuje a pripravuje odovzdanie niečoho, čo nazýva ‚dar‘?“

			Belsey cítil peniaze, cítil v srdci túžbu po peniazoch.

			„Neviem,“ odvetil.

			„Je to určené Devereuxovi. Kovar si myslí, že niečo odovzdá Devereuxovi.“

			„Kovar je nula,“ povedal Belsey. „Nemá s Alexeiom Devereuxom nič spoločné. Devereux sedí niekde na ostrove a zachraňuje oceány. Náš Devereux, ten na The Bishops Avenue, bol podvrh. Obyčajný podvodník, ktorý nás využil ako svoje rekvizity. Bola to čistá fraška: petícia, reči o Miltonovi Granbym, francúzske spoločnosti, ktoré bojovali o zmluvu. Chlapíkovi sa takmer podarilo zdrhnúť s tridsiatimi ôsmimi miliónmi a nechať tých ostatných, nech sa medzi sebou pobijú, lenže vtedy mu niekto priložil na krk nôž. Mal to byť dokonalý megapodvod, ktorý rozohrá za tri týždne a dokončí za menej ako hodinu.“

			Ridpath nasadol do taxíka. Belsey obišiel taxík a naskočil z druhej strany.

			„Neštartujte,“ povedal Ridpath šoférovi. „On s nami nejde.“

			„Ale idem.“

			Šofér naštartoval. Prešli po Victoria Street na Vauxhall Bridge Road.

			„Vrah je stále na slobode,“ povedal Ridpath s pohľadom upretým pred seba. Belsey vycítil strašnú silu malého človeka, ktorý dostal príležitosť.

			„Kovar nemá s ostreľovačom vôbec nič spoločné,“ povedal Belsey.

			„Tak s kým sa má teda Kovar stretnúť? Komu má odovzdať dar?“

			„Neviem.“

			„Bude viesť ostreľovača. Dovedie nás k ostreľovačovi.“

			„Nie.“

			„Je to naša najlepšia šanca.“

			„A vy ho počas nasledujúcich hodín odpravíte? Bez ohľadu na to, kde bude? To je šialenstvo. Môže sa to skončiť masakrom.“

			„Teraz alebo nikdy.“

			„Ale nič z toho nie je skutočné,“ dodal napokon Belsey potichu.

			„Jessica Holdenová bola skutočná,“ vyhlásil Ridpath. Nepozrel na Belseyho. „Nájdem toho, kto ju zabil.“ Čakali na križovatke pred mostom, okolo nich prúdila nekonečná sivá premávka. Ridpath hľadel do prázdna. Belsey sa usiloval zazrieť jeho tvár. Zasvietila oranžová a osvetlila bolesť ďaleko za inšpektorovými očami. Belseymu ten výraz pripadal zvláštny. Pripomínal žiaľ.

			„Zastavte,“ povedal Belsey.

			Uhýbal pred autami, predral sa naspäť na chodník, rozbehol sa po Horseferry Road a cestou si vzal spred novinového stánku štós prázdnych kartónových škatúľ. Na nasledujúcej križovatke našiel nad výkopom visieť reflexnú vestu a vzal si aj tú. Už pútal pozornosť. Pokračoval ku Scotland Yardu.

			Na druhej strane cesty oproti hlavnému vchodu parkovala cestárska dodávka. Mohlo v nej byť dosť horľavín. Belsey našiel vedľa cesty odpadnutú puklicu a rozbil ňou zadné okno. Mal pravdu: dodávka bola plná plechoviek, plastových fliaš, handier a pracovných nástrojov. Vytiahol z vrecka zapaľovač, počkal, kým sa kartóny chytia, a horiace ich hodil dnu. Papier a handry začali tlieť. Chvíľu bolo vidieť len hustý čierny dym, potom čosi zahučalo a vzbĺklo. O tridsať sekúnd bola v plameňoch celá dodávka. Spred Scotland Yardu sa k nej rozbehli strážnici, potom cúvli a spustili poplach. Belsey si natiahol reflexnú vestu.

			„Všetci von!“ zakričal, len čo vošiel do budovy. Policajti aj civilisti už prúdili z východov. On sa predieral opačným smerom pomedzi nich. „Evakuujte budovu!“ opakoval a ukazoval svoj odznak. Potom rýchlo vybehol po schodoch na štvrté poschodie, popri šekových podvodoch a počítačových zločinoch k finančnému. Midgley si naťahoval kabát. Belsey sa prešmykol k Ridpathovej kancelárii a vyskúšal dvere. Boli zamknuté.

			„Máte kľúče od kancelárie inšpektora Ridpatha?“ spýtal sa.

			„Áno. A vy máte povolenie na vstup?“

			„Mám.“

			„O tom pochybujem. Lebo vnútri sú možno aj vaše fotky. Zábery, ako platíte cudzou kreditkou.“

			Belsey prešiel k policajtovmu stolu, vytiahol z neho zásuvky a vysypal ich obsah na dlážku.

			„Čo to robíte?“ Midgley siahol po slúchadle a Belsey mu vpálil päsťou do tváre s takou silou, že ho zrazil v bezvedomí na dlážku. Potom si vzal Midgleyho kľúče a otvoril si Ridpathovu kanceláriu, vošiel dnu a zatvoril za sebou dvere. Zábery z bezpečnostnej kamery, na ktorých videl seba s Devereuxovými kartami, ležali na bielej obálke s pečiatkou camdenskej rady. Belsey si ich vopchal do vrecka a rýchlo prehľadal stôl. V najvyššej zásuvke ležala hŕba fotokópií so somárskymi ušami: Riaditeľstvo útvaru pre špecializovaný zločin – mimo Veľkej Británie prísne tajné: Pierce Buckingham. Boli tam kompletné hlásenia o Buckinghamovi za posledných sedem rokov, pripnuté kancelárskou sponkou k výtlačku z internetovej stránky novín Moscow Business Gazette: „Žiaľ, Devereux si zriadil základne v Paríži, v Londýne aj v New Yorku a všade tam bude zrejme vítaný...“

			Na vrchu kopy čítal kópiu e-mailu od Chrisa Starra: „Vďaka za opýtanie. Žiaľ, z bezpečnostných dôvodov nemôžem zverejniť žiadne informácie týkajúce sa vybavenia, ktoré PS Security pri svojich operáciách používa...“ Bola pripnutá k výtlačkom z internetových stránok o špionáži, k stránkam vytrhnutým z katalógov, kde sa predávali skryté kamery, minikamery, kamery schované v zapaľovačoch, šperkoch a falošných plechovkách s nápojmi.

			Belsey zavolal z Ridpathovej pevnej linky do PS Security. Starr znel napäto.

			„Nick? Kde ste?“

			„A kde by som mal byť, Chris? V cele na West End Central?“

			„Čo sa deje?“

			„Kedy presne zmizol Graham Dougsdale?“

			„V nedeľu okolo tretej popoludní.“

			„Meria stoosemdesiat centimetrov, je mohutný a plešivie?“

			„Správne.“

			„Leží v márnici St Pancras, označený ako Alexei Devereux. Úprimnú sústrasť, Chris. A nabudúce viac šťastia.“

			Belsey položil slúchadlo. Požiarna siréna stále húkala. Na falošných rolexkách si skontroloval čas. O dve hodiny musí byť na letisku. Všetko dobre zariadil a napokon ho osrali obyčajní sliediči. Potom sa ešte raz zadíval na hodinky.

			Veľmi výrazný kúsok. Viete vôbec, aké majú funkcie?

			V duchu uvidel postavu z bezpečnostnej kamery, ako sa zakráda domom, prehľadáva pracovňu. Vzápätí mal tú istú siluetu pred očami znovu – stála nad ním u Ridpatha, dotýkala sa prikrývky, niečo hľadala. Vlákal ma k sebe, pomyslel si Belsey, lebo mi chcel vziať tie hodinky.

			Skúmal ciferník, ručičky falošných rolexiek, hviezdičky, gombíky. Dal si dolu hodinky. Potom ich rozobral.

			Bola tam kamera malá ako špendlíková hlavička, schovaná v óčku na nápise Rolex. Gombíky slúžili na jej ovládanie. Tretí po odskrutkovaní odkryl port na USB kľúč.

			Neboli to Devereuxove hodinky. Patrili agentúre PS Security.

			Belsey vystrelil z kancelárie, prekročil Midgleyho, zbehol po schodoch a zadným vchodom vyšiel zo Scotland Yardu.

			Potreboval internetovú kaviareň. Napokon našiel prvý podnik s prístupom k počítaču, obchod, kde inzerovali aj opravy notebookov a presuny peňazí a na jednej stene mali šesť monitorov. Mal šťastie. Majiteľ na požiadanie vytiahol box s drôtmi a adaptérmi a už druhý, ktorý vyskúšali, spojil hodinky s harddiskom. Sedelo tam pár ľudí, ktorí prišli na diaľkový videohovor, a ešte skupinka tínedžerov počúvala rozličné zvonenia. Hodinky vyvolali zvedavosť.

			„Koľko vás vyšli?“ spýtal sa jeden tínedžer. Zhrčili sa okolo Belseyho.

			„Odkiaľ ich máte?“

			Prestali sa usmievať, len čo sa na monitore objavili zábery.

			Očividne vznikli pri sledovačke, narýchlo, z rozličných uhlov, ani jeden nebol zblízka. Ukazovali muža v strednom veku a osemnásťročné dievča, ako sa objímajú za zaparkovanými autami, potom za oknom reštaurácie, vzápätí pri východe z reštaurácie, kde sa dlho bozkávali.

			Časový údaj na monitore ukázal, že fotografie vznikli minulú nedeľu o druhej ráno. Párik sa vrátil do domu na The Bishops Avenue, o hodinu ich znovu odfotili, ako z neho vychádzajú, potom sa Dougsdale dostal dnu. Svedčili o tom zábery z obývačky aj zo spálne a napokon z pracovne. Viac fotografií tam nebolo.

			Belsey preklikal naspäť k bozku. Párik stál medzi Porsche Cayenne a oknom talianskej reštaurácie. Bola to Villa Bianca. Ridpath držal dievčaťu kabát a ona mala tvár obrátenú k nemu, oči zatvorené, vlastne obaja mali zavreté oči a vyzerali, akoby vedeli, že je to ich posledný bozk.

			Belsey si vytlačil kópiu. Našiel si údaje o svojom lete, cez internet sa zaregistroval, vytlačil si letenku, potom si rozrezal podšívku na saku a hodinky zasunul pod ňu.

			Citadel Place mala priliehavé meno, bol to škaredý blok budov z osemdesiatych rokov, biznis centrum ako pevnosť pri rieke, samé čierne brány a zamrežované turnikety. Belsey prichádzal opatrne a bol rád, že tu vládne industriálne šero. Autá sa rýchlo presúvali dnu a von popri rozpadajúcich sa skladiskách a hrdzavom ostnatom drôte. Dnes večer parkovali aj na ulici: označené aj neoznačené, všetky pod dohľadom štyroch ochrankárov a pätnástich kamier. Belsey spoznal Northwoodovo strieborné BMW podľa šoféra, ktorý sedel vpredu.

			Určite už niekde vznikal plán, dávali ho dohromady za veľkým stolom v operačnom centre. Potrebovali do tridsiatich minút vyslať mužov na Stansted. V nijakom prípade sa mu tam nepodarí nepozorovane prešmyknúť. Ak niekto zverejní jeho fotku, takže ho zastavia ešte pred nástupom do lietadla, bude to tím zo závažných zločinov.

			Zašiel do krčmy.

			Podnik sa volal The Rose a nachádzal sa na konci ulice, na rohu pri rieke. Muž za barovým pultom ukladal poháre a mal aj jedného zákazníka: desaťročného chalana v teplákoch s logom mužstva Chelsea, ktorý hádzal niečie mince do hracieho automatu. Po blízkom moste prehrmel vlak a celá krčma sa otriasla.

			„Dobrý,“ zašomral Belsey. Vedľa toaliet našiel telefón a skontroloval, či má oznamovací tón. Vzadu boli sedadlá pri okne s výhľadom na vstup do Citadel Place. Bolo odtiaľ vidieť aj na dvere krčmy, ale nik vchádzajúci by si vás hneď nevšimol. Dvere v kúte viedli k sedeniu v záhrade, kde boli aj dva kontajnery na odpadky, jeden slnečník a prázdne sudy. Belsey sa pobral tam. Vyliezol na sudy. Na druhej strane múru uvidel pod oblúkom železničného mosta sklady, čo viedli až k sídliskám v Lambethe. Vyzeralo to ako úniková cesta.

			Dal si načapovať Guinness a odpil z neho. Potom prešiel k telefónu a zavolal.

			„Úrad pre závažný a organizovaný zločin,“ ozval sa mužský hlas.

			„Momentálne tam asi máte schôdzu,“ povedal Belsey. „Súrne potrebujem hovoriť s jedným z vašich ľudí. Volá sa inšpektor Ridpath a je z finančného. Prepojíte ma na operačné centrum?“

			„Kto volá?“

			„Povedzte mu, že priateľ Alexeia Devereuxa.“

			Hlas sa na chvíľu vzdialil, potom sa vrátil.

			„Teraz neprijíma hovory.“

			Belsey potichu zaklial. Zamyslel sa nad tým a pokúsil sa ovládnuť stúpajúcu frustráciu.

			„Odkážte inšpektorovi Ridpathovi, že ide o jeho snežnú tigricu,“ povedal po chvíli.

			„Prosím?“

			„Len mu to povedzte. Ide o jeho snežnú tigricu. On tomu porozumie.“

			Na linke nastalo ticho. Belsey si pomyslel, že sa už nikto neozve. Potom o pár sekúnd začul tichučké šťuknutie, keď niekto zdvihol slúchadlo.

			„Prosím?“ Ridpathov hlas znel úplne ticho.

			„Vyjdite pred budovu,“ povedal mu Belsey. A zložil. Potom vytiahol vytlačenú fotografiu bozku a zadíval sa na ňu. Bol to dobrý záber. Dougsdale musel sedieť v kaviarni na druhej strane ulice. A hral sa s hodinkami. Barman zašiel dozadu, Belsey zavolal na chlapca pri automate.

			„Chceš si zarobiť?“ zdvihol dvadsaťlibrovú bankovku. „Z dverí na druhej strane ulice vyjde muž. Toto mu daj.“ Odovzdal mu fotku. „Oznám mu, že priateľ ho čaká tu.“ Siahol do vrecka, vybral desaťlibrovku a dal ju chlapcovi. „Polovicu platím vopred. Druhú po odovzdaní.“ Chlapec si vzal bankovku, pozrel najskôr na ňu a potom na Belseyho. „Ľahšie si už nikdy nezarobíš. No čo, berieš?“

			Chlapec sa s fotkou a bankovkou pobral pred krčmu. Belsey ho sledoval cez okno. Videl, ako z veliteľstva vychádza Ridpath. Stál osamote na chodníku a pozeral raz dole, k slepému koncu ulice, raz hore, k rieke. Potom zbadal chlapca s fotkou v rukách. Chlapec mu ju odovzdal a ukázal na krčmu. Ridpath sledoval jeho prst, potom sa zadíval na záber.

			Belsey si našiel miesto ďalej od okna. Vrátil sa mladý hráč a on ho vyplatil. „Choď to minúť niekam inam.“ Chlapec sa rýchlo vytratil a vzápätí už do podniku vošiel Ridpath.

			Poobzeral sa, zbadal Belseyho a podišiel k nemu. Chvíľu na seba len mlčky civeli.

			„Vy ste teda šarmantný sviniar,“ poznamenal obdivne Belsey.

			„Čo chcete?“

			„Odvolajte ich.“

			Videl, ako inšpektor zvažuje svoje zužujúce sa možnosti. Takže tu je, pomyslel si Belsey. Autor rozprávky, v ktorej som sa zabýval. Muž, ktorý by ma najradšej zničil. No nemohol si pomôcť, cítil medzi sebou a ním aj nedobrovoľne zrodené puto, akoby mali spoločnú posadnutosť.

			„Nemôžem to urobiť,“ odvetil Ridpath.

			„Northwood môže. Urobí všetko, čo mu poviete. Povedzte, že chcete operáciu pozastaviť. Niečo sa vám na nej nezdá.“

			„Chcem spravodlivosť.“

			„Vy chcete spravodlivosť? To kvôli vám ju zabili.“

			Ridpath sa hodil na Belseyho. Nevedel sa dobre biť. Skončil s jednou rukou na Belseyho tvári a s druhou zakvačenou do jeho goliera. Belsey bol na to pripravený.

			„Ja som ju nezabil,“ dychčal inšpektor s vypleštenými očami. „Vy to viete. Viete, kto to spravil.“

			„Odvolajte sledovanie Kovara,“ povedal Belsey. „Nechajte ho ísť tam, kam ide, a potom spravte, čo chcete. Lebo druhá možnosť nie je pekná.“

			Ridpath pustil Belseyho. „Kedy sa s ním máte stretnúť?“

			„O hodinu.“

			„Neurobíte to.“

			„Urobím.“

			„Dajte mi ten fotoaparát.“

			„Odvolajte ich. Povedzte, že operácia sa presúva na zajtra ráno.“

			„Znemožním sa pred nimi.“

			„Znemožnia vás aj fotky, ktoré mám.“

			Ridpath niekoľko sekúnd váhal, potom ustúpil. Belsey sa díval, ako odchádza. Prešiel k oknu a uvidel, že inšpektor kráča cez cestu a zastal pred vchodom na veliteľstvo. Ridpath tam ešte chvíľu postál so sklonenou hlavou, potom ukázal priepustku strážnikovi a vošiel.

			Päťdesiatosem minút.

		


	


		
			61

			Belsey prešiel k Northwoodovmu BMW. Šofér sedel vpredu, študoval príručku sledovacích techník. Belsey zaklopal na okno a šofér sa mykol, potom stiahol okno.

			„Áno?“

			„Je toto auto hlavného superintendenta Northwooda?“

			„Áno.“

			„Potrebuje topánky. Z kufra.“

			„Čo potrebuje?“

			„Topánky. Z kufra.“

			Šofér zamračene vstal. Vystúpil a prešiel ku kufru. Belsey nasadol, naštartoval a ušiel.

			Všetko bolo v pohode.

			Rýchlosťou stopäťdesiat kilometrov za hodinu sa dostal z centra Londýna za štyri minúty, cez Bethnal Green na cestu A12 za sedem. Na sedadle spolujazdca našiel maják a vyložil ho na strechu. Zapol sirénu.

			Opustil predmestie. Popri ceste sa už mihali lesy Romfordu. Domy so zatlčenými oknami vo svetle majáka na okamih skrásneli, potom zmizli.

			Našiel policajnú vysielačku a zdvihol ju. Nahlásil do nej BMW, ktoré sa pohybuje opačným smerom po M20 k Folkestonu.

			„Príjem,“ potvrdili na centrále.

			Vybehol na cestu M25 a pridal na stošesťdesiat. Pripomenulo mu to niekdajšie nočné naháňačky. Gallows Corner, Pilgrims Hatch. Jeho siréna pretínala tmu. Svet akoby sa sám rozostupoval, robil mu miesto. Na križovatke číslo 27 sa napojil na cestu M11, ktorá viedla na sever. Teraz sa už stačilo držať smeru rovno na letisko. Bolo to dokonalé: dokonalý pokoj. A potom prišla polícia.

			Najprv si všimol Land Rover kolegov dopravákov. Mysleli si, že niekoho prenasleduje, a chceli mu pomôcť – Belsey v ich spätnom zrkadle videl, ako odušu vysielajú. Pokúšali sa s ním spojiť.

			Zdvihol vysielačku. „Všetko je v poriadku. Opustite priestor. Toto je akcia metropolitnej polície. Prosím, opustite priestor.“

			Predbehol Land Rover a dupol na plyn. Bol to adrenalín. Vychutnával si ho celých dvadsať sekúnd. Potom pozrel do spätného zrkadla a uvidel dve policajné vozidlá so znakom troch mečov essexského policajného zboru. Dvakrát Mitsubishi Lancer. Belsey zahrešil. Iné nepotreboval: chlapci z Essexu, nadržaní na preteky. Prvé auto sa dostalo na jeho úroveň a posádka naňho vyvalila oči. Dvaja mladí vzrušení strážnici. Obrátili sa k sebe a niečo si povedali. Potom si policajt na sedadle spolujazdca zdvihol k ústam vysielačku a Belsey vedel, že preverujú jeho poznávaciu značku. Vzápätí požiadajú o vytvorenie zátarasy.

			Belsey pridal na dvesto. Policajné autá sa ho pokúsili stlačiť medzi seba. Belsey pocítil silu bočného tlaku. Lenže Nothwoodovo BMW malo hmotnostnú výhodu. Zaprel sa do nich a na chvíľu stratili kontrolu nad vozidlami. Prešmykol sa medzi nimi.

			Boli už blízko pri hranici s Cambridgeshirom. Tachometer ukazoval 250 kilometrov za hodinu. Na oboch stranách sa essexské polia menili na cambridgeské, rovné a sivé, oddelené stĺpmi a živými plotmi. Cambridgeský policajný zbor určite pomôže zatarasiť cestu. Pošle aj vzdušné posily. Belsey vedel, že musí niečo spraviť, skôr než vzlietne vrtuľník.

			Prefrčal okolo križovatky číslo 7. Ak zatarasili cestu, tak iste nie pred križovatkou číslo 9. Na severe už videl pristávajúce lietadlá, od oblakov sa odrážali svetlá dráh. Potom sa k essexským autám pridala motorka diaľničnej polície. Všetky tri prenasledujúce vozidlá ho dobiehali a odrazu v spätnom zrkadle vyzerali obrovské. Belsey si zapol pás a priblížil sa ku krajnici. Auto tesne za ním zachytilo nárazníkom zvodidlá a nad všetkými šiestimi pruhmi sa rozsvietili svetlá: Stop. Zátarasy.

			Belsey si presunul pas z náprsného vrecka na saku do vnútorného. Spomalil na stopäťdesiat, potom na stotridsať, čo ich zmiatlo. Motorka sa hnala ďalej. Najbližšie auto vrazilo zadným nárazníkom do zvodidla. Obďaleč videl rad blikajúcich modrých svetiel. Ešte dvesto metrov. Belsey strhol volant doľava. Auto preletelo cez krajnicu a odrazu vzlietlo. V nasledujúcej sekunde s rachotom dopadlo. Potom sa Belsey ocitol dolu hlavou a mal pocit, že to pokašľal. No super, pomyslel si. Stále bol pri vedomí. Auto sťažka pristálo na kolesách. Nad ním vrešťali klaksóny a tíchli v diaľke. Prežil.

			Našiel kľučku, vyskočil a rozbehol sa po strnisku. Počas behu rýchlo skontroloval, v akom je stave. Nemal nič zlomené. Videl. Preliezol cez elektrický plot na golfové ihrisko, prebehol cezeň, preškriabal sa cez tehlový múr za klubom, potom sa chvíľu trmácal okolo poľnohospodárskych strojov a stodoly. Už počul vrtuľník. Jeho auto na úteku nestihli, bolo teda málo pravdepodobné, že ho nájdu termálnym zobrazovaním. Kráčaj pokojne, pomyslel si. Určite nebol jediný chodec, hoci v ten nedeľný večer na vidieku mu to tak pripadalo.

			Kráčal v jarku vedľa nevyasfaltovanej cesty, orientoval sa podľa smeroviek na Bishop’s Stortford. Prefrčala okolo neho flotila holandských nákladiakov. Pod mesačným svitom sa všade tiahli polia. Dostal som sa z Londýna, pomyslel si.

			Zopár roztrúsených chalúp vystriedali bledé domy. Bishop’s Stortford sa pripravoval na noc: pred krčmami a kaviarňami boli vyložené stoličky, pri vojnovom pamätníku postávali skupinky mladých, jeden človek sa prechádzal so psom. Belsey už nepočul sirény. Dokonca aj vrtuľník znel v diaľke. Kráčať cez dedinu bolo ako vojsť do iného sveta – vo vzduchu sa vznášala vôňa nedeľného vyprážaného mäsa, bieleho cideru, čerstvého makadamu. Vtedy už vedel, že by to mohol zvládnuť.

			Letisko vyzeralo ako svietiaca škatuľa na obzore. Stratil vzácny čas. Predstavil si hodinu, bezpečnostné prehliadky pri bránach. Kto vojde na stanstedské letisko uprostred noci bez batožiny a s pekným novým pasom? Poznal protiteroristické opatrenia. Nachádzal sa na okraji dediny, takmer na poslednom úseku cesty. Vlak žalostivo zaúpel a spomalil, keď prechádzal cez stanicu. Rýchlik na Stansted. Belsey prebehol cez zadnú záhradu do poľa a po blatistom svahu k železnici.

			Vlak hrmotal, osvecoval konáre, z koľajníc odletovali iskry. Belsey zišiel na násyp. Niečo sa mu zachytilo o nohavicu a roztrhlo látku. Pokračoval v ceste. Predieral sa cez kríky a odpadky v štrku a pocítil silu vlaku. Vystrel ruku, pokúšal sa zachytiť rukoväť v zadnej časti vozňa. Kov mu vyletel z ruky. Bude musieť skočiť. Pripravil sa. Prešli ešte tri vozne. Keď sa priblížil posledný, zovrel zábradlie zadného vozňa a skočil.

			Odrazu bol vo vzduchu. Pocítil vlnu agónie – celé telo viselo len na prstoch. Zúrivo kopal a hľadal oporu, potom našiel nárazníky. Pritisol sa ku kovu a vlak sa vrútil do tunela. Rachot bol ohlušujúci. Zadná časť vozňa mu udierala do tváre a kolien, ale bolesť bola v porovnaní so strachom z pádu ničím. Po ďalšej minúte vlak začal spomaľovať. Potom sa ako vo sne zjavila betónová schránka letiskovej vlakovej stanice. Pod neónovým osvetlením čakali rodiny. Belsey zoskočil na nástupište a prešiel k výťahom, oprášil sa.

			Víta vás Stansted. K pasovej kontrole viedol nízky labyrint obchodov a bufetov. Niektorí cestujúci už ležali na lavičkách. Dvaja príslušníci letiskovej polície vyberali peniaze z bankomatov, po bokoch mali voľne spustené samopaly Heckler & Koch. Všade vládol pokoj. Belsey pozrel na tabuľu s odchodmi.

			11.30 Solún YK954 – brána 16.

			Mal desať minút na letiskovú kontrolu, päť, kým príde miestna polícia. Rozbehol sa k prednej časti terminálu. Boli tam tabule Zákaz zastavovania, ale autá zastavovali, rodiny sa objímali a nakladali batožinu do kufrov, skôr ako sa priblížila ochranka. Zo skleného terminálu sa šírilo chladné syntetické svetlo. Kde je Kovar? Belsey pozrel na cestu a striehol na sirény. Potom zbadal, ako sa k nemu blíži Kovar, a zrýchlil sa mu tep.

			„Zdravím, Max,“ povedal Belsey.

			Kovar sa usmieval a podával mu ruku. Predné reflektory mu osvecovali zuby. Dvaja členovia jeho ochranky stáli pri vozidlách, brzdili letiskových zamestnancov, ktorí ich chceli poslať preč.

			„Jack,“ kývol hlavou Kovar.

			Za ochrankou boli dva dlhé prívesy, každý pripnutý k džípu. Blokovali cestu. Belsey sa pohol ku Kovarovi a vystrel ruku, pozrel ponad neho na prívesy a na mužov, ktorí ich strážili. Nebola to dodávka s peniazmi.

			„Tu sú,“ povedal Kovar. A potom tam ruka, ktorú chcel Belsey stisnúť, nebola a on kráčal cez krvavú spŕšku.

			Belsey najprv videl, ako Kovar spravil piruetu, a potom začul výstrel. Až o chvíľu spracoval ten zvuk: nestrieľal policajný samopal ani letisková ochranka. Bol to ostreľovač.

			Kovarovým ochrankárom sekundu trvalo, kým zareagovali. Potom sa rozbehli a kryli ho, presúvali Kovara naspäť k džípu.

			„Peniaze!“ zvolal Belsey.

			Druhý výstrel sa Belseymu obšuchol o rameno a škrabol príves. Zdalo sa, že cieľom je Belsey. Vrhol sa za betónové protiteroristické bloky. Nastal zmätok – príves sa roztriasol a ozval sa akýsi nový hluk. Bolo to strašný zvuk – beštiálny a zdesený. Jeden ochrankár neisto namieril pištoľ na Belseyho, ale vletel medzi nich tretí výstrel zo strechy terminálu a ochrankár sa prudko zvrtol tým smerom.

			Prvý džíp naštartoval a pokúsil sa pohnúť, keď mu vtom guľka prederavila bok. Spustili sa sirény, náhlila sa sem polícia z diaľnice aj letisková ochranka, jedno vozidlo sa zozadu rútilo ku Kovarovmu konvoju. Džíp odrazu cúvol a príves vrazil do dodávky letiskovej ochranky. Príves sa prevrhol. Vyvalili sa z neho kone.

			Bolo vidieť mätež svalov, ligotavých kopýt a očí. Jeden kôň sa vyslobodil, vstal a rozbehol sa. Ostatné kone ho nasledovali. Cválali cez letiskovú dráhu všetkými smermi, päť koní, žriebätá a ročiaky, čierne aj sivé. Druhé policajné auto prudko zmenilo smer, aby sa im vyhlo, a tretie doň vrazilo.

			Belsey sa plazil dopredu. Z druhého prívesu sa ozývalo prudké zavýjanie. Videl, ako príves rozhojdala panika v ňom. Pri zvuku ďalšieho výstrelu kone vyrazili dvere, vyskočili von a ťahali za sebou povrazy. Na srsti sa im modro ligotal odraz svetiel. Vrhli sa po dráhe k plotu, potom zamierili naspäť, aby sa vyhli letiskovej ochranke. Po dráhe sa rozliehal dupot kopýt.

			Ostreľovač znovu vystrelil.

			Dva kone vbehli do terminálu. Potom tretí a štvrtý. Belsey sa díval, ako niekto zliezol po budove, vošiel pokojne dnu a obliekol si žltú bundu letiskového pracovníka. Na plochu dorazili tri hasičské autá a zablokovali vstup do terminálu, kone to však nezastavilo. Belsey sa kryl za kone a prešiel popri hasičských autách dnu.

			Ozývali sa výkriky a bolo cítiť zápach parfumov a alkoholu. Na dlážke bezcolného obchodu ležali rozbité fľašky s alkoholom a vodami po holení, cestujúci ich nechali tak, lebo sa bežali skryť. Jeden kôň sa zasekol v otáčavých dverách a druhý vrážal do stánku so šiškami a zhadzoval stolíky a stoličky. Rodiny sa hrnuli do letiskovej reštaurácie a prevádzky Burger Kingu, pokúšali sa zatarasiť dvere. Ľudia sa zhrčili na bokoch a uprostred odrazu zostal prázdny priestor, krajina nikoho, kde zúrivo cválali do kruhu kone.

			Muž v bunde pracovníka letiska sa vyšvihol na strechu Burger Kingu. Belsey sa díval a zvažoval možnosti. Zvonka doletel výstrel. Mala ho na svedomí letisková polícia. Belsey siahol po policajnom preukaze, potom si to rozmyslel a rozbehol sa k zadnej časti terminálu.

			Teraz prišiel výstrel zvysoka, namierený na predný vchod, kde už ochranka zaujala pozície. Priviedol som mu celú armádu, pomyslel si Belsey. Cez sklené steny videl, ako sa sem valí cambridgeshireská polícia a za nimi metropolitná: dodávky a hliadkové vozy, muži a ženy zo SOCA prudko brzdili, rozširovali stenu vozidiel pred celou prednou časťou terminálu.

			Vnútri už bolo cítiť pach koní. Počas behu močili a zhadzovali na dlážku hnoj. Keď ostreľovač spustil ďalšiu paľbu, jeden kôň preskočil bariéry pri pasovej kontrole a jeden prekopol výklad obchodu so suvenírmi. Tretí vrazil do stanovišťa spoločnosti Ryanair, pošmykol sa na parfume a chvíľu šialene hrabal kopytami. Potom sa zvalil nabok a vrazil do radu plastových sedadiel. Jedného koňa trafila guľka. Striekala z neho krv a hľadal únikovú cestu. Kone vydávali strašidelné zvuky. Niekto ešte stále čítal oznamy: Posledné upozornenie. Cestujúci letu YK954 do Solúna, dostavte sa, prosím, k bráne číslo 16.

			Belsey zdvihol jeden z popadaných stolíkov pred kaviarňou a vyliezol na obchod s kravatami. Pomaly sa tam vytiahol a presne päťdesiat metrov pred sebou uvidel ostreľovača, ako preskakuje po strechách obchodov k zmenárni. Tam sa ukryl za oporným stĺpom.

			Belsey vytiahol pištoľ a odistil.

			Ešte raz sa dobre pozrel. Boli medzi nimi tri obchody, mätež striech, klimatizácie a oporných častí. Za ostreľovačom videl celé dianie vpredu: bežiacich policajtov v civile, letiskovú ochranku, ktorá zaujímala pozície, aj príslušníkov SOCA pod Northwoodovým vedením. Veliteľ okrsku pôsobil zmätene. Nikto z nich nevidel strelca.

			Belsey mal jednu výhodu: bol za dianím. Bol posledný policajt, ktorý sa odvážil prebehnúť cez terminál, skôr ako ostreľovač spustil paľbu. Teraz pozoroval ostreľovačov chrbát na streche zmenárne, ako schovaný za nosníkom vkladá do pušky ďalší zásobník. Strelec sa díval na zem.

			Belseyho nevidel. Zaistil pušku, prehodil si ju cez plece a preskočil na strechu nad registráciou pasažierov. Zaujal polohu, namieril a spustil paľbu.

			Zásobník s desiatimi nábojmi, pomyslel si Belsey. Narátal päť výstrelov, teraz šesť. Vydriapal sa na strechu a ukrytý za klimatizáciou sa plazil dopredu. Polícia opätovala paľbu, rozbila panel na sklenej streche terminálu a Belsey sa uhol. Dolu pršali úlomky. Ostreľovač odhrnul sklené črepy. Neponáhľal sa: mieril, strieľal, stále ho kryli oporné stĺpy. Očividne chcel políciu udržať v istej vzdialenosti, a tak získať čas na únik. Jednu príležitosť predstavovala roztrieštená strecha.

			Ostreľovač preliezol na okraj strechy, aby mohol vypáliť z iného uhla. Spätný náraz ho takmer zrazil dolu. Belsey čakal. Desiaty výstrel zasiahol jedného ochrankára do ramena. Teraz musel ostreľovač nabiť. Mocoval sa so západkou, vybral prázdny zásobník a siahol do bundy po nový. Belsey preskočil.

			„Milan!“ zavolal Belsey a stále sa rýchlo pohyboval. Prikrčil sa, aby sa vyhol krížovej paľbe. Strelec sa obzrel cez plece, stále hľadal zásobník. Zatváril sa prekvapene, akoby to meno už dávno nepočul a musel sa zamyslieť, čo znamená. Bol mladší, ako Belsey očakával. Ostreľovač musel zle odhadnúť vzdialenosť medzi nimi. Belsey ho kopol do tváre a díval sa, ako padá.

			Keď Belsey zoskočil na dlážku, Milan Balić ešte žil, ležal na zemi uprostred desiatich ozbrojených policajtov a pár metrov od neho ležala jeho puška. Belsey videl, že sa ešte hýbe. Potom sa k nemu obrátili policajti.

			„Som v pohode,“ povedal Belsey. Niekto mu nastriekal do očí slzný plyn. Zhodili ho na dlážku a nasadili mu putá. „Hej...“

			So slziacimi očami ho odvliekli do nejakej miestnosti.

			„Dajte mi dolu putá,“ povedal. Nikto ho neposlúchol. „Doriti, opláchnite mi tvár.“

			Niekto ho oblial. Konečne mohol dýchať. Po chvíli mohol aj vidieť. Nachádzali sa v kancelárii imigračnej polície, na stene boli mapy Afriky a Strednej Ázie. Zhromaždila sa tu vybraná spoločnosť: Northwood, veliteľ špeciálnych jednotiek, veliaci dôstojník letiska. V pozadí videl hlavného superintendenta Barryho Marsha, veliteľa SOCA, kapitána Ashfielda z protiteroristického. Zavreli dvere.

			„Ja ho poznám,“ povedal Northwood.

			„Pane,“ kývol mu hlavou Belsey.

			„Hovorte.“

			Belsey si chvíľu usporadúval myšlienky. Mal pozorné publikum. A musel porozprávať fascinujúci príbeh.

			„Človek, ktorého máte, je Chorvát, zrejme sa narodil ako Milan Balić. Naposledy cestoval s kanadským pasom na meno Antoine Pelletier. Na oddelení medzinárodného zločinu ho budú poznať. Aj v Paríži, Ženeve a Ríme. Balić zastrelil Jessicu Holdenovú a Piercea Buckinghama. Najala ho skupina s názvom Hong Kong Gaming Consortium po tom, čo naletela podvodu a odovzdala tridsaťosem miliónov libier človeku, ktorý nebol ruský oligarcha Alexei Devereux.“

			Belsey počkal, kým to strávia. Napokon prehovoril hlavný superintendent Marsh.

			„Čo s tým mala spoločné Jessica Holdenová?“

			„Jessica sa s tým podvodníkom zoznámila prostredníctvom eskortnej agentúry. Zamilovali sa a pomohla mu. Peniaze boli viazané na projekt Boadicea. Malo to byť kasíno a dostihová dráha v Hampstead Heathe. Podvodník to dokonale narafičil. Urobil všetko, čo by ste očakávali od nového oligarchu v meste, dokonca sa spriatelil s nesprávnymi ľuďmi. Piercea Buckinghama využil na pritiahnutie investorov, lebo také bolo Buckinghamovo životné poslanie. Minulú sobotu sa odohralo stretnutie v Guildhalle, na ktorom Buckingham predstavil projekt Boadicea, a ešte v ten deň došlo k presunu množstva peňazí. Potom tie peniaze zmizli. Nečudo, keďže skutočný Devereux sa nachádza niekde na ostrove a o nejakom projekte Boadicea ani netuší.

			Firma Hong Kong Gaming Consortium si najala detektívnu agentúru – PS Security. V nedeľu muž, ktorý sa vydával za Devereuxa, zabil agenta PS Security Grahama Dougsdala. Dougsdalovo telo som našiel v dome na The Bishops Avenue. Vrah ho tam nechal, aby si všetci mysleli, že je to ten Rus a že spáchal samovraždu. Podvodník kúpil psa a podrezal mu hrdlo, aby to vyzeralo presvedčivo. Dougsdale ho prekvapil. Vtedy sa to zamotalo.“

			Belsey si to chvíľu vychutnával. Putá sa mu zarývali do mäsa, ale poslucháči viseli na každom jeho slove.

			„Podvodník sa dopustil dvoch chýb,“ pokračoval Belsey. „Mal na rukách krv a zamiloval sa. Oboje ho spomalilo. Prešvihol správny okamih svojej smrti. Keďže Jessica mala potvrdiť, že telo patrí Devereuxovi, zrejme chcel získať deň, dva, aby mohol ujsť. Keď zistil, že má na krku mŕtvolu, povedal si, že ju využije vo svoj prospech, aby odpútal obete od svojho plánu. No konzorcium z Hongkongu už medzitým kulo pomstu.“

			„Kto je to?“ spýtal sa veliteľ Ashfield.

			„Ten podvodník?“ Belsey sa poobzeral po červených tvárach dôstojníkov, potom po mapách na stene. „Neviem.“ Ľútostivo pokrútil hlavou. Zaznelo veľa vzdychov a zopár nadávok.

			„Netušíte, kde by sme ho mohli nájsť?“ spýtal sa Ashfield.

			„Kde by ste zmizli naveky?“

			Nastalo ticho. Očividne sa nad tým ešte nikto z nich nezamyslel.

			„Poskytnite Johnnymu Cassidymu status chráneného svedka,“ povedal Belsey. „Oznámte sudcovi, že mi dal cenné informácie.“

			„John Cassidy?“ zopakoval Northwood. „Aj ten sa do toho zaplietol?“

			„Pomohol mi. Neskôr vám vysvetlím ako. A posvieťte si na tú eskortnú agentúru – Sweetheart Companionship. Využívajú neplnoleté dievčatá. Som presvedčený, že ich nezrušili iba preto, lebo chlapci z West End Central majú s nimi dohodu a zúčastňujú sa na orgiách, ktoré sa niekedy aj nakrúcajú, a sú pri tom aj zvieratá a drogy.“

			„West End Central?“

			„Skontrolujte ich harddisky. Mohol by som sa ísť nadýchať?“

			Dali mu dolu putá. Belsey vstal a pošúchal si zápästia. Tím z veliteľstva už bol na pozíciách, vysielali pokyny, zvolávali Scotland Yard. Bude to rušná noc. Belsey pomedzi nich zamieril von z terminálu. Bože, pomyslel si pri pohľade na miesto činu. Potom sa vedľa neho zjavil Northwood, zachmúrený, stále nahnevaný, ale trochu zraniteľný.

			„Čo poviete?“ vyzvedal.

			„Komu?“

			„Všetkým.“

			„Nič.“ Belsey vycítil presun rovnováhy moci, malý, ale významný. Pozreli na seba vedľa zničeného a rozstrieľaného Burger Kingu.

			„Budete zase klamať svojim kamarátom v Maili?“

			„Urobím, čo budem môcť, aby nijaký policajt neutŕžil hanbu,“ vyhlásil Belsey. Northwood sa nad tým skepticky zamyslel.

			„Čaká nás veľa problémov,“ poznamenal Northwood.

			„Vzhľadom na to množstvo problémov som si povedal, že to nechám na vás.“ Belseymu zasvietili oči. „Čo vy na to?“

			„To by bola po dlhom čase prvá rozumná vec, čo ste spravili.“

			„Mám ešte prácu?“ spýtal sa Belsey.

			„Myslím, že môžeme niečo vybaviť.“

			„Tak by som sa asi mal ísť vyspať.“

			Belseymu pridelili dozor: mladého seriózne pôsobiaceho strážnika, ktorý ho odprevadil k policajnému autu. Uzatvárali letisko, vpredu naťahovali pásku. Jeden kôň ležal na boku a ošetrovali ho. Ostané zvieratá zháňali dokopy. Blikajúce svetlá sedemnástich zásahových vozidiel osvecovali kone a rad šokovaných cestujúcich odvádzali do hotela Premier Inn.

			Strážnik Belseymu naznačil, aby si sadol na miesto spolujazdca.

			„Čo so mnou máte urobiť?“ spýtal sa Belsey.

			„Postarať sa, aby ste išli rovno domov,“ odvetil.

			Rovno domov. Belsey sa zasmial. Počul za sebou hlasy: Northwood organizoval tlačovú konferenciu, forenzné tímy prichádzali s prekvapenými výrazmi na tvárach. Len čo sa auto pohlo, vietor všetky tie hlasy odfúkol a opäť nastalo ticho.

			Napokon svojmu dozoru povedal, aby ho odviezol do Killburnu. Mladý strážnik ho vysadil na High Road, ale neodišiel hneď, díval sa zo zaparkovaného auta, ako keby Belsey mohol náhle explodovať a odmietnuť poslušnosť. Belsey odbočil do obytnej slepej uličky, počkal, kým auto neodíde, potom sa vybral k Ridpathovmu domu. Nevedel, čo má očakávať.

			Ešte stále tam bolo inšpektorovo auto. Malo spustený podvozok, ťažký kufor. V dome bolo matné svetlo.

			Belsey zazvonil. Počul, ako sa niekto priblížil k dverám a zastal.

			„Pustite ma, Ridpath,“ povedal Belsey. Ticho. „Som sám a neozbrojený.“

			Ridpath po ďalšom váhaní otvoril dvere, rozhliadol sa po ulici a vošiel zase dnu. Belsey videl, ako do kuchynskej zásuvky vrátil nôž. Belseymu preletelo hlavou, že tento muž nedávno zabil človeka. No aj tak sa necítil ohrozený. Vošiel do Ridpathovho domu a zavrel dvere. Zvalil sa na vysedenú pohovku. „Tridsaťosem miliónov,“ povedal. „To je riadny náklad.“

			„Koľko mám času?“ spýtal sa Ridpath.

			„Najviac šesť hodín. Fotením by som sa na vašom mieste nezdržiaval.“

			„Nepovedali ste im o mne?“

			„Zabudol som.“

			Ridpath sa naňho uprene zahľadel. Krátko prikývol. Napokon povedal: „Čo chcete?“

			„Možno sa chcem rozlúčiť.“ Belsey sa poobzeral po miestnosti. Vstal a v kredenci našiel zvyšok škótskej, z príborníka zobral hrnček a nalial si. „Naozaj si myslíte, že sa vám podarí uniknúť?“ spýtal sa.

			„Svet je veľký.“

			„Možno.“

			Belsey ponúkol fľašu Ridpathovi, ale ten odmietol. Život na úteku, pomyslel si Belsey. Je čo závidieť? Stále sa obzerať cez plece? Ale tridsaťosem miliónov by taký útek mohlo spríjemniť.

			Ridpath vypol plyn a našiel si kabát. Belsey si ešte nalial whisky. Inšpektor sa prehrabával pod drezom a vytiahol kôpku dokumentov a priesvitné vrecko s farbou na vlasy, nožnicami a lepidlom. Belsey sa díval, ako znehybnel v kuchyni s únikovou súpravou v ruke.

			„Mala pri sebe pas?“ spýtal sa odrazu inšpektor.

			„Pas? Myslíte Jessica?“

			„Áno. Chcela ísť so mnou?“

			Povedal to ako človek, ktorý si bolestne uvedomuje sám seba, je vystavený posmechu a obrnil sa voči nemu. Ako Jessicina kamarátka opísala Devereuxa? Bol láskavý, majetný. Belsey si položil otázku, či sa takáto premena dá ešte niekedy zopakovať. Možno už Ridpath plánuje svojho ďalšieho miliardára. Zase bude všemocný. A možno Devereux i jeho šarm navždy zmizli.

			„Neviem,“ odvetil Belsey. Zamyslel sa nad listom na rozlúčku, nad pasom v jej skrinke. „Jasné. Prečo nie?“ Siahol do vrecka a vytiahol hodinky. „Chcete ich? Stále sú tam fotky.“ Ridpath chvíľu hľadel na hodinky, potom si ich vzal.

			„Počkajte.“ Ridpath vyšiel na poschodie. Belsey uprene hľadel na kuchyňu, na špinavý riad, potom na ocenenia na policiach: Detektívovi inšpektorovi Philipovi Ridpathovi za svedomitosť a vynachádzavosť pri plnení povinností...

			Inšpektor sa vrátil s hrubou obálkou formátu A4.

			„Čo je to?“ spýtal sa Belsey.

			„Všetko sa tam vysvetľuje.“

			Belsey vzal obálku. Cítil v ruke jej váhu.

			„Čo ešte treba vysvetľovať?“

			„Keby ste mali problémy.“

			Obaja vyšli z domu. Belsey sa díval, ako posledný raz zamkol. Čakal, že Ridpath sa obzrie a absorbuje ten pohľad, bude sa ľutovať, ale inšpektor len nasadol do auta a naštartoval. Nerozlúčil sa ani s Belseym. Len rýchlo vycúval a zamieril k Willesden Lane, do exilu.

			Belsey hneď neodišiel. Nemal kam ísť. Sadol si na záhradný múrik na opačnej strane ulice a pozoroval dom, ktorý teraz vyzeral malý, učupený k zemi, ako keby sa všetko na celej planéte zhrbilo. Krútila sa mu hlava. Mal za sebou dlhý deň. Díval sa na dom a na oblohu nad ním, hľadal hviezdy. Napokon pozrel na obálku, ktorú držal v rukách. Koľko chce ešte počuť vysvetlení? Pichol do obálky a roztrhol ju, vytiahol zalepený zväzok bankoviek. Potom ďalší. Boli to zväzky nových päťdesiatok a dvadsiatok. Belsey si kvokol na kraji cesty, rozložil na chodník úhľadné kôpky a chcelo sa mu smiať aj plakať. Dvanásť hromádok. Odhadom osemdesiattisíc, možno deväťdesiat. Nuž, pomyslel si. Niečo si strčil do vreciek, zvyšok do obálky, sedel tam a dýchal.

			Nuž, pomyslel si znovu. A po chvíli: To už je nejaký začiatok.

			Zaslúžilo si to oslavu. Odviezol sa taxíkom k hotelu Dorchester a zamieril do baru. Bolo tam živo, vyleštené stoly boli obsadené, obsluha sa činila. Barový pult bol dlhý a zaoblený a bolo tam veľa zrkadiel a mužov a žien, ktorí vyzerali slávni. Belsey si objednal fľašu Krug Grand Cuvée. Pozoroval stropné svetlá, sklené plastiky, zamat. Pil najdrahšie šampanské, aké kedy ochutnal. Ale nebolo to pitie pre jedného. Po pol fľaši Belsey stiahol z jedného zväzka štítok a vzal si taxík cez rieku ku krčme Wishing Well.

			„Toto kolo platím ja,“ vyhlásil vnútri.

			„Nick!“

			Typické sobotné osadenstvo ho srdečne privítalo.

			„Za čo ma zatýkate, pán policajt?“ Prijímal priateľské štuchance do pliec a predstieral, že sa bráni. Objednal kolo. Keď začal platiť, akoby počet hostí vzrástol.

			„Čo oslavujeme?“

			Chlapi vytiahli mobily a rozhlásili správu o večierku. Belsey kúpil dve zaprášené fľaše vína Cava, ktoré stáli za barom, odkedy tu pil. Nalial do seba veľa sambucy a trochu zvetraného piva. Napokon vyšiel na ulicu a zamieril k telefónnej búdke.

			Zavolal do Nemocnice svätého Tomáša. Charlotte Kelsonovú už prepustili. Nemocnica odmietla poskytnúť ďalšie informácie. Belsey jej skúsil zavolať na mobil, ale nedvíhala. Stál v telefónnej búdke a rozmýšľal, či ju navštívi doma.

			Išiel k Lorenzovi.

			„Nick, ty si sa vrátil.“

			„Nick, čo si dáš?“

			Prišiel práve včas na chaotický záver narodeninovej oslavy alebo rozlúčky so slobodou, diskdžokej vyzeral, akoby trpel obrnou, a ženy tancujúce na stoloch nepôsobili ako profesionálky. Dlážka bola lepkavá. Majiteľ si obväzoval rameno.

			Belsey poplatil veľa kôl a získal niekoľko nových priateľov. Ocitol sa za barom a nalieval ľuďom drinky. Rozprával sa s akýmsi dievčaťom a to sa ho spýtalo: „Čo vlastne robíš? Si barman?“ Povedal: „Som policajný detektív,“ a pripadalo mu to v pohode.

			Presunul sa do Roxy’s, potom krížom cez cestu do Blue Eyed Maid: boli to pasce na turistov a krčmy pre ľudí, ktorí nemienia spať. Potom, keď to vzdali aj najvernejší, si zobral taxík do Soho, do Spanish Baru. Bol tam človek, ktorý pracoval na trajekte, pili martini s vodkou a dívali sa, ako barmani zapaľujú poháriky. Po piatom alebo šiestom Belsey zrejme odišiel, lebo odrazu len kráčal po Euston Road. Aj bez domova mal pocit, že sa od domova vzďaľuje. Noc bola ešte mladá. Keď si Londýn všimol, že tu Belsey ešte je, potlačil úsmev. Akoby hovoril: Tak sme tu zase zostali len my dvaja.

